
ISAAC ASIMOV 
KOSMOSO (UPĖS 


ĮŽANGA 
PRIEŠ METUS 


Žmogus iš Žemės mąstė ilgai ir skausmingai, kol pagaliau 
apsisprendė. 

Paskutinį kartą jis vaikščiojo jaukiame savo laive, gaubiamas 
vėsios tamsios kosminės erdvės skraistės prieš daugelį savaičių. 
Užuot perdavęs ataskaitą Tarpžvaigždinės Erdvės Analizės Biu- 
rui ir skubiai sugrįžęs į kosminę gelmę, kaip iš pradžių ketino pa- 
daryti, jis buvo sulaikytas. 

Ši vieta pasirodė neką geresnė už kalėjimą. 

Išgėręs arbatos likučius jis pažvelgė į vyrą, sėdintį kitoje sta- 
lo pusėje, ir ištarė: 

- Aš čia nepasiliksiu. 


Kitas žmogus mąstė ilgai ir skausmingai, kol pagaliau apsi- 
sprendė. Jam reikės laiko, labai daug laiko. Į pirmuosius laiškus 
niekaip nesureaguota. Visi ligšioliniai pasiekimai gali nesunkiai 
sužlugti. 

Nieko kito jis ir nesitikėjo. Šiaip ar taip, tai tik pirmasis 
žingsnis. 

Akivaizdu, kad, prižiūrint tolimesnę įvykių eigą, nevalia leis- 
ti šitam Žemiečiui ištrūkti iš akiračio. Pirštais sugraibęs kišenė- 
je glotnų juodą virbą, jis pasakė: 

- Jūs nesuvokiate iškilusios problemos subtilumo. 


Žemietis nustebo: 

- Ką turi bendro planetos sunaikinimas ir subtilumas? Noriu, 
kad nusiųstumėte šią žinią į Sarką. Noriu, kad ją žinotų visi. 

- Mes negalime to padaryti. Baiminamės, kad nekiltų pani- 
ka. 


- Iš pradžių sakėte, jog pritariate mano pasiūlymui. 

- Gerai viską apmąstęs supratau, kad jis nepraktiškas. 

Žemietis tarstelėjo nepatenkintų balsu: 

- Iki šiol neatvyko TEAB atstovas. 

- Žinau. Biuras užsiėmęs - rengia krizės atvejui būtinas pro- 
cedūras. Luktelėkite dar vieną, dvi dienas. 

- Dar vieną, dvi dienas! Jūs amžinai kartojate tą patį. Nejau 
jie tokie užsiėmę, kad negali išskirti man nė kelių akimirkų? Tur- 
būt dar nematė mano apskaičiavimų. 

- Juk siūliau perduoti jiems ataskaitą, bet jūs atsisakėte. 

- Ir dabar atsisakau. Jie turi atvykti pas mane, arba aš keliau- 
siu pas juos. - Žemietis karštai pridūrė: - Rodos, jūs netikite ma- 
nimi. Netikite, kad Florina bus sunaikinta. 

- Tikiu. 

- Anaiptol. Tai akivaizdu. Jūs nesate erdvės analitikas, todėl 
ir nesuprantate mano pateiktų duomenų. Aš net abejoju, kad esa- 
te tas, kuo dedatės. Kas jūs toks? 

- Jūs susijaudinęs. 

- Žinoma. Kas čia stebėtino? Galbūt jūs mąstote - vargšas 
šunsnukis, terauna jį Kosmosas. Galvojate, kad man ne visi na- 
mie? 

- Nesąmonės. 

- Aišku, kad galvojate. Štai, kodėl aš noriu pasimatyti su TE- 
AB atstovu. Jis tikrai žinos, kad nesu išprotėjęs. 

Prisiminęs savo sprendimą, vyras prie kito stalo galo ištarė: 

- Jūsų savijauta ne kokia. Aš jums padėsiu. 

- Ne, nepadėsite! - isteriškai sušuko žemietis. - Aš nešdinuosi 
iš čia. Jei bandysite tam sukliudyti, turėsite mane užmušti, bet 
nemanau, kad išdrįsite, nes tuomet jūsų rankos bus suteptos vi- 
so pasaulio žmonių krauju. 

Pašnekovas irgi suriko nutraukdamas kaltinimų laviną: 

- Aš nesiruošiu jūsų žudyti. Paklausykite - nėra prasmės jū- 
sų žudyti. 

- Vadinasi, surišite mane ir laikysite čia įkalintą, - neatlyžo 
žemietis. - Ar toks jūsų planas? O ką darysite, kai TEAB pradės 
manęs ieškoti? Juk aš privalau reguliariai siųsti ataskaitas. 

- Biuras žino, kad jums niekas negresia. 

- Tikrai? Įdomu, ar jie žino, kad aš nusileidau į planetą? Ar 
gavo pirmąjį mano pranešimą? - žemiečio galva apsvaigo, galū- 
nės sustingo. 

Suvokdamas, kad jis apsisprendė pačiu laiku, pašnekovas at- 
sistojo ir lėtai apėjo ilgą stalą. Išsitraukęs iš kišenės juodą stry- 
pą, raminančiai pasakė: 

- Jūsų paties labui. 

- Tai sąmonės zondas. - Neaiškiai sukvarkęs žemietis pamė- 
gino atsistoti, tačiau jo kojos bei rankos vos virpėjo. Pro sukąs- 
tus iš pykčio dantis Žmogus išspaudė: - Jūs prigirdėte mane 
kvaišalais. 

- Prigirdžiau, - sutiko pašnekovas. - Bet prižadu jūsų nesu- 
žeisti. Kol esate toks susijaudinęs, jums sunku suprasti visas šio 
reikalo subtilybes. Aš panaikinsiu jaudulį. Tiktai jaudulį. 

Žemietis daugiau negalėjo ištarti nė žodžio. Sėdėdamas pri- 
blokštas jis teįstengė galvoti - vardan Didžiojo Kosmoso, mane 
prifarširavo narkotikais. Žmogus troško užstaugti, išbėgti iš 
kambario, tačiau nepajėgė pakilti iš savo vietos. 

Pašnekovas priėjo prie žemiečio ir įsistebeilijo į šio vyz- 
džius, vienintelius kūno organus, kuriuos sustingęs vyriškis dar 
sugebėjo pakrutinti. 

Sąmonės zondas buvo visiškai automatinis prietaisas. Terei- 
kėjo pritvirtinti jo laidus prie tam tikrų galvos taškų. Sustingusio- 
se žemiečio akyse šmėkštelėjo panika. Jis nepajuto aštraus dūrio, 
kai plonos zondo adatėlės prasiskverbė pro odą ir įsmigo į kau- 
kolės siūles. 

Mintyse vyriškis nesiliovė klykęs: ne, jūs nesuvokiate!! To- 
je planetoje pilna žmonių. Negalima rizikuoti šimtų milijonų 
žmonių gyvybėmis. 

Pašnekovo žodžiai skambėjo vis tyliau, tarytum jie būtų iš- 
tarti ilgo, skersvėjų perpučiamo tunelio gale. 

- Nieko blogo jums neatsitiks. Po valandos jausitės daug ge- 
riau. Galėsime abu pasijuokti iš šito nesusipratimo. 

Žemiečio kaukolę persmelkė vibracija, kuri netrukus atlėgo. 

Po akimirkos užplūdo slegianti tamsa. Prisireikė vienerių 
metų, kad ji bent truputį išsisklaidytų. 


1. PAMESTINUKAS 


Rikas numetė šalin padėklą ir pašoko ant kojų. Jis taip smar- 
kiai drebėjo, kad norėdamas nenugriūti turėjo atsiremti į pliką, 
pieno baltumo sieną. 

- Aš prisimenu! 


Užkandžiaujančių vyrų murmesys ištirpo tyloje, kai visi pa- 
žvelgė į jį. Abejingi, švariai nuskusti, blyškios sienų šviesos nu- 
tvieksti veidai neatrodė susidomėję. Tiesiog po netikėto šūksnio 
galvos instinktyviai pakilo aukštyn. 

Rikas vėl suriko: 

- Aš prisimenu savo darbą! Aš turėjau darbą! 

Kažkas atsiliepė: 

- Užsičiaupk! 

Iš kito patalpos kampo atsklido pasiūlymas: 

- Prisėsk! 

Veidams nusigręžus, vėl pagarsėjo murmesys. Riko žvilgsnis 
įsmigo į tuštumą. Jis išgirdo pastabą: “Pamišėlis Rikas“, matė 
gūžčiojančius pečius, regėjo, kaip vienas vyras pasukiojo pirštą 
prie smilkinio, tačiau viso to, regis, sąmonė neužfiksavo. 

Jis lėtai atsisėdo. Vėl suspaudė savo padėklą, negrabiai iš- 
gaubtą dubenį su aštriais pakraščiais ir nedidukais, atsikišusiais 
virbais. Nieko daugiau darbininkui ir nereikėjo. Apvertęs padėk- 
14 Rikas perskaitė kitoje pusėje įspaustą numerį, nors žinojo šį 
mintinai. Visi kiti taip pat turėjo registracinius kodus - ir, skir- 
tingai nuo jo, vardus. Čionykščiai vadino jį Riku, nes kirto fab- 
riko žargonu tai reiškė kažką panašaus į “pusprotį". Bet dažniau- 
siai jį pravardžiuodavo tiesiog “Pakvaišėliu Riku". 

Galbūt nuo šiol atmintyje sumažės spragų? Pirmą kartą nuo 
tada, kai atvyko į fabriką, jis prisiminė, kas buvo anksčiau. Jei 
tiktai įtemptų smegenis! Jei tiktai mąstytų sutelkęs visas jėgas! 

Netikėtai išgaravo alkio jausmas. Staigiu judesiu panardinęs 
padėklą į gleivėtą mėsos ir daržovių masę, jis nustūmė maistą į 
šoną ir prispaudė prie akių delnus. Pirštams įnirtingai pešiojant 
plaukus, Rikas stengėsi atsekti minties giją, vedančią link sąmo- 
nės kiaurymės, kuri pateikė vieną miglotą, nesuvokiamą sakinį. 

Žvangančiam varpeliui paskelbus apie priešpiečių pertraukos 
pabaigą, jis prapliupo raudoti. 


Tą vakarą, grįždamas namo iš fabriko, Rikas nepastebėjo, 
kaip prie jo priėjo Valona Marč. Atsisuko tada, kai išgirdo žings- 
nius. Šviesiai rusvus plaukus mergina buvo susipynusi į dvi sto- 
ras kasas, kurias suveržė magnetizuotais, pigiais, žalio akmens 
segtukais. Ji vilkėjo paprastą medvilninę suknelę, kuo puikiau- 
siai tinkančią švelnaus klimato zonoje. Savo ruožtu, Rikas dėvėjo 


berankovius, tokios pačios medžiagos marškinius ir plačias kel- 
nes. 

- Girdėjau, per priešpiečius įvyko kažkas nemalonaus, - ta- 
rė mergina ryškia valstietiška tartimi. Tuo tarpu Rikas kalbėda- 
vo šiek tiek pro nosį, ilgindamas balsius. Šaipydamiesi čionykš- 
čiai neretai pamėgdžiodavo jo šnekėjimo manierą, tačiau Valo- 
na guosdavo, kad jie nieko neišmano. 

- Nieko ypatingo, Lona, - burbtelėjo vyriškis. 

Ji neatlyžo. 

- Berods, tu kažką prisiminei. Ar tai tiesa, Rikai? 

Nenuostabu, kad mergina irgi vadino jį Riku. Tikrasis vardas 
nugrimzdo į užmaršties gelmes, ir vyriškis niekaip negalėjo jo at- 
siminti, kad ir kaip stengėsi. Beje, Valona bandė padėti. Vieną 
dieną, nežinia iš kur ištraukusi suplėšytą miesto Žinyną, perskaitė 
visus vardus, tačiau nė vienas jų neatgaivino atminties. 

Įdėmiai pažvelgęs į jos akis Rikas tarė: 

- Man teks mesti darbą fabrike. 

Valona susiraukė. Plačiame jos veide su išsišovusiais skruos- 
tikauliais sušmėžavo nerimas. 

- Nemanau, jog tu gali. Tai būtų neteisinga. 

- Privalau sužinoti daugiau apie save. 

Lyžtelėjusi lūpas Valona paprieštaravo: 

- Nežinau, ar verta. 

Rikas nusisuko. Be abejo, mergina nuoširdžiai juo rūpinasi. 
Būtent Valona surado jam darbą fabrike, nors anksčiau Rikas nė 
sykio gyvenime nebuvo matęs gamyklinių mašinų. O gal matė ir 
tiesiog neatsimena? Kad ir kaip ten būtų, Lona primygtinai tvir- 
tino, esą jis yra pernelyg smulkus ir silpnas, kad pajėgtų atlikti 
fizinį darbą, todėl valdžia sutiko dykai apmokyti jį technologinių 
įmantrybių. Prieš tai, tomis košmariškomis dienomis, kai Rikas 
vos begalėjo išspausti garsą ir nė nenutuokė, kam reikalingas 
maistas, Lona uoliai jį prižiūrėjo ir maitino. Tiesą sakant, prikėlė 
iš mirties patalo. 

- Aš privalau, - pakartojo vyriškis. 

- Vėl kankina galvos skausmai? 

- Ne. Aš tikrai šį tą prisiminiau. Suvokiau, ką dirbau anks- 
čiau... anksčiau! 

Gal nederėtų jai apie tai pasakoti? Jis nusigręžė įtemptai 
svarstydamas, ką daryti toliau. Dirstelėjo į šiltą, malonią saulę, 

kuri turėjo pasiekti horizonto liniją tik po kelių valandų. Aplink 
fabriką driekėsi monotoniškos darbininkų kamarėlių eilės. Gana 
nuobodus vaizdas. Tačiau Rikas žinojo, kad, jiems užkopus į vir- 
šukalnę, priešais atsivers purpuriniais bei auksiniais atspalviais 
nusidažę tyrlaukiai. 

Jam patiko žiūrėti į laukus. Visuomet jausdavo palengvėjimą 
žvelgdamas į juos. Dar tada, kai net nežinojo, jog šios spalvos 
vadinasi purpurinėmis ir auksinėmis; dar tada, kai nenutuokė, 
kas yra spalvos; dar tada, kai savo pasitenkinimą tegalėjo išreikš- 
ti tyliu burbuliavimu, beribių laukų vaizdas akimoju ištirpdyda- 
vo galvos skausmą. Tais laikais, kiekvieną laisvadienį, Valona 
skolindavosi diamagnetinį skuterį ir išsiveždavo jį iš kaimo. Jie- 
du sklęsdavo per pėdą nuo žemės ant minkštų antigravitacinio 
lauko pagalvių daugelį mylių, tolyn nuo žmonių apgyvendintų 
vietų, jausdami, kaip vėjo gūsiai glosto veidus, užuosdami kirto 
žiedų aromatą. 

Porelė įsitaisydavo šalikelėje, apsupta spalvų ir kvapų, šalia 
pasidėjusi maisto briketą, ir paprasčiausiai šildydavosi saulėje. 

Prisiminimai sujaudino Riką. 

- Keliaukime į laukus, Lona, - pasiūlė jis. 

- Jau vėlu. 

- Prašau. Tik į užmiestį. 

Valona pakrapštė ploną pinigų kapšelį, pritvirtintą prie mels- 
vo odinio diržo, vienintelio skurdžių apdarų priedo, kuriuo ji lei- 
do sau pasipuošti. 

Rikas sugriebė merginos ranką. 

- Eime pėsčiomis. 


Po pusvalandžio porelė išsuko iš greitkelio į vėjų čaižomą, 
smėliu apsinešusį plentą. Tarp jų tvyrojo slegianti tyla, ir Valo- 
na pajuto, kaip širdį sugniaužia gerai pažįstama baimė. Ji neži- 
nojo, kaip išreikšti savo jausmus Rikui, todėl nė nebandė to da- 
ryti. 

Kas bus, jeigu jis nuspręs mane palikti, dingtelėjo mintis. 
Neką aukštesnis už merginą, Rikas svėrė šiek tiek mažiau negu 
ji ir dauguma atvejų vis dar priminė bejėgį vaiką. Tuo metu, kai 
jam dar nebuvo išdžiovintos smegenys, Rikas tikriausiai garsė- 
j0 kaip išsilavinęs žmogus. Labai apsišvietęs Žmogus. 

Nors pati Valona temokėjo rašyti, skaityti ir valdyti fabrike 

veikiančias mašinas, ji suprato, kad ne visi žmonės tokie riboti. 
Pavyzdžiui, seniūnas, kurio Žinios taip visiems praversdavo. Ret- 
sykiais į miestą užklysdavo revizuojantys skvairai. Iš arti niekada 
neteko jų regėti, bet kartą, per šventę viešėdama Didmiestyje, ji 
matė tolumoje nepaprastai puošnias būtybes. Kai kada darbinin- 
kams būdavo suteikiama proga paklausyti išsilavinusių Žmonių 
kalbų. Jie šnekėdavo kitaip nei paprasti juodadarbiai - sklan- 
džiais, ilgesniais sakiniais, švelnesniu balsu, panašiai kaip Rikas, 
šiam pamažu atgaunant atmintį. 

Valoną išgąsdino pirmieji jo žodžiai, pasakyti po ilgo verkš- 
lenimo, kurį sukėlė galvos skausmas. Jie buvo ištarti taip keistai. 
Mergina mėgino pataisyti Riką, bet jis nekreipė į tai dėmesio. 

Jau tuo metu ji baiminosi, jog pernelyg daug prisiminimų 
privers Riką iškeliauti. Galų gale ji tėra Valona Marč, visų vadi- 
nama Didžiąja Lona. Niekada netekėjusi I ir niekada neištekėsian- 
ti. Tokiai stambiai, didžiapėdei merginai su raudonomis nuo sun- 
kaus darbo rankomis, kaip ji, nelemta būti surištai vedybų saitais. 
Per laisvadienių šventes Valona teįstengė paniekinamai spoksoti 
į vaikinus, kurie visiškai ją ignoruodavo. Argi kam rūpėtų druč- 
kės kikenimas ir pašaipos? 

Skirtingai nuo kitų merginų, ji niekuomet neturės kūdikio, 
kurį galėtų priglaustų prie krūtinės. Telikdavo tenkintis tuo, kad 
protarpiais nusišypsodavo laimė dirstelėti į rausvą, beplaukį 
gniužulėlį, raukantį akis, bejėgiškai spaudžiantį mažus kumšte- 
lius, patempiantį lūpą... 

- Dabar tavo eilė, Lona. 

- Kada tu gimdysi, Lona? 

Išgirdusi tokias pastabas ji tiesiog nusisukdavo. 

Kai atsirado Rikas, jis panešėjo į tikrą kūdikį. Tekdavo jį 
maitinti, išvesti pasišildyti saulėje, švelniai niūniuoti, mėginant 
nuslopinti aštrius galvos skausmus ir užmigdyti. 

Gatvėje vaikai bėgdavo jai iš paskos ir juokdamiesi skanduo- 
davo: 

- Lona turi vaikiną. Didžioji Lona turi pamišėlį vaikiną. Lo- 
nos vaikinas beprotis. 

Vėliau, kai Rikas pagaliau atsistojo ant kojų (Valona didžia- 
vosi pirmaisiais žingsniais taip, tarytum jam išties būtų tik vie- 
neri metai, o ne trisdešimt su viršum) ir be palydos išėjo į kaimo 
gatves, tie patys vaikiščiai lakstė aplink jį ratais ir kvatodami lai- 

dė savo kvailas replikas vien tam, kad pamatytų, kaip suaugęs 
žmogus iš baimės užsidengia akis, susigūžia ir užuot atsikirtęs 
apsiašaroja. Ne vieną kartą Valona išlėkdavo iš namų ir grūmo- 
dama savo didžiuliais kumščiais juos aprėkdavo. 

Tvirti merginos kumščiai kėlė siaubą netgi suaugusiems. Pir- 
mą kartą atsivedusi Riką į fabriką, ji išgirdo už nugaros nepado- 
rias užuominas ir galingu smūgiu paklojo ant žemės mėgėją pa- 
pokštauti. Šis pasirodė besąs skyriaus viršininkas. Incidentas kai- 
navo Valonai savaitės užmokestį. Fabriko taryba greičiausiai bū- 
tų nusprendusi atiduoti ją Didmiesčio skvairų teismui, jei ne se- 
niūnas, kuris užglaistė konfliktą pareikšdamas, kad smurto pro- 
trūkis buvo išprovokuotas. 

Taigi ji visa širdimi geidė, kad Riko atmintis nepagerėtų, 
nors ir žinojo neturinti nieko jam pasiūlyti. Argi ne egoistiška no- 
rėti, kad jis amžinai klaidžiotų nežinios tamsoje? Valonai teko 
pačiai sau pripažinti, jog dar nė karto kitas žmogus nebuvo taip 
nuo jos priklausomas. Teko pripažinti, kad ji siaubingai bijojo 
Likti vieniša. 

- Ar tu tikrai prisimeni, Rikai? 

- Taip. 

Jiedu stabtelėjo laukymėje, kurią saulės spinduliai apgaubė 
rausva migla. Netrukus padvelks švelnus, kvapnus vakaro vėjas. 
Pamažu raudoniu nusidažė stačiais kampais susikryžminę drėki- 
nimo kanalai. 

Rikas vėl prabilo: 

- Juk žinai, Lona, kad galiu pasikliauti gerėjančia atminti- 
mi. Tu nemokei manęs kalbėti. Aš pats prisiminiau žodžius. Ar 
ne? 

Ji nenoriai sutiko: 

- Taip. 

- Pavyzdžiui, pamenu, jog tu vesdavaisi mane į laukus, kai 
dar negalėjau kalbėti. Ir ne tik tai. Vakar prisiminiau, kad vieną 
sykį tu pagavai man kirtmusę. Laikydama ją rieškučiose liepei 
priglausti akį prie delnų plyšelio, kad pamatyčiau tamsoje oran- 
Žžinius ir purpurinius blyksnius. Aš nusijuokiau ir pamėginau at- 
gniaužti tavo pirštus. Kirtmusė nuzvimbė šalin, o aš pravirkau. 
Dabar žinau, jog tas vabzdys vadinasi kirtmuse, nors tu niekuo- 
met to neminėjai, tiesa, Lona? 

Ji papurtė galvą. 

- Atmintis manęs neapgauna? 

- Ne, Rikai. 

- O šiandieną aš prisiminiau, ką veikiau anksčiau. Juk kaž- 
kada buvo anksčiau, Lona. 

Dėl to nekilo jokių abejonių. Pagalvojus apie tai, jai suspaus- 
davo širdį. Kažkada Rikas gyveno kitame pasaulyje. Mergina bu- 
vo tuo tikra, nes būtent ji paaiškino, ką reiškia vienas žodis, api- 
būdinantis svarbiausią Florinos planetos objektą - kirtą. 

- Ką gi tu prisiminei? - pasiteiravo ji. 

Nuskambėjus klausimui, Riko entuziazmas netikėtai išblėso. 
Jis susvyravo. 

- Pats nelabai suprantu, Lona. Paprasčiausiai žinau, ką vei- 
kiau prieš tapdamas fabriko darbininku. Bent aš taip manau. 

- Ką? 

- Aš analizavau Nieką. 

Žvitriai atsigręžusi, Valona įsispitrijo į jo akis. Paskui pri- 
glaudė delną prie vyriškio kaktos ir susierzinusi atitraukė ranką. 

- Tave vėl kankina galvos skausmas, Rikai? Nesiskundei dėl 
sopulio jau kelias savaites. 

- Aš gerai jaučiuosi. Liaukis nerimavusi. 

Jos žvilgsnis apniuko, todėl Rikas skubiai pridūrė: 

- Neturėjau omenyje, jog tu vargini mane. Tiesiog aš puikiai 
jaučiuosi ir nenoriu, kad tu jaudintumeis. 

Ji nušvito. 

- Ką reiškia “analizuoti"? - jis žinojo tokius žodžius, kurių 
Valona nė nebuvo girdėjusi. Mergina jausdavosi tokia menka, 
kai pagalvodavo, kokiu išlavintu protu jis pasižymėjo. 

Vyriškis trumpam susimąstė. 

- Tai reiškia... tai reiškia “išardyti į atskiras dalis''. Kaip, pa- 
vyzdžiui, mes išardome sugedusį medžiagų rūšiuotoją ir išsiaiš- 
kiname, kad neveikia skenerio spindulys. 

- O... Bet, Rikai, koks tai darbas, jei tu nieko neanalizuoji? 

- Aš sakiau kitaip. Sakiau, analizavau Nieką. Iš didžiosios 
raidės. 

- Argi tai ne tas pats? - turbūt kalbu kaip tikra kvailelė, pa- 
galvojo Valona. Tokios šnekos tiktai sukels pasibjaurėjimą ma- 
nimi. 

- Ne, žinoma, ne. - Jis giliai įkvėpė. - Deja, negaliu paaiškin- 
ti. Tai, viskas, ką prisimenu. Bet esu tikras, jog dirbau svarbų 

darbą. Aš negalėjau būti nusikaltėlių. 

Valona krūptelėjo. Nereikėjo jam to sakyti. Nors pati sau 
tvirtino, kad perspėjo Riką jo paties labui, bet nūnai mergina su- 
prato, jog darė tai norėdama pririšti jį prie savęs. 


Pirmieji vyriškio žodžiai nuskambėjo taip netikėtai, kad ji 
gerokai išsigando. Nedrįso apie tai papasakoti net seniūnui. Su- 
laukusi laisvadienio Valona paėmė iš savo santaupų penkis kre- 
dus - vis tiek neatsiras nė vieno žmogaus, kuris užsimanytų jos 
kraičio - ir nusivežė Riką pas Didmiesčio gydytoją. Nors pavar- 
dę ir adresą buvo užsirašiusi ant popieriaus skiautelės, dvi klai- 
kias valandas teko braidžioti tarp milžiniškų kolonų, iškėlusių 
Aukštutinį Didmiestį link saulės, ieškant reikiamo pastato. 

Ji užsispyrė likti kabinete ir ilgokai stebėjo, kaip gydytojas 
atlieka siaubą keliančias procedūras su savo keistais instrumen- 
tais. Kai jis įkišo Riko galvą tarp dviejų metalinių objektų, ir šioji 
nušvito tarsi kirtmusė tamsoje, mergina pašoko ant kojų ir pamė- 
gino nutraukti kankinimus. Nedelsiant iškviesti du vyrai ištem- 
pė įnirtingai kovojančią Valoną laukan. 

Gydytojas pasirodė po pusvalandžio. Aukšto vyro kaktoje 
buvo įsirėžusi gili raukšlė. Nors šio skvairo, dirbančio Žemuti- 
niame Didmiestyje, akys spinduliavo gerumą, ji vis tiek jautėsi 
nejaukiai. Nusišluostęs rankas į mažą rankšluostį, gydytojas iš- 
metė jį - pakankamai švarų! - į šiukšlių dėžę. 

- Iš kur jūs pažįstate šį žmogų? - paklausė jis. 

Valona papasakojo visas aplinkybes, tiksliau sakant, esmi- 
nius faktus, neminėdama nei seniūno, nei patrulių. 

- Apie ankstesnį jo gyvenimą nieko nežinote? 

Mergina papurtė galvą. 

- Nieko. 

- Kažkas apdorojo jį sąmonės zondu. Ar numanote, kas tai 
yra? 

Iš pradžių Valona vėl pakratė galvą, paskui tyliai sukuždėjo: 

- Tikriausiai taip gydomi bepročiai, daktare? 

- Ir nusikaltėliai. Tai daroma jų pačių labui. Tam tikros są- 
monės dalys, kurios verčia juos vogti arba žudyti, būna pakeičia- 
mos. Ar suprantate? 

Be abejo. Išraudonavusi ji atsakė: 

- Rikas niekada nevogė ir nieko nesužeidė. 

- Vadinate jį Riku? - gydytojas pralinksmėjo. - Bet iš kur ži- 
note, ką jis veikė prieš judviem susitinkant? Sunku ką nors spręs- 
ti iš dabartinės jo sąmonės būklės. Po tokio kruopštaus ir netgi 
brutalaus zondavimo neįmanoma pasakyti, kuri atsiminimų dalis 
sunaikinta amžiams, kuri tik laikinai, įtakota patirto šoko. Noriu 
pasakyti, kad, laikui bėgant, jis šiek tiek atsigaus. Pati minėjote, 
jog kalbėti pradėjo savaime. Vis dėlto jį reikėtų atidžiai stebėti. 

- Ne, ne. Jis privalo pasilikti su manimi. Aš mokėsiu juo pa- 
sirūpinti, daktare. 

Skvairas susiraukė, tačiau prabilo švelnesniu balsu. 

- Mergaite, aš nerimauju dėl jūsų. Galbūt iš jo sąmonės iš- 
trintas ne visas blogis. Kas bus, jei vieną dieną jis užsimanys jus 
įskaudinti. 

Tą pačią akimirką seselė atvedė iš kabineto Riką, tyliu šiu- 
šenimu ramindama suaugusį žmogų tarsi šis būtų kūdikis. Pri- 
spaudęs delną prie kaktos vyriškis dairėsi po kambarį, kol paga- 
liau išvydo Valoną. Tada ištiesė rankas ir sulemeno: 

- Lona... 

Pašokusi iš vietos mergina priglaudė jo galvą prie savo pe- 
ties, tvirtai apkabino ir tarė gydytojui: 

- Jis niekuomet manęs neįskaudintų, kad ir kas atsitiktų. 

Susimąstęs skvairas atsakė: 

- Apie šį atvejį turėsiu parašyti ataskaitą. Neįsivaizduoju, 
kaip tokios būklės žmogus sugebėjo pasprukti nuo valdžios. 

- Ar tai reiškia, kad jį atims iš manęs? 

- Deja, tai neišvengiama. 

- Maldauju, daktare, nedarykite to. - Valona timptelėjo nosi- 
nę, kurioje buvo suvynioti penki žvilgantys kredai. - Imkite vis- 
ką, daktare, tik leiskite man juo pasirūpinti. 

Gydytojas pažvelgė į delne gulinčias monetas. 

- Jūs dirbate fabrike, tiesa? 

Ji linktelėjo. 

- Kiek gaunate per savaitę? 

- 2,8 kredo. 

Suspaudęs rieškučiose žvangančias metalines monetas skvai- 
ras ištiesė ranką. 

- Pasiimkite pinigus, mergaite. Mokėti nereikės. 

Valona nustebo. 

- Jūs niekam apie jį nepranešite, daktare? 

- Man labai gaila, bet aš privalėsiu tai padaryti. Toks įstaty- 
mas. 

Mergina grįžo atgal į kaimą tvirtai spausdama glėbyje Riką, 
prislėgta sielvarto. 

Kitą savaitę per hipervizijos Žinių laidą buvo paskelbta, jog, 
sutrikus energijos tiekimo sistemai, katastrofą patyrė sraigtinis 
laivas, kuriuo skridęs gydytojas žuvo. Pavardė pasirodė pažįsta- 
ma, ir tą vakarą, grįžusi į savo kambarį, Valona palygino ją su 
užrašu ant popieriaus skiautės. Taip, tai tas pats daktaras. 

Gaila, kad su gyvybe atsisveikino toks geras žmogus. Valo- 
na sužinojo apie jį iš pažįstamo, kuris tvirtino, jog skvairas ma- 
loniai elgiasi su darbininkais, neniekina jų ir padeda, jei atsidu- 
ri kritiškoje situacijoje. Jai taip pat pagelbėjo. Visgi, širdgėlą la- 
bai greitai nuslopino džiaugsmas. Jis neturėjo laiko pranešti val- 
džiai apie Riką. Bent taip atrodo, nes į kaimą dar nebuvo užkly- 
dęs nė vienas patrulis, besidomintis šiuo reikalu. 

Vėliau, kai Riko sąmonė šiek tiek prašviesėjo, Valona papa- 
sakojo, ką galvojo daktaras, norėdama, kad jis pasiliktų saugia- 
me kaime. 


Rikas papurtė ją sugrąžindamas į realybę. 

- Ar negirdi, ką sakau? Aš negalėjau būti nusikaltėlis, jei dir- 
bau svarbu darbą. 

- Gal padarei kažką ne taip? - dvejodama nutęsė mergina. - 
Visi klysta. Netgi skvairai... 

- Nieko panašaus, esu tuo tikras. Turiu sužinoti daugiau apie 
save ir išsklaidyti kitų abejones. Nejau nesupranti? Tai vienintelė 
išeitis. Privalėsiu išvykti iš kaimo ir viską išsiaiškinti. 

Ji pajuto kylančią paniką. 

- Rikai! Tai pavojinga. Na, gerai, tu analizavai Nieką... ko- 
dėl manai, jog tai ypač svarbu? 

- Todėl, kad prisiminiau dar šį tą. 

- Ką? 

Jis sušnibždėjo: 

- Nenoriu tau sakyti. 

- O turėtum, antraip vėl gali užmiršti. 

Rikas suspaudė jos ranką. 

- Teisingai. Juk tu išlaikysi paslaptį, Lona? Būsi atsargine 
prisiminimų saugykla? 

- Žinoma. 

Rikas apsižvalgė. Šis pasaulis buvo toks gražus. Kartą Valo- 
na papasakojo jam, kad virš Aukštutinio Didmiesčio puikuojasi 
milžiniškas ženklas su užrašu: “Iš visų Galaktikos planetų, Flo- 
rina - pati nuostabiausia". 

Nesunku tuo patikėti regint aplinkinius vaizdus. 

- Žinau, jog tai kraupu, tačiau atgiję prisiminimai dar nieka- 
da nebuvo manęs apgavę, - tarė vyriškis. - Ši mintis užklydo po 
pietų. 

- Kokia? 

Jo veidą perkreipė siaubas. 

- Žus visi planetos gyventojai. Visi Florinos žmonės. 


2. SENIŪNAS 


Mirlinas Terensas kėlė nuo lentynos knygos mikrofilmą, kai 
nuskambėjo durų signalas. Gana apvalioje jo f1zionomijoje atsi- 
spindėjo mąsli nuotaika, kurią akimoju pakeitė įprasta budri iš- 
raiška. Brūkštelėjęs ranka retėjančius rusvus plaukus jis sušuko: 

- Palaukite minutėlę. 

Terensas padėjo mikrofilmą į vietą ir paspaudė mygtuką - 
lentynos iš karto pasislėpė po uždanga, niekuo nesiskiriančia nuo 
likusios sienos dalies. Be abejo, darbininkai ir fermeriai didžia- 
vosi, kad vienas iš jų padermės turi nuosavus mikrofilmus. Va- 
dinasi, ne visų paprastų žmogelių smegeninės apsinešusios dul- 
kių sluoksniais. Tačiau atvirai demonstruoti tas knygas buvo ne- 
patartina. 

Vien jų vaizdas būtų sustingdęs ir taip ne itin paslankius lie- 
žuvius. Žinoma, kaimiečiai gali girtis, kad seniūnas skaito mik- 
rofilmus, bet išvydę juos savo akimis garantuotai pamanytų, jog 
Terensas dedasi esąs skvairu. 

Beje, nederėtų užmiršti ir pačių skvairų. Mažai tikėtina, kad 
vienas jų netikėtai užklystų į Terenso namą, bet jeigu taip atsi- 
tiktų, knygų lentyna padarytų mažų mažiausiai nepalankų įspū- 
dį. Būdamas seniūnu jis turėjo tam tikrų privilegijų, tačiau nie- 
kada šiomis nesipuikuodavo. 

Jis vėl šūktelėjo: 

- Ateinu. 

Šį kartą Terensas žengė link durų, užsisegdamas viršutinę tu-- 
nikos dalį. Netgi seniūno drabužiai truputį priminė skvairų ap- 
rangą. Retsykiais jis užsimiršdavo, kad gimė Florinoje. 

Prieangyje stovėjo Valona Marč, kuri pagarbiai sulenkė ke- 
lius ir nunėrė galvą. 

Terensas plačiai atlapojo duris. 

- Užeik, Valona. Prisėsk. Jau komendanto valanda. Tikiuo- 
si, patruliai tavęs nepastebėjo. 

- Nemanau, seniūne. 

- Džiugu, jei tai tiesa. Kaip Žinai, tavo byla suteršta juoda žy- 
me. 

- Taip, seniūne. Esu labai dėkinga už tai, ką dėl manęs pada- 
rėte. 

- Nesvarbu. Nagi, prisėsk. Norėtum ko nors užkąsti ar atsi- 
gerti? 

Ji pritūpė ant kėdės kraštelio ir pakratė galvą. 

- Ne, ačiū, seniūne. Aš jau pavalgiau. 

Mandagumas reikalavo pasiūlyti kaimiečiams atsigaivinti, o 
pastariesiems - atsisakyti tokios malonės. Terensas tai Žinojo, to- 
dėl labai jos nemygo. 

- Kas atsitiko, Valona? Vėl kilo problemų dėl Riko? 

Mergina linktelėjo, tačiau nieko neatsakė, tarsi būtų sutrikusi 
ir nemokėtų paaiškinti, kas atvedė ją į seniūno namus. 

- Nemalonumai fabrike? 

- Ne, seniūne. 

- Vėl pradėjo kankinti galvos skausmas? 

- Ne, seniūne. 

Terensas lūkuriavo primerkęs akis, kuriose nušvito dygus ne- 
pasitenkinimas. 

- Klausyk, Valona, juk tu negalvoji, kad pradėsiu spėlioti? 
Kalbėk, antraip negalėsiu tau niekuo padėti. Kiek suprantu, tau 
reikia mano pagalbos, ar ne? 

- Taip, seniūne, - sumurmėjo mergina. Paskui netikėtai pra- 
pliupo: - Aš nežinau, kaip paaiškinti. Tai tikra beprotystė. 

Terensas instinktyviai ištiesė ranką tarsi ketindamas patapš- 
noti Valonai per petį, tačiau netrukus susigriebė ir ją atitraukė Ži- 
nodamas, jog tokiu gestu privers merginą susigūžti. Kaip papras- 
tai, ji sėdėjo sugrūdusi savo didžiulius delnus į suknelės klostes. 
Bet seniūnas pastebėjo, kaip nerimastingai kirba susipynę, drū- 
ti ir stiprūs Valonos pirštai. 


18 


- Kad ir kas tai būtų, aš tave išklausysiu, - tarė jis. 

- Ar pamenate, seniūne, kaip pasakojau jums apie Didmies- 
čio daktarą? 

- Taip, Valona. Be to, perspėjau tave, kad nieko panašaus 
daugiau nedarytum iš pradžių nepasitarusi su manimi. Ar tu pri- 
simeni? | 

Išplėstos merginos akys liudijo, kad ji neužmiršo Terenso įsi- 
ūčio. 

- Be abejo, seniūne. Tiesiog tada jūs minėjote, jog padėsite 
man išlaikyti Riką visais įmanomais būdais. 

- Aš tęsiu savo pažadus. Ar jis parūpo patruliams? 

- Ne. Ach, seniūne, nejau galvojate, kad taip gali įvykti? 

- Abejoju. - Jis jautė tuojau prarasiąs kantrybę. - Nagi, Va- 
lona, dėstyk savo problemas. 

Merginos žvilgsnis apniuko. 

- Seniūne, Rikas sako, kad mane paliks. Noriu, kad jį sustab- 
dytumėte. 

- Kodėl jis nori tave palikti? 

- Nes kai ką prisiminė. 

Susidomėjęs Terensas palinko į priekį ir vos nesugriebė Va- 
lonos rankos. 

- Prisiminė? Ką būtent? 


Terensas niekada nepamirš tos dienos, kai buvo aptiktas Ri- 
kas. Prie vieno drėkinimo kanalo, netoli kaimo, būriavosi vaikiš- 
čiai, kurie kvietė jį savo spigiais riksmais: 

- Seniūne! Seniūne! 

Jis pasileido tekinas. 

- Kas atsitiko, Reisi? 

Tik atvykęs į miestelį Terensas pasistengė išmokti visų vai- 
kų vardus, idant įgautų jų motinų palankumą. 

Atrodė, kad Reisį tuojau supykins. 

- Pažvelkite čia, seniūne. 

Jis rodė pirštu į baltą besirangantį padarą - Riką. Kitų berniu- 
kų paaiškinimai susiliejo į bendrą riksmų sūkurį. Terensas tepa- 
Jėgė suprasti, kad jie žaidė kažką panašaus į slėpynes ar gaudy- 
nes. Vaikai atkakliai siekė papasakoti jam, kaip klostėsi žaidi- 
mas, ir netgi susiginčijo tarpusavyje, kuri komanda pasirodė stip- 
resnė. Visa tai, žinoma, neturėjo reikšmės. 

Reisis, dvylikametis juodaplaukis berniukas, netyčia išgirdo 
tylų inkštimą, sklindantį iš drėkinimo kanalo. Jis tikėjosi aptik- 
siąs lauko žiurkę, kurią būtų galima smagiai pavaikyti. Tačiau 
surado Riką. 

Keistas vaizdas sukėlė vaikams tiek pasišlykštėjimą, tiek su- 
sižavėjimą. Griovyje drybsojo suaugęs Žmogus, beveik nuogas, 
apseilėtais skruostais, gailiai šniurkščiojantis ir bejėgiškai mata- 
ruojantis galūnėmis. Dygiais šeriais apžėlusiame veide blaškėsi 
šviesiai mėlynos akys. Vienai akimirkai jos, regis, įsmigo į Te- 
rensą. Lėtai pakėlęs nykštį žmogus įkišo jį į burną. 

Vienas berniukas nusijuokė. 

- Žiūrėkite, seniūne, jis čiulpia pirštą. 

Netikėtas šūksnis privertė krustelėti sukniubusią figūrą. Vei- 
das paraudonavo ir persikreipė. Nuskambėjo vos girdimas verkš- 
lenimas, tačiau nykštys liko įgrūstas tarp lūpų. Rausvas ir drėg- 
nas pirštas gerokai kontrastavo su purvina ranka. 

Priblokštas Terensas pasipurtė, taip mėgindamas atsikratyti 
stingulio. 

- Nagi, vyručiai, jums negalima lakstyti kirto lauke, - tarė jis. 
- Dar ištrypsite pasėlius. Juk žinote, kas bus, jei fermeris jus su- 
gaus. Grįžkite namo ir niekam apie tai neprasitarkite. Klausyk, 
Reisi, paprašyk pono Dženko, kad jis kuo skubiau čia ateitų. 

Alas Dženkas labiausiai tiko būti miestelio gydytoju. Senis 
nemažai laiko praleido patarnaudamas tikriems Didmiesčio dak- 
tarams, todėl vietinė valdžia atleido jį nuo darbo fabrike ir fer- 
mose. Dženkas atlikdavo savo pareigas pakankamai gerai. Jis pa- 
Jėgdavo išmatuoti temperatūrą, paskirti reikiamus vaistus, suleis- 
ti injekciją, bet svarbiausia, kad sugebėdavo įžvelgti rimtus ne- 
galavimus ir pasiųsdavo sergančius žmones į Didmiesčio ligoni- 
nę. Be tokios, pusiau profesionalios pagalbos, pakirstiems me- 
ningito arba aštrių apendicito priepuolių nelaimėliams grėstų di- 
mėti ir kaltinti Dženką visomis pasaulio nuodėmėmis išskyrus 
tuo, kad šis yra netiesioginis simuliantų bendrininkas. 

Su Dženko pagalba, Terensas įkėlė vyrą į skuterį ir tylomis 
nuvežė jį į miestelį. 

Drauge jiedu nuplovė nuo Žmogaus storą purvo sluoksnį. 
Prie plaukų rankų nekišo. Nuskutęs visą kūną Dženkas atidžiai 
jį apžiūrėjo. 

- Infekcijos požymių nematau, seniūne, - pagaliau ištarė se- 
nis. - Šonkauliai neatsikišę. Vadinasi, anksčiau jis gerai maitino- 
si. Neįsivaizduoju, ką visa tai reiškia. Kaip manote, seniūne, iš 
kur jis atsirado? 

Klausimas nuskambėjo retoriškai, su pesimistiška gaidele, 
tarytum niekas iš miestelio gyventojų nebūtų tikėjęsis sulaukti iš 
Terenso padoraus atsakymo. Teko filosofiškai susitaikyti su to- 
kiu požiūriu. Kaimui praradus seniūną, vadovavusį čionykščiams 
ištisus penkiasdešimt metų, gana jaunam naujokui neišvengiamai 
teks iškęsti pereinamąjį įtarimų bei nepasitikėjimo laikotarpį. Tai 
natūralu. 

- Deja, nežinau, - burbtelėjo Terensas. 

- Jis negali vaikščioti. Neįstengia žengti nė vieno žingsnio. 
Kažkas turėjo jį paguldyti į griovį. Man tas vyrukas panašus į kū- 
dikį. Lyg būtų visiškas kvailelis. 

- Kokia liga daro žmogui tokį poveikį? 

- Nenumanau. Galbūt kas nors knaisiojosi jo smegeninėje, 
bet aš nieko apie tai nenutuokiu. Tuos, kuriems sutrinka protas, 
siunčiu į Didmiestį. Ar kada esate matęs šį vyrioką, seniūne? 

Terensas šyptelėjo ir švelniai atsakė: 

- Juk aš gyvenu čia tiktai mėnesį. 

Atsidusęs Dženkas išsitraukė nosinę. 

- Taip, ankstesnis seniūnas buvo puikus žmogus. Gerai mu- 
mis rūpinosi. Aš praleidau čia beveik šešiasdešimt metų, bet man 
niekada neteko regėti šito vyrioko. Turbūt atkeliavo iš kito mies- 
to. 

Sprendžiant iš apkūnaus Dženko sudėjimo, jis nuo pat gimi- 
mo buvo dručkis. Be abejo, papildomų kilogramų prieaugį įtako- 
jo ir sėslus gyvenimas, todėl nenuostabu, kad šnekėdamas senis 
nuolatos pūkštavo ir nesėkmingai didele raudona nosine bandė 
nusibraukti nuo kaktos prakaitą. 

- Nė nežinau, ką sakyti patruliams, - išstenėjo jis. 

Vilką mini, vilkas čia. Neįmanoma to išvengti. Berniukai pa- 
pasakojo istoriją tėvams. Pastarieji, savo ruožtu, taip pat nelaikė 
liežuvio už dantų. Tykų miestelio gyvenimą retai kada sudrums- 
davo tokie įdomūs įvykiai, todėl gandai pasklido žaibišku grei- 
čiu, įgaudami vis įmantresnes formas. Patruliams tereikėjo klau- 
sytis ištempus ausis. 

Tvarkos prižiūrėtojai atstovavo Florinos policijai. Jie nebu- 

vo kilę nei iš šio pasaulio, nei iš Sarko planetos, iš kurios atvyk- 
davo skvairai. Priklausydami samdinių luomui tie žmonės žino- 
jo, už ką gauna pinigus, todėl pareigingai, be jokių emocijų - vis 
tiek su floriniečiais jų nesiejo jokie giminystės saitai - atlikdavo 
savo užduotis. 

čio valdžios kąsnio paragavęs pasipūtėlis. 

Patruliai akivaizdžiai nuobodžiavo. Kam būtų įdomu terlio- 
tis su idiotu, net jei ir privalai tai daryti? Vienas jų kreipėsi į pri- 
žiūrėtoją: 

- Kiek laiko užtruksite, kol bus nustatyta šio žmogaus tapa- 
tybė? 

Prižiūrėtojas pakratė galvą. 

- Aš nesu jo akyse regėjęs, pareigūne. Jis ne vietinis. 

Atsigręžęs į Dženką patrulis paklausė: 

- Dokumentų neradote? 

- Ne, sere. Jis tebuvo apsisiautęs skarmalais. Drabužius su- 
deginome, kad išvengtume infekcijos. 

- Kas jam yra? 

- Rodos, žmogelis išprotėjęs. 

Terensas įsiterpė į pašnekesį, nutempdamas tvarkos sergėto- 
jus į šoną. Kadangi šis reikalas jų nė trupučio nesudomino, abu 
vyrai pasirodė besantys lengvai sukalbami. Uždavinėjęs klausi- 
mus patrulis kyštelėjo užrašų knygelę į kišenę ir pareiškė: 

- Gerai, šio įvykio neverta net užfiksuoti. Tai neturi nieko 
bendro su mumis. Patys nuspręskite, kaip juo atsikratyti. 

Jiedu pasišalino. 

Liko tiktai strazdanotas, rusvaplaukis prižiūrėtojas pasišiau- 
šusiais ūsais. Jau penkerius metus nuo jo didžiąja dalimi priklau- 
sė fabriko darbų kvotos vykdymas. 

- Na, ką darysime? - nuožmiai prabilo jis. - Užuot dirbę, tie 
prakeikti tinginiai nesiliauja malę liežuviais. 

- Siūlyčiau nusiųsti jį į Didmiesčio ligoninę, - tarė Dženkas 
energingai maigydamas nosinę. - Aš niekuo negaliu pagelbėti. 
skaitas? Kiek suprantu, jis ne vietinis? 

- Berods, ne, - pripažino Dženkas. 

- Kodėl gi mes turime mokėti? Tegul jo miestas pakrato pi- 
niginę. 

- Kaip mums sužinoti, iš kur jis atsirado? 

Susimąstęs prižiūrėtojas lyžčiojo savo rausvus šerius, vešan- 
čius po nosimi. Galų gale ištarė: 

- Tuomet paprasčiausiai juo atsikratykime. Tą patį sakė ir 
patrulis. 

- Ką turi galvoje? - įsiterpė Terensas. 

- Jo būklė neką geresnė nei numirėlio. Tai būtų gailestingu- 
mo aktas. 

- Negalima žudyti gyvo žmogaus, - paprieštaravo Terensas. 

- Tada jūs pasakykite, ką daryti? 

- Ar negalėtų juo pasirūpinti čionykščiai? 

- Kas norės? Gal jūs? 

Nepaisydamas atvirai įžeidžiančios replikos Terensas atsakė: 

- Man užtenka savų darbų. 

- Kaip ir visiems kitiems. Negaliu leisti kam nors mesti darbą 
fabrike vien tam, kad būtų globojamas pamišėlis. 

Terensas atsiduso ir be jokios pagiežos tarstelėjo: 

- Prižiūrėtojau, būk protingas. Jei neįvykdysite šio ketvirčio 
kvotos, aš žinosiu, jog dėl to niekas nekaltas, nes vienam iš dar- 
bininkų teko rūpintis.tuo vargšeliu, todėl pasistengsiu jus užtarti, 
kai šnekėsiu su skvairais. Kitu atveju, aš tiesiog pasakysiu, jog 
nenutuokiu, kodėl jūs neatlikote savo užduoties. 

Iš pykčio prižiūrėtojas paraudonavo. Seniūnas atwyko čia tik- 
tai prieš mėnesį, o jau drįsta kabinėtis prie žmonių, žyvenančių 
mieste nuo pat gimimo. Visgi, jis turi kortelę su pačių skvairų at- 
žyma. Nederėtų pernelyg 1lgai priešintis viršenybei. 

- Kas gi jį priglaus? - paklausė raudonplaukis. Po akimirkos, 
siaubingo įtarimo šešėliui sušmėžavus jo fizionomijoje, skubiai 
pridūrė: - 4š negaliu. Turiu tris vaikus, be to mano žmona nekaip 
jaučiasi. 

- Tau ir nesiūliau. 

Terensas žvilgtelėjo pro langą. Išnykus patruliams, aplink se- 
niūno namą susispietė nemaža minia. Daugiausiai berniukai, per- 
nelyg jauni, kad plušėtų fabrike, keli fermeriai iš artimiausių 
ūkių bei darbininkai, grįžę namo po savo pamainos. 

Atokiau nuo žmonių būrio stypsojo stambi mergina, kurią 
Terensas neretai pastebėdavo per pastarąjį mėnesį. Ji buvo stipri, 
sumani bei darbšti. Po nelaiminga veido išraiška slypėjo gana 
skvarbus protas. Jeigu ji būtų vyras, visai įmanoma, jog kada 

nors ateityje galėtų tapti puikiu seniūnu. Deja, likimas nulėmė 
šiai būtybei gimti moterimi ir dar vaikystėje netekti tėvų. Juolab 
kad ganėtinai prasta išvaizda užkirto kelią bet kokioms romantiš- 
koms svajoms. Paprasčiausia vieniša mergina. Labai tikėtina, jog 
tokia išliks visą gyvenimą. 

- Kaip dėl jos? - paklausė Terensas. 

Prižiūrėtojas apsisuko ir netikėtai užstaugė: 

- Velniai rautų! Šiuo metu ji turėtų dirbti! 

- Tebūnie kaip yra, - nuramino raudonplaukį Terensas. - 
Koks jos vardas? 

- Valona Marč. 

- Teisingai. Dabar prisimenu. Pakviesk ją. 

Nuo to momento Terensas tapo neoficialiu porelės globėju. 
Jis suveikdavo papildomų maisto davinių, drabužių kuponų, 
stengdavosi padėti dviem suaugusiem žmonėm tiek, kad šie ga- 
lėtų išgyventi teturėdami skurdžias vieno asmens pajamas. Jei ne 
seniūnas, vargu ar Rikas būtų priimtas apmokymams į kirto fab- 
riką. Jis nuslopino incidentą, kai Valonai grėsė rimta bausmė už 
skyriaus viršininko nokautavimą. Mirus Didmiesčio gydytojui, 
Terensui neprisireikė griebtis jokių veiksmų, tačiau jis buvo pa- 
siruošęs bet kokiems netikėtumams. 

Nieko nuostabaus, kad, iškilus problemoms, Valona iš kar- 
to kreipdavosi į seniūną, ir nūnai šis laukė, kol mergina atsakys 
į jo klausimą. 


Kurį laiką dvejojusi Valona pagaliau ištarė: 

- Jis sako, kad žus visi mūsų pasaulio gyventojai. 

Terensas apstulbo. 

- Ar minėjo kaip? 

- Šito nežino. Tiesiog prisiminė, ir viskas. Tvirtino, jog kaž- 
kada turėjo svarbų darbą, tik nelabai supratau kokį. 

- Kaip jį apibūdino? 

- Sakė, kad... hmm, analizavo Nieką iš didžiosios raidės. 

Valona luktelėjo komentaro, tada paskubomis paaiškino: 

- Analizuoti reiškia “išardyti į atskiras dalis“, kaip... 

- Aš žinau, ką tai reiškia, mergaite. 

Valona susijaudino. 

- Ar jūs nutuokiate, ką jis turėjo galvoje, seniūnė? 

- Galbūt. 

- Bet, seniūne, argi įmanoma analizuoti Nieką? 

Atsistojęs Terensas šyptelėjo: 

- Nagi, Valona, nejau nežinai, jog didžiąją Galaktikos dalį 
sudaro tuštuma, kitaip tariant - Niekas? 

Net ir nesuprasdama šių žodžių mergina nedrįso jais abejo- 
ti. Seniūnas - nepaprastai išsilavinęs žmogus. Staiga ją apėmė pa- 
sididžiavimas suvokus, kad Rikas greičiausiai ragavo dar dau- 
giau mokslų. 

- Eime, - ištiesė ranką Terensas. 

- Kur? 

- Pas Riką, kur gi dar. 

- Jis namuose, - tarė Valona. - Miega. 

- Gerai. Keliaukime drauge, nebent norėtum, kad patruliai 
aptiktų tave gatvėje vienui vieną. 


Naktį kaimas atrodė išmiręs. Vienintelėje gatvėje, kuri sky- 
rė darbininkų kamarėlių eiles, blankiai švytėjo žibintai. Šiek tiek 
krapnojo, tačiau menkas ir šiltas vakaro lietutis neturėtų jų ištirp- 
dyti. 

Valona dar niekada nebuvo išėjusi laukan tokiu vėlyvu me- 
tu. Bent jau paprastą darbo dieną. Išsigandusi jis gūžėsi nuo sa- 
vo žingsnių garsų ir tuo pačiu budriai klausėsi, ar nesiartina pat- 
ruliai. 

- Liaukis tipenusi ant pirštų galiukų, - pasakė Terensas. - Juk 
eini su manimi. 

Seniūno balsas nuskambėjo taip skardžiai, kad Valona krūp- 
telėjo. Paklusdama raginimui ji nuskubėjo į priekį. 


Merginos trobesys buvo toks pats tamsus, kaip ir kitų darbi- 
ninkų būstai. Gimęs ir užaugęs panašioje kamaroje, Terensas ilgą 
laiką praleido Sarke, o dabar gyveno name su trimis kambariais 
ir vandentiekio sistema, bet vis tiek nostalgiškai prisiminė ankštą 
patalpėlę, kurioje tilpo lova, komoda, dvi kėdės ir spinta, pasta- 
tyta kampe ant plikų cementinių grindų. 

Šioje lūšnelėje nereikėjo nei virtuvės - šiaip ar taip, visi val- 
gydavo fabrike, - nei vonios kambario, nes tarp namukų driekė- 
si eilė bendruomeninių išviečių bei dušinių. Švelnaus, nekintan- 
čio klimato zonoje niekas nekvaršino sau galvos dėl langų. Vi- 
sose keturiose sienos buvo išgręžtos gana didelės skylės, kurių 

atbrailos pakankamai gerai apsaugodavo nuo naktinės dulksnos. 

Pasišviesdamas mažu kišeniniu žibintuvėliu Terensas paste- 
bėjo, kad vienas kambario kampas atskirtas apibrizgusia širma. 
Seniūnas dovanojo ją Valonai tuo metu, kai Rikas labiau primi- 
nė vaiką negu suaugusį Žmogų. Iš už pertvaros atsklido ramus 
miegančio vyro alsavimas. 

Terensas mostelėjo ranka ta kryptimi. 

- Pažadink jį, Valona. 

Mergina patapšnojo į širmą. 

- Rikai! Rikai, mažuti! 

Vietoj atsakymo, pasigirdo tyli dejonė. 

- Čia aš, Lona, - tarė mergina. Jiedu apėjo pertvarą, ir Teren- 
sas iš pradžių nukreipė žibintuvėlio spindulį į savo veidą, paskui 
į Riko. 

Apakintas šviesos, vyriškis užsidengė akis. 

- Kas atsitiko? 

Terensas atsisėdo ant standartinio trobesio gulto kraštelio. Iš 
seniūno gautą aplūžusią lovelę mergina pasiliko sau. 

- Valona sako, - prabilo jis, - jog tu pradėjai šį tą prisimin- 
ti. 

- Taip, seniūnė. - Rikas visuomet jausdavo Terensui pagar- 
bią baimę. Iš vietinių seniūnas buvo visų svarbiausias. Su juo 
mandagiai elgdavosi netgi fabriko viršininkas. Nieko nedelsda- 
mas vyriškis pakartojo tai, ką dieną pasakojo Valonai. 

- Daugiau nieko neprisiminei po jųdviejų pašnekesio? 

- Ne, seniūne. 

Barbendamas pirštais į delnus Terensas pasakė: 

- Gerai, Rikai. Miegok toliau. 

Valona išlydėjo jį iš trobelės. Paniuręs merginos veidas pri- 
tvinko ašarų, kurias ji nusivalė atžagaria ranka. 

- Rikui teks palikti mane, seniūnė? 

Sugriebęs jos pečius Terensas rimtai ištarė: 

- Esi suaugusi moteris, Valona. Nesikrims. Trumpam išsive- 
šiu jį su savimi, bet pažadu sugrąžinti sveiką gyvą. 

- O kas po to? 

- Nežinau. Suprask, Valona, šiuo metu mums svarbiausia su- 
žinoti daugiau apie Riko praeitį. 

- Norite pasakyti, kad visi Florinos gyventojai iš tiesų gali 
žūti? - staiga paklausė mergina. 

Terensas stipriau suspaudė jos petį. 

- Niekam apie tai neprasitark, Valona. Antraip patruliai atims 
iš tavęs Riką visam laikui. Aš kalbu rimtai. 

Jis apsisuko ir lėtai nukulniavo link savo namų, taip įsigili- 
nęs į mintis, jog net nepastebėjo, kaip dreba rankos. Visą valandą 
vartėsi lovoje bergždžiai mėgindamas užmigti, kol pagaliau nu- 
sprendė pasinaudoti narko-lauku. Tai buvo vienas iš dviejų prie- 
taisų, kuriuos seniūnas atsivežė iš Sarko į Floriną. Prilipdytas 
prie pakaušio .jis panėšėdavo į juodą veltinę kepuraitę. Suregu- 
liavus matuoklius penkioms valandoms, Terensui užteko laiko 
patogiai įsitaisyti guolyje, kol uždelstos reakcijos narko-spindu- 
lys įsmigo į tam tikrus smegenų taškus, nugramzdindamas jį į gi- 
laus miego karalystę. 


3. BIBLIOTEKININKĖ 


Jie paliko diamagnetinį skuterį parkavimo aikštelėje už Did- 
miesčio ribų. Pačiame mieste retai kur pamatysi tokias transporto 
priemones, o Terensas nė kiek netroško atsidurti dėmesio centre. 
Vieną sekundę jis su nuožmiu pavydu pagalvojo apie diamagne- 
tines Aukštutinio Didmiesčio mašinas ir antigravitacinius sraig- 
tinius laivus. Ką gi, toji vieta gerokai skyrėsi nuo likusios Flori- 
nos dalies. 

Rikas lūkuriavo, kol Terensas užrakins skuterio kabiną ir pa- 
žymės ją savo pirštų atspaudais. Vyriškis dėvėjo naują kombine- 
zoną ir jautėsi truputį nejaukiai. Nerodydamas didelio noro jis 
nusekė įkandin seniūno link milžiniškų, tiltus primenančių struk- 
tūrų, virš kurių puikavosi Aukštutinis Didmiestis. 

Florinoje visi miestai turėjo vardus, bet šis buvo paprasčiau- 
siai vadinamas “Didmiesčiu". Apylinkėse gyvenantys darbinin- 
kai ir valstiečiai galėjo laikyti save laimės kūdikiais, palyginti su 
kitais floriniečiais, nes Didmiestyje stūksojo ligoninės, kuriose 
darbavosi geri gydytojai, daugiau fabrikų ir alkoholinių gėrimų 
parduotuvių. Šiose vietose buvo įmanoma aptikti netgi prabangos 
užuomazgų. Tiesa, tai ne itin džiugino vietinius. Jie tūnojo Aukš- 
tutinio Didmiesčio šešėlyje. 

Miestą į dvi dalis skyrė horizontalus, penkiasdešimties kvad- 
ratinių mylių betono sluoksnis, kurį prilaikė maždaug dvidešimt 
tūkstančių plieninių kolonų. Apačioje, amžinoje prietemoje gy- 
veno "čiabuviai". Viršuje, saulėje šildėsi skvairai. Bet kas, užkly- 

dęs į Aukštutinį Didmiestį, negalėtų patikėti, kad jis tebėra Flo- 
rinos planetoje. Ką kitą manyti, regint prieš save vien sarkitus, 
atstovaujančius aukščiausiam socialiniam sluoksniui tikrąja ta 
žodžio prasme, bei nedideles patrulių grupeles? 

Terensas mintinai žinojo kelią. Jis žingsniavo sparčiai, ne- 
paisydamas praeivių, su pavydu ir panieka spoksančių į seniūno 
apdarus. Iš paskos tursenantis trumpakojis Rikas negalėjo pasi- 
girti tokia oria eisena. Jis nedaug ką prisiminė iš ankstesnės vieš- 
nagės Didmiestyje. Dabar viskas atrodė kitaip. Tuo metu tvyro- 
j0 prieblanda. Nūnai pro betoninio sluoksnio angas plūdo saulės 
spinduliai, savo ryškumu, regis, dar labiau užtemdydami tamsoje 
skendinčios erdvės atkarpas. Abu vyrai nardė tarp šviesos ruožų 
ritmišku, bemaž hipnotizuojančiu žingsniu. 

Ratuotuose krėsluose kėpsojo seniai, besišildantys spindulių 
rėžiuose. Retsykiais užsnūdę jie likdavo šešėlyje, nes, saulei pa- 
sislinkus arčiau horizonto, kartu pajudėdavo ir šviesos juostos. 
Po kurio laiko karšinčius pažadindavo cypiantys ratukai. Kartais 
visą šviesos plotą okupuodavo moterys, linguojančios vežimėlius 
su savo atžalomis. 

- Nagi, Rikai, išsitiesk, - tarė Terensas. - Netrukus kilsime į 
viršų. 

Jis sustojo šalia keistos konstrukcijos, įtvirtintos tarp keturių 
kolonų. 

- Man baugu, - sumurmėjo Rikas. 

Vyriškis suprato, jog tai liftas, vežantis aukštyn į viršutinį 
miesto lygį. 

Šios transporto priemonės buvo ypač reikalingos. Gamyba 
vyko apačioje, o produktų vartojimas - viršuje. Žemutiniame 
Didmiestyje gražiai supakuotos cheminės medžiagos bei maistas 
keliaudavo į Aukštutinį Didmiestį, kurių gyventojai naudodavosi 
tarnaičių, sodininkų, vairuotojų, statybininkų paslaugomis. Juo- 
dadarbių perteklius taip ir likdavo šešėliuose. 

Nekreipdamas dėmesio į išgąstingą Riko veido išraišką Te- 
rensas su nuostaba klausėsi savo paties įnirtingo širdies plakimo. 
Susijaudinimą nulėmė ne baimė, veikiau nuožmus pasitenkini- 
mas, kad jis kils aukštyn, užlips ant šventojo betoninio pagrindo, 
nupurtys savo dulkes. Būdamas seniūnu jis turėjo tokią teisę. Ži- 
noma, skvairų požiūriu, Terensas niekuo nesiskyrė nuo vietinių 
floriniečių, tačiau seniūno pareigos leisdavo jam nuvykti į Aukš- 
tutinį Didmiestį bet kokia proga. 

O, Galaktika, kaip jis nekentė tų pasipūtėlių! 
jui. Kokia prasmė puoselėti neapykantą? Jis daugelį metų gyve- 
no Sarke, Taip, tame pačiame Sarke, visų skvairų gimtinėje, kur 
teko išmokti laikytis nuošalyje. Nevalia užmiršti savo įgūdžių. 
Tik ne dabar. 

Suūžęs liftas nusileido iki apatinio lygio. Netrukus prasiskyrė 
sieną primenančios durys. 
mas pasišlykštėjimo. 

- Esate tiktai dviese? 

- Tiktai dviese, - patvirtino Terensas žengdamas į kabiną. Ri- 
kas nusekė įkandin. 

Nė neketindamas uždaryti durų prižiūrėtojas pareiškė: 

- Jūs, vyručiai, galėjote palaukti antros valandos ir pakilti 
viršun su užsakytu kroviniu. Man nemoka už tai, kad vežiočiau 
po du žmones. - Jis atsainiai nusispjovė. Be abejo, pasirūpino, 
kad seilės neužtikštų ant lifto grindų. - Kur jūsų tarnybiniai pa- 
žymėjimai? 

- Aš esu seniūnas, - atšovė Terensas. - Ar nesimato iš drabu- 
žių? 

- Apdaras nieko neįrodo. Aš nesiruošiu rizikuoti savo darbu 
vien todėl, kad jums galbūt pavyko kur nors nugvelbti uniformas. 
Parodykite asmens korteles. 

Netardamas nė žodžio Terensas išsitraukė standartinį doku- 
mentų aplanką, kurį vietiniai turėjo visada nešiotis su savimi: 
kortelę su registraciniu numeriu, tarnybinį pažymėjimą, mokes- 
čių kvitus. Tarp jų puikavosi ir purpurinė seniūno licencija. Pa- 
tikrinęs pastarąją prižiūrėtojas burbtelėjo: | 

- Nenustebčiau, jei ir šita būtų nudžiauta, bet tai jau ne ma- 
no reikalas. Turi dokumentus, gali važiuoti, nors, mano manymu, 
seniūnas tėra įmantresnis čiabuvio vardas. Kaip dėl kito vyruko? 

- Aš esu už jį atsakingas, - tarė Terensas. - Jis gali keliauti su 
manimi, nebent norėtum iškviesti patrulius ir pasitikrinti taisyk- 
les. 

Atvirai kalbant, Terensas nė trupučio negeidė susidurti su 
patruliais, tačiau jo pasiūlymas nuskambėjo pakankamai arogan- 
tiškai. 

- Gerai jau, gerai. Neverta taip liguistai reaguoti. - Kabinos 

durys užsitrenkė, virptelėjęs liftas pakilo aukštyn. Suirzęs prižiū- 
rėtojas murmėjo sau kažką po nosimi. 

Terensas nepastebimai vyptelėjo. Tokie kivirčai neišvengia- 
mi. Tie žmonės, kurie dirbo tiesiogiai skvairams, nepraleisdavo 
galimybės susitapatinti su valdovais ir pabrėždavo savo tikrąją 
menkystę griežtai laikydamiesi izoliacijos taisyklių. Šie “vadu- 
kai“ buvo nusipelnę ypatingos likusių floriniečių neapykantos, 
neatmieštos įgimta, skvairams jaučiama baiminga pagarba. 

Vos už trisdešimties pėdų vertikalaus atstumo durys prasivė- 
rė į visiškai naują pasaulį. Kaip ir Sarko miestai, Aukštutinis 
Didmiestis iš karto patraukdavo akį savo spalvomis. Individua- 
lios struktūros - tiek gyvenamieji namai, tiek viešosios įstaigos 
- atrodė, lyg būtų sudėtingos, daugiaspalvės mozaikos dalelės. 
Žiūrint iš arti, visa tai priminė chaotišką kratinį, tačiau, nutolus 
per šimtą jardų nuo pastatų, tereikėdavo kryptelėti galva, ir at- 
spalviai pakisdavo arba susiliedavo. 

- Eime, Rikai, - paragino Terensas. 

Šis spoksojo į atsivėrusį vaizdą išsproginęs akis. Čia nesima- 
to jokių gyvybės požymių! Vien tiktai spalvoti akmenys. Jis nė 
negalvojo, jog namai gali būti tokie milžiniški. Vienai akimirkai 
sukirbėjus sąmonės gelmėms, gigantiškos apimtys lyg ir pasirodė 
matytos... Bet po sekundės atsiminimų žybsnis vėl prasmego 
tamsoje. 

Pro šalį pralėkė antžeminė mašina. 

- Ar ten skvairai? - sušnibždėjo Rikas. 

Į juos tepavyko užmesti akį. Keli vyrai ežiuku kirptais plau- 
kais dėvėjo plevėsuojančias, blizgančias, žydrai violetines palai- 
dines, plačias, prie kelių susegamas aksomines kelnes ir ilgas ap- 
temptas kojines, kurios žvilgėjo taip, tarytum būtų išaustos iš va- 
rinių siūlų. Jie nė nesiteikė pažvelgti į Riką su Terensu. 

- Paprasčiausi jaunuoliai, - paaiškino seniūnas. Paskutinį kar- 
tą matė nesubrendusius skvairus dar Sarke, kur jiems ir buvo vie- 
ta. Angelams nederėtų blaškytis pragaro prieangyje. Vėl teko už- 
gesinti beįsipliekiančias neapykantos žiežirbas. 

Link jųdviejų atskriejo dvivietė plokščiadugnė skraidyklė. 
Naujo modelio su automatine oro kondicionavimo sistema. Ji 
sklendė vos per du colius nuo betoninio paviršiaus, aukštyn 1š- 
lenkti dugno krašteliai padėjo susilpninti oro pasipriešinimą, bet 
ne gerai pažįstamą vėjo gūsių švilpesį, kurį išgirdęs iš karto su- 

prasdavai, jog teks susidurti su patruliais. 

Kaip ir kiti tvarkos sergėtojai, šiedu pasižymėjo įspūdingu 
stotu, plačiais veidais, galingais žandikauliais, juodais it derva 
plaukais, šviesiai rudu gymiu. Čionykščiams visi patruliai atro- 
dė vienodi. Žvilgančios tamsios uniformos, išpuoštos sidabriniais 
ženkleliais bei sagomis su įmantriais ornamentais, dar labiau pa- 
brėžė jų svarbą ir panašumą. 

Vienas iš patrulių liko prie valdymo skydelio. Kitas iššoko iš 
mašinos. 

- Dokumentus. - Mechaniškai peržiūrėjęs aplanką atidavė jį 
Terensui. - Ką čia veiki? 

- Keliauju į biblioteką, pareigūne. Tai mano privilegija. 

Patrulis atsigręžė į Riką. 

- O tų? 

- Aš... 

- Jis - mano padėjėjas, - įsiterpė Terensas. 

- Jam nepriklauso seniūno privilegijos. 

- Būsiu už jį atsakingas. 

Patrulis gūžtelėjo pečiais. 

- Tavo reikalas. Seniūnai turi privilegijų, bet jie nėra skvai- 
rai. Neužmiršk to, vaikine. 

- Taip, pareigūne. Bėje, gal parodytumėte kelią į biblioteką? 

Plonas mirtino adatinio ginklo vamzdis nukrypo į ryškiai 
raudoną dėmelę, kuri, porelei artėjant, įgavo purpurinį atspalvį. 

Staiga iš Riko išsiveržė aistringas šūksnis: 

- Kokia bjauri vieta! 

Terensas žvilgtelėjo į jį neslėpdamas nuostabos. Prie tokios 
aplinkos seniūnas buvo įpratęs, nes daugelį metų gyveno Sarke, 
tačiau Aukštutinio Didmiesčio blizgesys ir jam pasirodė ganėti- 
nai vulgarus. Kita vertus, ši vieta labiau priminė Sarką nei pati 
gimtoji skvairų planetą. Sarke ne visi žmonės galėjo pasigirti esą 
aristokratai. Skurdžiai sarkitai nedaug kuo skyrėsi nuo vidutinio 
floriniečio. Čia egzistavo tiktai piramidės viršus, ir biblioteka - 
geriausias šio fakto įrodymas. 

Ji buvo didesnė beveik už visas, matytas Sarke. Didesnė, nei 
to reikėjo Aukštutiniam Didmiesčiui - štai, ką reiškia pigi darbo 
Jėga. Terensas stabtelėjo prie vingiuoto trapo, vedančio link pa- 
radinio įėjimo. Spalvų žaismo sudarytas laiptų įspūdis trikdė 
klupčiojantį Riką ir tuo pačiu suteikė bibliotekos išorei archaiš- 

kumo, tradicinio akademinių struktūrų bruožo. 

Milžiniškoje ir tuščioje pagrindinėje salėje tvyrojo šaltis. 
Prie vieno stalo sėdinti bibliotekininkė atrodė panaši į mažutį su- 
džiūvusį žirnelį gigantiškoje ankštyje. Ji kilstelėjo galvą tarsi ke- 
tindama atsistoti. 

Terensas skubiai prabilo: 

- Aš esu seniūnas. Turiu ypatingas privilegijas. Esu atsakin- 
gas už savo bendražygį. - Jis ištiesė dokumentų aplanką. 

Vėl pasilenkus: rūsčiaveidė bibliotekininkė ištraukė iš stalo 
plyšio metalinę kortelę ir atkišo ją Terensui. Pastarasis tvirtai pri- 
spaudė nykštį prie metalinio paviršiaus. Paėmusi kortelę moteris 
įgrūdo ją į kitą plyšį, virš kurio trumpam užsižiebė miglotas vio- 
letinis blyksnis. 

- 242-asis kambarys, - pasakė ji. 

- Ačiū. 


Antrojo aukšto gardeliai priminė šaltas ir beasmenes ilgos 
grandinės jungtis. Kai kurios aptemusios stiklinės durys liudijo, 
kad už jų sėdi bibliotekos lankytojai. Bet dauguma kamarėlių bu- 
vo tuščios. 

- Du šimtai keturiasdešimt du, - cyptelėjo Rikas. 

- Kas nors ne taip? 

- Nežinau. Jaučiuosi labai susijaudinęs. 

- Kada nors anksčiau teko buvoti bibliotekoje? 

- Nežinau. 

Terensas spūstelėjo nykščiu apvalų aliumininį diskelį, į ku- 
rio duomenų saugyklą prieš penkias minutes bibliotekininkė nu- 
siuntė informaciją apie lankytojo piršto atspaudą. Stiklinės durys 
prasivėrė ir, jiems įžengus vidun, tyliai užsidarė virsdamos juo- 
da nepermatoma širma. 

Kiekviena belangės patalpos siena buvo šešių pėdų ilgio. 
Blyškaus lubų švytėjimo nutviekstą kambarį vėdino oro kondi- 
cionavimo sistema. Priešais paprastą suolą stovėjo stalas su tri- 
mis “projektoriais", kurių balzgani ekranai krypo žemyn trisde- 
šimties laipsnių kampu. Po jais žvilgėjo valdymo pulteliai. 

- Ar žinai, kas tai yra? - paklausė Terensas atsisėsdamas ir 
pamodamas savo apkūnia ranka į projektorius. 

Rikas įsitaisė šalia seniūno. 

- Knygos? - kilstelėjo vyriškis antakį. 

- Na... - regis, Terensą apniko abejonės. - Tai nesunku atspė- 
ti, turint omenyje, kad mes esame bibliotekoje. Ar Žinai, kaip 
dirbti su projektoriumi? 

- Ne. Manau, kad ne, seniūne. 

- Tikrai? Pagalvok. 

Narsios Riko pastangos nieko gero nedavė. 

- Atleiskite, seniūne. 

- Aš tau parodysiu. Klausykis! Matai rankenėlę su užrašu 
“katalogas""? Aplinką ją išdėstytos abėcėlės raidės. Kadangi 
mums reikia enciklopedijos, pasuksime rankeną iki “E". 

Jis taip ir padarė. Priblėsus lubų šviesoms, sužibo ekranai. 
Gelsvame fone nutvisko juodas tekstas. Priešais projektorius, tar- 
si liežuviai, iš stalo išlindo trys akinančiai blizgantys padėkliu- 
kai. Po akimirkos, Terensui spūstelėjus reikiamą mygtuką, jie nu- 
slydo atgal į savo išpjovas. 

- Mes neužsirašinėsime pastabų, - tarstelėjo seniūnas ir to- 
liau aiškino: - “E" raidės sąrašą gausime pasukę šią rankenėlę. 

Ekrane sumirgėjo abėcėlės tvarka išdėstyti informaciniai šal- 
tiniai, knygų pavadinimai, autoriai, katalogų numeriai. Vaizdas 
sustingo ties įvairių enciklopedijų tomų stulpeliu. 

- Mums reikia suspaudyti mygtukais norimos knygos pava- 
dinimą ir jos numerį, - netikėtai pareiškė Rikas. 

- Iš kur žinai? - atsisuko į jį Terensas. - Prisiminei? 

- Galbūt. Nesu tikras. Man pasirodė, jog tai savaime supran- 
tama. 

- Tarkim, kad pats susigaudei. 

Įvedus raidžių-skaičių kombinaciją, stiklas aptemo. Kai vėl 
prašviesėjo, jame atsispindėjo užrašas: “Sarko enciklopedija, 54- 
asis tomas, Sol-Spek." 

- Klausyk, Rikai, - vėl prabilo Terensas. - Nenoriu, kad iš 
mano užuominų suprastum, ką esu sumąstęs. Pavartyk tomelį ir 
atidžiau peržvelk tas vietas, kurios tau pasirodys pažįstamos. 
Aišku? 

- Taip. 

- Gerai. Gali neskubėti. 

Prabėgo keliolika minučių. Staiga Rikas sušvokštė ir pasuko 
rankenėlę prieš laikrodžio rodyklę. Kai tekstas ekrane sustingo, 
Terensas su pasitenkinimu perskaitė antraštę. 

- Tu prisiminei? Neatspėjai? 

Rikas energingai pakinkavo galva. 

- Tiesiog šovė į galvą, jog tai kažkur girdėta, seniūne. 

Straipsnyje buvo rašoma apie kosminės erdvės analitikus. 

- Aš suvokiu teksto prasmę. Tuojau pamatysite. Tuojau. - Ri- 
kas negalėjo atgauti kvapo. Terensą, savo ruožtu, irgi užvaldė su- 
sijaudinimas. 

- Štai, - parodė Rikas, - pažįstama dalis. 

Jis perskaitė pastraipą žinovo balsu. Sunku patikėti, kad rašto 
pagrindų vyriškis buvo išmokęs iš Valonos. 

- “Nenuostabu, kad kosminės erdvės analitikas pasižymi in- 
travertišku charakteriu ir nesugeba deramai prisitaikyti prie vi- 
suomenės. Visiškai normalus žmogus neįstengtų paskirti dides- 
nės sąmoningo gyvenimo dalies vienišai egzistencijai kosmose, 
kur tyrinėtų tarp žvaigždžių tvyrančią tuštumą. Tikėtina, jog tai 
viena iš priežasčių, nulėmusių Kosminės Erdvės Analizės Insti- 
tuto oficialaus šūkio “Mes analizuojame Nieką“ atsiradimą". 

Rikas ištarė paskutinius žodžius kone spiegdamas. 

- Ar tu supratai, ką skaitei? - pasiteiravo Terensas. 

Mažasis vyrukas nudelbė seniūną liepsnojančiu žvilgsniu. 

- Čia parašyta: “Mes analizuojame Nieką.“ Būtent tai aš pri- 
simenu. Kažkada jiems priklausiau. 

- Kosminės erdvės analitikams? 

- Taip, - sušuko Rikas. Paskui tyliau pridūrė: - Man skauda 
galvą. 

- Todėl, kad pagerėjo atmintis? 

- Tikriausiai. - Jis nukreipė akis aukštyn į lubas ir suraukė 
kaktą. - Privalau prisiminti daugiau. Kažkur slypi pavojus. Siau- 
bingas pavojus. O aš nenutuokiu, ką daryti. 

- Bibliotekos lobynai - tavo žinioje. - Kruopščiai rinkdamas 
žodžius, Terensas stebėjo Riką. - Pasinaudok katalogu ir susirask 
informaciją apie erdvės analitikus. Pažiūrėsim, ar šis siūlo galas 
kur nors nuves. 

Pastebimai drebėdamas, Rikas prilipo prie projektoriaus. Te- 
rensas pasislinko į šalį, suteikdamas jam daugiau vietos. 

- Gal vertėtų patikrinti Vridžito “Traktatą apie kosminės erd- 
vės analizės įrangą“? - paklausė Rikas. - Kaip manote? 

- Tau spręsti. 

Suspaudus katalogo numerį, po kelių sekundžių žvilgančia- 
me ekrane nušvito užrašas: “Norėdami gauti šią knygą kreipki- 
tės į bibliotekininką". 


34 


Skubiai ištiesęs ranką Terensas ištrynė užsakymą. 

- Verčiau paieškok ko nors kito. 

- Bet... - Rikas neryžtingai pakluso nurodymui. Peržvelgęs 
katalogą jis išsirinko Eningo “Kosminės erdvės sandarą". 

Ekrane vėl sužibo pasiūlymas kreiptis į bibliotekininką. 

- Velniai rautų! - nusikeikė Terensas ir pakartojo užrašo iš- 
trynimo procedūrą. 

- Kas atsitiko? - paklausė Rikas. 

- Nieko, nieko, - atsakė Terensas. - Nepradėk panikuoti. Aš 
tik nesuprantu... 

Iš garsiakalbių, tūnančių projektorių šonuose, pasigirdo sau- 
sas, plonas bibliotekininkės balsas: | 

- 242-asis kambarys! Ar 242-ajame kambaryje kas nors yra? 

- Ko reikia? - šiurkščiai atrėžė Terensas. 

- Kokios knygos norite? - pasiteiravo moteris. 

- Jokios. Labai dėkui. Mes paprasčiausiai mokomės dirbti su 
projektoriumi. 

Stojo trumpa pauzė, tarytum bibliotekininkei būtų reikėję su 
kažkuo pasitarti. Jai prabilus, balsas nuskambėjo dygiau nei prieš 
kelias sekundes: 

- Mano įrašai liudija, kad jūs pageidavote Vridžito “Trakta- 
to apie kosminės erdvės analizės įrangą“ ir Eningo “Kosminės 
erdvės sandaros". Teisingai? 

- Mes rinkome atsitiktinius katalogo numerius, - atsakė Te- 
rensas. 

- Ar galiu pasiteirauti, kam jums prisireikė šių knygų? - ne- 
atlyžo moteris. 

- Juk sakiau, kad mes jų nenorime... Liaukis. - Pastarasis pik- 
tas šūksnis buvo skirtas Rikui, kuris pradėjo verkšlenti. 

Dar po vienos pauzės balsas pasiūlė: 

- Knygas gausite grįžę į registratūrą. Jums teks užpildyti an- 
ketą. 

Terensas stvėrė Riko ranką. 

- Eime. 

- Turbūt mes pažeidėme taisykles, - suvirpėjo Rikas. 

- Nesąmonės. Eime, nešdinamės iš čia. 

- Anketos nepildysime? 

- Gal kitą kartą. 

Pašokęs nuo stalo Terensas nutempė Riką iš paskos. Jiedu 

nusileido į vestibiulį. Išvydusi juos bibliotekininkė atsistojo. 

- Štai, kur jūs. Palaukite minutėlę. Vieną minutėlę! 

Abu vyrai nė nestabtelėjo. 

Bent jau iki to momento, kai kelią užtvėrė patrulis. 

- Kur taip skubate, vyručiai? 

Pribėgusi bibliotekininkė vos atgavo kvapą. 

- Jūs iš 242-ojo kambario? 

- Kodėl mus sustabdėte? - griežtai paklausė Terensas. 

- Argi ne jums reikėjo tų knygų? Netrukus jas surasime. 

- Jau vėlu. Galbūt atvyksime rytoj. Nejau nesuprantate, kad 
man jos nerūpi? 

- Biblioteka siekia patenkinti lankytojus, - perdėtai manda- 
giai tarė moteris. - Jūsų užsakymas bus tučtuojau įvykdytas. - 
Virš jos skruostikaulių nušvito du ryškūs taškai. Apsisukusi mo- 
teris nubėgo link nedidelių automatiškai atsivėrusių durų. 

- Pareigūne, - kreipėsi į tvarkos sergėtoją Terensas. - Gal ma- 
lonėtumėte... 

Patrulis išsitraukė gana ilgą neuroninį rimbą, kurio drūtgalys 
atstojo kuo puikiausią vėzdą, jau nekalbant apie paralyžiuojan- 
čias ginklo savybes. 

- Nagi, vyručiai, būkite mandagūs, - tarė jis. - Prisėskite ir 
luktelėkite, kol sugrįš ponia. 

Pagyvenęs, apkūnus patrulis greičiausiai tyliai vegetavo bib- 
liotekos sargybinio poste laukdamas pensijos, tačiau jis buvo gin- 
kluotas, o tamsaus gymio veide spinduliavo veidmainiškai links- 
ma išraiška. 

Terenso kakta išrasojo, stuburkaulį nutvilkė prakaito lašai. 
Jis akivaizdžiai pervertino savo galimybes. Kruopščiai sukurta- 
me plane žiojėjo spragos. Nederėjo elgtis taip kvailai ir neapgal- 
votai. Sveiko proto balsą užgožė velniškas troškimas įsibrauti į 
Aukštutinį Didmiestį, pasivaikščioti bibliotekos koridoriais tary- 
tum jis būtų sarkitas... 

Vieną desperatišką akimirką seniūną apėmė noras užpulti 
patrulį, bet jam neprisireikė to daryti. 

Už tvarkos sergėtojo nugaros kažkas blykstelėjo. Patrulis at- 
sigręžė vieną sekundę per vėlai - sulėtėjusią reakciją įtakojo se- 
nyvas amžius. Iš rankų išplėštas neuroninis rimbas prigludo prie 
jo smilkinio, vyrui nespėjus net surikti. Suparalyžiuotas kūnas 
dribtelėjo ant grindų. 

Rikas sustūgo iš džiaugsmo. Jam pritarė nuostabos kupinas 
Terenso šūksnis: 
- Valona! Terauna mane visi Sarko velniai, Valona! 


4. MAIŠTININKAS 


Beveik iš karto susitvardęs Terensas paragino: 

- Laukan. Greičiau! 

Instinktai liepė nutempti be sąmonės gulintį patrulį į didžio- 
sios salės kolonų šešėlius, tačiau tam aiškiai nebuvo laiko. 

Išbėgus pro duris, juos apakino ryški ir šilta popiečio saulė, 
nudažiusi Aukštutinio Didmiesčio pastatus oranžiniais atspal- 
viais. 

- Paskubėkime, - nervingai sukuždėjo Valona, bet Terensas 
laiku sugriebė jos alkūnę. 

Nors seniūnas šypsojosi, jo balsas nuskambėjo griežtai: 

- Nebėk. Sek man iš paskos. Lėtai. Ir laikyk Riką, kad jis ne- 
užsimanytų papustyti padus. 

Trijulė nužingsniavo trapu žemyn vos kilnodami kojas, tary- 
tum šios būtų įklimpusios į klijus. Ar tik neatsklido iš bibliote- 
kos garsai? Pernelyg įsiaudrino vaizduotė? Terensas nedrįso at- 
sisukti. 

- Čionai, - parodė jis į mirgantį ženklą su užrašu “Ligoninės 
priimamasis", kurio švytėjimas nepajėgė varžytis su akinančiais 
Florinos saulės spinduliais. 

Praėję pagrindinį įėjimą jie nėrė pro šonines duris ir atsidū- 
rė tarp dviejų visiškai baltų sienų, tarsi svetimkūniai, juoduojan- 
tys aseptiniame koridoriaus žvilgesyje. 

Iš tolumos į juos žvelgė moteris su uniforma. Neryžtingai 
mindžikuodama vietoje ji susiraukė, paskui nupėdino link triju- 
lės. Nieko nelaukdamas Terensas movė į kitą koridorių, po ke- 
liasdešimties pėdų vėl pasuko už kampo. Galima įsivaizduoti, 
kokių įtarimų jie sukėlė pro šalį kulniuojantiems sarkitams. Vie- 
tiniai Florinos gyventojai nevaikščiodavo viršutiniuose ligoninės 
lygiuose be sargybinių. Kaip tokiu atveju elgiasi skvairai? 

Galų gale juos kas nors sustabdys. 

Terenso širdis pradėjo įnirtingai plakti, kai jis išvydo niekuo 
neišsiskiriančias duris su etikete: “Į čiabuvių lygį". Įstūmęs Ri- 
ką su Valona į liftą, pats šoko pavymui. Švelnus besileidžiančios 

kabinos ūžimas buvo pats maloniausias garsas iš visų, kurių te- 
ko klausytis per visą dieną. 

Didmiestyje dunksojo trijų rūšių pastatai. Daugiausiai - Žže- 
mutinio lygio, maždaug keturių aukštų namai, iškilę po betoni- 
niu sluoksniu. Darbininkų būstai, fabrikai, kepyklos, nuotekų va- 
lymo įstaigos. Aukštutiniame Didmiestyje buvo įrengti sarkitų 
apartamentai, teatrai, biblioteka, sporto salės. Tačiau kai kurie 
pastatai turėjo įėjimus tiek viršuje, tiek apačioje. Pavyzdžiui, pat- 
rulių nuovados arba ligoninės. 

Taigi iš pastarųjų galėjai nepastebimai nusileisti žemyn ir to- 
kiu būdu išvengti krovininių lėtaeigių liftų bei perdėtai pareigin- 
gų šių prižiūrėtojų. Žinoma, vietiniai neturėjo teisės to daryti, ta- 
čiau toks nusižengimas tebuvo menkniekis, palyginti su patrulio 
užpuolimų. 

Atsidarius lifto durims, juos pasitiko pažįstamos aseptinės 
sienos. Tiesa, ne tokios švarios, tarytum rečiau būtų valomos. 
Skirtingai nuo viršutinio lygio, apačioje nesimatė suoliukų. Už- 
tat aiškiai girdėjosi nerimastingų balsų klegesys, sklindantis iš 
laukiamojo, kuriame grūdosi suvargę vyrai bei išsigandusios mo- 
terys. Vienintelė priimamojo seselė bergždžiai stengėsi ką nors 
suvokti iš chaotiško triukšmo nuotrupų. 

Ji piktai kamantinėjo nesiskutusį senį, kuris maigė savo su- 
brizgusių kelnių klostes ir nuolankiu, monotonišku balsu atsaki- 
nėjo į klausimus. 

- Kuo būtent skundžiatės?.. Ar ilgai kankina tie skausmai?.. 
Anksčiau esate buvęs ligoninėje?.. Klausykite, žmones, kodėl 
varginate mus dėl kiekvieno mažmožio? Sėdėkite čia, kol ateis 
gydytojas ir paskirs jums vaistus. 

Šaižiai surikusi: “Sekantis!"* ji pažvelgė į sieninį laikrodį ir 
burbtelėjo sau kažką po nosimi. 

Terensas, Valona bei Rikas atsargiai spraudėsi pro minią. Pa- 
tekus į saviškių floriniečių ratą, merginos liežuvis, regis, nusime- 
tė paralyžiaus pančius. 

- Aš privalėjau ateiti, seniūne, - šnibždėjo ji. - Labai jaudi- 
nausi dėl Riko. Maniau, kad nesugrąžinsite jo į namus... 

- Verčiau papasakok, kaip sugebėjai nusigauti į Aukštutinį 
Didmiestį, - tarstelėjo per petį Terensas, stumdamas į šonus ne- 
sipriešinančius floriniečius. 

- Nusekiau jums iš paskos. Mačiau, kaip pakilote į viršų kro- 

vininiu liftu. Kai jis nusileido, pasakiau prižiūrėtojui, kad keliau- 
ju su jumis. 

- Ir jis priėmė tave? 

- Kai šiek tiek papurčiau. 

- Terauna mane Sarko velniai, - sudejavo Terensas. 

- Aš turėjau tai padaryti, - sulemeno Valona. - Tada pama- 
čiau, kaip patruliai nurodė jums, link kokio pastato eiti. Jiems 
pradingus, nusekiau jums įkandin. Tik nedrįsau įžengti vidun. 
Nežinojau, ką daryti, todėl pasislėpiau. O vėliau pastebėjau, kad 
jus išeinančius sustabdo patrulis... 

- Ei, žmonės! - nekantriai sugriaudėjo gaižus seselės balsas. 
Atsistojusi ji barškino metaline lazdele į savo stalo paviršių, kol 
aplinkui susispietę čionykščiai susiprato nutilti. 

- Nebandykite pasprukti. Ateikite čia. Iš pradžių jus turi pa- 
tikrinti gydytojas. To betrūko, kad kiekvienas, užmanęs laisva- 
dienio, vaizduotų ligonį. 

Nepaisydama raginimų trijulė nugrimzdo į Žemutinio Did- 
miesčio prieblandą. Čiabuvių Kvartale - anot sarkitų - tvyrojo ne- 
malonūs kvapai ir triukšmas, o viršutinis lygis vėl buvo virtęs pa- 
prasčiausiu stogu. Nors Rikas su Valona jautė palengvėjimą iš- 
sivadavę iš slegiančios, demonstratyviai prabangios skvairų ap- 
linkos, Terensą tebegraužė nerimo kirminas. Jie pernelyg toli nu- 
žengė, ir nuo šiol prasižengėlių visur tykos pavojai. 

Šioji mintis vis dar sūkuriavo sudrumstame sąmonės verpe- 
te, kai Rikas sušuko: 

- Pažiūrėkite! 

Terenso gerklė išdžiūvo. 

Prieš akis atsivėręs vaizdas tikriausiai keldavo čionykščiams 
didžiausią siaubą. Atrodė, tarsi iš vienos Aukštutinio Didmiesčio 
angos išniro gigantiškas paukštis, užstojęs saulę ir paskandinęs 
vieną miesto dalelę tamsoje. Be abejo, ginkluota antžeminė pat- 
rulių mašina neturėjo nieko bendro su paukščiu. 

Klykdami vietiniai pakriko į visas puses. Net ir stokodami 
rimtos priežasties bijoti, jie vis tiek išsilakstė. Vienas vyras, be- 
veik užstojęs mašinai kelią, nenoriai pasitraukė į šoną. Jis kulnia- 
vo įsigilinęs į savo mintis, kai netikėtai pajuto šešėlio vėsą. Žmo- 
gus šaltai apsidairė, lyg būtų vienintelis ramybės lašelis chaoso 
jūroje. Vidutinio ūgio žaliūkas puikavosi groteskiškai plačiais 
pečiais. Pro perplėštą marškinių rankovę matėsi galingi raume- 

nys, savo dydžiu niekuo nenusileidžiantys normalaus Žmogaus 
kojai. 

Terensas susvyravo, o be jo nurodymų Rikas su Valona ne- 
drįso nieko griebtis. Vidinį seniūno ryžtą slopino karštligiškos 
dvejonės. Tarkim, jie puls bėgti - tiktai kur? O ką darys likę vie- 
toje? Gal tvarkos sergėtojai persekioja kažką kitą, tačiau Žinant, 
kad bibliotekoje be sąmonės guli patrulis, tokia tikimybė - labai 
jau menka. 

Link trijulės sunkiu žingsniu atlapnojo plačiapetis. Prabėg- 
damas pro juos vienai sekundei stabtelėjo, lyg būtų suabejojęs, 
ar teisingai elgiasi. 

- Korovo kepykla, antras namas iš kairės. Už skalbyklos, - 
nerūpestingai tarstelėjo jis ir pasuko atgal, iš kur atėjo. 

- Eime, - sumurmėjo Terensas. 

Skuosdamas tolyn seniūnas jautė, kaip jį išmušė prakaitas. 
Mašinos riaumojimą nustelbė patrulių iškriokti įsakymai. Dirste- 
lėjęs per petį jis išvydo, kaip iš skraidyklės išvirsta pustuzinis 
uniformuotų vyrų. Jiems nekils problemų sugauti nusikaltėlius. 
Prakeikti seniūno drabužiai išsiskyrė iš aplinkos neką prasčiau 
negu Aukštutinį Didmiestį remiančios kolonos. 

Bėglių kryptimi nulėkė du patruliai. Nežinia, ar juos paste- 
bėjo, tačiau tai neturėjo reikšmės. Abu vyrai susidūrė su žaliūku, 
kuris ką tik šnekėjo su Terensu. Visa tai įvyko gana arti, todėl 
aiškiai girdėjosi kimus plačiapečio riksmas bei griausmingi pat- 
rulių keiksmai. Seniūnas stumtelėjo Riką su Valona, kad šie slėp- 
tųsi už namo kampo. 

Apšviestas, pustuzinyje vietų suskilęs plastikinis užrašas ant 
sienos skelbė, jog čia - Korovo kepykla. Pro atviras duris sklin- 
dantis nuostabus, su niekuo nesupainiojamas aromatas liudijo tą 
patį. Neliko kitos išeities, tik žengti vidun. 

Iš kambario, kuriame blankiai žvilgėjo miltais ištepliotos ra- 
darinės krosnys, išlindo senis. Nelaukdamas, kol jis užduos klau- 
simą, Terensas išskėtė rankas: 

- Plačiapetis... - seniūną pertraukė iš lauko atsklidę šūksniai: 
“Patruliai! Patruliai!" 

Senis kimiai paragino: 

- Greičiau! Čionai! 

- Kur? - nustėro Terensas. - Į krosnį? 

- Šioji netikra. 

Vienas po kito jie įsiropštė į tuščio duonkepio angą. Po ty- 
laus spragtelėjimo prasivėrusi galinė krosnies siena pakibo ant 
vyrių, ir visi trys įvirto į ankštų, blausiai apšviestą kambarėlį. 


Dėl prasto vėdinimo, siaura patalpa buvo prakvipusi alkį ža- 
dinančiais duonos kvapais. Valona šypsojosi Rikui, protarpiais 
patapšnodama jam per petį. Vyriškis spoksojo į ją tuščiomis aki- 
mis, retsykiais pridengdavo delnais nuraudusį veidą. 

- Seniūne... - prabilo Valona. 

Šis nutraukė merginą suniurzgęs: 

- Tik ne dabar, Lona. Prašau! 

Atžagaria ranka perbraukęs sau per kaktą, jis pažvelgė į su- 
drėkusius krumplius. 

Mirtinoje tyloje nuskambėjęs trakštelėjimas privertė visus 
sukrūpčioti. Terensas įsitempė, nesąmoningai iškėlė aukštyn su- 
gniaužtus kumščius. 

Pro atsivėrusią angą suglaudęs plačius pečius vidun spraudė- 
si jau anksčiau regėtas žaliūkas. 

Nužvelgęs Terensą jis pralinksmėjo. 

- Nagi, žmogau, nejau ketini kautis? 

Seniūnas dirstelėjo į savo kumščius ir nuleido rankas. 

Stambiojo vyriškio būklė atrodė daug prastesnė nei tuomet, 
kai trijulė pirmą kartą jį išvydo. Marškiniai virto draiskanomis, 
o ant skruosto puikavosi šviežias purpurinis rumbas. Mažutes 
akis beveik užgožė patinę vokai. 

- Jie liovėsi ieškoję, - pareiškė vyriškis. - Spėju, kad esate al- 
kani. Galėčiau pasiūlyti ko nors užkąsti. Mūsų maistas paprastas, 
užtat ganėtinai sotus. Ką pasakysite? 


Į miestą atslinko naktis. Aukštutiniame Didmiestyje padan- 
ges apšvietė prožektoriai, bet apačioje tvyrojo šalta ir drėgna 
tamsa. Komendanto valandą namuose buvo draudžiama degti 
šviesą, todėl kepyklos viduje silpnai blyksinčią spingsulę teko 
slėpti, aklinai užtraukiant virš langų užuolaidas. 

Prikimšęs pilvą šilto maisto daviniu Rikas jautėsi kur kas ge- 
riau. Pamažu atslūgo galvos skausmas. Nudelbęs žvilgsniu pla- 
čiapečio skruostą jis droviai paklausė: 

- Pone, ar jus sužeidė? 

- Truputį, - atsakė žaliūkas. - Nieko baisaus. Mano veikloje 

tokie dalykai nutinka kasdien. - Jis nusijuokė pademonstruoda- 
mas didžiulius dantis. - Jie pripažino, kad aš netyčia sutrukdžiau 
persekioti kitus nusikaltėlius. Paprasčiausia atsikratyti čiabuviu 
štai taip... - Jis užsimojo, tarytum laikydamas rankoje nematomo 
ginklo buožę. 

Rikas susigūžė, o Valona nevalingai prisidengė delnu galvą. 

Stambusis vyriškis atsilošė čiulpdamas iš dantų maisto liku- 
čius. 

- Aš esu Metas Korovas. Visi vadina mane kepėju. Kas jūs 
tokie esate? 

Terensas patraukė pečiais. 

- Na... 

- Aišku, - linktelėjo kepėjas. - Tai, ko nežinau, niekam nepa- 
kenks. Galbūt, galbūt. Bet šiuo atveju jums reikėtų labiau mani- 
mi pasikliauti. Juk išgelbėjau jus nuo patrulių, ar ne? 

- Taip. Ačiū. - Kažkodėl Terensas neįstengė padėkoti nuošir- 
džiai. - Kaip susigaudėte, kad patruliai persekioja mus? Aplinkui 
lakstė daugybė žmonių. 

Korovas vyptelėjo. 

- Nė vieno jų veidai nepriminė jūsiškių - baltų kaip kreida. 

Terensas prisivertė išspausti šypseną, tačiau lūpos neklausė. 

- Nelabai suprantu, kodėl jūs rizikavote savo gyvybe. Vis 
tiek ačiū. Žinau, kad padėka sotus nebūsi, bet šiuo metu daugiau 
nieko negaliu pasiūlyti. 

- Jums ir nereikia nieko siūlyti. - Milžiniški kepėjo pečiai at- 
sirėmė į sieną. - Taip elgiuosi pasitaikius menkiausiai progai. As- 
meniškai jumis nesidomiu. Jei patruliai ką nors persekioja, ban- 
dau padėti tam Žmogui visais įmanomais būdais. Nekenčiu pat- 
rulių. 

Valona giliai atsiduso: 

- Turbūt dažnai kyla nemalonumų? 

- Be abejo. Pažiūrėkite. - Jis švelniai palietė pirštu rumbą, iš- 
vagojusį veidą. - Tikiuosi, nemanote, jog tai gali mane sustabdy- 
ti. Todėl ir pastačiau netikrą krosnį. Retsykiais tenka joje pasi- 
slėpti. 

Išplėstose Valonos akyse suspindėjo išgąsčio bei susižavėji- 
mo išraiška. 

- Kas čia tokio? - tęsė kepėjas. - Ar Žinote, kiek skvairų yra 
Florinoje? Dešimt tūkstančių. O kiek patrulių? Maždaug dvide- 

šimt tūkstančių. Tuo tarpu čionykščių būtų ne mažiau, kaip penki 
šimtai milijonų. Jei visi sukiltume prieš juos... - jis spragtelėjo 
pirštais. 

- Į mus būtų nukreipti adatiniai ginklai ir lazeriniai pabūklai, 
kepėjau, - pasakė Teresas. 

- Aha, tuomet turėtume įsigyti savų mirtinų žaisliukų, - atšo- 
vė Korovas. - Jūs, seniūnai, pernelyg ilgai gyvenote šalia skvai- 
rų ir paprasčiausiai jų bijote. 

Per vieną dieną Valonos pasaulis apvirto aukštyn kojomis. 
Šis žmogus kovėsi su patruliais ir kalbėjo su seniūnu be deramos 
pagarbos. Kai Rikas timptelėjo jos rankovę, mergina nustūmė sa- 
vo globotinio pirštus ir liepė jam miegoti, nes pati geidė išgirs- 
ti, ką kalba plačiapetis vyriškis. 

- Ne adatiniai ginklai ir lazeriniai pabūklai padeda skvairams 
valdyti Floriną, o šimtas tūkstančių seniūnų. - Nepaisydamas įsi- 
žeidusios Terenso veido išraiškos, kepėjas pratęsė: - Pavyzdžiui, 
jūs turite gražius ir švarius drabužius, nedidelį namelį. Guldau 
galvą, kad slepiate pas save knygų mikrofilmų kolekciją, važinė- 
jate nuosava mašina. Jums negalioja komendanto valanda. Galite 
keliauti į Aukštutinį Didmiestį kada tik užsimanote. Visi žino, 
jog tokių malonių skvairai nedalina dykai. 

Terensas pajuto neturįs teisės prarasti savitvardos. 

- Na, gerai, - įsiterpė jis. - Ką seniūnai turėtų daryti? Įsivel- 
ventojus, rūpinuosi, kad būtų įvykdyta darbų kvota. Be to, sau- 
gau juos nuo nereikalingų problemų. Nejau to neužtenka? Vie- 
ną dieną... 

- O taip, vieną dieną. Kas gali jos laukti? Man visiškai neįdo- 
mu, kas valdys Floriną, kai mes mirsime. 

- Visų pirma, aš nekenčiu skvairų labiau negu jūs. Bet... - už- 
sikirtęs Terensas paraudonavo. 

Kepėjas nusijuokė. 

- Nagi, pirmyn. Pakartokite. Aš neįduosiu jūsų už tai, kad ne- 
galite pakęsti skvairų. Ką tokio iškrėtėte, kad prie jūsų prisika- 
bino patruliai? 

Terensas prikando liežuvį. 

- Pabandysiu atspėti, - tarė kepėjas. - Mane užgriuvę patru- 
liai atrodė įsiutę kaip velniai. Bet ne todėl, kad skvairai įsakė 
jiems demonstruoti pyktį. Mačiau, kad jie dalyvauja gaudynėse, 

tarsi šios būtų asmeninis iššūkis. Turbūt nokautavote vieną iš jų. 
Arba nužudėte. 

Terensas nepratarė nė žodžio. 

Tai nė kiek nesutrikdė kepėjo. 

- Džiugu, kad mokate tylėti, seniūne, tačiau perdėtas atsargu- 
mas niekuo nepadės. Jums prisireiks pagalbos. Patruliai žino, kas 
jūs tokie. 

- Ne, nežino, - skubiai atsakė Terensas. 

- Nejau nepatikrino jūsų dokumentų Aukštutiniame Didmies- 
tyje? 

- Kas sakė, kad mes ten buvome? 

- Galėčiau dėl to lažintis. 

- Taip, jie matė mano pažymėjimą, bet abejoju, ar spėjo per- 
skaityti pavardę. 

- Užtat suprato, kad esate seniūnas. Jiems tereikės išsiaiškin- 
ti, kuris iš seniūnų šiandien buvo dingęs iš savo miestelio. Ma- 
nau, kad jau dabar tai sužinojo. Jūs patekote į rimtą bėdą. 

- Galbūt. 

- Jokių “galbūt". Norite pagalbos? 

Jiedu kalbėjo pašnibždomis. Rikas susirangė kambario kam- 
pe ir užsnūdo. Valonos akys krypčiojo nuo vieno pašnekovo prie 
kito. 

Terensas pakratė galvą. 

- Ne, dėkui. Aš... aš kaip nors išsikapstysiu. 

Kepėjas nusijuokė, tarytum būtų tikėjęsis panašaus atsaky- 
mo. 

- Pažiūrėsim, kaip tai padarysite. Nenuvertinkite manęs vien 
todėl, kad nesu išsilavinęs. Turiu kitų privalumų. Pabūkite šią 
naktį čia ir viską apmąstykite. Gal vis dėlto nuspręsite priimti 
mano pasiūlymą. 


Valona gulėjo spoksodama į tamsą. Lovą atstojo paprastas 
užtiesalas, numestas ant žemės, tačiau ji buvo pripratusi prie ne- 
patogumų ir nekreipė į tai dėmesio. Priešais, ant kitos antklodės, 
kietai miegojo Rikas. Po jaudinančių įvykių, atslūgus galvos 
skausmui, jis visada kirmydavo kaip užmuštas. 

Seniūnas atsisakė lovos, o kepėjas nusikvatojo (berods, šiam 
žmogui viskas kėlė juoką) ir išjungęs šviesą pareiškė, kad jis gali 
sėdėti tamsoje, jei tik pats to nori. 

Valona niekaip negalėjo užsimerkti. Apie miegą neverta nė 
galvoti. Ar ji kada pajėgs vėl užmigti? Juk pakėlė kumštį prieš 
patrulį! 

"Nežinia kodėl, bet mergina pagalvojo apie savo tėvą ir mo- 
tiną. 

Prisiminimus gaubė migla. Ji bemaž prisivertė užmiršti ilgus 
netekties metus. Bet nūnai iš pasąmonės atsklido tylūs šnabžde- 
siai - naktimis tėvai dažnai kalbėdavo tarpusavyje galvodami, 
kad mergaitė jų negirdi. Iš atminties gelmių išniro žmonės, ku- 
rie pasirodydavo namuose, atslinkus sutemoms. 

Vieną naktį Valoną pažadino patruliai ir uždavė klausimus, 
kurių ji nesuprato, nors ir bandė atsakyti. Nuo to karto tėvai din- 
go kaip į vandenį. Jie išvyko visam laikui - sulaukusi tokio pa- 
aiškinimo, mergaitė buvo išsiųsta dirbti į fabriką, kai kiti bendra- 
amžiai dar galėjo dvejus metus praleisti žaisdami. Žmonės žvelgė 
į Valoną iš aukšto ir neleido vaikams su ja bendrauti netgi po 
darbo. Ji išmoko slėpti savo jausmus. Išmoko nutylėti. Tokiu bū- 
du užsitarnavo “Didžiosios Lonos“ pravardę, pašaipas ir tvirtini- 
mus, esą ji tikra bukagalvė. | 

Kodėl šio vakaro pokalbis priminė jai tėvus? 

- Valona. 

Balsas nuskambėjo taip arti, kad iš burnos atsklidęs kvapas 
palytėjo jos plaukus. Mergina įsitempė, tiek iš baimės, tiek iš 
drovumo, kadangi nuogą jos kūną tepridengė užtiesalo kraštelis. 

Seniūnas sukuždėjo: 

- Tylėk ir klausykis. Aš išeinu. Durys neužrakintos. Prižadu 
sugrįžti. Ar girdi mane? Supranti, ką sakau? 

Ji ištiesė tamsoje ranką ir suspaudė pirštais Terenso delną. 
Atsakymas seniūną patenkino. 

- Prižiūrėk Riką. Nepaleisk jo iš akių. Beje, Valona... - jis už- 
sikirto ir prašneko tik po ilgos pauzės: - Per daug nepasitikėk tuo 
kepėju. Mes nepažįstame jo. Ar supratai? 

Prieblandoje kažkas sumirgėjo, tyliai girgžtelėjo durys, ir Te- 
rensas išgaravo. Valona atsirėmė alkūne į grindis ir įsiklausė. Iš- 
skyrus Riko ir savo alsavimą, daugiau nieko negirdėjo. 

Tvirtai užsimerkusi mergina susimąstė. Kodėl seniūnas, ku- 
ris tiek daug visko žino, taip kalba apie juos išgelbėjusį kepėją? 
Tuo labiau, kad šis nekenčia patrulių. Kodėl? 

Kad ir ką seniūnas sakė, Valona buvo tikra dėl vieno dalyko. 

Plačiapetis pasirodė laiku ir ėmėsi ryžtingų veiksmų nedvejoda- 
mas, tarytum būtų laukęs šių įvykių. Tarytum šiandienos nuoty- 
kį būtų kažkas suorganizavęs. 

Mergina krūptelėjo. Kaip keista. Jei ne seniūno žodžiai, ji nė 
nepagalvotų apie tai. 

Tylą suaižė garsi 17 nerūpestinga pastaba: 

- Ei, vis dar sėdite čia? 

Ji sustingo, apšviesta prožektoriaus spindulio. Truputį atsi- 
palaidavusi įsisiautė į antklodę. Žibintuvėlio blyksnis pakrypo į 
šoną. | 

Valona iš karto atspėjo, kam priklausė balsas, nes prieblan- 
doje sušmėžavo kresna plačiapetė figūra. 

- Maniau, jog išeisi kartu su juo, - tarė kepėjas. 

- Su kuo, sere? - išlemeno mergina. 

- Su seniūnu. Gali nešvaistyti veltui laiko apsimetinėdama. 

- Jis sugrįš, sere. 

- Pats taip sakė? Na, tuomet aiškiai suklydo. Patruliai jį su- 
gaus. Tas seniūnas ne itin protingas, antraip būtų Žinojęs, jog ty- 
čia palikau duris praviras. Norėtum išeiti? 

- Aš lauksiu seniūno, - atsakė Valona. 

- Tau spręsti. Tiktai teks ilgai laukti. Šiaip ar taip, durys ati- 
darytos. Gali eiti, kada tik užsimanysi. 

Prožektoriaus spindulys nuslydo grindimis ir užkliudė blyš- 
kų, sukritusį Riko veidą. Nuo šviesos instinktyviai suvirpėjo mie- 
gančio vyro akių vokai, tačiau jis nepabudo. 

Kepėjas mąsliu balsu pridūrė: 

- Šis žmogus liks čia. Tikiuosi, supranti, jog durys atidarytos 
tau, 0 ne jam. 

- Jis tik vargšas pasiligojęs... - išsigandusi sucypė Valona, 
bet Korovas pertraukė merginą: 

- Tikrai? Žinok, aš mėgstu priglausti vargšus ligonius, ir sa- 
kau, jog šitas liks mano namuose. Patariu to neužmiršti. 

Žibintuvėlio šviesa sustingo ties miegančio Riko veidu. 


5, MOKSLININKAS 
Daktaras Selimas Džansas nekantravo jau ištisus metus; deja, 
dirginantis pojūtis niekada neišblėsta, kad ir kiek laiko būtų pra- 


ėję. Visgi, pastarieji metai privertė jį suvokti, jog sarkitų Civili- 
nės Tarnybos nevalia skubinti, juolab kad didžiąją tarnautojų dalį 

sudarė į Sarką perkelti floriniečiai, itin oriai saugojantys savo 
garbingą valdininko vardą. 

Kartą daktaras Džansas paklausė senojo Abelio, Trantoro 
ambasadoriaus, kuris taip ilgai gyveno Sarke, kad iš jo batų tik- 
riausiai išdygo šaknys, kodėl sarkitai leidžia jų niekinamiems 
žmonėms valdyti vyriausybines įstaigas. 

Abelis primerkė akį laikydamas rankoje žalio vyno taurę. 

- Tai politika, Džansai, - atsakė jis. - Politika. Praktinės ge- 
netikos reikalas, persisunkęs sarkitų logikos. Šis pasaulis niekuo 
neišsiskirtų iš kitų planetų, jei nevaldytų beribių Florinos aukso 
kasyklų. Kiekvienais metais jie nugriebia iš Florinos laukų ir kai- 
mų jaunuomenės grietinėlę, kurią atskraidina į Sarką apmoky- 
mams. Vidutiniokus paskiria tvarkyti popierėlius, pildyti anketas, 
pasirašyti dokumentus, o pačius sumaniausius išsiunčia atgal į 
gimtąją planetą, kur jie tampa vietiniais miestų valdytojais. Ki- 
tais žodžiais tariant, seniūnais. 

Daktarui Džansui, kosminės erdvės analitikui, atsakymas pa- 
sirodė nesuprantamas. Jis taip ir pasakė. 

Abelis bakstelėjo į pašnekovą savo striuku seno žmogaus 
pirštu, kurio gelsvai pilką nagą užtemdė žalias taurės turinio švy- 
tėjimas. 

- Iš jūsų būtų nekoks administratorius. Ir nebandykite prašyti 
manęs rekomendacijų. Viskas labai paprasta - protingiausi Flo- 
rinos gyventojai nuoširdžiai stengiasi įsiteikti sarkitams, nes tar- 
naudami Sarkui jie pasirūpina savo gerove. Atsukus nugarą val- 
dovams, jiems telieka vėl nugrimzti į varganos floriniečių egzis- 
tencijos liūną. O tai, mano drauge, ypač liūdna perspektyva. 

Išlenkęs iki dugno vyno taurę, Abelis pratęsė: 

- Maža to, tiek seniūnams, tiek Sarko valdininkams draudžia- 
ma turėti vaikų su florinietėmis. Jau nekalbant apie sarkitų mo- 
teris. Tokiu būdu nuolatos pasisavinami geriausi Florinos genai, 
todėl galima spėti, kad netolimoje ateityje planetoje teišliks med- 
kirčiai ir vandens išnešiotojai. 

- Tuomet jiems pritrūks tarnautojų? 

- Nūnai šis klausimas niekam nerūpi. 


Sėdėdamas viename iš Florinos Reikalų Skyriaus priimamų- 
jų daktaras Džansas nekantriai lūkuriavo, kol floriniečių valdi- 

ninkėliai nustos blaškytis po biurokratijos labirintą ir pagaliau 
praleis jį pro užtvarą. 

- Daktaras Džansas? - žengė artyn pakumpęs nuo sėslios tar- 
nybos senis. 

- Taip. 

- Eikite su manimi. 

Būtų kur kas paprasčiau, jeigu jį iškviestų priimamojo ekrane 
žybtelėjęs atitinkamas numeris, o kelią parodytų fluorescencinė 
linija, bet kam to reikia, kai iki valios užtenka pigios darbo jė- 
gos? Mąstydamas apie “pigią darbo jėgą“, daktaras Džansas vi- 
sų pirma galvojo apie vyrus, nes vyriausybinėse Sarko įstaigose 
dar nebuvo matęs nė vienos moters. Tiesa, florinietės kartkartė- 
mis dirbdavo tarnaitėmis prašmatniuose namuose. Joms taip pat 
galiojo draudimas turėti vaikų. Perfrazuojant Abelį, toks darbas 
ir sarkitės - tai du nesuderinami dalykai. 

Džansui buvo gestu pasiūlyta prisėsti priešais ministro pava- 
duotojo sekretorių. Blizgančios titulo raidės puikavosi išgravi- 
ruotos ant stalo. Žinoma, Florinos gyventojas negalėjo tikėtis tap-. 
ti kuo nors daugiau negu paprastu valdininku, kad ir kiek konto- 
ros gijų tampytų savo baltais pirštais. Tiek ministro pavaduoto- 
jas, tiek pats ministras buvo sarkitai, tačiau Džansas žinojo nie- 
kada neturėsiąs progos susitikti su jais šiame skyriuje. Galbūt tik- 
tai aukštuomenės pokyliuose. 

Jis atsisėdo, vis dar nekantraudamas. Bent tiek gerai, kad pri- 
artėjo prie tikslo. Sekretorius vartė užkoduotus bylos puslapius 
taip atidžiai, tarytum juose slypėtų visatos paslaptys. Gana jau- 
nas valdininkas, turbūt neseniai baigęs apmokymus, kaip ir visi 
floriniečiai išsiskyrė labai šviesiu odos gymiu bei rusvais plau- 
kais. 

Daktarą Džansą užvaldė atavistinis susijaudinimas. Jis pats 
buvo kilęs iš Liberijos planetos, todėl nestokojo tamsiai rudo pig- 
mento. Galaktikos pasauliuose retai kada pasitaikydavo tokie kū- 
no spalvos kraštutinumai, kaip Liberijoje ar Florinoje. Paprastai 
dominuodavo tamsesni ar šviesesni atspalviai. 

Kai kurie radikaliai nusiteikę jauni antropologai tvirtino, kad 
žmonių, gyvenančių tokiuose pasauliuose, kaip Liberija, išsivys- 
tymą nulėmė nepriklausoma ir tuo pat metu konvergencinė* evo- 
liucija. Vyresnieji kolegos su panieka atmesdavo aiškinimus, esą 


*Konvergencinis - sueinąs į vieną tašką. 

visuose Galaktikos pasauliuose tiesiog susiliedavo įvairios rasės. 
Jų manymų, gimtojoje planetoje, kad ir kur šioji slypėtų, žmonija 
jau buvo pasiskirsčiusi į skirtingos pigmentacijos pogrupius. 

Daktaro Džanso nepatenkino nė vienas iš šios problemos aiš- 
kinimų. Neretai jis pats sugaudavo save bemąstantį apie žmonių 
prigimtį. Kad ir kaip būtų keista, bet tamsiuose pasauliuose išliko 
nemažai legendų apie praeities konfliktus. Pavyzdžiui, gimtosios 
daktaro planetos mitai bylojo apie laikus, kai vyko karas tarp 
skirtingos pigmentacijos žmonių. Kovą pralaimėję rudaodžiai 
įkūrė Liberiją. 

Išvykęs į Arktūro Kosminių Technologijų Institutą, įsigilinęs 
į savo profesijos sritį, Džansas išmetė iš galvos kvailas pasakė- 
les. Nuo to meto tik vieną vienintelį kartą prisiminė šiuos klau- 
simus, kai darbo reikalais užklydo į Kentauro sektorių. Vienas iš 
tenykščių senovinių pasaulių didžiavosi tūkstantmečių trukmės 
istorija ir tokia archaiška kalba, kad jos dialektas galėjo būti se- 
niai pražuvusios mitinės anglų kalbos variantu, kuriame egzista- 
vo netgi specialus žodis, apibūdinantis tamsaus gymio žmogų. 

Kam, po galais, reikalingas žodis, reiškiantis tamsiaodį? Juk 
niekas nekuria ypatingų apibrėžimų žmonėms su mėlynomis aki- 
mis, didelėmis ausimis arba garbanotais plaukais. Nėra jokio... 

Jo mintis nutraukė manieringas sekretoriaus balsas: 

- Pasak įrašų, jūs lankėtės mūsų įstaigoje ir anksčiau. 

Daktaras Džansas tarstelėjo su vos pastebimu atšiaurumu: 

- Taip, sere. 

- Bet ne pastaruoju metu. 

- Teisybė. 

- Jūs tebeieškote erdvės analitiko, pražuvusio... - sekretorius 
pervertė bylos lapus, - ...prieš vienuolika mėnesių ir trylika die- 
nų. 

- Taip. 

- Per visą tą laiką, - tęsė sekretorius neįtikėtinai sausu ir abe- 
jingu balsu, - negavome jokių įrodymų, jog toks žmogus būtų pa- 
sirodęs sarkitų teritorijoje. 

- Paskutinį kartą jis buvo pastebėtas kosminėje Sarko erdvė- 
je. 

Florinietis sekretorius vienai sekundei įsmeigė į daktarą 
Džansą savo blyškiai mėlynas akis, paskui skubiai nuleido jas Že- 
myn. 

 - Gal ir taip, tačiau mes neturime įrodymų, kad jis būtų nu- 
sileidęs į Sarką. 

Neturime įrodymų! Mokslininkas kiečiau suspaudė lūpas. II- 
gus mėnesius tą patį aiškino Tarpžvaigždinės Erdvės Analizės 
Biuras. 

Nėra nė menkiausių įrodymų, daktare Džansai. Mūsų many- 
mu, jūs galėtumėte panaudoti savo jėgas geresniems darbams, 
daktare Džansai. Biuras pasirūpins, kad paieškos nenutrūktų, 
daktare Džansai. 

Išvertus į normalią kalbą, tai reikštų - liaukis tuščiai švaistęs 
mūsų pinigėlius, Džansai! 

Sekretorius tiksliai konstatavo, jog tai prasidėjo prieš vienuo- 
lika mėnesių ir trylika dienų, skaičiuojant standartiniu tarp- 
žvaigždiniu laiku (žinoma, valdininkas nebūtų kaltas, jei šiuo at- 
veju naudotųsi vietiniu laiko masteliu). Jis atskrido į Sarką likus 
dviem dienom iki nelemtos žinios, bet užuot pradėjęs įprastą 
Biuro įstaigų patikrinimą atsidūrė... kitais žodžiais tariant, įsisu- 
ko į nesuvokiamų įvykių verpetą. 

Su juo susitiko čionykštis TEAB atstovas, liesas jaunuolis, 
išsiskiriantis nebent tuo, kad nuolatos žiaumojo kažkokį elastinį 
cheminės Sarko industrijos produktą. 


Tik tada, kai patikrinimas buvo bemaž baigtas, vietinis agen- 
tas sugebėjo iškrapštyti šį tą iš savo atminties gelmių. 

- Sulaukėme pranešimo iš mūsų žvalgo, daktare Džansai. 
Turbūt nieko svarbaus. Juk pažįstate juos. 

Įprasta paniekinanti frazė: juk pažįstate juos. Vienai sekun- 
dei mokslininką užliejo pasipiktinimo banga. Jau ketino atrėžti, 
kad prieš penkiolika metų, pačiam teko padirbėti žvalgu, tačiau 
prisiminęs, jog iškentė šiose pareigose vos tris mėnesius, prikan- 
do liežuvį. Visgi pagieža privertė jį perskaityti žinutę ypač įdė- 
miai: 

Prašau užmegzti ryšį su TEAB tiesiogine koduota linija. Iš- 
samesnis pranešimas centriniam štabui, susijęs su ypatingos 
svarbos reikalu. Tai turės įtakos visai Galaktikai. Leidžiuosi į 
planetą minimalia trajektorija. 

Raštelis aiškiai pralinksmino agentą. Ritmiškai čiaumodamas 
burnoje elastinę masę, jis tarė: 

- Tik įsivaizduokite, sere. “Tai turės įtakos visai Galaktikai". 


50 


Toks pareiškimas pernelyg drąsus netgi žvalgui. Susisiekiau su 
juo norėdamas gauti normalesnį paaiškinimą, bet tas Žmogus tie- 
siog kartojo, jog visiems Florinos gyventojams iškilo grėsmė. Na, 
žinote, ant kortos pastatytos pusės milijardo žmonių gyvybės. 
Kalbėjo, kaip tikras psichopatas. Atvirai prisipažįstu, nejaučiu 
didelio potraukio tvarkyti reikalus su žvalgų, kai jis nusileis į pla- 
netą. Ką pasiūlysite? 

- Ar turite jūsų pokalbio stenogramą? - paklausė daktaras 
Džansas. 

- Taip, sere. - Porą minučių pasikrapštęs stalčiuje, agentas iš- 
traukė mikrofilmą. 

Mokslininkas įdėjo ritinėlį į projektorių ir susiraukė. 

- Čia kopija, tiesa? 

- Originalą išsiunčiau į Sarko Tarpplanetinio Transporto Biu- 
rą. Pamaniau, kad būtų geriau, jei nusileidimo aikštelėje to žmo- 
gaus lauktų greitosios pagalbos mašina. Jo būklė veikiausiai ne 
kokia. 

Daktarą Džansą užvaldė instinktyvus noras sutikti su jaunuo- 
liu. Kai kosmoso platybėse besidarbuojančiam vienišam analiti- 
kui sutrinka psichika, jo elgesys gali būti neprognozuojamas. 

- Minutėlę, - staiga ištarė mokslininkas. - Kalbate taip, tary- 
tum jis dar nebūtų nusileidęs. 

Regis, agentas nustebo. 

- Manau, kad žvalgas jau atskridęs, nors niekas apie tai man 
nepranešė. 

- Tuomet susisiekite su Transporto Biuru. Nežinau, ar jis psi- 
chopatas, tačiau mūsų ataskaitose turi būti visos smulkmenos. 

Kitą dieną, prieš išvykdamas iš planetos, erdvės analitikas 
užsuko į jaunojo agento kontorą. Džanso laukė daugybė reikalų 
kituose pasauliuose, todėl nieko nuostabaus, kad jis skubėjo. Iš- 
eidamas iš kabineto mokslininkas mestelėjo per petį: 

- Kaip laikosi mūsų žvalgas? 

- O... kaip tik norėjau apie tai pašnekėti. Transporto Biuras 
nieko apie jį negirdėjo. Išsiunčiau hiperatominių variklių energi- 
jos iškrovos pavyzdžius ir gavau atsakymą, jog artimojoje erdvė- 
je jo laivas neužfiksuotas. Matyt vyrukas persigalvojo dėl nusi- 
leidimo į planetą. 

Daktaras Džansas nusprendė atidėti išvykimą dvidešimt ke- 
turioms valandoms. Kitą dieną nusigavo į Sarksičio, čionykščio 

pasaulio sostinės, Tarpplanetinio Transporto Biurą ir pirmą kartą 
susidūrė su floriniečiais biurokratais, neigiamai purtančiais gal- 
vas. O taip, jie sulaukė pranešimo iš atvykstančio TEAB anali- 
tiko, tačiau jo laivas nenusileido. 

Tai labai svarbu, neatlyžo daktaras Džansas. Tas žmogus pa- 
siligojęs. Nejau negavote jo pokalbio su vietiniu TEAB agentu 
stenogramos? Biurokratai išsprogino akis. Stenogramos? Ne, nė 
vienas jų nieko apie tai negirdėjo. Žinoma, labai gaila, jei žmo- 
gų kankina sveikatos problemos, tačiau nei Sarke, nei artimojo- 
je kosminėje erdvėje nepasirodė joks TEAB laivas. 

Grįžęs į savo viešbučio kambarį daktaras Džansas turėjo apie 
ką pamąstyti. Išvykimą vėl prisiėjo atidėti. Paskambingęs į regist- 
ratūrą jis pasiprašė perkeliamas į kitus apartamentus, labiau pri- 
taikytus ilgesniam gyvenimo viešbutyje laikotarpiui. Paskui suor- 
ganizavo audienciją su Ludiganu Abeliu, Trantoro ambasadoriu- 
mi, 

Visą sekančią dieną jis praleido skaitydamas knygas apie 
sarkitų istoriją. Kai pagaliau atėjo laikas susitikti su Abeliu, 
mokslininkas nesitvėrė savo kailyje iš pykčio. Jis žinojo lengvai 
nepasiduosiąs. 

Senasis ambasadorius elgėsi taip, tarytum tai būtų neoficia- 
lus pasimatymas. Paspaudęs erdvės analitikui ranką, jis iškvietė 
mechaninį barmeną ir neleido šnekėti apie reikalus, kol jiedu ne- 
išlenkė kelių taurelių. Pradžioje Džansui teko pasitenkinti niekuo 
neįpareigojančiu pokalbiu. Kamantinėdamas Abelį apie florinie- 
čių Civilinę Tarnybą mokslininkas sulaukė išsamaus paaiškini- 
mo apie praktinę Sarko genetiką. Jo pyktis dar labiau sustiprėjo. 

Džansas visada atsimins Abelį taip, kaip šis atrodė pirmąją 
jųdviejų susitikimo dieną. Po stulbinančiai baltais antakiais giliai 
įspraustos akys. Virš taurės vyno pakibusi kumpa nosis. Įdubę 
skruostai, pabrėžiantys veido ir kūno liesumą. Pagal negirdimos 
muzikos garsus lėtai linguojantis gembėtas pirštas. Džansas 
glaustai išdėstė istoriją. Abelis klausėsi nepertraukdamas. 

Mokslininkui baigus šnekėti, ambasadorius švelniai palytė- 
j0 savo lūpas ir paklausė: 

- Ar jūs asmeniškai pažįstate pradingusį žmogų? 

- Ne. 

- Nė sykio nebuvote su juo susitikęs? 

- Retai kam nusišypso laimė susidurti su mūsų žvalgais-ana- 
litikais. 

- Ar kada nors anksčiau jam buvo kilusios tokios iliuzijos? 

- Ne, pasak centrinio TEAB įrašų, jei tik tai - iliuzijos. 

- Jei? - kilstelėjo antakį ambasadorius, tačiau temos neplėto- 
j0. - Kodėl gi jūs atvykote pas mane? 

- Noriu pagalbos. 

- Akivaizdu. Kokios būtent? Ką aš galiu padaryti? 

- Tuojau paaiškinsiu. Sarkitų Tarpplanetinio Transporto Biu- 
ras nuskenavo artimąją kosminę erdvę, ieškodamas mūsų žmo- 
gaus laivo variklių energijos iškrovos ženklų, bet nieko nerado. 
Manau, kad sako teisybę. Žinoma, sarkitams nesvetimas melas, 
bet abejoju, jog jie išdrįstų pūsti miglą į akis žinodami, kad aš 
per porą valandų galiu lengvai viską patikrinti. 

- Tiesa. Ir ką tai reiškia? 

- Energijos pavyzdžių pėdsakai neaptinkami tik dviem atve- 
jais. Kai erdvėlaivio nėra artimajame kosmose, kadangi jis atli- 
ko šuolį per hipererdvę, taip nusigaudamas į kitą Galaktikos re- 
gioną. Arba tada, kai laivas nutūpia planetoje. Negaliu patikėti, 
kad mūsų žmogus išnyko hipererdvėje. Net jeigu žvalgo tvirtini- 
mai apie galaktinės reikšmės pavojų, iškilusį Florinai, tėra iliu- 
zijos, jis nedvejodamas nusileistų į Sarką, kad praneštų apie tai 
reikiamoms instancijoms. Jis nebūtų persigalvojęs ir išvykęs. Tu- 
rėdamas penkiolikos metų patirtį šioje srityje, galiu tai garantuo- 
ti. Kita vertus, jei žvalgas neišprotėjęs ir sako tiesą, tuomet šis 
reikalas pernelyg rimtas, kad jam būtų leista persigalvoti ir išga- 
ruoti hipererdvėje. 

Senasis trantorietis švelniai pamojavo pirštu. 

- Vadinasi, esate tikras, kad jis Sarke? 

- Visiškai. Vėl gi, egzistuoja dvi alternatyvos. Visų pirma, 
jeigu mūsų Žmogų išties apėmė psichozė, jis galėjo nusileisti bet 
kurioje planetos vietoje, nebūtinai kosmouoste. Galbūt dabar 
klaidžioja kur nors pasiligojęs, pusiau amnezinės būsenos. Tai 
gana neįprasta, netgi žvalgams, tačiau tenka pripažinti, kad anks- 
čiau buvo pasitaikę tokių dalykų. Paprastai, sąmonės užtemimai 
greitai praeina, ir priepuolių auka prisimena visas smulkmenas, 
susijusias su darbu. Galų gale kosminės erdvės analizė atstoja to- 
kiems Žmonėms visą gyvenimą. Dažniausiai netekusį atminties 
pasiseka aptikti, kai jis užklysta į viešąją biblioteką ir užsisako 
knygas apie erdvės analizę. 

- Aišku. Norite, kad paprašyčiau Bibliotekos Tarybą pranešti 
jums, jei bus užfiksuotas panašus prašymas? 

- Ne, abejoju, jog dėl to kiltų kokių nors nesklandumų. Aš 
pareikalausiu, kad standartinės kosminės erdvės analizės knygos 
būtų atidėtos į saugyklą, ir bet kuris žmogus, užsisakęs jas, bet 
neįstengęs įrodyti savo sarkitiškos prigimties, būtų apklaustas. 
Valdžia sutiks tai padaryti žinodama, kad šis planas nieko gero 
neduos. 

- Kodėl? 

- Todėl, kad esu tikras dėl vieno dalyko. - Drebėdamas iš 
įsiūčio, Džansas sududeno greitakalbe: - Mūsų žmogus, pamišęs 
ar sveiko proto, nusileido į Sarksičio kosmouostą, kaip ir ketino 
padaryti, o vėliau vietinė valdžia jį veikiausiai įkalino arba nu- 
žudė, kas labiau tikėtina. Aš pasistengsiu tai atsekti. 

Abelis pastatė ant staliuko beveik tuščią taurę. 

- Turbūt juokaujate? Nužudė? 

- Jums atrodo, kad man linksma? Ką vos prieš pusvalandį pa- 
sakojote man apie Sarką? Ką pats sužinojau per pastarąsias dvi- 
dešimt keturias valandas skaitydamas knygas? O gi štai ką - Sar- 
kas lobsta iš Florinos kirto laukų. Staiga atsiranda žmogus - gal- 
būt beprotis, gal ir ne, - teigiantis, neva visų Florinos gyventojų 
gyvybėms gresia galaktinės reikšmės pavojus. Pažiūrėkite į ste- 
nogramą, kurioje užfiksuotas vietinio TEAB agento ir jo pokal- 
bis. 

Abelis paėmė iš Džanso mikrofilmo ritinėlį bei projektorių. 
Tada lėtai peržvelgė ekranėlyje slenkančias eilutes. 

- Nepakankamai informatyvu. 

- Žinoma. Čia kalbama apie pavojų. Sakoma, jog tai itin 
svarbu. Ir viskas. Tačiau mikrofilmo nereikėjo siųsti sarkitams. 
Net jei žmogus suklydo, vargu ar vietinė valdžia galėjo leisti, kad 
šie pamišėlio tauškalai - su sąlyga, jog tai iš tikrųjų pamišėlio 
tauškalai - pasklistų po visą Galaktiką. Neminint panikos, kuri 
greičiausiai kiltų Florinoje, sutrikusios kirto audinių gamybos, iš- 
lieka faktas, kad būtų demaskuoti niekingi Sarko-Florinos poli- 
tiniai santykiai. Norint užkirsti tam kelią, tereikia pašalinti vie- 
ną Žmogų, o stenogramos kopija nesuteikia man rimto pagrindo 
pradėti tyrimą, ir jie tai žino. Kaip manote, ar šiuo atveju sarki- 
tus graužtų sąžinė dėl žmogžudystės? Pasaulis, propaguojantis 
tokius genetinius eksperimentus, apie kuriuos ką tik pasakojote, 
nesudvejotų nė akimirkos. 

- Tad pasakykite, ko norite iš manęs? Atvirai kalbant, aš nesu 
galutinai įtikintas, - abejingai tarė Abelis. 

- Išsiaiškinkite, ar sarkitai tiktai jį užmušė, - niūriai atsakė 
Džansas. - Guldau galvą, kad jums pavaldi čionykštė šnipinėji- 
mo organizacija. O, tik nereikia išsisukinėti. Basčiausi po Galak- 
tiką pakankamai ilgai, kad suvokčiau politines subtilybes. Iškas- 
kite slapčiausią informaciją, tuo tarpu aš atitrauksiu valdžios dė- 
mesį derėdamasis su Bibliotekos Taryba. Kai sužinosite žudikų 
tapatybes, noriu, kad Trantoras parodytų savo galią, idant nė vie- 
na planetos vyriausybė nemanytų galinti nebaudžiama nudaigo- 
ti TEAB atstovą. 

Taip baigėsi pirmasis pokalbis su Abeliu. 

Džansas buvo teisus dėl vieno dalyko. Spinduliuodami užuo- 
jautą sarkitų pareigūnai paslaugiai sutiko organizuoti paiešką 
bibliotekose. 

Dėl kitko mokslininkas akivaizdžiai suklydo. Bėgo mėnesiai, 
o Abelio agentai taip ir nesugebėjo aptikti Sarke jokio pradingu- 
sio žvalgo - nei gyvo, nei mirusio. 

Tai tęsėsi beveik metus. Džansas jau buvo pasiruošęs atsisa- 
kyti tyrimo. Jau buvo nusprendęs, jog dvyliktojo mėnesio pabai- 
goje nešdinsis iš planetos, kai netikėtai sulaukė žinių. Keisčiau- 
sia tai, kad šias pateikė ne Abelis, o vilties šiaudas, kurio pats ir 
griebėsi paieškų pradžioje. Gavęs pranešimą iš viešosios Sarko 
bibliotekos, nūnai Džansas sėdėjo Florinos Reikalų Biure, kita- 
pus floriniečio valdininko stalo. 


Susipažinęs su byla sekretorius užvertė paskutinį puslapį ir 
kilstelėjo galvą. 

- Taigi kuo galėčiau jums padėti? 

Džansas pasistengė kuo aiškiau ir tiksliau išdėstyti savo 1s- 
toriją: 

- Vakar, 16:22, man buvo pranešta, kad viešosios Sarko bib- 
liotekos Florinos filiale sulaikytas ne sarkitų kilmės žmogus, ku- 
ris bandė surasti du standartinius kosminės erdvės analizės teks- 
tus. Nuo tada iš bibliotekos nesu gavęs jokių žinių. 

Jis pratęsė šiek tiek garsesniu balsu, kad nutrauktų iš sekre- 
toriaus lūpų beišsprūstantį komentarą: 

- Vakar, lygiai 17:05 , per telenaujienas išgirdau pranešimą, 
jog viešosios Sarko bibliotekos Florinos filiale buvo užpultas 
patrulis. Persekiojami trys nusikaltimu įtariami čiabuviai. Tačiau 
vakaro žiniose diktorius nepakartojo informacijos. Vis dėlto esu 
tikras, jog šios naujienos susijusios tarpusavyje. Neabejoju, kad 

patruliai laiko įkalintą man reikalingą žmogų. Paprašiau leidimo 
vykti į Floriną, bet man jo nesuteikė. Subeteriu nusiunčiau reika- 
lavimą, kad sulaikytas žmogus būtų atskraidintas į Sarką ir ap- 
klaustas, bet nesulaukiau jokio atsakymo. Štai, kodėl pasirodžiau 
Florinos Reikalų Biure. Vienas iš dviejų - arba aš keliauju ten, 
arba jis atvyksta čia. 

- Sarko vyriausybė nepriima ultimatumų iš TEAB pareigūnų, 
- sausu balsu atsakė sekretorius. - Mano vyresnybė įspėjo, kad 
jūs tikriausiai domėsitės šiuo reikalu, ir liepė pranešti jums, jog 
žmogus, teiravęsis anksčiau išvardintų tekstų, drauge su dviem 
bendražygiais, seniūnu bei floriniete, iš tiesų įvykdė minėtą nu- 
sikaltimą ir buvo persekiojami patrulių. Deja, jų nepasisekė su- 
gauti. 

Džansas neslėpė užplūdusio kartaus nusivylimo: 

- Jie paspruko? 

- Ne visai. Nusikaltėlių pėdsakai veda į Meto Korovo kepyk- 


Mokslininkas nustebo. 

- Jiems leista ten pasilikti? 

- Ar pastaruoju metu jūs šnekėjote su jo kilnybe Ludiganu 
Abelių? 

- Ką tai turi bendro su... 

- Mes turime informacijos, kad jūs dažnai lankotės Tranto- 
ro ambasadoje. 

- Su ambasadoriumi nesimačiau visą savaitę. 

- Siūlyčiau su juo susitikti. Mes leidome nusikaltėliams lik- 
ti Korovo kepykloje iš pagarbos subtiliems tarpžvaigždiniams 
santykiams su Trantoru. Man buvo liepta pranešti jums, jei tik iš- 
kiltų tokia būtinybė, jog Korovas - manau, nenustebsite tai išgir- 
dęs... - baltą valdininko veidą perkreipė neįprasta pašaipi išraiš- 
ka, - ...labiau žinomas mūsų Saugumo Departamentui kaip Tran- 
toro agentas. 


6. AMBASADORIUS 


Likus dešimčiai valandų iki Džanso ir sekretoriaus pokalbio, 
Terensas išėjo iš Korovo kepyklos. 

Svyruodamas miesto gatvelėmis, seniūnas braukė ranka per 
gruoblėtas darbininkų trobesių sienas. Jei ne blyškus mirguliavi- 
mas, sklindantis iš Aukštutinio Didmiesčio, ir žibintuvėlių spin- 

duliai, kurie tvyksčiojo nuo patrulių, žygiuojančių poromis arba 
trijulėmis, jis būtų nugrimzdęs į akliną tamsą. 

Žemutinis Didmiestis priminė mieguistą, nuodingą monstrą, 
susirangiusį po žvilgančiu aukštutinės miesto dalies stogu. Kituo- 
se rajonuose ko gero burzgė krovininiai liftai, gabenantys į vir- 
šų produktus, bet lūšnynuose tvyrojo tyla. 

Terensas susigūžė dulkėtoje alėjoje (į apniukusius kvartalus, 
plytinčius po betoniniu sluoksniu, vargiai beprasiskverbdavo net- 
gi naktinė Florinos dulksna) išgirdęs tolumoje bildančius žings- 
nius. Po kelių sekundžių sušmėžavo šviesos dryžis, kuris už šim- 
to jardų išblėso. 

Patruliai žygiavo apatinėje miesto srityje kiaurą naktį. Dau- 
giau jiems nieko nereikėjo daryti. Užuot švaistęsi ginklais, tvar- 
kos sergėtojai keldavo baimę vien savo išvaizda. Šias vietas už- 
liejusioje tamsoje galėjo knibždėte knibždėti nepageidaujamų 
žmogystų, ne tik grėsmingųjų patrulių, tačiau į tokius pavojus ne- 
verta kreipti dėmesio. Maisto parduotuvės bei dirbtuvės buvo ge- 
rai prižiūrimos; Aukštutinio Didmiesčio prabanga pernelyg toli; 
be to, plėšdamas iš vietinių, parazituodamas vargano saviškių gy- 
venimo sąskaita, ne ką tepraturtėtum. 

Kituose pasauliuose paplitę nusikaltimai praktiškai neegzis- 
tavo čionykštėje tamsoje. Iš vargšų nėra ką vogti, o kelias link 
turtuolių - akylai saugojamas. 

Terensui slenkant į priekį, jo veidą nutvieskė balzgana švie- 
sa, sklindanti iš betoninio sluoksnio angos. Nesusiturėjęs Teren- 
sas pakėlė galvą. 

Nepasiekiamos aukštybės! 

Ar tikrai nepasiekiamos? Kiek kartų per visą gyvenimą kei- 
tėsi jo požiūris į Sarko skvairus? Vaikystėje patruliai atrodė, lyg 
sidabriniais taškeliais išmarginti juodi siaubūnai, nuo kurių 
sprukdavai kiek kojos neša net ir niekuo nenusikaltęs. Skvairai 
- tai mistiniai, be galo geri superžmonės, gyvenantys Sarko rojuje 
ir kantriai besirūpinantys kvailų Florinos vyrų bei moterų gero- 
ve. 

Kiekvieną mielą dieną vaikai kartodavo mokykloje: tegul 
Galaktikos Dvasia globoja skvairus taip, kaip šie globoja mus. 

O taip, pagalvojo Terensas, būtent! Tegul toji dvasia elgia- 
si su skvairais taip, kaip jie elgiasi su mumis. Seniūnas tvirtai su- 
gniaužė kumščius. 

Būdamas dešimties metų, jis turėjo parašyti mokykloje esė 
apie tai, kaip įsivaizduoja gyvenimą Sarke. Paprasčiausias kūry- 
binę vaizduotę bei stilių demonstruojantis darbas. Terensas be- 
veik nieko apie tai neprisiminė, išskyrus vieną pastraipą, kurio- 
je rašė, esą kiekvieną rytą didingi, dvidešimties pėdų ūgio skvai- 
rai susirinkdavo milžiniškoje salėje, spindinčioje kirto žiedų 
spalvomis, ir aptardavo floriniečių nuodėmes, su sielvartu pripa- 
žindami, kad jų kelias į dorybingumo viršūnę bus ilgas ir sunkus. 

Esė labai patiko mokytojui, ir metų pabaigoje, kitiems ber- 
niukams ir mergaitėms toliau džiovinant galvas ties skaitymo, ra- 
šymo bei moralės subtilybėmis, Terensas buvo perkeltas į ypatin- 
gąją klasę, kurioje mokėsi aritmetikos, galaktografijos ir sarkitų 
istorijos. Sulaukęs šešiolikos metų, išvyko į Sarką. 

Prisiminus didingąją dieną, seniūną persmelkė gėdos jaus- 
mas. 

Terensas nusigavo iki miesto pakraščio. Kartu su švelniu vė- 
jeliu padvelkė sodrūs kirto žiedų kvapai. Po kelių minučių jis at- 
sidurs sąlygiškai saugiuose laukuose, kur nevaikščiojo patruliai, 
kur matėsi žvaigždės, tviskančios naktinių debesų properšose. 
Galės išvysti netgi ryškiai geltoną Sarko saulę, pusę gyvenimo 
švietusią tiesiai virš jo. Pirmą kartą pro erdvėlaivio iliuminato- 
rių pastebėjus šią žvaigždę, spindinčią it akinantis marmuro ga- 
balėlis, Terensą apėmė nenumaldomas troškimas parklupti ant 
kelių. Mintis, kad jis artėja link rojaus, ištirpdė net paralyžiuo- 
jančią kosminio skrydžio baimę. 

Nusileidus į išsvajotą rojų, šešiolikmetį perdavė pagyvenu- 
siam susiraukšlėjusiam floriniečiui, kuris pasirūpino, kad jis būtų 
išmaudytas ir tinkamai aprengtas. Pakeliui į gigantišką pastatą, 
senasis palydovas žemai nusilenkė pro šalį žingsniuojančiai figū- 
rai. 

- Nusilenk, - piktai sušnypštė senis jaunajam Terensui. 

Sutrikęs vaikinas pakluso. 

- Kas čia toks? 

- Skvairas, tu, kvaiša kaimieti. 

- Skvairas!? 

Jis sustojo lyg įkaltas. Pajudėjo iš vietos tik tada, kai pajuto 
bakstelėjimą į šoną. Pirmą kartą akyse regėtas skvairas atrodė, 
kaip paprastas žmogus, o ne dvidešimties pėdų ūgio milžinas. 
Sužlugus iliuzijoms, kiti jaunieji floriniečiai turbūt greitai atsi- 

gaudavo, bet tik ne Terensas, kurio viduje kažkas pasikeitė visam 
laikui. 

Nė karto per savo apmokymus jis neužmiršo, jog skvairai tė- 
ra Žmonės. 

Dešimt metų jis praleido kruopščiai studijuodamas, o jei ne- 
simokydavo, nevalgydavo ar nemiegodavo, privalėdavo mokytis 
įvairiausių smulkmenų. Kaip perduoti pranešimus, ištuštinti 
šiukšlių dėžes, žemai nusilenkti pro šalį praeinant skvairui, ir pa- 
garbiai nusisukti į sieną, jei susidurdavo akis į akį su skvairų le- 
di. 

Dar penkerius metus Terensas darbavosi Civilinėje Tarnybo- 
je, kaip paprastai kilnojamas iš vienų pareigų į kitas, kad skirtin- 
gomis sąlygomis atsiskleistų jo sugebėjimai. 

Kartą pas jį užsuko apkūnus, minkštakūnis florinietis, kuris 
draugiškai šypsodamasis spūstelėjo jaunojo valdininko petį ir pa- 
siteiravo, ką šis mąsto apie sarkitus. 

Užgniaužęs troškimą nusigręžti ir sprukti, Terensas pagalvo- 
jo, kad jo slaptos mintys ko gero pernelyg aiškiai atsispindi veido 
išraiškoje. Jis papurtė galvą ir murmėdamas išpylė banalybių 
srautą apie skvairų gerumą. 

Vyptelėjęs storulis atsakė: 

- Tu kalbi nerimtai. Ateik šį vakarą pas mus. - Jis padavė ma- 
žą kortelę, kuri po kelių minučių savaime suanglėjo ir galų gale 
virto pelenais. 

Terensas priėmė pasiūlymą. Baimę nugalėjo smalsumas. Pa- 
sirodęs sutartoje vietoje jis susitiko su bendradarbiais, varstan- 
čiais naujoką konspiraciniais žvilgsniais, nors vėliau, kontoroje, 
jie tenudelbdavo vaikiną abejingomis akimis. Besiklausydamas 
jų jaunasis florinietis suvokė, kad ne jis vienintelis godoja nei- 
giamas mintis apie sarkitus. 

Jis sužinojo, jog kai kurie iš saviškių manė skvairus esant 
bjauriais niekšais, sunkiančiais iš Florinos turtus bei skandinan- 
čiais skurde vietinius neišsilavinusius varguolius. Jis sužinojo, 
kad atėjus laikui Sarką priblokš milžiniškas pasipriešinimas, o vi- 
si Florinos lobiai atiteks teisėtiems savininkams. 

Kaip, pasiteiravo Terensas. Kartojo šį klausimą nesustoda- 
mas. Šiaip ar taip, skvairai ir patruliai turėjo ginklų. 

Jie papasakojo apie Trantorą, gigantišką Imperiją, kuri per 
pastaruosius šimtmečius taip išsiplėtė, jog dabar jai priklausė pu- 
sė gyvenamų Galaktikos pasaulių. Su floriniečių pagalba, tvirtino 
sąmokslininkai, Trantoras sunaikins Sarką. 

Bet jei toji Imperija tokia didelė, o Florina tokia maža, pa- 
prieštaravo Terensas - iš pradžių mintyse, paskui balsu, - ar ne- 
atsitiks taip, kad Sarką tiesiog pakeis galingesnis tironas? Jei ki- 
tos-išeities nėra, verčiau rinktis skvairus. Šie bent jau gerai pa- 
žįstami. 

Už tokius žodžius Terensas buvo išjuoktas ir pašalintas iš 
maištininkų grupelės. Sulaukė ir grasinimų, kad tylėtų kaip van- 
dens į burną prisisėmęs, antraip galės atsisveikinti su gyvybe. 

Tačiau po kurio laiko jis pastebėjo, jog sąmokslininkų tinklas 
praretėjo tiek, kad iš visos šutvės teliko minkštakūnis storulis. 

Retsykiais vyrukas šnabždėdavosi su vienu ar kitu naujokų, 
bet Terensas nerizikavo perspėdamas jaunąsias aukas, jog tai tėra 
išbandymas. Jiems teks patiems sugalvoti būdų, kaip išsisukti. 

Tam tikrą laiko dalį Terensas plušėjo Saugumo Departamen- 
te. Nedaug kas iš floriniečių galėjo tikėtis ten pakliūti. Tiesa, dar- 
bas neužtruko labai ilgai - Saugumo valdininkai įgaudavo tokią 
galią, kad juos paprasčiausiai tekdavo perkelti į kitas tarnybas. 

Didelei savo nuostabai, Terensas išsiaiškino, jog egzistuoja 
ir tikros sąmokslininkų grupės, Florinos moterys ir vyrai, rezgan- 
tys pasipriešinimą. Dažniausiai juos vogčiomis finansuodavo 
Trantoras. Nors pasitaikydavo atvejų, kai būsimieji maištininkai 
manydavo, kad Florina pasieks pergalę be niekieno pagalbos. 

Terensas daug mąstė apie šį reikalą. Jis kalbėdavo nedaug, 
elgdavosi nuolankiai, tačiau kas galėtų patikrinti galvoje sūku- 
riuojančias mintis? Vyriškis nekentė skvairų, iš dalies todėl, kad 
šie nebuvo dvidešimties pėdų ūgio, iš dalies todėl, kad jis netu- 
rėjo teisės pažvelgti į sarkitų moteris, iš dalies todėl, kad paklus- 
niai tarnaudamas savo ponams Terensas suprato vieną dalyką - 
tie kvaišos pasipūtėliai neprilygsta jam nei išsilavinimu, nei pro- 
tu. 

Visgi jis nematė alternatyvos savo asmeninei vergovei. Ne- 
verta keisti idiotų sarkitų į bukagalvius Trantoro Imperijos gy- 
ventojus. O tikėtis, kad Florinos valstiečiai įstengtų patys imtis 
drastiškų veiksmų, būtų neįsivaizduojama kvailystė. Vadinasi, 
nėra jokios išeities. 

Ši problema kankino jį daugelį metų - tuo metu, kai mokėsi; 
paskui, gavus menko valdininkėlio pareigas; vėliau, tapus seniū- 
nų. 

Visiškai netikėtai atsakymą pakuždėjo keistos aplinkybės, 

kurių dėka į Terenso globą pateko niekuo neišsiskiriantis vyru- 
kas, anksčiau buvęs kosminės erdvės analitikų, o nūnai veble- 
nantis kažką apie mirtiną pavojų, kuris gresia Florinos vyrams 
bei moterims. 

Pagaliau Terensas ištrūko į laukus. Naktinis lietus nusilpo iki 
pavienių lašų, tarp drėgnų debesų nušvito žvaigždės. Vyriškis gi- 
liai įkvėpė Florinos lobio ir jos prakeikimo, kirto, aromato. 

Terensas nepuoselėjo jokių iliuzijų. Su seniūno pareigomis 
teks atsisveikinti. Į laisvųjų Florinos valstiečių luomą irgi nepa- 
vyks persikelti. Jis tapo bėgliu nusikaltėliu, ieškančiu prieglobs- 
čio. 

Deginanti mintis niekaip nedavė jam ramybės. Pastarąsias 
dvidešimt keturias valandas jis turėjo savo rankose grėsmingiau- 
sią, prieš Sarką nukreiptą ginklą, apie kurį kiti tegalėjo svajoti. 
Dėl to nekilo nė menkiausios abejonės. Terensas žinojo, kad Ri- 
kas viską prisimena teisingai, kad jis išties kažkada gilinosi į erd- 
vės analizės sritį, kad jis tikrai buvo apdorotas sąmonės zondu. 
Maža to, vargšo žmogelio atsiminimuose slypėjo kažkas siaubin- 
go... 1r nepaprastai galingo. 

Seniūnas galėjo duoti nukirsti galvą, jog tai tiesa. 

Dabar Riką saugojo tariamas Florinos patriotas, kuris buvo 
ne kas kitas, kaip Trantoro agentas. 

Terensą užliejo pyktis, sumišęs su kartėliu. Aišku kaip die- 
ną, jog tas kepėjas - Trantoro šnipas. Kas gi dar iš Žemutinio 
Didmiesčio gyventojų turėtų tiek pinigų, kad sugebėtų pasistatyti 
netikrą radarinę duonkepę? 

Negalima, kad Rikas liktų Trantoro pinklių voratinklyje. Jis 
neleis, kad taip įvyktų. Terensas buvo pasiruošęs bet kokiai rizi- 
kai. Koks skirtumas, ką darysi, kai jau esi užsidirbęs mirties 
bausmę? 

Prie pat horizonto nušvito balzganas žvilgesys. Teks palaukti 
aušros. Patrulių stotys turės jo išvaizdos aprašymą, tačiau tapa- 
tybės identifikavimas užtruks mažiausiai porą minučių. 

Per šias minutes jis paskutinį kartą taps seniūnu. Laiko už- 
teks, kad būtų įvykdytas kraupus nusikaltimas, apie kurį Teren- 
sas netgi dabar nedrįso pagalvoti. 


Praėjus dešimčiai valandų nuo pokalbio su sekretoriumi, 
Džansas vėl susitiko su Ludiganu Abeliu. 

Kaip ir anksčiau, ambasadorius priėmė kosminės erdvės ana- 
litiką demonstruodamas oficialų nuoširdumą, nors viduje jautė- 
si šiek tiek prasikaltęs. Per pirmąjį pasimatymą (nuo tada prabė- 
go beveik vieneri standartiniai metai) jis nekreipė ypatingo dė- 
mesio į Džanso pasakojimą, nes galvoje kirbėjo vienintelė min- 
tis: ar tai gali padėti Trantorui? 

Trantoras! Abelis tik apie tai ir temąstė, nors nepriklausė 
tiems kvailiams, garbinantiems žvaigždžių spiečių arba geltonąją 
“Erdvėlaivio ir Saulės" emblemą, kuria puikavosi karinės impe- 
rijos pajėgos. Trumpai tariant, ambasadorius nebuvo patriotas 
įprasta žodžio reikšme. 

Jis dievino taiką, juolab kad Abeliui patiko senatvėje mėgau- 
tis vyno taure, švelnia muzikos ir kvepalų atmosfera, popiečio 
miegu ir tyliai lūkuriuoti artėjančios mirties. Tokie troškimai ne- 
svetimi daugumai žmonių. Tuomet kodėl jiems skirta kentėti ka- 
ro siaubus? Sušalti kosminės erdvė vakuume, išgaruoti atominio 
sprogimo bangoje, badauti bombų suvarpytoje planetoje? 

Kaip paskatinti taikos procesą? Sveiku protu ir švietimu ne- 
įmanoma pasikliauti. Jei iš dviejų dalykų - taikos ir karo - žmo- 
gus nesusimąstydamas renkasi pastarąjį, kokie argumentai 
įstengtų pakeisti jo požiūrį? Kas gali būti išraiškingiau už pačias 
karo baisybes? Kokiais oratoriaus sugebėjimais reikėtų pasižy- 
mėti, norint perteikti bent dešimtąją dalį košmaro, kai regi sunio- 
kotą erdvėlaivį ir jo vaiduoklišką krovinį? 

Taigi atsisakius piktnaudžiavimo kariniais veiksmais, telie- 
ka viena išeitis - griebtis tų pačių karinių veiksmų. 

Savo darbo kambaryje Abelis turėjo Trantoro žemėlapį, su- 
projektuotą tokiu būdu, kad galėtų parodyti, kaip plečiasi Impe- 
rija. Skaidriame, ovalo pavidalo kristale spindėjo trimatis Galak- 
tikos atvaizdas. Jos žvaigždės žybčiojo tarsi baltos deimantinės 
dulkės, ūkai priminė šviesesnes ar tamsesnes miglos dėmeles, o 
pačiame centre švytėjo keli raudoni taškeliai, kitados įkūniję 
Trantoro respubliką. 

Būtent, kitados. Prieš penkis šimtus metų Trantoro respubli- 
ką tesudarė penki pasauliai. 

Istoriniame žemėlapyje galėjai išvysti įvairias Imperijos vys- 
tymosi stadijas. Pasukus rankenėlę per vieną padalą, pamatyda- 
vai, kaip pasikeitė Galaktika per penkiasdešimt metų, kaip Tran- 
toro pakraštyje parausta žvaigždės. 


62 


Po dešimties padalų, tiksliau sakant, po penkių šimtmečių, 
purpuriniu atspalviu, tarsi kraujo dėme, nusidažys pusė Galakti- 
kos. 

Raudona spalva ne tik metaforiškai panešėjo į kraują. Tran- 
toro respublika, prieš tapdama konfederacija, o vėliau ir Imperi- 
ja, nužymėjo savo kelią Žmonių lavonais, išsprogdintais priešų 
laivais, suniokotais pasauliais. Tačiau po karo raudonojoje zono- 
je įsigalėjo taika. 

Nūnai Trantoras vėl svyravo ties pokyčių riba: jam virtus Ga- 
laktikos Imperija, purpurinis atspalvis užlietų daugumą žvaigž- 
džių, ir tada žmonės sulauktų visuotinio taikos meto - pax Tran- 
torica. 

Abelis nuoširdžiai to geidė. Prieš pusę tūkstantmečio, prieš 
keturis šimtmečius, netgi prieš du šimtus metų, jis būtų nuožmiai 
pasipriešinęs Trantorui, tiems materialistams agresoriams, neap- 
sakomai gobšiems, nepaisantiems kitų teisių, savosiose valdose 
žiūrintiems į demokratiją pro pirštus, bet pastebintiems menkiau- 
sius diktatūros ženklus svetimuose pasauliuose. 

Ambasadorius jautė prielankumą ne pačiam Trantorui, o įsi- 
tvyrojusiai tvarkai. Todėl nieko nuostabaus, kad klausimas “ Ar 
tai pagelbėtų sutvirtinti galaktinę taiką?" tapo “Ar tai gali padėti 
Trantorui"? 

Deja, šio metu Abelis nežinojo atsakymo. Džansas akivaiz- 
džiai linko prie paprasčiausios išeities. Trantoras privalo paremti 
TEAB ir nubausti Sarką. 

Galimas dalykas, kad toks problemos sprendimas būtų ge- 
riausias, jei tik pavyktų surasti Sarko nusikaltimo įrodymų. Be 
šių, nevalia imtis jokių skubotų veiksmų. Šiaip ar taip, Imperijai 
teks elgtis labai atsargiai. Laisvieji pasauliai žino, jog Trantorui 
nedaug trūksta iki galaktinio dominavimo. Egzistuoja tikimybė, 
kad jie galėtų susivienyti ir stoti į karą, kurį Trantoras veikiau- 
siai laimėtų, nors, gali būti, kad per kraujus pasiekta pergalė ne- 
daug kuo tesiskirtų nuo pralaimėjimo. 

Paskutinėje žaidimo stadijoje Imperija neturi teisės daryti ne- 
apgalvotų ėjimų. Štai, kodėl Abelis darbavosi labai lėtai, megz- 
damas savo voratinklį virš Civilinės Tarnybos labirintų, žvilgan- 
čios sarkitų karalystės, šypsodamasis ir nepastebimai užduoda- 
mas klausimus. Taip pat neužmiršo perspėti slaptųjų Trantoro 
agentų, kad šie sektų Džansą ir neleistų pykčio apakintam libe- 

riečiui pridaryti nepataisomos žalos. 

Abelį gerokai stebino nuožmus mokslininko įsiūtis. Kartą jis 
paklausė Džanso: 

- Kodėl jūs taip susirūpinote dėl vieno agento likimo? 

Amabasadorius tikėjosi išgirsti kalbą apie TEAB neliečiamy- 
bę ir Biuro pastangas dirbti visai žmonijai, o ne vienai planetai. 
Tačiau Abelis sulaukė kiek kitokio atsakymo. 

Susiraukęs Džansas pareiškė: 

- Todėl, kad visa tai nulėmė pasibjaurėtini Sarko ir Florinos 
ryšiai. Noriu juos ne tik demaskuoti, bet ir sunaikinti. 

Senąjį trantorietį apėmė koktumo pojūtis. Visur ir visada at- 
sirasdavo pasaulių, kurie nepaliaujamai priešinosi Galaktikos su- 
vienijimui. Be abejo, socialinė neteisybė egzistuoja, tai - faktas. 
Be abejo, kartais tiesiog neįmanoma jos pateisinti. Tačiau tokias 
problemas reikia spręsti galaktiniu lygmeniu, ne kitaip. Iš pra- 
džių būtina užbaigti karus ir nuslopinti tautinę nesantaiką, tik ta- 
da vertėtų susidomėti vidiniais planetų konfliktais, kuriuos, be- 
je, nulėmė išorinės priežastys. 

Džansas netgi ne florinietis. Kas tuomet įtakojo emocinę jo 
trumparegystę? 

- Ką jums reiškia Florina? - paklausė Abelis. 

Sekundę padvejojęs mokslininkas atsakė: 

- Jaučiuosi šiek tiek giminingas tenykščiams. 

- Jūs kilęs iš Liberijos. Bent man susidarė toks įspūdis. 

- Taip ir yra. Todėl ir jaučiuosi artimas Florinai. Šiedu pa- 
sauliai tai - Galaktikos kraštutinumai. 

- Kraštutinumai? Nesuprantu. 

- Odos pigmentacija, - paaiškino Džansas. - Jie neįtikėtinai 
šviesus. Mes nepaprastai tamsūs. Tai kažką reiškia. Tai jungia 
mus. Suteikia bendrumo pojūtį. Senų senovėje mūsų protėviai 
turbūt nemažai prisikentėjo dėl savo išskirtinumo, gal net buvo 
pašalinti iš socialinės daugumos. Tam tikra prasme mes esame 
nelaimėliai - baltaodžiai ir tamsiaodžiai broliai. 

Išvydęs apstulbinto Abelio žvilgsnį Džansas užsikirto. Šia te- 
ma jiedu daugiau niekada nekalbėjo. 


O dabar, po metų, be jokio perspėjimo, be jokios išankstinės 


informacijos, tuo metu, kai šis beviltiškas tyrimas, nedavęs nė 
menkiausio rezultato, ėjo į pabaigą, o Džansas jau buvo bepra- 

dedąs pasiduoti, užplūdo pribloškiančių įvykių gausa. 

Ambasadorius žvelgė į erdvės analitiką, kurio įniršis nukry- 

po ne vien į Sarką, bet ir į Abelį. 
“ - Manęs nejaudina tas faktas, kad esu sekamas jūsų agentų, 
- kalbėjo Džansas. - Suprantu, jūs privalote būti ypač atsargus ir 
neturite teisės niekuo pasitikėti. Tiek to. Bet kodėl nepranešėte, 
kad pavyko surasti mūsų Žmogų? 

Senasis trantorietis paglostė švelnų savo krėslo audeklą. 

- Šis reikalas kur kas sudėtingesnis nei jūs įsivaizduojate. 
Mano nurodymu, visus pranešimus apie neteisėtas erdvės anali- 
zės duomenų paieškas turėjo gauti ir Trantoro agentai. Netgi ma- 
niau, kad jums reikėtų apsaugos. Tačiau Florinoję... 

Džansas karčiai atšovė: 

- Taip. Kokie mes kvailiai, kad apie tai nepagalvojome. Pra- 
leidome beveik metus mėgindami įrodyti, esą jis tūno kažkur 
Sarke. Kodėl anksčiau nesupratome, jog mūsų Žmogus negali bū- 
ti niekur kitur, išskyrus Floriną? Ką gi, mums - tiksliau, jums - 
pasisekė jį atrasti. Tikiuosi, padėsite man su juo susitikti? 

Abelis išvengė tiesaus atsakymo pasiteiraudamas: 

- Minėjote, kad sekretorius tvirtino, neva Korovas yra Tran- 
toro agentas? 

- Tai netiesa? Kurių galų jiems meluoti? Galbūt patys gavo 
neteisingą informaciją? 

- Patikėkite, jie nemeluoja. Korovas dirbo mūsų agentu ištisą 
dešimtmetį, ir man kelia nerimą faktas, kad sarkitams tai nebu- 
vo paslaptis. Įdomu, ką jie dar žino? Galbūt mūsų struktūra ne 
tokia tvirta, kaip mes manėme. Beje, ar nesusimąstėte, kodėl čio- 
nykštė valdžia taip geidė papasakoti jums, jog šis žmogus pri- 
klauso slaptosioms Trantoro tarnyboms? 

- Nes tai gryna teisybė, kuri turėtų atšaldyti mano ryžtą. Ma- 
tyt jie baiminosi, kad savo reikalavimais aš nepakenkčiau Sarko 
santykiams su Trantoru. 

- Teisybė - tai diplomatų diskredituota prekė. Argi ne keis- 
ta, kad sarkitai leidžia mums susipažinti su jų turima informacija, 
suteikdami progą aplopyti mūsų žvalgybos tinklus? 

- Verčiau pats atsakykite į savo klausimą. 

- Išduodami jums tikrąją Korovo tapatybę, jie demonstravo 
triumfą. Čionykščiai žino, kad jų duomenys daugiau niekuo ne- 
pagelbės ir nepridarys jokios žalos, nes prieš dvylika valandų 

man pasisekė išsiaiškinti, jog vietinė valdžia kuo puikiausiai nu- 
tuokia, kam dirba Korovas. 

- Kaip? 

- Iš pačios paprasčiausios užuominos. Klausykite! Prieš dvy- 
liką valandų Metą Korovą, Trantoro agentą, užmušė patrulis. Jo 
namuose besislapstantys du floriniečiai, moteris ir vyras, kuris 
greičiausiai ir bus jūsų ieškomas žvalgas, išgaravo. Pradingo lyg 
į vandenį. Labiausiai tikėtina, kad jie pakliuvo skvairams į ran- 
kas. 

Surikęs Džansas bemaž stryktelėjo iš savo vietos. 

Abelis pakėlė taurę vyno prie lūpų ir šaltai ištarė: 

- Aš negaliu griebtis jokių oficialių veiksmų. Nužudytasis 
buvo florinietis, kaip ir dingusioji porelė. Neturime jokių įrody- 
mų, kad vienas jų kilęs iš kitos planetos. Kaip matote, mus gra- 
žiai pergudravo. Lyg to nebūtų gana, dar pasityčiojo. 


7. PATRULIS 


Rikas matė, kaip žuvo kepėjas. Blasterio spinduliui pervėrus 
jo krūtinę, plačiapečio figūra be žado susmuko. Į sąmonę įsirė- 
žęs kraupus vaizdas aptemdė beveik visus, žmogžudystę supu- 
sius įvykius. 

Giliai viduje slypėjo migloti prisiminimai apie artėjantį pat- 
rulį, kurio įsitempusi ranka pakėlė ginklą. Kryptelėjęs galvą 
aukštyn kepėjas išsižiojo, bet taip ir nespėjo ištarti paskutinio Žo- 
džio savo gyvenime. Po šūvio Rikas išgirdo, kaip plūsteli krau- 
jas, kaip rėkia žmonių minia, almanti į visas puses tarsi patvinusi 
upė. 

Vienai sekundei tai sutrikdė Riko sąmonę, pagerėjusią po ke- 
lių valandų miego. Patrulis puolė link jo braudamasis tarp kly- 
kiančių moterų bei vyrų tarytum šie būtų virtę tiršta purvo bala, 
kurią reikėtų perbristi. Žmonių srautas nunešė Riką su Lona to- 
lyn, įtraukdamas į verpetus, atslūgstančius tą pačią akimirką, kai 
virš galvų pasirodydavo tvarkos sergėtojų skraidyklės. Valona 
paragino savo globotinį bėgti link Didmiesčio pakraščio. Trum- 
pam jis vėl virto išsigandusiu vakar dienos vaiku, nė iš tolo ne- 
primindamas šio ryto suaugusio vyro. 

Jis pakirdo brėkštant aušrai, kurios nesimatė belangėje patal- 
poje. Ilgą laiką Rikas tiesiog gulėjo mintimis tyrinėdamas savo 

sąmonę. Kažkas joje per naktį sugijo. Kažkokios nutrūkusios da- 
lelės susiliejo į vieną visumą. Beje, šis procesas prasidėjo prieš 
dvi paras, kai aiškiai atgijo jo “atmintis"', ir tęsėsi visą vakarykštę 
dieną. Kelionė į Aukštutinį Didmiestį ir biblioteką, patrulio už- 
puolimas ir pabėgimas, pagalbon atskubėjęs kepėjas - visa tai 
veikė jį it fermentas, ištempęs ilgai snaudusias bei sudžiūvusias 
sąmonės skaidulas, privertęs jas funkcionuoti. Pabudęs Rikas 
jautėsi taip, lyg jo galva vibruotų nuo vos pastebimo pulsavimo. 

Vyriškis pagalvojo apie kosmosą ir žvaigždes, apie milžiniš- 
kas tylos atkarpas. 

Galų gale jis pakreipė galvą į šoną ir sumurmėjo: 

- Lona. 

Mergina akimoju atsimerkė, pasirėmė ant alkūnės ir atsigrę- 
žė į Jį. 

- Rikai? 

- Aš čia, Lona. 

- Ar tu gerai jautiesi? 

- Žinoma. - Jis nepajėgė nuslėpti džiaugsmingo susijaudini- 
mo. - Jaučiuosi puikiai. Prisiminiau šį tą daugiau. Kažkada skri- 
dau laivu ir tiksliai žinau... 

Ji nesiklausė. Nusisukusi nuo Riko, apsivilko suknelę, išly- 
gino priekinę siūlę ir porą sekundžių nervingai krapštėsi prie dir- 
žo. Paskui ant pirštų galiukų nutipeno prie gulinčio vyro. 

- Atleisk, Rikai, aš nenorėjau užmigti. 

Pajutęs, kad užsikrėtė Lonos nerimu, jis paklausė: 

- Kas nors ne taip? 

- Ššš, nekalbėk taip garsiai. Viskas gerai. 

- Kur dingo seniūnas? 

- Jam... jam reikėjo išeiti. Gal verčiau dar pamiegok, Rikai? 

Jis nustūmė merginos ranką. 

- Nesijaudink dėl manęs. Aš tik norėjau papasakoti jam apie 
laivą. 

Tačiau seniūnas buvo išnykęs, o Valona ne itin domėjosi jo 
žodžiais. Rikas apniuko ir pirmą kartą pajuto susierzinimą mer- 
gina, kuri elgėsi su juo kaip su vaiku, o ne suaugusiu vyru. 

Į kambarį prasisunkė šviesa, atsidarius durims ir į vidų už- 
ėjus stambiajam kepėjui. Rikas išsigandęs sumirksėjo ir net ne- 
prieštaravo, kai Valonos ranka raminančiai apglėbė jo pečius. 

Korovo lūpas perkreipė šypsena. 

- Anksti atsikėlėte. 

Porelė tylėjo. 

- Viskas tik į gerą, - tarė kepėjas. - Šiandieną jūs išsikraus- 
tysite. 

Valonos burna išdžiuvo. 

- Jūs neįduosite mūsų patruliams? 

Ji neužmiršo, kaip, seniūnui išėjus, šis žmogus spoksojo į Ri- 
ką. Netgi dabar nenuleido nuo jo akių. 

- Ne patruliams, - atsakė kepėjas. - Patikimiems žmonėms, su 
kuriais būsite saugūs. 

Jis dingo iš kambario, bet netrukus sugrįžo nešdamas mais- 
tą, drabužius ir du vandens dubenius. Nauji rūbai atrodė keisto- 
kai. 

Kol jiedu valgė, Korovas paaiškino: 

- Turėsite naujus vardus ir gyvenimo istorijas. Privalote ati- 
džiai klausytis ir viską gerai įsiminti. Jūs nesate floriniečiai, su- 
pratote? Jūs - brolis ir sesuo, kilę iš Votekso planetos. Apsilan- 
kėte Florinoje... 

Pateikęs smulkmenas jis uždavė klausimus ir išklausė atsa- 
kymų. 

Rikas su džiaugsmu pademonstravo, kaip funkcionuoja jo at- 
mintis, bei įrodė turįs sugebėjimų mokytis. Tuo tarpu Valonos 
žvilgsnyje atsispindėjo nerimas. 

Kepėjui nepraslydo tai pro akis. Jis kreipėsi į merginą: 

- Jei sukelsi man bent menkiausių rūpesčių, išsiųsiu Riką 
vieną, be tavęs. 

Stiprios Valonos rankos mėšlungiškai sutrūkčiojo. 

- Galite manimi pasikliauti. 

Įkišęs jiems į plačias krūtinės kišenes juodos odos korteles, 
Korovas išvedė porelę laukan. 

Dienos šviesoje Rikas su nuostaba žvalgėsi į savo apdarus. 
Jis nė nenutuokė, jog drabužiai gali būti tokie įmantrūs. Kepėjas 
padėjo apsirengti, o kas pagelbės juos nusimesti? Valona nė iš 
tolo nepriminė kaimo mergaitės. Netgi jos kojos buvo apmutu- 
riuotos plona medžiaga. Apsiavusi aukštakulnius batus Lona vos 
išlaikė pusiausvyrą. 

Aplinkui besibūriuojantys žmonės spoksojo į trijulę išpūtę 
akis. Daugiausiai vaikai, turguje prekiaujančios moterys ir ven- 
giantys darbo nuskurę dykūnai. Korovas nekreipė į juos dėmesio. 
Plačiapetis laikė rankoje tvirtą lazdą, kuri retsykiais, tarytum ne- 

tyčia, atsidurdavo tarp smalsuolių kojų, jei tik šiek pernelyg pri- 
siartindavo. 

Jiems nutolus per šimtą jardų nuo kepyklos ir pasukus vos už 
vieno pastato kampo, išoriniai minios pakraščiai nerimastingai 
subruzdėjo, ir Riko akiratyje pasirodė juoda patrulio uniforma, 
išmarginta sidabrinėmis sagtimis. 

Būtent tada įvyko nelaimė. Ginklas, šūvis ir pašėlęs bėgimas. 
Įdomu, ar kada nors egzistavo metas, kai jis nejautė baimės, kai 
iš paskos nesėlino patrulio šešėlis? 


Jiedu sustojo viename iš apskretusių Didmiesčio kvartalų. 
Valona sunkiai dvėsavo; nauja jos suknelė nusidažė prakaito dė- 
mėmis. 

Rikas sušvokštė: 

- Daugiau neturiu jėgų. 

- Mes privalome pasislėpti. 

- Tik ne taip. Paklausyk. - Jis ryžtingai nusikratė merginos 
rankos. - Paklausyk manęs. 

Jausdamas, kaip atslūgsta išgąstis ir panika, Rikas tarė: 

- Galbūt vertėtų elgtis taip, kaip norėjo kepėjas? 

- Iš kur tu žinai, ko jis norėjo? - Valona nenustygo vietoje, 
geisdama skuosti, kur akys veda. 

- Mes turėjome apsimesti svečiais iš kito pasaulio. Ne veltui 
jis davė mums šiuos, - susijaudinęs atkirto Rikas ir išsitraukęs iš 
kišenės mažąją kortelę pabandė ją atversti, tarsi tai būtų iš kelių 
puslapių susiūta knygelė. Veltui stengėsi. Juodą lopinėlį tesudarė 
vienas lapelis. Pirštais pakrapštęs jo kraštą, vyriškis išgirdo, tiks- 
liau pajuto kažką trakštelint, ir tamsus odinis paviršius nusidažė 
pieno baltumo atspalviu, kuriame blykstelėjo užrašas. Net ir sun- 
kiai jį suprasdamas Rikas pamėgino perskaityti skiemenis. 

Galų gale jis pareiškė: 

- Tai pasas. 

- Kas? 

- Šios kortelės suteiks galimybę mums išsigelbėti. - Jis buvo 
tuo tikras. Žodis “pasas" tiesiog šovė į galvą, ir viskas. - Nejau 
neaišku? Kepėjas norėjo, kad mes išvyktume iš Florinos. Erdvė- 
laiviu. Taip ir padarykime. 

- Ne, - palingavo galva Valona. - Patruliai sustabdė jį. Nužu- 
dė. Mes negalime, Rikai, negalime. 

Netekęs kantrybės vyriškis pratrūko: 

- Tai būtų geriausia išeitis. Jie nesitikės iš mūsų tokio poel- 
gio. Be to, išskristume kitu laivu, nes mūsiškį turbūt atidžiai sau- 
go. 

Kitu laivu. Bet kokiu laivu. Tie žodžiai nenumaldomai skam- 
bėjo ausyse. Koks skirtumas, ar tai gera mintis, ar ne. Jis tiesiog 
geidė pakliūti į erdvėlaivį. Būti kosminėje erdvėje. 

- Prašau, Valona. 

- Gerai. Jei tikrai taip manai. Aš žinau, kur yra kosmouostas. 
Vaikystėje neretai bėgdavome ten pažiūrėti, kaip į dangų skrenda 
laivai. 

Jiedu vėl pajudėjo. Ties Riko sąmonės slenksčiu krebždėjo 
menkutis nerimo jausmas. Kažkokie netolimos praeities prisimi- 
nimai, kurių jis niekaip negalėjo atgaminti. 

Dirginančios minties pavyko atsikratyti pagalvojus apie jų 
laukiantį erdvėlaivį. 

Pagrindinius kosmouosto vartus saugojo įsitempęs florinie- 
tis. Jo susijaudinimą nulėmė pasakojimai apie vakarykštį patru- 
lių užpuolimą ir nusikaltėlių pabėgimą. Iki šio ryto gandai išplito 
tiek, kad žmonės šnabždėjosi, neva žuvo keli patruliai. 

Jis nedrįso palikti savo posto, todėl paprasčiausiai spoksojo 
perkeipęs kaklą į skraidykles, lekiančias pro šalį. Pamažu iš kos- 
mouosto išvyko beveik visi uniformuoti vyrai niūriais it audros 
debesis veidais. 

Valdžia užtvindys Didmiestį tvarkos sergėtojais, pagalvojo 
jis, išsigąsdamas ir tuo pat metu jausdamas svaiginantį džiuge- 
sį. Kodėl jis toks laimingas žinodamas, kad žuvo patruliai? Su 
jais niekada nebuvo jokių vargų. Bent jau ne itin daug. Jis turė- 
j0 gerą darbą ir nė kiek nepanešėjo į tuos kvaišas valstiečius. 

Tačiau jis jautėsi laimingas. Net nesivargino sutelkti dėme- 
sio į porelę, prakaituojančią savo drabužių klostėse. Sprendžiant 
iš apdarų stiliaus, tiedu buvo užsieniečiai. Moteris įstūmė į ka- 
binos plyšį pasą. 

Žvilgsnis į ją, paskui į atkištą tapatybės kortelę ir į užsaky- 
mų sąrašą. Paspaudus reikiamą mygtuką, iš atitinkamos įdubos 
išniro dvi apyrankės, pagamintos iš permatomos plėvelės. 

- Nagi, - nekantriai paragino budėtojas, - užsidėkite jas ant 
riešų ir keliaukite. 

- Gal pasakysite, į kurį laivą mums eiti? - mandagiai sušnibž- 
dėjo moteris. 

Prašymas pamalonino jį. Užsieniečiai retai kada užklysdavo 
į Florinos kosmouostą, ypač pastaraisiais metais. Tačiau juos iš- 
vydęs iš karto galėjai suprasti, jog tai ne patruliai ir ne skvairai. 
Džiugu, kad atsiranda žmonių, kurie kalba mandagiai, nepaisy- 
dami, jog esi florinietis. 

Budėtojas išdidžiai išsitiesė ir skambiu balsu atsakė: 

- Jūsų erdvėlaivis nusileido į 17-ąjį doką, madam. Linkiu ge- 
ros kelionės į Voteksą. 

Porelei pasišalinus, jis vėl pradėjo vogčiomis skambinti sa- 
vo draugams į miestą mėgindamas gauti daugiau informacijos 
apie vakarykščius įvykius, stengdamasis nepastebimai perimti as- 
meninius spindulinius pokalbius, sklindančius iš Aukštutinio 
Didmiesčio. 

Tik po daugelio valandų florinietis sužinojo, kokią siaubin- 
gą klaidą jis padarė. 


- Lona, - timptelėjo merginos rankovę Rikas ir pridūrė: - Štai 
šitas. 

Abejodama Valona pažvelgė į nurodytą laivą, kur kas mažes- 
nį už 17-ajame doke stovintį lainerį ir labiau blizgantį. Visi ke- 
turi oro šliuzai žiojėjo praverti. Nuo atidaryto pagrindinio liuko 
link žemės driekėsi trapas, tarsi milžiniškos būtybės liežuvis. 

- Erdvėlaivis vėdinamas, - paaiškino Rikas. - Taip daroma, 
norint prieš skrydį atsikratyti susikaupusių deguonies atliekų 
kvapais. 

- Iš kur tu žinai? - dėbtelėjo į jį Valona. 

Riko viduje sudilgsėjo pasididžiavimas. 

- Tiesiog žinau. Šiuo metu laive nieko nebus. Kas gi norėtų 
susirgti, perpūstas skersvėjų? - neramiai apsidairęs vyriškis pra- 
tęsė: - Vis dėlto keista, kad aplinkui tiek mažai žmonių. Ar taip 
būdavo ir tuo metu, kai atbėgdavai pažiūrėti į išskrendančius lai- 
vus? 

Valona pripažino, kad ji nedaug ką atsimena iš vaikystės lai- 
kų. 


Ant virpančių kojų svyruodami link trapo, jie nepastebėjo 
akiratyje nė vieno patrulio. Tematė tolumoje besidarbuojančių ci- 
vilių figūras. 

Įžengus į naująją buveinę, porą pasitiko galingas oro srautas. 

Valonos suknelė taip išsipūtė, kad jai teko prilaikyti besiplaiks- 
tančias klostes rankomis. 

- Ar laivuose visada pučia toks vėjas? - paklausė mergina 
jausdama, kaip krūtinėje baimingai plaka širdis. Ji net slapčiau- 
siose svajonės nedrįso pagalvoti, jog kada nors skris erdvėlaiviu. 

- Ne, tiktai vėdinimo laikotarpiu, - atsakė Rikas, linksmai 
kulniuodamas koridoriais, apkaltais metalinėmis plokštėmis, ir 
tyrinėdamas tuščias patalpas. 

- Užeikime čia, - pamojo jis ranka į nedidelę virtuvėlę. - 
Svarbiausia ne maistas. Galėtume ištverti ir nevalgydami. Tačiau 
be vandens neišsiversime. 

Panaršęs tvarkingai sudėliotų indų krūvą, vyriškis ištraukė 
didžiulį butelį su kamšteliu. Tada apsižvalgė ieškodamas krano 
ir tyliai melsdamasis, kad vandens rezervuarai būtų pripildyti. Iš- 
girdęs švelnų siurblių urzgimą ir skysčio kliuksėjimą, palaimin- 
gai išsišiepė. 

- Paimsime tiktai kelias skardines, kad niekas nepastebėtų 
trūkumų. 

Rikas desperatiškai bandė prisiminti, kodėl netolimos praei- 
ties įvykiai nedavė jam ramybės. Kaip ir anksčiau, nepajėgė to 
padaryti. Kartkartėmis sąmonėje atsiverdavo spragos, kurių jis 
bailiai stengėsi išvengti, tarsi nenorėdamas pripažinti jų egzista- 
vimo. 

Apleidę virtuvės patalpas, bendražygiai susirado mažą kam- 
barėlį, užgrūstą ugniagesių įranga, vaistų atsargomis bei virini- 
mo instrumentais. 

- Laivo įgulos nariai retai kada čia užklysta, - šiek tiek neryž- 
tingai pareiškė Rikas, - nebent kritiškos padėties atvejais. Ar tu 
bijai, Lona? 

- Kai esu su tavimi, nieko nebijau, - droviai sukuždėjo mer- 
gina. Prieš dvi dienas, ne, vos prieš dvyliką valandų, viskas bu- 
vo atvirkščiai. Tačiau pakliuvus į laivą su netikrais asmenybės 
pažymėjimas, jų vaidmenys apsikeitė: Rikas tapo suaugusiu, 0 ji 
atrodė, lyg išgąsdintas vaikas. 

- Mes negalėsime įžiebti šviesos, nes jie pastebės energijos 
nuotėkį, - tarė vyriškis. - Jei užsimanysime nueiti į tualetą, turė- 
sime luktelėti, kol įgulos nariai suguls miegoti, ir stengtis, kad 
mūsų nepamatytų naktinė pamaina. 

Šaltas skersvėjis netikėtai atslūgo. Aprimus jį lydinčiam gau- 
desiui, įsitvyrojo slegianti tyla. 

- Netrukus keleiviai sulips į laivą ir mes išskrisime į kosmi- 
nę erdvę, - pasakė Rikas. 

Valonai dar niekada neteko matyti taip džiaugsmingai spin- 
duliuojančio jos palydovo veido. Vyriškis priminė įsimylėjėlį, 
gana greitai susitiksiantį su savo išrinktąja. 


Ryte atsibudęs Rikas jautėsi suaugusiu žmogumi; nūnai jis 
virto milžinu, galinčiu aprėpti rankomis visą Galaktiką. Žvaigž- 
dės ritosi po kojomis it marmuriniai akmenėliai, ūkai panešėjo į 
voratinklius, kuriuos galėjai nubraukti delnu. 

Jis atsidūrė erdvėlaivyje! Prisiminimai plūstelėjo į sąmonę 
tarsi pasruvusi upė, įsiliejanti į išdžiūvusią vagą. Rikas užmiršo 
kirto laukus, fabriką ir netgi šalia kiurksančią Valoną. Visa tai te- 
buvo trumpi blyksniai, įsiskverbę į pamažu gyjančios atminties 
gelmes. 

Tai tikras laivas! 

Jei kam nors anksčiau būtų šovusi mintis nugabenti Riką į 
žvaigždėlaivį, jam nebūtų reikėję tiek ilgai laukti, kol atsigaus 
pažeistos smegenų ląstelės. 

Vyriškis švelniai kreipėsi į tamsoje tūnančią Valoną: 

- Tik nesijaudink. Kai pajusi vibraciją ir išgirsi urzgimą, Ži- 
nok, jog pradėjo veikti varikliai. Paskui tave prispaus sunkus 
svoris. Tai pagreitis. 

Toks žodis retai kada pasitaikydavo Florinos kalboje, jis sa- 
vaime toptelėjo į galvą. Nieko nesuprasdama Valona paklausė: 

- Ar man skaudės? 

- Bus siaubingai nemalonu, kadangi mes neturime antipa- 
greičio įrangos, galinčios panaikinti slėgį, tačiau tai netruks la- 
bai ilgai. Tiesiog atsiremk į sieną ir pajutusi spaudimą atsipalai- 
duok. Na, štai, prasideda. 

Sustiprėjus hiperatominių variklių ūžesiui, gravitacijos pobū- 
dis pasikeitė, ir jų pasirinkta vertikali siena, regis, tapo nuožu!- 
ni. 

Gaižiai alsuodama, Valona kartelį šniurkštelėjo. Neapsaugo- 
tos hidraulinių amortizatorių diržais, jų krūtinės sunkiai kilnojo- 
si, idant plaučiai gautų pakankamai oro. 

Rikas sugebėjo išspausti kelias frazes, tuo parodydamas Va- 
lonai, kad jis niekur nedingo, ir galbūt šiek tiek nuslopindamas 
ją užvaldžiusią nežinomybės baimę. Tai tik erdvėlaivis, nuosta- 

bus padangių skrajūnas. Tiesa, mergina dar nė karto per savo gy- 
venimą nėra buvusi laive. 

- Mūsų laukia šuolis į hipererdvę, - kalbėjo Rikas, - kurioje 
per trumpą laiko tarpą įveiksime neįsivaizduojamųs atstumus, 
skiriančius žvaigždes. Tu nieko nepajusi. Net nesuvoksi, kada tai 
įvyks. Lyginant su pagreičiu, šuolis - grynas malonumas. - Ištar- 
damas šiuos žodžius, skiemenį po skiemens, jis tiesiog švokštė. 

Pamažu alinantis svoris nuslydo nuo krūtinės, nematoma 
grandinė, spaudžianti bendražygius prie sienos, įtrūko, ir jiedu 
sudribo ant grindų. 

- Ar nesusižeidei, Rikai? - galų gale prabilo Valona. 

- Aš? Susižeidžiau? - nors ir neatgavęs kvapo, jis sukrizeno. 
Mintis, kad laive būtų galima susižaloti, kėlė juoką. - Man teko 
gyventi erdvėlaivyje ne vienerius metus. Kartais daugelį mėne- 
sių nenusileisdavau į planetą. 

- Kodėl? - paklausė mergina, prisislinkdama arčiau ir paglos- 
tydama delnu jo skruostą. 

Vyriškis apkabino jos pečius, ir Valona paniro į jo glėbį, su- 
sitaikiusi su globotinės vaidmeniu. 

- Kodėl? - pakartojo ji klausimą. 

Rikas neprisiminė kodėl. Jis nemėgo leistis į planetas. Dėl 
kažkokios priežasties būtinai reikėjo likti kosminėje erdvėje, bet 
jis negalėjo atsakyti kodėl. Teko peršokti atminties spragą. 

- Nes turėjau dirbti, - tarė jis. 

- O taip, tu analizavai Nieką. 

- Teisingai. - Riką pradžiugino tai, kad Valona neužmiršo jo 
žodžių. - Štai, ką veikiau. Ar žinai, ką tai reiškia? 

- Ne. 

Jis ir nesitikėjo, kad mergina supras. Rikas paprasčiausiai 
norėjo kalbėti, mėgautis prisiminimais, džiūgauti, kad praeities 
įvykius sugeba iškviesti spragtelėdamas mentaliniais pirštais. 

- Visatą sudaro šimtai įvairiausių rūšių medžiagų, kurias mes 
vadiname elementais, - ėmė aiškinti vyriškis. - Pavyzdžiui, gele- 
žis ir varis... 

- Maniau, jog tai metalai. 

- Tuo pačiu ir elementai. Kaip deguonis, azotas, anglis, pa- 
ladis. Svarbiausi ir dažniausiai sutinkami iš jų yra vandenilis ir 
helis. 

- Anksčiau nesu apie juos girdėjusi, - prisipažino Valona. 


74 


- Devyniasdešimt penki procentai Visatos, netgi kosminės 
erdvės, yra vandenilis, dauguma likusios dalies - helis. 

- Kažkas man pasakojo, kad kosmosas tai - ne kas kita, kaip 
vakuumas, kuriame nieko nėra. Ar tiesa? 

- Ne visai. Beveik nieko nėra. Supranti, kai dirbau kosminės 
erdvės analitiku, tyrinėjau ypač mažus elementų kiekius. Tai yra, 
tikrinau, kokią jų dalį sudaro vandenilis, helis ir kiti elementai. 

- Kodėl? 

- Na, tai sudėtingas reikalas. Kosmose elementai ne visur pa- 
plitę vienodai. Kai kuriose srityse atrandama daugiau nei įpras- 
ta helio, kitose vietose būna daugiau natrio, ir panašiai. Pasak 
analitikų, šie regionai slenka kosminėje erdvėje kaip upės srau- 
tas. Būtent taip jie ir vadinasi - kosmoso upės. Mums svarbu ži- 
noti tų srovių sandarą, nes tai galėtų paaiškinti, kaip susikūrė ir 
vystėsi Visata. 

- Kokiu būdu paaiškinti? 

Padvejojęs Rikas atsakė: 

- Niekas tiksliai nežino. 

Vyriškis skubėjo pasakoti su siaubu suvokdamas, kad šios 
beribės informacijos šaltinis, kuriame skendėjo jo sąmonė, gali 
išgaruoti į “užmaršties" miglą, jei Valona paklaustų... paklaus- 
tų... Staiga jis prisiminė, kad mergina - paprasčiausia Florinos 
valstietė. 

- Paskui ištiriame tų dujų tankumą visose Galaktikos srityse, 
- kalbėjo Rikas. - Mes privalome išsiaiškinti, kaip jis skiriasi 
įvairiose vietose, kad erdvėlaiviai galėtų tiksliai apskaičiuoti šuo- 
lius per hipererdvę. Tai panašu... - jis užsikirto. 

Valona sustingo, bet užuot sulaukusi pasakojimo pratęsimo 
turėjo tenkintis tyla. Gaubiama aklinos tamsos, ji kimiai paklau- 
sė: 

- Rikai? Kas atsitiko? 

Tyla. Ji sugriebė vyriškio pečius ir įnirtingai papurtė. 

- Rikai! Rikai! 

Nežinia kodėl, bet atsiliepė senojo Riko balsas - silpnas, iš- 
gąsdintas, neryžtingas. 

- Lona. Mes padarėme kažką ne taip. 

- Kas yra? Ką mes padarėme ne taip? 

Mintyse aiškiai nutvisko kepėjo egzekucijos scena, tarytum 
šiai būtų padėję atgyti kiti prisiminimai. 

- Mums nederėjo bėgti, - tarė jis. - Mes neturėtume būti šia- 
me laive. 

Rikas nesuvaldomai drebėjo, o Valona bergždžiai stengėsi 
nuvalyti prakaito lašus nuo jo kaktos. 

- Kodėl? - griežtai paklausė mergina. - Kodėl? 

- Todėl, kad mums reikėjo suprasti vieną dalyką - išvesda- 
mas mus į dienos šviesą kepėjas nemanė, jog tvarkos sergėtojai 
sukels problemų. Ar pameni patrulį? Nušovusį Korovą? 

- Taip. 

- Ar pameni jo veidą? 

- Nedrįsau įsižiūrėti. 

- Užtat aš išdrįsau ir pamačiau šį tą keisto. Kodėl gi anksčiau 
apie tai nepagalvojau? Tai buvo ne patrulis, Lona, o seniūnas, 
persirengęs patrulio uniforma. 


8. LEDI 


Lygiai penkių pėdų arba šešiasdešimties colių ūgio Samija iš 
Faifo taip susierzino, jog net pradėjo virpėti. Visi devyniasdešimt 
kūno svarų arba šešiolika uncijų spinduliavo nuožmų pyktį. 

Ji matavo kambarį skubriais žingsniai, purtydama ant pakau- 
šio sukeltus tamsius plaukus, kaukšėdama ant aukštų ilgakulnių, 
negalėdama suvaldyti drebančio smakro su gilia duobute. 

- O ne, - plonu, valdingu balsu pareiškė Samija. - Jis nega- 
lėtų taip su manimi pasielgti, kapitone! 

Kapitonas Reisetis sumišęs nusilenkė. 

- Miledi? 

Bet kuriam floriniečiui Reisetis būtų “skvairas", kaip ir kiti 
sarkitai. Visgi tarp pastarųjų egzistavo paprasti ir tikrieji skvai- 
rai. Tuo kapitonas ir skyrėsi nuo Samijos iš Faifo, tikrojo skvairo. 
Tiesa, moteriškos giminės, tačiau tai buvo vienas ir tas pats. 

- Miledi? - pakartojo jis. 

Šioji atkirto: 

- Niekas man neįsakinės. Aš esu pakankamai suaugusi ir ga- 
liu atsakyti už savo veiksmus. 

- Meldžiu suprasti, miledi, jog ne aš sugalvojau instrukcijas, 
- atsargiai rinkdamas žodžius tarė kapitonas. - Į mano patarimus 
dėmesys nekreipiamas. Man aiškiai nurodė, ką privalau padaryti. 

Jis neryžtingai atkišo įsakymo kopiją. Jau kelis kartus bandė 
pateikti įrodymus, bet ji nepanoro net žvilgtelėti į juos, tarsi neig- 

dama instrukcijų egzistavimą galėtų švaria sąžine ignoruoti ka- 
pitono prašymus. 

Samijos atsakymas nuskambėjo lygiai taip pat, kaip ir anks- 
čiau: 

- Manęs nedomina jūsų įsakymai. 

Ji apsigręžė ir bildančiais žingsniais nukulniavo į kitą kam- 
bario galą. 

Nusekęs įkandin kapitonas švelniai pastebėjo: 

- Šiuose dokumentuose juodu ant balto parašyta, kad, jums 
atsisakius skristi, aš galiu jėga nunešti jus į laivą, jei atleisite už 
tokį posakį. 

Mergina krūptelėjo: 

- Jūs neišdrįstumėte to padaryti. 

- Žinodamas, kieno tai įsakymas, išdrįsčiau padaryti bet ką. 

Ji nusprendė palenkti kapitoną į savo pusę meilikavimu. 

- Argi ne absurdiška galvoti, jog čia manęs tyko pavojai? 
Didmiestis - tokia rami vieta. Visi tiesiog paklaiko dėl to, kad va- 
kar bibliotekoje kažkas užmušė patrulį. Ko tik nepasitaiko! 

- Šį rytą Florinos čiabuviai nužudė dar vieną patrulį. 

Netikėta žinia pribloškė merginą. Švelnus jos veidas apniu- 
ko, tačiau akyse blykstelėjo nepasitenkinimo žiburėliai. 

- Ką tai turi bendro su manimi? Aš nesu tvarkos sergėtoja. 

- Miledi, laivas paruoštas skrydžiui. Jūs privalote išvykti. 

- O kaip mano darbas? Tyrimai? Nejau nesuvokiate... na, Ži- 
noma, kad nesuvokiate. 

Kapitonas nieko neatsakė. Mergina nusigręžė nuo Reisečio. 
Ji vilkėjo žvilgančią varinio atspalvio kirto suknelę, išsiuvinėtą 
sidabrinėmis sruogomis, kuri pabrėžė nuogų, švelnių pečių išlin- 
kį. Kaip ir visi paprasti sarkitai, kapitonas elgėsi su didžiąja le- 
di pagarbiai ir nestokojo nuolankumo. Vis dėlto jis niekaip ne- 
galėjo suprasti, kodėl toks akį traukiantis ir geidžiamas deiman- 
čiukas nusprendė tuščiai švaistyti savo laiką apsimesdamas uni- 
versitetą baigusiu mokslinčiumi. 

Samija gerai žinojo, kad pasinėrusi į tyrinėjimus ji tapo švel- 
nių pašaipų objektu. Bent jau tiems žmonėms, kurie buvo įpra- 
tę galvoti, jog Sarko aristokratės tegali dalyvauti aukštuomenės 
pobūviuose ir laikui bėgant tapti inkubatoriumi mažiausiai dviem 
būsimiems Sarko skvairams. Ji nekreipė į tai nė menkiausio dė- 
mesio. 

Neretai mergina sulaukdavo klausimų, tokių kaip “Ar jūs tik- 
rai rašote knygą, Samija?“, prašymų parodyti savo darbą, kikeni- 
mų. 

Taip kalbėdavo moterys. Vyrai elgėsi kur kas bjauriau, nors 
ir maloningai. Jie net neabejojo - užtektų seksualaus patiniško 
žvilgsnio arba tvirto liemens apkabinimo, kad Samija užmirštų 
tas nesąmones ir suvoktų, kas jai svarbiausia. 

Visa tai prasidėjo labai seniai. Ji pamilo kirtą dar vaikystė- 
je, tuo tarpu dauguma žmonių laikė šį augalą savaime supranta- 
mu dalyku. Kirtas! Audinių karalius, imperatorius, dievas. Jokia 
metafora neįstengtų perteikti jo išskirtinumo. 

Chemikai tvirtino, kad augalas tebuvo ne kas kita, kaip vie- 
nas iš daugelio celiuliozės atmainų. Kažkodėl kurdami teorijas, 
dirbdami įmantriausiais instrumentais, jie negalėjo paaiškinti, 
kodėl būtent Florinoje, vieninteliame Galaktikos pasaulyje, celiu- 
liozė tapo kirtu. Pastarasis skiriasi tiktai fizine būsena, teigė che- 
mikai. Tačiau paklausus kaip, jie iš karto užsičiaupdavo. 

Pirmą sykį ji išgirdo miglotus aiškinimus iš auklės. 

- Kodėl jis šviečia, auklyte? 

- Todėl, kad tai kirtas, mažoji Mija. 

- Kodėl kiti daiktai nešviečia, auklyte? 

- Todėl, kad jie ne kirtai, mažoji Mija. 

Tokios tokelės. Prieš trejus metus žymus mokslininkas išlei- 
do dviejų tomų monografiją, paskirtą šiai temai. Samija įdėmiai 
ją perskaitė, bet sužinojo neką daugiau nei iš auklės pasakojimų. 
Kirtas yra kirtas todėl, kad tai kirtas. Kiti objektai nėra kirtai, nes 
jie - ne kirtai. 

Be abejo, pats augalas savaime nešvytėjo. Tačiau iš jo išaus- 
ta medžiaga įgaudavo metalinį žvilgesį, sutviskėdavo įvairiausių 
spalvų mišiniu. Jau nekalbant apie deimantinį gijų stiprumą. Au- 
dinys buvo atsparus 600 laipsnių pagal Celsijų karščiui ir visiš- 
kai nereaguodavo į chemikalus. Verptų siūlų plonumui negalėjo 
prilygti nė pačios subtiliausios sintetinės medžiagos. Maža to, sa- 
vo tvirtumu kirto skaidulos gerokai pranoko bet kokius plieno ly- 
dinius. 

Nė viena iš žinomų medžiagų nebuvo tokia visapusiška, kaip 
kirtas. Industrinėje gamyboje jis galėtų pakeisti stiklą, metalą, 
plastiką. Deja, dėl beprotiškos kainos, augalo skaidulos tebuvo 
naudojamos optinės įrangos lęšiuose, apsauginiuose hiperatomi- 


78 


nių variklių hidrochronų sluoksniuose ir prietaisuose, kuriems 
metalas netiko dėl savo trapumo arba sunkumo. 

Kaip jau minėta, nedideli kirto kiekiai smarkiai apribojo šios 
medžiagos vartojimą. Tiesą sakant, Florinoje surinktas derlius 
dažniausiai keliaudavo į gamyklas, kur virsdavo pačiais įstabiau- 
siais audiniais visoje Galaktikos istorijoje. Florina rengė milijonų 
pasaulių aristokratus, todėl nenuostabu, kad vos dvidešimt mo- 
terų iš vienos planetos galėdavo puikuotis nuostabiais kirto ap- 
darais, pora tūkstančių pajėgdavo įpirkti švarkelį arba pirštinai- 
tes, o dvidešimčiai milijonų moteriškos giminės atstovų telikda- 
vo varvinti seilę. 

Bemaž visuose Galaktikos pasauliuose gyvavo tas pats posa- 
kis, apibūdinantis snobą. Tai buvo vienintelė kalbos idioma, pui- 
kiai suprantama netgi atokiausiose nuo centro planetose: “Ji at- 
rodo taip, tarsi kas dieną šnypštų nosį į kirtą!" 

Kai Samija šiek tiek paaugo, ji pasiteiravo tėvo: 

- Kas yra kirtas, tėti? 

- Tai tavo duona, Mija. 

- Mano)? 

- Ne tik tavo. Viso Sarko. 

Na, žinoma! Ji nesunkiai išsiaiškino, kodėl tėvas taip kalbė- 
jo. Ne vienas Galaktikos pasaulis mėgino užauginti kirtą savojoje 
dirvoje. Iš pradžių Sarkas išleido įsaką, kad bet kurio žmogaus, 
čionykščio ar svetimšalio, bandančio paslapčia išsivežti brangio- 
jo augalo sėklų, laukia mirties bausmė. Tačiau tai neužkirto ke- 
lio sėkmingai kontrabandai. Bėgant amžiams, sarkitai suvokė da- 
rantys klaidą ir panaikinę įsakymą patys pradėjo siūlyti sėklas, 
kurios, beje, kainavo ne mažiau nei gatavi kirtų drabužiai. 

Pasirodo, kad sudygęs ne Florinoje šis augalas tapdavo pa- 
prasčiausia celiulioze. Balta, ištižusia ir beverte. Nepavykdavo 
išauginti net padorios medvilnės. 

Galbūt viską lemia dirvos sandara? Arba Florinos saulės 
spinduliavimas? Galbūt tenykštė mikrobiologinė gyvybė? Moks- 
lininkai ištyrė dirvą. Sukūrė prožektorius, kurių šviesa atitiko 
Florinos saulės spindulių spektrą. Užkrėtė bakterijomis kitų pla- 
netų žemę. Veltui. Kitose vietose išaugęs kirtas būdavo baltas, 1š- 
tižęs ir bevertis. 

Apie kirtą galima papasakoti tiek daug - tai, ko niekada ne- 
atrastum techninėse ataskaitose, tyrimų dokumentuose ir netgi 

kelionių žurnaluose. Ištisus penkerius metus Samija svajojo pa- 
rašyti tikrą knygą apie kirtą, apie žemę, kurioje augalas vešėjo, 
apie jį auginančius žmones. 

Šią svajonę lydėjo pašaipus juokas, tačiau mergina nepasida- 
vė. Ji primygtinai reikalavo leidimo nuskristi į Floriną, kur ketino 
praleisti metus laukuose ir kelis mėnesius fabrikuose... 

Koks dabar skirtumas, ką ji ketino veikti? Samijai įsakyta ke- 
liauti namo. 

Kaip visada, mergina apsisprendė impulsyviai. Ji pratęs ko- 
vą Sarke ir ne vėliau kaip po savaitės sugrįš į Floriną. 

Atsisukusi į kapitoną ji šaltai paklausė: 

- Kada mes išvykstame, sere? 


Samija žvelgė į panoraminį ekraną, kol Florinos rutulys virto 
mažu taškeliu. Sarko klimatas nė iš tolo neprilygo amžinajam ža- 
liojo pasaulio pavasariui. Mergina tikėjosi turėsianti galimybę iš- 
tirti čiabuvius. Ji nemėgo Sarke gyvenančių floriniečių, bevalių 
vyrų, vergiškai vykdančių įsakymą nuleisti akis, kai tik pro šalį 
praeidavo sarkitė. Užtat gimtajame pasaulyje čiabuviai atrodė 
laimingi ir nerūpestingi - tokią išvadą piršte piršo visuotiniai dės- 
niai. Neturintys atsakomybės jausmo, be abejo, kaip vaikai. Ta- 
čiau jiems netrūko žavesio. | 

Jos mintis nutraukė kapitonas Reisetis: 

- Miledi, gal malonėtume sugrįžti į savo kajutę? 

Samijai pakėlus galvą, jos tarpuakyje įsirėžė vertikali raukš- 
lelė. 

- Gavote naujų instrukcijų, kapitone? Aš esu įkalinta? 

- Aišku, kad ne. Tai tik atsargumo priemonė. Prieš išskren- 
dant, nusileidimo aikštelės buvo neįprastai tuščos. Berods, flori- 
niečiai nusikaltėliai nužudė dar vieną žmogų, todėl kosmouosto 
patrulių kontingentas išvyko į Didmiestį, kur prisijungė prie me- 
džioklės. 

- Kuo aš čia dėta? 

- Naudodamiesi šiomis aplinkybėmis, kurias numatęs priva- 
lėjau išstatyti sargybą (pripažįstu suklydęs), į laivą galėjo įsibrau- 
ti neprašyti svečiai. 

- Kam jiems to reikėjo? 

- Neįsivaizduoju, bet manau, jog tai neturi nieko bendro su 
mūsų malonia kelione. 

- Jūs išsigalvojate nebūtų dalykų, kapitone. 

- Deja, ne, miledi. Kol skridome Florinos saulės sistemoje, 
mūsų energometrai neveikė, bet dabar jie užfiksavo per didelį ši- 
lumos spinduliavimą, sklindantį iš avarinės įrangos saugyklos. 

- Jūs kalbate rimtai? 

Kapitono akys, įspraustos į liesą bereikšmį veidą, kelias se- 
kundes abejingai žvelgė į merginą. Galų gale jis ištarė: 

- Tokį šilumos perteklių gali spinduliuoti du žmonės. 

- Arba šildymo agregatas, kurį kažkas pamiršo išjungti. 

- Energijos nutekėjimo nepavyko aptikti, miledi. Mes pasi- 
ruošę pradėti tyrimą, tik iš pradžių prašytume jūsų sugrįžti į sa- 
vo kajutę. 

Ji tyliai linktelėjo ir pasitraukė nuo panoraminio ekrano. Po 
dviejų minučių per laivo komunikatorių nuskambėjo ramus bal- 
sas: 

- Įsilaužimas į avarinės įrangos saugyklą. 


Jei Mirlinas Terensas būtų bent šiek tiek atsipalaidavęs ir 
praradęs savitvardą, jį greičiausiai būtų užvaldžiusi isterija. Vei- 
kiausiai tuomet jaustųsi geriau. Seniūnas sugrįžo į kepyklą kelio- 
mis sekundėmis per vėlai. Visiškai atsitiktinai pavyko susidurti 
su trijule gatvėje. Tolimesnius veiksmus padiktavo sveikas pro- 
tas. Jis paprasčiausiai negalėjo laisva valia pasirinkti kitos išei- 
ties. Po šūvio kepėjas sudribo negyvas. 

Kas jam beliko daryti, kai Rikas su Valona ištirpo panikos 
apimtoje minioje, o akiratyje pasirodė tikrų patrulių skraidyklės? 

Terensas skubiai užgniaužė instinktyvų norą bėgti paskui Ri- 
ką. Nieko gero tai neduotų. Tokiame chaose, vargu ar įstengtų 
surasti porelę, užtat tvarkos sergėtojai bematant jį pastebėtų. To- 
dėl seniūnas pasileido tekinas priešinga kryptimi, link kepyklos. 

Telieka viltis, kad patrulių organizacija pati suteiks progą iš- 
sigelbėti. Daugelis Florinos kartą gyveno tarsi ramybės oazėje. 
Paskutinį sykį maištai kilo, regis, prieš porą šimtmečių. Seniūno 
institucija (pagalvojęs apie tai, jis liūdnai vyptelėjo) darė stebuk- 
lus, todėl tvarkos sergėtojams tereikėjo vykdyti paprasčiausias 
policines funkcijas. Gerai organizuotas komandinis darbas, ko 
jiems labiausiai trūko, galėjo ištobulėti tiktai sunkesnėmis sąly- 
gomis. 

Sulig aušra Terensas nukulniavo į patrulių stotį, kuri turbūt 

jau buvo gavusi jo išvaizdos aprašymą. Akivaizdu, kad į pasta- 
rąjį niekas nekreipė dėmesio. Budintis patrulis demonstravo vi- 
sišką abejingumą bei surūgusią fizionomiją. Paklausęs, ko jam 
prisireikė, budėtojas sulaukė kiek kitokio atsakymo nei tikėjosi 
- Terensas sutraiškė vyriškio kaukolę sunkiu plastiko luitu, kurį 
ištraukė iš lūšnelės, pasvirusios miesto pakraštyje, paskui persi- 
rengė patrulio drabužiais ir pasiėmė ginklus. Ir taip 11gą mirtinų 
nusikaltimų sąrašą papildžiusi žmogžudystė jo nė trupučio nejau- 
dino. 

Kol kas aprūdijęs ir girgždantis patrulių teisingumo mecha- 
nizmas nepajėgė suspausti Terenso savo gniaužtuose. 

Įžengęs į kepyklą jis susidūrė su tarpduryje stypsančiu seny- 
vu Korovo padėjėju, kuris bergždžiai stengėsi suvokti neramumų 
priežastis. Išvydęs siaubą keliančią juodą uniformą su sidabrinė- 
mis sagtimis, senis suspigo ir nėrė į krautuvėlės gilumą. 

Seniūnas puolė iš paskos ir tvirtai sugriebė miltais išteplio- 
tą Žmogaus apykaklę. 

- Kurlink ėjo kepėjas? 

Senis prasižiojo, bet neįstengė išspausti jokio garso. 

- Prieš dvi minutes nužudžiau žmogų, - pasakė Terensas. - 
Man nesudrebės ranka, jei teks pritrėkšti dar vieną. 

- Maldauju, pasigailėkite, sere. Aš nieko nežinau. 

- Nežinia tave pražudys. 

- Jis neprasitarė man apie savo planus. Nugirdau, kaip jis už- 
sakinėja bilietus. 

- Turi geras ausis. Ką dar sugebėjai nugirsti? 

- Kažką apie Voteksą. Tikriausiai pirko bilietus į erdvėlaivį. 

Terensas nustūmė senį šalin. 

Jam teks luktelėti, kol lauke nurims sąmyšis, ir tikėtis, kad į 
kepyklą neužsuks tikri patruliai. 

Bet neilgai. Neilgai. Galima lengvai atspėti, kaip elgsis bu- 
vę jo bendražygiai. Riko veiksmų neįmanoma prognozuoti, bet 
Valonai proto nestigo. Porelė spruko tolyn, matyt, pamantusi, 
kad juos išties persekioja patrulis, o mergina, be abejo, suvoks, 
jog norėdami išsigelbėti, jie privalo pasinaudoti kepėjo užsaky- 
tais bilietais į erdvėlaivį. Būtent ten ir keliaus bėgliai. 

Tačiau Terensas atsidurs prie laivo anksčiau už juos. 

Tokioje desperatiškoje situacijoje daugiau niekas kita netu- 
rėjo reikšmės. Praradus Riką, galingiausią ginklą, nukreiptą prieš 

Sarko tironus, jo gyvybė bus neverta nė sudilusio kredo. 

Todėl išėjus į dienos šviesą, seniūno nekankino dvejonės, ne- 
paisant to, jog tvarkos sergėtojai turbūt jau spėjo susigaudyti pri- 
valantys ieškoti apsimetėlio patrulio; nepaisant to, kad akiratyje 
aiškiai matėsi dvi skraidyklės. 


Terensas žinojo, į kokį kosmouostą jis turi keliauti. Neskai- 
tant tuzino privačių nusileidimo aikštelių, įrengtų kosminėms 
jachtoms Aukštutiniame Didmiestyje, po visą planetą išsimėčiu- 
sių šimtų uostų, iš kurių pakildavo nerangūs krovininiai laivai, 
skraidinantys gigantiškus kirto audinių rietimus į Sarką, o atgal 
gabenantys mechanizmus bei plataus vartojimo prekes, tebuvo 
vienas vienintelis kosmouostas, skirtas paprastiems keleiviams - 
neturtingiems sarkitams, floriniečiams tarnautojams ir užsienie- 
čiams, sugebėjusiems gauti leidimą apsilankyti Florinoje. 
išspinduliavo visus stipraus susidomėjimo požymius. Atrodė, tar- 
si seniūną ir jo gentainius būtų skyrusi nepakenčiama vakuumi- 
nė siena. 

- Laba diena, sere, - pernelyg džiugiu balsu prabilo florinie- 
tis. Nieko nuostabaus, turint omenyje, jog kažkam šovė į galvą 
žudyti patrulius. - Didmiestyje kilo smarkus sujudimas, tiesa? 

Terensas neužkibo ant kabliuko. Užsitraukęs lenktą kepurės 
snapelį ir užsisegęs viršutinę tunikos sagą jis piktai suurzgė: 

- Ar matei du žmones, vyrą ir moterį, vykstančius į Voteksą? 

Budėtojas nustėro. Sunkiai nurijęs seiles, vyrukas nuolankiai 
atsakė: 

- Taip, pareigūne. Prieš pusvalandį. Gal anksčiau. - Staiga jis 
išraudonavo. - Nejau yra koks nors ryšys tarp jų ir... Pareigūne, 
jie turėjo užsakytus bilietus. Aš nebūčiau praleidęs užsieniečių 
be atitinkamų dokumentų. 

Terensas mintyse prunkštelėjo. Cha, atitinkami dokumentai! 
Kepėjas sugebėjo juos suorganizuoti per vieną naktį. O, Galak- 
tika, nejau Trantoro šnipai taip giliai prasiskverbė į sarkitų admi- 
nistraciją? 

- Kokiais vardais jie prisistatė? 

- Garetu ir Hansa Barnais. 

- Ar jų laivas jau išskrido? Atsakyk, ko lauki? 

- N-ne, sere. 

- Kuris dokas? 

- Septynioliktas. 

Terensas nuslopino norą bėgti, tačiau žingsniavo taip spar- 
čiai, kad iš šalies žiūrintis tikras patrulis greičiausiai būtų sustab- 
dęs paskutinę jo kelionę į laisvę. 

Prie pagrindinio laivo oro šliuzo išsitiesęs stovėjo karininkas. 

Terensas giliai atsikvėpė ir pasiteiravo: 

- Ar Garetas ir Hansa Barnai jau atvyko į laivą? 

- Ne, - flegmatiškai atsakė karininkas. Būdamas sarkitu jis ne 
itin paisė uniformuotų vyrų. - Turite jiems žinutę? : 

Netikėdamas savo ausimis Ternsas išspaudė: 

- Jie neatvyko? 

- Aš ką tik pasakiau, kad ne. Mes išskrendame laiku, su jais 
ar be jų. 

Terensas nusisuko ir sugrįžo prie pagrindinių vartų kabinos. 

- Ar jie išėjo iš kosmouosto? 

- Išėjo? Kas, sere? 

- Barnai. Iš Votekso. Jų nėra erdvėlaivyje. Jie išėjo? 

- Ne, sere. Bent aš to nežinau. 

- Kaip dėl kitų vartų? 

- Šitie - vienintelis išėjimas iš uosto, sere. 

- Patikrink kitus, prakeiktas idiote. 

Apimtas panikos florinietis šoko prie komunikatoriaus. Dar 
nė vienas patrulis nebuvo kalbėjęs su juo taip piktai. Po poros 
minučių persigandęs žmogelis sulemeno: 

- Niekas neišėjo iš kosmouosto, sere. 

Terensas dėbtelėjo į jį. Po juoda kepure slepiami rusvi plau- 
kai sudrėko ir prilipo prie galvos, ant skruostų žvilgėjo prakaito 
lašai. 

- Ar nuo tada, kai pora įžengė į kosmouostą, išskrido bent 
vienas laivas? - paklausė seniūnas. 

Vartų prižiūrėtojas dirstelėjo į skrydžių grafiką ir išpylė in- 
formacijos srautą, norėdamas atšaldyti patrulio pyktį: 

- Taip, laineris “Galiūnas", užsakomuoju reisu gabenantis į 
Sarką ledi Samiją iš Faifo. 

Vyrukas nesivargino smulkiai aiškinti tvarkos sergėtojui, ko- 
kiu būdu jam pasisekė sužinoti šias “konfidencialias naujienas". 

Tačiau Terensui tai nerūpėjo. 

Jis lėtai atsitraukė nuo budėtojo kabinos. Atmetus neįmano- 

mus variantus, lieka tikri, nors ir labai neįtikėtini faktai. Rikas su 
Valona įsmuko į kosmouostą. Niekas jų nesugavo, antraip vartų 
prižiūrėtojas būtų tai žinojęs. Porelė neklaidžiojo kur papuola, 
nes patruliai būtų juos sučiupę. Jie nepasirodė laive, į kurį turė- 
jo bilietus, bet iš uosto taip pat neišėjo. Vienintelis objektas, pa- 
sišalinęs iš nusileidimo aikštelės, tai - laineris “Galiūnas". Juo 
greičiausiai skrenda ir Valona su Riku. Kaip belaisviai arba kaip 
“zuikiai". 

Tai visiškai tas pats. Tiktai Florinos valstietė ir būtybė, ken- 
čianti dėl sutrikusios sąmonės, galėtų įsivaizduoti, kad jiems pa- 
vyks be bilieto skristi moderniame erdvėlaivyje. 

Tuo labiau, kad iš visų laivų, jiedu pasirinko lainerį, kuriuo 
keliavo Faifo skvairo duktė. 

Faifo skvairo! 


9. SKVAIRAS 


Faifo skvairas buvo pats svarbiausias asmuo visame Sarke, 
ir būtent ši priežastis vertė jį nesirodyti viešumoje stovint. Skir- 
tingai nuo savo dukters, tokios pat žemaūgės, vyriškis nepasižy- 
mėjo proporcingu kūno sudėjimu. Majestotiška galva ir stambus 
liemuo atrodė keistai, lyginant su trumpomis kojelėmis, kurios 
net išlinkdavo nešdamos nepakeliamą svorį. 

Paprastai skvairas sėdėdavo prie stalo, ir, išskyrus dukterį, 
asmeninius tarnus bei žmoną, kai šioji dar buvo gyva, niekas ne- 
matė jo kita poza. 

Iš akiračio išnykus kreivoms kojelėms, pašnekovas regėda- 
vo prieš save impozantišką figūrą su didžiule galva, kurioje kėp- 
sojo plačiašnervė nosis; po šia driekėsi vertikali belūpė linija ir 
kyšojo smailas smakras su duobute. Atgal šukuojami, juodi, Ži- 
lės nepalytėti plaukai beveik siekė pečius ir aiškiai liudijo, kad 
jų šeimininkas nekreipia dėmesio į pastaruoju metu vyraujančias 
šukuosenų madas. Tose vietose, kurias kirpėjas po du kartus į 
dieną grandydavo nuo barzdaplaukių, žvilgėjo melsvi šešėliai. 

Visa savo išvaizda skvairas spinduliavo didybę. Nutaisęs be- 
reikšmę veido išraišką jis sunėrė striukus pirštus virš blizgančio, 
tuščio - jokių popierių, papuošalų, jokio komunikatoriaus - sta- 
lo paviršiaus. Aplinkos paprastumas tik dar labiau pabrėžė iški- 
lią skvairo išorę. 

Jis kreipėsi į blyškų it žuvies papilvė sekretorių. Kaip visa- 
da, tokiu abejingu balsu kalbėdavo tiktai sa mechaniniais prietai- 
sais arba su floriniečiais tarnautojas. 

- Manau, visi gavo pakvietimus? 

Sekretoriaus balso tonas niekuo nesiskyrė nuo šeimininko. 

- Skvairas iš Borto tvirtina, kad skubūs reikalai sutrukdys pa- 
sirodyti jam anksčiau negu trečią. 

- Ką jam pasakei? 

- Perdaviau, jog taip susiklosčius įvykiams jo vėlavimas būtų 
nepageidautinas. 

- Kokie rezultatai? 

- Jis atvyks sutartu laiku, sere. Visi kiti sutiko pasirodyti ne- 
prieštaraudami. 

Faifas šyptelėjo. Koks skirtumas, pusvalandis šen ar ten. 
Svarbiausia principas. Didieji skvairai ypač jautriai reaguodavo, 
jei kas nors kėsindavosi į jų nepriklausomybę, tačiau tokius įno- 
rius teks sutramdyti. 

Jis laukė kitų skvairų milžiniškoje salėje. Anot didžiulio 
chronometro, kurio viduje žėruojanti radioaktyvi energijos ki- 
birkštis negeso jau tūkstančius metų, šiuo metu buvo dvi valan- 
dos dvidešimt viena minutė. 

Pastarosios pora dienų tiesiog kunkuliavo reikšmingais įvy- 
kiais, turbūt nė kiek nenusileidžiančiais tiems, kuriuos senasis 
chronometras regėjo praeityje. Be abejo, laikrodis daug ko prisi- 
žiūrėjo per kelias dešimtis amžių. Kai jis pradėjo veikti, Sarkas 
tebuvo jauna planeta su negrabiai pastatytais miestais, palaikanti 
abejotinus ryšius su kitais pasauliais. Tais laikais chronometras 
tiksėjo mūrinio - šiuo metu virtusio dulkėmis - pastato sienose ir 
išgyveno tris sarkitų “1mperijų" periodus, kai nepaklusnūs Sar- 
ko kareiviai, ilgiau ar trumpiau, valdė pustuzinį aplinkinių pasau- 
lių. Jo radioaktyvūs atomai nesiliovė sproginėję griežta statisti- 
ne seka netgi tais dviem laikotarpiais, kai savąją tvarką Sarkui 
primetė karinės kaimyninių planetų flotilės. 

Prieš penkis šimtus metų jis užfiksavo didingą momentą - 
sarkitai išsiaiškino, kad artimiausio Florinos pasaulio dirvoje sly- 
pi lobiai. Po dviejų pergalingų karų, Sarkas uzurpavo Floriną ir 
tapo savotiškai galingesniu net už Trantorą, nors gerokai susiau- 
rino savo imperijos ribas. 

Daugelį amžių Florinos gviešėsi ne tik Trantoras, bet ir kiti 

pasauliai, tačiau ji atiteko Sarkui, kuris greičiau sutiktų stoti į ga- 
laktinį karą negu dalintis savo grobiu. 

Trantoras tai žinojo! Trantoras tai žinojo! 

Atrodė, kad šią mintį, tvinksinčią skvairo sąmonėje, mono- 
toniškai atkartoja senojo chronometro tiksėjimas. 

Dvi valandos dvidešimt trys minutės. 


Paskutinį kartą penki didieji Sarko skvairai buvo susitikę be- 
veik prieš metus, toje pačioje vietoje, Faifo rūmų salėje. Likę sa- 
vuosiuose žemynuose, jie matė vieni kitus padedant trimatei per- 
sonifikacijai. 

Atvirai kalbant, tai tolygu trimatei televizijai, rodančiai na- 
tūralaus dydžio pavidalus. Tokiais prietaisais - kuriems, beje, ne- 
reikalingas joks imtuvas - galėjo pasigirti dauguma pasiturinčių 
Sarko šeimų. Posėdyje dalyvavo visų skvairų, išskyrus Faifo, at- 
vaizdai. Tiesa, itin realūs. Už jų nugarų nesimatė sienos, jie ne- 
mirgėjo, tačiau bet koks fizinis daiktas būtų perskrodęs kūnus 
kiaurai. 

Tikrasis Runo skvairas sėdėjo priešingame planetos pusrutu- 
lyje, kuriame tuo metu tvyrojo naktis. Kubinė erdvė, supanti jo 
atvaizdą, skleidė žvarbų, baltą dirbtinės šviesos žvilgesį, šiek tiek 
slopinamą ryškios Faifo žemyno dienos. 

Viename kambaryje susirinko pats Sarkas: ganėtinai neiš- 
vaizdūs, planetos galią įkūnijantys pavidalai. Plikas ir apkūnus 
Runas, pražilęs ir susiraukšlėjęs Balas. Išsipudravęs, lūpas bei 
skruostus raudonai paryškinęs Stynas, kurio veide spindėjo pa- 
vargusio, jėgų netekusio Žmogaus šypsena, ir Bortas, dviejų die- 
nų barzda bei purvinais pirštų nagais demonstruojantis abejingu- 
mą asmeninei higienai. 

Drauge paėmus, jie buvo penki didieji skvairai, trijų pakopų 
valdžios viršūnėlės. Ant apatinio laiptelio, be abejo, stovėjo Flo- 
rinos Civilinės Tarnybos darbuotojai. Atskirų kilmingųjų Sarko 
šeimų pakilimai ir nuopuoliai nedarydavo jiems nė menkiausios 
įtakos. Būtent tarnautojai atstojo gerai suteptą vyriausybės me- 
chanizmą. Aukštesne padėtimi puikavosi ministrai ir departa- 
mentų viršininkai, kuriuos į pareigas skirdavo valstybės vadovas, 
paveldėjęs savo postą ir praktiškai bejėgis, sprendžiant esmines 
pasaulio problemas. Jų vardų prisireikdavo tik tuo metu, kai tek- 
davo pasirašyti dokumentus ir įteisinti vieną ar kitą įstatymą. 

Aukščiausioje valdžios hierarchijos pakopoje įsikūrė penki 
skvairai, nerašytu susitarimu pasidalinę planetos žemynus. Jie 
priklausė Šeimoms, kontroliuojančioms kirto prekybą ir už ver- 
tingąją medžiagą gaunamą pelną. Milžiniški pinigai leido pen- 
kiukei valdyti Sarką pagal savo įgeidžius. Tačiau iš jų visų dau- 
giausiai galios turėjo ne kas kitas, kaip Faifas. 

Tą dieną, beveik prieš metus, Faifo skvairas kreipėsi į kitus 
antrosios turtingiausios Galaktikos planetos šeimininkus (antro- 
sios po Trantoro, kuriam, šiaip ar taip, priklausė pusė milijono 
pasaulių, o ne du, kaip Sarkui): 

- Visai neseniai gavau keistą Žinutę. 

Jie lūkuriavo nepratardami nė žodžio. 

Faifas įteikė sekretoriui metalu padengtą juostelę, ir tarnas 
nužingsniavo link figūrų, užtrukdamas prie kiekvienos iš jų tiek, 
kad šioms užtektų laiko įžiūrėti raštelį. 

Žinoma, visiems skvairams, įskaitant ir Faifą, tiktai jų aplin- 
ka atrodė reali. Tai, ką matė prieš save, skendėjo šešėliuose. Juos 
skyrė Faifo, Balo, Borto, Styno žemynai ir didžioji Runo sala. Po 
visą pasaulį išsisklaidę šviesos spinduliai prarado dalį savo ryš- 
kumo, todėl juostelėje įsirėžusius žodžius taip pat gaubė migla. 

Vienintelis Bortas, tiesmukiškos prigimties ir nelinkęs į sub- 
tilybes, sugebėjo užmiršti šį faktą ir ištiesė ranką, tarsi ketinda- 
mas sugriebti raštelį. 

Delnui su dilbiu pradingus už kubinio ekrano krašto, iš jo 
rankos teliko beformis strampas. Sėdėdamas savuosiuose rūmuo- 
se Faifas žinojo, kad Borto pirštai praslydo kiaurai pro Žinutę ir 
nustvėrė tuštumą. Jis šyptelėjo drauge su kitais skvairais. Stynas 
sukikeno. 

Bortas paraudo ir skubiai atitraukė ranką, kuri vėl atgavo 
normalų pavidalą. 

- Jūs visi išvydote raštelį, - tarė Faifas. - Jei neprieštarausi- 
te, aš perskaitysiu jo turinį, idant jums paaiškėtų pranešimo svar- 
ba. 

Jis palinko į priekį, ir sekretorius, sparčiu žingsniu sugrįžęs 
prie stalo, kyštelėjo metalu padengtą juostelę į Faifo delną. 

Skvairas perskaitė žodžius dramatišku balsu, tarytum tai būtų 
suteikę jam malonumą: 

- Išklausykite: “Jūs esate didysis Sarko skvairas, kuriam nie- 
kas negali prilygti savo galia bei turtu. Tačiau pastarieji stūkso 

ant netvirtų pamatų, Florinoje augančio kirto. Paklauskite savęs, 
ar Florina ilgai egzistuos? Amžinai? Ne! Jūsų gerovės šaltinis 
gali būti sunaikintas rytoj. Arba gyvuoti dar tūkstantį metų. Pir- 
masis variantas yra labiau tikėtinas. Tai nulems neprognozuoja- 
mos jėgos. Susitaikykite su mintimi, kad jūsų lobiai išgaruos, nes 
aš pareikalausiu didesniosios jų dalies. Jūs turėsite pakankamai 
laiko apsvarstyti susiklosčiusią situaciją. Jei mėginsite išsisukti, 
aš paskelbsiu visai Galaktikai, o ypač Florinai, apie būsimą šios 
planetos sunaikinimą. Neliks kirto, neliks turtų ir galios. Nei man 
- tiesa, aš prie to pripratęs, - nei jums, o tai būtų itin skaudus 
smūgis, kadangi jūs esate gimę prabangos apsuptyje. Laikyda- 
miesi padiktuotų sąlygų jūs atiduosite man beveik visą savo nuo- 
savybę ir pinigus. Tuo tarpu aš prižadu, kad badu nemirsite. Ži- 
noma, išlikusi dalis neprilygs esamai padėčiai, tačiau to turėtų 
užtekti, kad galėtumėte gyventi patogiai, jei ne prabangiai." 

Baigęs skaityti Faifas vartė raštelį rankose, kol pagaliau švel- 
niai susuko į ritinėlį ir įkišo į sidabrinį permatomą cilindrą, pro 
kurį žvilgančios raidės susiliejo į raudoną dėmę. 

- Juokingas laiškas, - prabilo jis normaliu balsu. - Nepasira- 
šytas. Kaip girdėjote, sukurptas itin pompastišku stiliumi. Ką 
apie tai galvojate, skvairai? 

Rausvoje Runo fizionomijoje nušvito nepasitenkinimo 
išraiška. 

- Akivaizdu, jog tai psichopatiškos prigimties žmogaus dar- 
bas. Tikriausiai įsivaizdavo, jog rašo istorinį romaną. Tiesą sa- 
kant, Faifai, manau, kad dėl tokių niekų nederėjo mūsų kviesti 1r 
taip pažeisti žemynų autonomijos tradiciją. Be to, man nepatin- 
ka, kad jūs kalbate apie tai savo sekretoriaus akivaizdoje. 

- Mano sekretoriaus? Todėl, kad jis florinietis? Bijote, kad jo 
sąmonėje nekiltų sumaištis, išgirdus tokią žinią? Nesąmonės. - 
Švelniame Faifo balse suskambo atšiauraus valdingumo gaidelės: 
- Atsigręžk į Runo skvairą. 

Vyriškis pakluso, pagarbiai nuleidęs akis. Baltas, glotnus jo 
veidas nerodė jokių emocijų. 

- Šis florinietis yra mano asmeninis tarnas, - pareiškė Faifas, 
visiškai nekreipdamas dėmesio į sekretorių. - Jis niekada neben- 
drauja su savo gentainiais. Visgi, tai ne pagrindinė priežastis, ku- 
ri nulėmė jo patikimumą. Pažvelkite į to žmogaus akis. Nejau ne- 
aišku, kad jis apdorotas sąmonės zondu ir todėl jaučia man 

šimtaprocentinę ištikimybę? Neįsižeiskite, bet, iškilus būtinybei, 
labiau pasikliaučiau juo negu jumis. 

Bortas sukrizeno. 

- Negalėčiau jūsų dėl to kaltinti. Mes išties nepuoselėjame 
jums ištikimybės, kaip florinietis su apdorota sąmone. 

Išgirdęs pastabą, Stynas tyliai sukikeno ir pasimuistė savo 
krėsle, tarytum šis būtų netikėtai įkaitęs. 

Skvairai niekaip nekomentavo tokio zondo pritaikymo. Jų 
priekaištai būtų labai nustebinę Faifą. Naudotis sąmonės zondu 
draudė įstatymai, išskyrus tuos atvejus, kai reikėdavo gydyti psi- 
chikos sutrikimus arba pašalinti kriminalinius instinktus. Netgi 
didieji skvairai neturėjo teisės pažeisti draudimo. 

Tačiau Faifas nekvaršino sau galvos dėl tokių smulkmenų. 
Jis darė tai, ką norėjo, ypač su floriniečiais. Kita vertus, apdoro- 
jęs sarkitą, galėjai sulaukti nemalonių pasekmių. Styno skvairas, 
kurio nejaukus pasimuistymas nepraslydo Faifui pro akis, garsėjo 
tuo, kad neretai naudojosi abiejų lyčių apdorotų floriniečių pa- 
slaugomis, neturinčiomis nieko bendro su sekretoriaus darbu. 

- Tikiuosi, suprantate, kad iškviečiau jus ne vien dėl šios te- 
plionės, - tarė Faifas, barbendamas į stalą savo striukus pirštus. 
- Esu tikras, jog mus užgriuvo rimtos problemos. Visų pirmą man 
į galvą šovė klausimas: nejau aš vienintelis gavau tokį pasiūly- 
mą? Žinoma, aš esu turtingiausias iš skvairų, tačiau būdamas vie- 
nas tevaldau trečdalį kirto prekybos. Ją visą kontroliuojame pen- 
kiese. Kas gali būti paprasčiau nei pagaminti penkias laiško ko- 
pijas? 

- Kiek daug žodžių, - sumurmėjo Bortas. - Ką norite pasaky- 
ti? 

Pilkšvame Balo veide sujudėjo bespalvės lūpos: 

- Jis nori žinoti, milorde Bortai, ar mes gavome laiško kopi- 
jas. 

- Tegul taip ir sako. 

- Neabejoju, kad visi supratote mano mintį, - šaltai pareiškė 
Faifas. - Tai kaip? 

Skvairai susižvalgė tarpusavyje. Abejojančias arba įžūlias 
veido išraiškas nulėmė skirtingos charakterio savybės. | 

Runas prabilo pirmas. Rausvai kaktai išrasojus pavieniais 
prakaito lašeliais, jis kilstelėjo švelnią kirto nosinaitę ir nubraukė 
drėgmę iš riebalų rievių, besidriekiančių puslankiu nuo vienos 
ausies iki kitos. 

- Iš kur man žinoti, Faifai? Galėčiau paklausti sekretorių, ku- 
rie, beje, visi yra sarkitai. Perskaitę tokią... hmm, keverzonę, ma- 
no tarnai neabejotinai būtų ją išmetę. Jei nepropaguotumėte sa- 
vo keistosios administracinės sistemos, jums nereikėtų kaupti 
šiukšlių. 

Jis apsidairė ir išsiviepė, pademonstruodamas drėgnas dan- 
tenas ir dirbtinius chromuoto plieno dantis, įkaltus tiesiai į žan- 
dikaulius ir kur kas tvirtesnius už emalį. Runo šypsena kėlė di- 
desnę baimę negu piktai suraukti jo antakiai. 

Balas gūžtelėjo pečiais. 

- Akivaizdu, kad Runas kalbėjo už mus visus. 

Stynas spigiai sukrizeno. 

- Aš niekada neskaitau laiškų. Garbės žodis. Tai tikra nuobo- 
dybė. Kam tuščiai švaistyti laiką? - skvairas energingai pasukiojo 
galvą, tarsi jam būtų ypač rūpėję įtikinti kompaniją, jog tai labai 
svarbus faktas. 

- Nebūkite bepročiai, - griežtai įsiterpė Bortas. - Kas su ju- 
mis dedasi? Gal bijote Faifo? Klausykite, aš neturiu nė vieno 
sekretoriaus, nes pats mėgstu tvarkyti savo verslo reikalus. Esu 
tikras, kad tie trys, kaip ir aš, gavo laiško kopiją. Žinote, kaip pa- 
sielgiau su savąja? Išmečiau į šiukšlių vamzdį. Siūlyčiau tą patį 
padaryti ir jums. Baikime tas kalbas. Aš pavargau. 

Jis pakėlė ranką, ruošdamasis išjungti kontaktinį jungiklį ir 
tokiu būdu ištirpdyti savo trimatį atvaizdą. 

- Palaukite, Bortai, - šiurkštokai ištarė Faifas. - Aš dar nebai- 
giau. Vargu ar norėtumėte, kad be jūsų būtų priimti kokie nors 
sprendimai. 

- Pasilikite, skvaire Bortai, - švelnesniu balsu paragino Ru- 
nas, nors riebaluose įspraustos jo akys neatrodė draugiškos. - 
Įdomu, kodėl skvairas Faifas jaudinasi dėl smulkmenų? 

- Galbūt Faifas mano, jog mūsų draugas, parašęs laišką, tu- 
ri informacijos apie Trantoro ketinimus užpulti Floriną? - sausai 
pastebėjo Balas. 

- Vaje, ką jūs šnekate? - su panieka atrėžė Faifas. - Iš kur 
anonimas galėtų tai žinoti? Užtikrinu jus, jog mūsų slaptoji tar- 
nyba dirba nepriekaištingai. Beje, kaip tas žmogus sustabdytų 
antpuolį, jei sutiktume papirkti jį savo nuosavybe? Ne, ne. Jis tu- 
rėjo omenyje, kad Florina bus sunaikinta fiziškai, o ne politiškai. 

- Tai beprotystė, - išspaudė Stynas. 

- Tikrai? Vadinasi, jūs nesuvokiate pastarųjų kelių savaičių 
įvykių reikšmės? 

- Kokių įvykių? - suurzgė Bortas 

- Jūs, žinoma, girdėjote apie pradingusį kosminės erdvės 
analitiką? 

Bortas dar labiau suirzo. 

- Man pasakojo apie jį Abelis iš Trantoro. Na, ir kas? Aš nie- 
ko neišmanau apie erdvės analitikus. 

- Tačiau, prieš jam išgaruojant, spėjote perskaityti pranešimo 
į Sarko bazę kopiją. 

- Man ją parodė Abelis. Neatkreipiau į tai dėmesio. 

- Ką pasakys likusieji? - pasiteiravo skvairų Faifas, porai se- 
kundžių įsmeigdamas į kiekvieną iš jų savo akis. - Ar jūsų atmin- 
tis pajėgia atkurti savaitės senumo įvykius? 

- Aš skaičiau pranešimą, - tarė Runas. - O, dabar aišku! Ja- 
me taip pat buvo kalbama apie sunaikinimą. Ar būtent tai turė- 
jote omenyje? 

- Toji žinia tiesiog skleidė bjaurias, nieko nereiškiančias 
užuominas, - veriančiu balsu prašneko Stynas. - Tikiuosi, mums 
nereikės to paties aptarinėti? Vos ne vos pavyko atsikratyti Abe- 
liu, kuris atsibeldė į mano namus prieš pat pietus. Siaubingai su- 
sinervinau. Garbės žodis. 

- Šiuo atveju niekuo negaliu jums padėti, Stynai, - bemaž 
praradęs kantrybę atkirto Faifas (tas Stynas - nepakenčiamas ti- 
pas). - Mums teks apie tai kalbėti dar kartą. Erdvės analitikas už- 
siminė apie Florinos pražūtį. Visiškai "atsitiktinai", po jo dingi- 
mo, mes gauname laiškus, kuriuose grasinama sunaikinti Flori- 
ną. Ar fai sutapimas? 

- Galvojate, kad mus šantažuoja analitikas? - sušnabždėjo se- 
nasis Balas. 

- Abejoju. Tuomet kodėl pirmasis pranešimas pasirašytas jo 
vardu, o antrasis - anoniminis? 

- Neužmirškime, kad pirmąjį kartą jis bendravo su apygardos 
valdžia, o ne su mumis, - priminė Balas. 

- Vis tiek mažai tikėtina, jog tai tas pats asmuo. Šantažistui 
terūpi auka, ir niekas kitas. 

- Kas iš to? 

- Jis išgaravo. Tarkim, erdvės analitikas - sąžiningas žmogus, 
kuris turi pavojingos informacijos. Tarkim, jis pakliuvo į ne to- 

kių sąžiningų asmenų, užsiimančių šantažu, rankas. 

- Kieno būtent? 

Faifas niūriai palinko savo krėsle, vos judindamas lūpas. 

- Trantoro agentų. 

Stynas sudrebėjo. 

- Trantoro! - šaižus jo balsas užsikirto. 

- Kodėl gi ne? Ar žinote geresnį būdą, kaip perimti Florinos 
kontrolę? Tai vienas pagrindinių Trantoro užsienio politikos tiks- 
lų. Maža to, Imperija mieliau sutiktų įgyvendinti savo užmačias 
be kraujo praliejimo. Jei paklusime ultimatumui, Florina atiteks 
priešams. Jie siūlo mums trupinėlius... - Faifas kilstelėjo prie vei- 
do du suspaustus pirštus, - ...bet esu tikras, kad po kurio laiko su- 
sižertų ir šiuos. Kita vertus, mes galime ignoruoti reikalavimus. 
Tiesą sakant, neturime kitos išeities. Kaip gi pasielgs Trantoras? 
Tiesiog paskleis gandus apie pasaulio pabaigą tarp Florinos pras- 
čiokų. Jei kaimiečiai supanikuos, sulauksime tikros nelaimės. 
Kokia jėga priversi žmogų dirbti, jeigu jis manys, kad rytojaus 
dieną išauš pasaulio pabaiga? Derlius supus, sandėliai liks tuš- 
ti. 

Dirstelėjęs į savo apartamentų veidrodį, kuris kabėjo už tri- 
mačio erdvinio kubo ribų, Stynas paglostė smiliumi pudruotą 
skruostą ir pasakė: 

- Nemanau, jog tai mums pakenktų. Sumažėjus žaliavai, au- 
tomatiškai pakils kainos, tiesa? Kai paaiškės, kad Florinai nieko 
blogo neatsitiko, valstiečiai vėl grįš prie darbo. Be to, mes visada 
galėtume pagrasinti, kad bus pristabdytas eksportas. Neįsivaiz- 
duoju, kaip išsivystęs pasaulis galėtų išgyventi be Karaliaus Kir- 
to? Jūs pernelyg nerimaujate dėl menkniekių. 

Stynas nutaisė nuobodžiaujančią veido išraišką, grakščiai 
prispaudęs pirštą prie skruosto. 

Po ilgos jo tirados atsiliepė senasis Balas, kuris visą tą laiką 
sėdėjo užsimerkęs: 

- Kainos daugiau nekils. Jos ir taip pasiekė lubas. 

- Teisingai, - pritarė Faifas. - Vis dėlto tai ne pati didžiausia 
problema. Trantoras laukia iš Florinos neramumų požymių. Jei- 
gu Imperija sugebėtų įtikinti Galaktiką, neva Sarkas nepajėgia 
susitvarkyti su kirto prekyba, ji visiškai natūraliai pareikštų no- 
rą įvesti savo tariamą tvarką. Blogiausia, kad, vardan kirto, lais- 
vieji pasauliai žaistų pagal Trantoro taisykles, ypač jei šis pri- 

žadėtų suskaldyti monopoliją, padidinti gamybą ir sumažinti kai- 
nas. Nežinia, ar savo žodį ištesėtų, bet tuo metu garantuotų sau 
paramą. Tai vienintelis logiškas būdas, kurio dėka Imperija ga- 
lėtų pasiglemžti Floriną. Jei mėgintų ją užgrobti jėga, suveiktų 
laisvųjų pasaulių savisaugos instinktas, ir jie prisijungtų prie mū- 
sų. 

- Kuo čia dėtas kosminės erdvės analitikas? Kam jis reikalin- 
gas? Ar jūsų teorija gali tai paaiškinti? - paklausė Runas. 

- Žinoma. Tie analitikai niekada nepasižymėjo stabiliu cha- 
rakteriu, o šis... - Faifo pirštai krustelėjo, tarytum lipdydami kaž- 
kokią nematomą struktūrą, - ...šis sukūrė beprotišką hipotezę. Vi- 
siškai nesvarbu kokią. Trantoras negali paskelbti jos viešai, nes 
to neleistų padaryti Tarpžvaigždinės Erdvės Analizės Biuras. Ta- 
čiau sulaikę Žmogų ir išsiaiškinę daugiau smulkmenų Imperijos 
agentai gautų informacijos, kurią suprastų ir diletantai. Jie galėtų 
pasinaudoti ja, paversti hipotezę tikrove. Kai pasklistų moksli- 
niais terminais apipinti gandai, Trantoro marionetei, Biurui, ne- 
užtektų jėgų ir valios paneigti melagingus pranešimus. 

- Viskas taip sudėtinga, - tarė Bortas. - Tikra kvailystė. Jie 
negali paskelbti naujienų viešai, nors labai norėtų tai padaryti. 

- Jie baiminasi, kad žinia apie rimtą mokslinį atradimą nepa- 
siektų Biuro, - kantriai paaiškino Faifas. - Bet kas uždraus pa- 
šnibždėti naujienas gandų forma? Nejau neaišku? 

- Kodėl gi senasis Abelis tuščiai švaisto laiką ieškodamas 
erdvės analitiko? 

- Negi manote, kad jis garsiai trimituos aplinkiniams, esą 
žmogelis jau seniai pateko į Trantoro rankas? Tai, ką Abelis da- 
ro, ir tai, ką jis apsimeta darąs, yra du visiškai skirtingi dalykai. 

- Na, gerai, - nusileido Runas. - Tarkim, jūsų tiesa. Kokių at- 
sakomųjų veiksmų turėtume imtis? 

- Mes sužinojome apie pavojų, o tai - svarbiausia, - tarė Fai- 
fas. - Jei pavyks, galbūt patys surasime tą erdvės analitiką. Tu- 
rime atidžiai - bet neišsiduodami - stebėti visus žinomus Tranto- 
ro agentus. Iš jų elgesio galėtume išsiaiškinti būsimų įvykių po- 
būdį. Privalome užgniaužti bet kokią propagandinę informaciją 
apie Florinos sunaikinimą. Privalome aršiai pasipriešinti tyliau- 
siems šnabždesiams. Vis dėlto pagrindinis šio susitikimo tikslas 
- tai pareikalauti iš jūsų vienybės. Mums visiems, neišskiriant ir 
manęs, itin rūpi žemynų autonomija. Tačiau dabar aplinkybės 
akivaizdžiai pasikeitė. 

Nors ir nenoriai - žemynų autonomijos taip paprastai neįma- 
noma atsisakyti, - didieji skvairai sutiko, jog tai tiesa. 
- Taigi mums telieka laukti antro žingsnio, - užbaigė Faifas. 


Pokalbis įvyko prieš metus. Po jo Faifo skvairas pirmą kar- 
tą per savo ilgą bei rizikingą karjerą patyrė tokį pasibaisėtiną 
fiasko. 

Jie nesulaukė jokio antro žingsnio. Nė vienas iš skvairų dau- 
giau negavo laiškų. Erdvės analitikas dingo kaip į vandenį, o 
Trantoras nesiliovė bergždžiai jo ieškojęs. Apokalipsinės paska- 
los Florinos nepasiekė, todėl kirto auginimas bei perdirbimas tę- 
sėsi be menkiausių trukdžių. 

Runo skvairas susisiekdavo su Faifu kiekvieną mielą savai- 
tę. 

- Na? - klausdavo jis. - Kas naujo? - gerklinis juokas privers- 
davo riebalų kalną sudrebėti. 

Faifas reaguodavo į patyčias šaltai, be emocijų. Ką jis galė- 
jo padaryti? Be paliovos persijodamas visus faktus didysis skvai- 
ras suprato, jog trūksta kažkokio gyvybiškai svarbaus faktoriaus. 

Atsakymą - visiškai netikėtą - pateikė pastarųjų dienų įvykių 
protrūkis. 

Jis vėl pakvietė skvairus į susitikimą. Chronometras rodė dvi 
valandas dvidešimt devynias minutes. 

Skvairai pasirodė vienas po kito. Iš pradžių Bortas, kietai su- 
čiaupęs lūpas, savo kreivu piršto nagu gremžiantis žilus barzda- 
plaukius. Paskui Stynas, kurio ligotos išvaizdos fizionomijos ne- 
dengė pudros sluoksnis. Balas, įdubusiais skruostais, abejingas 1r 
pavargęs, įsitaisęs minkštame krėsle, šalia pasistatęs stiklinę pie- 
no. Ir galiausiai Runas, pavėlavęs dvejomis minutėmis, surūgęs, 
vėl gaubiamas naktinių sutemų. Šį kartą jo kambario lempos bu- 
vo taip pritemdytos, kad erdviniame kube matėsi tiktai šešėlis, 
kurio veikiausiai nebūtų apšvietę net Sarko saulės spinduliai 

- Skvairai! - prabilo Faifas. - Praėjusiais metais, kalbėdamas 
su jumis apie tolimą pavojų, aš pakliuvau į gudriai paspęstas pin- 
kles. Grėsmė egzistuoja, bet ji kur kas arčiau nei mes įsivaizduo- 
jame. Vienas iš jūsų nutuokia, ką turiu galvoje. Netrukus tai su- 
žinos ir visi kiti. 

- Ką gi jūs turite galvoje? - burbtelėjo Bortas. 

- Išdavystę! - atkirto Faifas. 

10. BĖGLYS 


Merlinas Terensas niekada nebuvo veiklus žmogus. Taip 
tvirtino sau nuo tos akimirkos, kai išėjęs iš kosmouosto suvokė, 
kad jo sąmonę apėmė sąstingis. 

Vyriškis stengėsi žingsniuoti ne per lėtai, idant netaptų pa- 
našus į dykūną. Ir ne per greitai, antraip atrodytų, neva jis nuo 
kažko bėga. Terensas kulniavo ryžtingai, kaip patrulis, turintis 
neatidėliotinų reikalų ir pasiruošęs įsėsti į savo antžeminę maši- 
ną. 

Jei tik jis turėtų skraidyklę! Deja, vairavimo kursai neįėjo į 
floriniečių seniūno švietimo programą. Teks pasikliauti kojomis. 
Tačiau norint sutelkti mintis, jam reikėjo tylos, atokvėpio minu- 
tės. 

Gana greitai kūną apleis paskutinės jėgos. Nepaisant to, jog 
Terensas nebuvo veiklus žmogus, jis privalės susikaupti ir išsau- 
goti energijos likučius artimiausiai parai. 

Todėl vyriškis nedrįso sustoti. 

Jei užslinktų naktis, jis turėtų kelias valandas apmąstymams. 
Tačiau virš galvos švietė kaitri popiečio saulė. 

Jei sugebėtų vairuoti antžeminę mašiną, jis nutoltų nuo Did- 
miesčio per daugelį mylių ir kruopščiai apgalvotų būsimų veiks- 
mų planą. Bet vietoj mašinos, jis tegalėjo tenkintis kojomis. 

Jei būtų laiko pamąstyti... Štai, kas svarbiausia: Jei pavyktų 
sustabdyti laiko tėkmę bent porai akimirkų ir apsvarstyti susi- 
klosčiusią padėtį. Juk turi egzistuoti kokia nors išeitis. 

Paniręs į svetingą Žemutinio Didmiesčio šešėlį Terensas sa- 
vo eisena nedaug kuo skyrėsi nuo tikrų patrulių. Jis tvirtai su- 
spaudė neuroninio rimbo buožę. Gatvėse nebuvo nė gyvos dva- 
sios. Visi čionykščiai slėpėsi savo lūšnelėse. Taip dar geriau. 

Seniūnas atidžiai apžiūrėjo namus, pasirinkdamas vieną iš 
tvarkingesnių, apkaltą spalvotomis plastikinėmis plytelėmis, su 
poliarizuoto stiklo langais. Neverta kreiptis į varguolius, kurie 
vis tiek neturi ko prarasti. Užtat “vadukai" versis per galvą mė- 
gindami įtikti patruliui. 

Jis žengė prie pastato, dunksančio atokiau nuo gatvės - dar 
vienas prabangos požymis, - žinodamas, kad, norint patekti vi- 
dun, nebūtina laužtis jėga. Kopiant laipteliais, prie lango kažkas 

krustelėjo (per daugelį metų floriniečiai išmoko užuosti artėjantį 
tvarkos sergėtoją), ir duris pravėrė jauna mergaitė, akis pasiryš- 
kinusi baltais dažais. Liesa paauglė vilkėjo suknelę, kurios puoš- 
nūs apsiuvai bylojo apie jos tėvų pastangas išlaikyti aukštesnę vi- 
suomeninę padėtį nei dauguma “Florinos atmatų“". Trūksmingai 
alsuodama ji pasitraukė į šalį ir leido Terensui įeiti. 

Galvos kryptelėjimu seniūnas įsakė jai uždaryti duris. 

- Ar tavo tėvas namuose, mergaite? 

- Tėtuk! - suriko ji ir mikčiodama sukuždėjo: - Taip, sere. 

“Tėtukas" lėtai išniro 1š kito kambario, visa savo išvaizda 
spinduliuodamas atgailą. Jis žinojo, kad prie durų stovi patrulis, 
tačiau liepė jas atidaryti dukrai. Jei tvarkos sergėtojas pasirody- 
tų įniršęs, mažiau tikėtina, kad jis pakeltų ranką prieš mergaitę. 

- Tavo pavardė? - paklausė seniūnas. 

- Džakofas, sere. 

Išsitraukęs iš uniformos kišenės ploną užrašų knygelę, Te- 
rensas atvertė ją, įdėmiai patikrino kelis puslapius ir brūkštelė- 
jo varnelę. 

- Džakofas! Teisingai! Noriu pamatyti visus tavo namiškius. 
Tučtuojau! 

Jei viduje nebūtų išsikerojusi depresiška neviltis, Terensas 
ko gero būtų jautęs pasitenkinimą. Kaip žinia, niekas neapsaugo- 
tas nuo viliojančių valdžios galios malonumų. 

Į kambarį įslinko išsigandusi moteris, laikanti rankose maž- 
daug dviejų metų vaiką. Prie motinos prisiglaudė Terensą įleidu- 
si mergaitė ir jaunesnysis jos brolis. 

- Tai visi? 

- Visi, sere, - nuolankiai atsakė Džakofas. 

- Ar galėčiau pasirūpinti kūdikiu? - sunerimusi paklausė mo- 
teris. - Ketinau paguldyti ją į lovelę. - Ji kilstelėjo mažąją mer- 
gytę, tarsi jaunos nekaltybės vaizdas galėtų sugraudinti patrulio 
širdį. 

Seniūnas nė nesiteikė pažvelgti į ją įsitikinęs, jog taip elgtųsi 
kiekvienas uniformuotas vyras. 

- Padėk ją ant žemės ir duok cukrinį čiulptuką, kad užsi- 
čiauptų, - pareiškė jis. - Džakofai! 

- Taip, sere. 

- Tu esi protingas vaikinas, tiesa? - patruliai vadino “vaiki- 
nais“ visus čiabuvius, nepaisydami jų amžiaus. 

- Taip, sere. - Džakofo žvilgsnis praskaidrėjo, pečiai trupu- 
tį išsitiesė. - Aš dirbu maisto perdirbimo centre. Išmanau mate- 
matiką. Dalybos veiksmus ir logaritmus. 

O taip, pagalvojo seniūnas, jie parodė tau, kaip naudotis l0- 
garitmų lentele ir išmokė teisingai ištarti šį žodį. 

Terensas pažinojo tokio tipo žmones. Vyrukas didžiavosi sa- 
vo logaritmais labiau negu skvairų jaunuolis, nusipirkęs naują 
jachtą. Poliarizuoti stiklai ir spalvotos apdailos plytelės liudijo 
apie jo išsilavinimą matematikos srityje. Kad ir labai menką. Šio 
žmogėno požiūris į tamsuolius prilygsta vidutinio sarkito panie- 
kai visiems Florinos čiabuviams, o neapykantos jausmas kur kas 
stipresnis, kadangi jis priverstas gyventi tarp vietinių net ir pa- 
kilęs ant aukštesnio socialinio laiptelio. 

- Juk tu tiki įstatymu, vaikinė, ir geraisiais skvairais? - nuo- 
latinis seniūno žvilgčiojimas į užrašų knygelę padėjo išlaikyti 
įtampą. 

- Mano vyras - geras žmogus, - pratrūko moteris. - Jis nepa- 
darė nieko blogo. Mes nebendraujame su atmatomis ir neleidžia- 
me to daryti vaikams. Mes visada... 

Rankos mostu Terensas liepė jai užsičiaupti. 

- Taip, taip. Paklausyk, vaikine. Noriu, kad atsisėstum ir tiks- 
liai vykdytum mano nurodymus. Noriu visų tavo kvartale gyve- 
nančių pažįstamų sąrašo. Vardų, adresų, ką jie dirba, kuo užsii- 
ma laisvalaikiu. Paskutinis punktas - svarbiausias. Reikia išsiaiš- 
kinti, kuris iš jų nesibodi drumsti tvarkos. Supratai? 

- Taip, sere. Taip, sere. Visų pirma Hastingas. Jis gyvena ne- 
toliese ir... 

- Patylėk, vaikine, ir viską užrašyk ant popieriaus. Kiekvie- 
ną smulkmeną. Tiktai gražiai ir aiškiai, nes aš nemoku skaityti 
čiabuvių keverzonių. 

- Mano braižas labai tvarkingas, sere. 

- Pamatysime. 

Džakofas palinko virš stalo, lėtai krutindamas ranką. Žmona 
dirsčiojo į lapelį per jo petį. 

Terensas kreipėsi į duris atidariusią mergaitę. 

- Stovėk prie lango ir pranešk man, jei gatvėje pasirodys pat- 
ruliai. Noriu su jais pakalbėti. Tik pati nekviesk. Tiesiog pasakyk 
man. 

Pagaliau jis gavo progą atsipalaiduoti, bent kelioms akimir- 
koms pavojų verpete susikūręs saugią nišą. 

Jei ne kampe šliurpsintis kūdikis, kambaryje būtų tvyrojusi 
mirtina tyla. Akiratyje išdygus priešams, jis turės progą paspruk- 
ti. 

Dabar galima ramiai pagalvoti. 

Pirmiausia, teks atsisveikinti sų uniforma. Iš miesto vedan- 
čiuose keliuose neabejotinai stovi užtvaros; be to, patruliai žino- 
jo, kad jis nesugeba naudotis transporto priemonėmis, sudėtin- 
gesnėmis už diamagnetinį skuterį. Nereikės ilgai laukti, kol pa- 
ieškos komanda susivoks iškratyti kiekvieną kvartalą, kiekvieną 
namą. 

Kai į jų smegenines šaus išganinga mintis, patruliai greičiau- 
siai pradės šukuoti gyvenamuosius rajonus nuo priemiesčių, ir šis 
pastatas bus patikrintas vienas iš pirmųjų. Taigi laiko lieka ne 
tiek jau daug. | 

Tiesą sakant, į akis krentantys juodas ir sidabrinis atspalviai 
pasitarnavo kaip reikiant. Čionykščiai nedrįso nieko klausinėti. 
Pabaidyti grėsmingos uniformos, jie net nekreipdavo dėmesio į 
blyškų florinietišką veidą. 

Nerukus persekiotojai susipras įsakyti vietiniams, kad šie su- 
laikytų bet kurį patrulį, negalintį parodyti atitinkamų dokumen- 
tų, ypač jeigu jis šviesaus gymio, su rusvais plaukais. Teisėti 
tvarkos sergėtojai gaus laikinus tarnybinius pažymėjimus. Už in- 
formaciją bus pažadėta premija. Galbūt vos vienas iš šimto Flo- 
rinos čiabuvių pademonstruotų ryžtą ir sugriebęs uniformos 
skverną paleistų gerklę, tačiau užtektų ir vieno tokio narsuolio. 

Būtina kuo skubiau atsikratyti patrulio apdaru. 

Tai pirmas punktas. Dabar antras. Nuo šiol bet kurioje pla- 
netos vietoje jo tykos pavojai. Nužudęs patrulį gali neabejoti, kad 
būsi įnirtingai medžiojamas artimiausius penkiasdešimt metų, jei 
tik sugebėsi tiek laiko išlikti laisvėje. Todėl jam prisieis išvykti 
iš Florinos. 

Kaip? 

Bent tiek gerai, kad jis sugebėjo padovanoti sau dar vieną 
gyvenimo dieną. Žinoma, tai nulėmė neįtikėtinas patrulių kvai- 
lumas ir tokia pati neįtikėtina sėkmė. 

Žinodamas, jog turi šį menkutį pranašumą, Terensas nebijojo 
rizikuoti dvidešimt keturiomis gyvenimo valandomis, nors, blai- 
viai mąstant, galimybė išsigelbėti buvo praktiškai lygi nuliui. 

Jis atsistojo. 

Džakofas pakėlė galvą nuo stalo. 

- Aš dar nebaigiau, sere. Rašau labai kruopščiai ir tvarkingai. 

- Parodyk, ką ten prikeverzojai. 

Dirstelėjęs į popieriaus lapelį seniūnas tarė: 

- Pakaks. Jei ateis kiti patruliai, negaišink jų laiko aiškinda- 
mas, kad jau sudarei sąrašą. Tiesiog vykdyk jų nurodymus. Ar 
kas nors pasirodė? 

- Ne, sere, - atsakė mergaitė prie lango. - Gal man išeiti į lau- 
ką? 

- Nebūtina. Verčiau pasakyk, kur rasti artimiausią liftą? 

- Jis už ketvirčio mylios, sere, pasukus į kairę pusę nuo mūsų 
namo... 

- Aišku. Atidaryk duris. 

Patrulių būrys atbildėjo į gatvelę tuo momentu, kai prie se- 
niūno nusileido liftas. Jis jautė, kaip krūtinėje dunksi širdis. Me- 
todiškai kratydami visus namus, uniformuoti vyrai mynė jam ant 
kulnų. 

Po minutės, vis dar jausdamas, kaip pašėlusiai plaka širdis, 
jis nužengė iš lifto kabinos į Aukštutinį Didmiestį. Čia nepavyks 
rasti jokios priedangos. Jokių kolonų ar betoninio sluoksnio, pa- 
kibusio virš galvos. 

Juodas Terenso taškelis aiškiai išsiskyrė iš blizgančių pasta- 
tų. Seniūnui dingojosi, kad jį galėtų įžiūrėti bet kas, nutolęs dvie- 
jų mylių spinduliu arba skrisdamas penkių mylių aukštyje, tarsi 
į jį būtų nukreiptos milžiniškos strėlės. 

Akiratyje nesimatė nė vieno patrulio. Pro šalį einantys skvai- 
rai žvelgdavo į jį lyg į tuščią vietą. Nieko nuostabaus, turint ome- 
nyje, kad juodos uniformos keldavo baimę floriniečiams, o ne 
sarkitams. Galbūt tai padės išsigelbėti, gal ir ne. 

Jis gana miglotai nutuokė, kaip išsidėstęs Aukštutinis Did- 
miestis. Kažkur šiose apylinkėse turėtų žaliuoti Centrinis Parkas. 
Logiškiausia būtų paklausti praeivio, kuria kryptimi traukti, dar 
logiškiau būtų užkopti į viršutinę didelio pastato terasą ir pačiam 
apsižvalgyti. Pirmosios alternatyvos tenka iš karto atsisakyti. Pat- 
ruliai niekada neklausinėja kelio. Antroji pernelyg rizikinga. Į 
namo vidų užsukęs tvarkos sergėtojas kristų visiems į akis. 

Kažkada vieną sykį Terensas buvo atsitiktinai žvilgtelėjęs į 
Aukštutinio Didmiesčio žemėlapį, todėl dabar jam neliko ką da- 
ryti, tiktai pasikliauti savo atmintimi. Šioji fankcionavo be prie- 

kaištų, nes po penkių minučių seniūnas atsidūrė priešais Centrinį 
Parką. 

Tankiai vešančios augmenijos lopinėlis dengė maždaug šim- 
tą akrų. Tarp skvairų, gyvenančių Sarke, sklandė įvairiausi gan- 
dai apie šią vietą - pradedant nuo to, jog čia gali pasimėgauti kai- 
mietiška ramybe ir baigiant kuždesiais apie naktines orgijas. Tuo 
tarpu Florinos čiabuviai, girdėję apie žaliuosius plotus bent pu- 
se ausies, įsivaizdavo Parką esant šimtus kartų didesniu ir tūks- 
tantį kartu prabangesniu nei jis iš tiesų buvo. 

Kita vertus, Centrinis Parkas tikrai išsiskyrė savo grožiu. Dėl 
švelnaus Florinos klimato jis žaliuodavo visus metus. Tarp pie- 
vų stūksojo giraitės, kuriose slypėjo akmeninės grotos. Mažaja- 
me tvenkinyje plaukiojo dekoratyvinės žuvelės, didesniajame 
taškėsi vaikai. Užslinkus sutemoms ir pradėjus krapnoti lietaus 
lašams, jie nušvisdavo įvairiausiomis spalvomis. Sarkitai šokda- 
vo, stebėdavo trimačius spektaklius, o įsimylėjėlių porelės klai- 
džiodavo vingiuotais takeliais. 

Terensas niekada gyvenime nebuvo Parko viduje, ir vis dėlto 
jį siutino šios vietos dirbtinumas. Po medžiais, vandens telki- 
niais, akmenimis bei dirva glūdėjo paprasčiausias betono sluoks- 
nis. Seniūnas pagalvojo apie bekraščius kirto laukus, pietuose iš- 
kilusias kalnų virtines. Jis nekentė atėjūnų, kurie pasistatė žaidi- 
mų aikštelę didybės apsuptyje. 

Pusę valandos Terensas be tikslo klumpsėjo vingriais keliu- 
kais. Tik Centriniame Parke jis galėtų įvykdyti savo sumanymą. 
Bet kur kitur tai būtų neįmanoma. 

Niekas jo nematė. Arba tiesiog neatkreipė dėmesio. Seniūnas 
nė trupučio dėl to neabejojo. Jei kitą dieną kas nors paklaustų pro 
šalį ėjusių skvairų ir jų antrųjų pusių: “Ar jūs vakar pastebėjote 
Parke patrulį?" - jų akys suapvalėtų iš nuostabos. Lygiai taip pat 
sėkmingai būtų galima pasiteirauti, ar jie regėjo pro ausis pra- 
skridusį mašalą. 

Šiame Parke taip tuščia. Terensas pajuto stiprėjančią paniką. 
Kurį laiką jis kopė laiptais, kylančiais aukštyn tarp akmeninių 
riedulių, paskui pradėjo leistis į puoduko formos aikštelę, apsup- 
tą mažomis olomis, kuriose porelės dažnai slėpdavosi nuo nak- 
tinio lietaus (tokių atvejų pasitaikydavo pernelyg dažnai, kad 
juos būtų įmanoma palaikyti paprasčiausiu sutapimu). 

Staiga jis išvydo tai, ko ieškojo. 

Žmogų! Tiksliau, skvairą. Mindžikuojantį vietoje. Giliai 
traukiantį cigaretės dūmą ir nusviedžiantį į automatinę peleninę 
nuorūką, kurioje ji žybtelėjo ir išnyko. Neramiai dirsčiojantį į 
laikrodį su grandinėle. 

Išskyrus jį, dauboje daugiau nieko nebuvo. Poros susitikda- 
vo čia tiktai vakarais ir naktimis. 

Skvairas kažko laukė. Terensas apsidairė. Regis, jokie paly- 
dovai iš paskos nesekė. 

Netoliese turėtų būti ir kiti laiptai. Nesvarbu. Jis privalo iš- 
naudoti tokią palankią galimybę. 

Terensas žengė link skvairo, kuris pastebėjo jį tik tada, kai 
išgirdo balsą: 

- Atleiskite už sutrukdymą, sere. 

Atsiprašymas nuskambėjo gana pagarbiai, tačiau skvairai nė- 
ra pripratę, kad jų alkūnes čiupinėtų patruliai. 

- Ko, po velnių reikia? - grubiai paklausė jis. 

Terensas nesibaimino atžagaraus sarkito tono (Tegul jis šne- 
ka! Pasistenk nenuleisti nuo jo akių bent pusei minutės!). 

- Ateikite čia, sere, - paprašė seniūnas. - Tai susiję su vieti- 
nio žmogžudžio paieškomis. 

- Apie ką jūs kalbate? 

- Užtruksite vos vieną akimirką. 

Terensas nepastebimai išsitraukė neuroninį rimbą. Tylus 
švilptelėjimas, ir suparalyžiuotas sarkitas išsiskčtojo ant Žemės. 

Niekuomet anksčiau seniūnas nebuvo pakėlęs rankos prieš 
skvairą. Jį nustebino užplūdęs pasibjaurėjimo ir kaltės jausmas. 

Aplinkui vis dar nieko nesimatė. Vyriškis nutempė kūną, 
dėbsantį į tuštumą išsprogusiomis akimis, į artimiausią olą. 

Jis nurengė skvairą, su vargu traukdamas rūbus nuo sustin- 
gusių galūnių. Paskui nusimetė savo dulkėtą, prakaituotą patru- 
lio uniformą ir pasimatavo sarkito apatinius, pirmą kartą jausda- 
mas, kaip kirto audinys švelniai paliečia odą. 

Apsivilkęs likusius drabužius, griebė beretę, svarbiausią 
maskarado dalį. Tarp jaunuolių tokio stiliaus kepurės nebuvo itin 
populiarios. Laimei, šis skvairas nesivaikė naujausių madų. Te- 
rensui verkiant reikėjo galvos apdangalo, antraip rusvi plaukai 
būtų akimoju jį išdavę. Vyriškis užsitraukė beretę iki ausų. 

Tada nusprendė atlikti savo darbą iki galo, staiga suvokęs, 
kad patrulio žmogžudystė - ne pats kraupiausias nusikaltimas. 

Įjungęs galingiausią blasterio spindulį, nukreipė jį į gulinčią 
auką. Po dešimties sekundžių iš jos teliko suanglėjusi masė. Bus 
sunkiau identifikuoti kūną, supainios persekiotojus. 

Jis sudegino patrulio uniformą neužmiršdamas iš baltų pele- 
nų krūvos ištraukti pajuodavusias sidabrines sagtis. Tegul me- 
džiokliai pasikankina mėgindami įminti mįslę. Galbūt užtruks ne 
ilgiau kaip valandą, tačiau jam brangi kiekviena minutė. 

Dabar būtina kuo greičiau sprukti iš šitos vietos. Terensas 
stabtelėjo prie olos angos ir patraukė nosimi. Blasteris veikė šva- 
riai. Po kelių sekundžių silpną pačirškintos mėsos kvapą išsklai- 
dys vėjelis. 

Lipant laiptais žemyn, pro šalį praėjo moteris, ir jis instink- 
tyviai nudelbė akis. Tiesa, pakėlęs galvą spėjo pamatyti, kad sku- 
banti jaunoji ledi nepaprastai graži. 

Seniūnas kietai sukando dantis. Be abejo, ji nieko nesuras. 
Tačiau moteris vėlavo - ne veltui skvairas žvilgčiojo į laikrodį. 
Galbūt jam nusibodo laukti. Terensas paspartino žingsnį nė kiek 
netrokšdamas, kad ji sugrįžtų ir pultų klausinėti, ar jis kartais ne- 
pastebėjo jauno vyriškio. 

Išėjęs iš Centrinio Parko seniūnas pusę valandos slampinė- 
jo nežinodamas, ko griebtis. 

Ką daryti? Dabar jis ne patrulis, o skvairas. 

Ką gi daryti? 

Jis stabtelėjo nedidelėje aikštelėje, kurios viduryje putojo 
fontanas. Lašelis dezinfekavimo priemonės privertė vandenį nu- 
švisti akį rėžiančiomis vaivorykštės spalvomis. 

Terensas atsirėmė į turėklus, nugara pasisukęs į vakaruose 
tviskančią saulę, ir vieną po kitos sumetė į fontaną pajuodavusias 
sidabrines sagtis. 

Jis prisiminė jaunąją merginą, skubančią laiptais aukštyn. 
Tada pagalvojo apie Žemutinį Didmiestį, ir atgailos blyksnis aki- 
moju išblėso. 

Sidabro liekanos išnyko, rankos liko tuščios. Lėtai ir apsi- 
mestinai nerūpestingai Terensas pakrapštė kišenes. Jų turinys 
niekuo ypatingu nepasižymėjo. Raktų plokštelių rinkinys, kele- 
tą monetų, tapatybės kortelė. (Šventasis Sarke! Asmens pažymė- 
jimus privalėjo turėti netgi skvairai. Kad ir kaip ten būtų, sarki- 
tams nereikėjo jų rodyti kiekvienam patruliui.) 

Berods, naujasis Terenso vardas bus Alsteras Deimonas. 

Telieka viltis, kad neteks juo pasinaudoti. Aukštutiniame Did- 
miestyje gyvena vos dešimt tūkstančių vyrų, moterų ir vaikų. Ti- 
kimybė, kad jis susitiks su žmonėmis, asmeniškai pažinojusiais 
Deimoną, nėra labai didelė, tačiau vertėtų nepamiršti atsargumo. 

Anot kortelės, jam - dvidešimt devyneri. Ir vėl, seniūną ko- 
ne supykino, pagalvojus apie oloje kėpsančią nuodėgulių krūve- 
lę. Jis pasistengė užgniaužti kaltės jausmą. Skvairai yra skvairai. 
Kiek dvidešimt devynerių metų floriniečių žuvo dėl jų kaltės? 
Kiek devynerių metų floriniečių? 

Ant pažymėjimo užrašytas adresas nieko nereiškė Terensui, 
kuris tik paviršutiniškai žinojo Aukštutinio Didmiesčio planą. 

Kas gi čia? 

Pseudotrimatė, maždaug trejų metukų berniuko nuotrauka. 
Ištraukus ją iš aplanko, sužibo raibuliuojančios spalvos. Sūnus? 
Galbūt sūnėnas? Juk toji mergina iš Parko galėjo turėti vaiką, ar 
ne? . 
Įdomu, ar jis vedęs? O gal tiesiog ketino surengti "slaptą" 
pasimatymą? Dienos metu? Visai įmanoma, tam tikromis aplin- 
kybėmis. 

Bent jau Terensas taip tikėjosi. Jei mergina susitikinėjo su 
vedusiu vyru, ji neskubės pranešti apie jo dingimą. Turbūt pama- 
nys, kad jam nepavyko atsikratyti žmona. Tai suteiks bėgliui pa- 
pildomo laiko. 

Ne, nesuteiks. Seniūną užvaldė neviltis, suvokus, kad žmo- 
gaus likučius gali atsitiktinai surasti slėpynes Žaidžiantys vaikai. 
Tai įvyks ne vėliau, kaip po dvidešimt keturių valandų. 

Dar kartą išnaršęs kišenės turinį, Terensas aptiko piloto li- 
cenzijos kopiją. Anksčiau nebuvo jos pastebėjęs. Visi pasiturin- 
tys sarkitai turėjo nuosavas jachtas - tokia mada įsigalėjo per pas- 
tarąjį šimtmetį. O štai ir keli sarkitų kredų čekiai. Šiais bus ga- 
lima pasinaudoti. 

Prisiminus, kad paskutinį kartą jis ragavo maisto naktį, Ko- 
rovo kepykloje, garsiai sugurgėjo pilvas. 

Nepaisydamas alkio jausmo, vyriškis vėl apžiūrėjo piloto li- 
cenziją. Minutėlę... dabar ši jachtą priklauso jam, nes tikrasis šei- 
mininkas mirė. 26-asis angaras, 9-asis uostas. Ką gi... 

Kur, po galais, ieškoti to 9-ojo uosto? Jis neturėjo ne men- 
kiausio supratimo. 

Terensas priglaudė įkaitusią kaktą prie vėsių, fontaną supan- 
čių turėklų. Ką daryti? Ką daryti? 

Jis krūptelėjo išgirdęs balsą: 

- Sveiki. Blogai jaučiatės? 

Pakėlęs galvą Terensas išvydo senyvą skvairą, rūkantį ilgą, 
kvapnią cigaretę. Auksinę vyriškio apyrankę puošė žalias bran- 
gakmenis. Sarkito veide atsispindėjo susidomėjimo išraiška, ir 
žado netekęs seniūnas tik po kelių sekundžių prisiminė, jog da- 
bar jis priklauso tam pačiam klanui. Netgi skvairai gali būti pa- 
dorūs žmonės. 

- Ne, ilsiuosi, - atsakė jis. - Nusprendžiau pasivaikščioti ir 
praradau laiko nuovoką. Regis, vėluoju į susitikimą. 

Terensas nerūpestingai mostelėjo ranka. Penkiolika metų 
pragyvenęs Sarke jis nesunkiai galėjo pamėgdžioti tenykščių tar- 
tį, tačiau nepersistengė tai darydamas. Verčiau nutylėti negu ro- 
dyti perdėtas pastangas. 

- Palikote namuose skiterį? - matyt senį pralinksmino jaunat- 
viškas žioplumas. 

- Deja, - pripažino Terensas. 

- Pasinaudokite manuoju, - pasiūlė skvairas. - Palikau jį už 
aikštės ribų. Vėliau galėsite užprogramuoti skiterį ir nusiųsti at- 
gal. Man nereikės jo mažiausiai valandą. 

Bemaž ideali išeitis. Savo greičiu mitrus skiteris pranokda- 
vo net patrulių skraidyklę. Bėda ta, jog Terensas nemokėjo jo 
vairuoti. 

- Nuo čia iki Sarko, - sumurmėjo vyriškis skvairų padėkos 
atitikmenį. Ne vieną kartą girdėjo šį posakį engėjų planetoje. - 
Aš verčiau pasivaikščiosiu. Iki 9-ojo uosto ne taip jau toli. 

- Teisybė, - sutiko senis. 

Nekokia užuomina. Terensas vėl pabandė prakalbinti sarki- 
tą. 

- Žinoma, uostas galėtų būti ir arčiau. Bet tokiu oru ypač ma- 
lonu kulniuoti iki Kirto greitkelio. 

- Kuo čia dėtas Kirto greitkelis? 

Ar tik senio akyse neblykstelėjo įtarimo žiburėliai? Staiga 
Terensas suvokė, kad jis dėvi paprastus skvairo drabužius, o ne 
piloto kostiumą. 

- Palaukite! Visai susipainiojau slampinėdamas po apylinkes. 
Nagi... - nutęsė jis miglotu žvilgsniu dairydamasis į šonus. 

- Šiuo metu jūs esate Reketo gatvėje. Jums tereikia nusigauti 
iki Trifio ir pasukti į kairę. Nuo ten - tiesus kelias į uostą. - Sar- 
kitas parodė pirštu reikiamą kryptį. 

Terensas nusišypsojo. 

- Jūs teisus. Tufėčiau liautis svajojęs ir pradėti mąstyti. Nuo 
čia iki Sarko, sere. 

- Mano pasiūlymas dėl skiterio vis dar galioja. 

- Labai malonu, bet... 

Seniūnas pamojavo ranka ir nudrožė šalin. Susiprotėjęs, kad 
eina per greitai, pristabdė Žingsnį. Skvairas palydėjo jį nustebu- 
siomis akimis. 

Turbūt rytoj, kai patruliai suras oloje lavoną ir paskelbs vi- 
suotinę paiešką, senasis sarkitas prisimins vakarykštį pokalbį ir 
sakys: “Jis pasirodė kažkoks keistas, jei suprantate, ką turiu ome- 
nyje. Įdomiai tarė žodžius ir, regis, nenutuokė, kur atsidūrė. Ga- 
lėčiau prisiekti, kad jis nebuvo girdėjęs apie Trifio aveniu." 

Tačiau tai įvyks rytoj. 

Žingsniuodamas skvairo nurodyta kryptimi Terensas gana 
greitai pastebėjo žvilgančią lentelę “Trifio aveniu", kurią užtem- 
dė oranžinis pastato raibuliavimas, ir pasuko į kairę. 


9-ajame uoste knibždėte knibždėjo jaunuolių, dėvinčių jach- 
tininkų tunikas, prie kelių susegamas kelnes, ant galvos užsi- 
maukšlinusių smailiasnapes kepures. Terensas jautėsi pernelyg 
krentąs į akis, bet niekas nekreipė į jį dėmesio. Kartu su švelnaus 
vėjelio gūsiais atsklido pokalbių nuotrupos su nesuprantamų ter- 
minų priemaišomis. 

Atradęs 26-ąjį angarą seniūnas neskubėjo prie jo eiti. Kelias 
minutes laukė, kol aplinkui neliks nė vieno skvairo, galbūt turin- 
čio jachtą kaimyninėje kabinoje ir iš matymo pažįstančio tikrąjį 
Alsterą Deimoną. Dar pradėtų domėtis, ką pašalietis veikia prie 
j0 laivo. 

Galų gale nutaikęs tinkamą progą Terensas žengė prie anga- 
ro, pro kurio vartus kyšojo jachtos pirmgalis, ir ištiesęs kaklą 
smalsiai ją apžiūrėjo. 

Kas toliau? 

Per pastarąsias dvylika valandų jis užmušė tris žmones. Nuo 
floriniečio seniūno pakilo iki patrulio, o vėliau net iki skvairo. 
Atkeliavo iš Žemutinio Didmiesčio į Aukštutinį, paskui nusiga- 

vo į kosmouostą. Faktiškai, jam priklausė jachta, pakankamai ga- 
linga transporto priemonė, galinti saugiai nuskraidinti bėglį į bet 
kokį apgyvendintą šio Galaktikos sektoriaus pasaulį. 

Tik štai, viena problemėlė. 

Jis nemokėjo pilotuoti erdvėlaivio. 

Iš nuovargio ir alkio Terensas vos bepastovėjo ant kojų. Taip 
toli nuėjęs seniūnas atsitrenkė į akliną sieną, skiriančią jį nuo 
kosminės erdvės. 

Šiuo metu patruliai tikriausiai jau spėjo susigaudyti, kad per- 
sekiojamos aukos nėra Žemutiniame Didmiestyje. Jie pradės pa- 
iešką Aukštutinėje dalyje, kai tik bukos tvarkos sergėtojų galve- 
lės suvoks, jog florinietis gali išdrįsti taip pasielgti. Aptikę sude- 
gusį lavoną, jie puls gaudyti apsimetėlio skvairo. Tiksliau sakant, 
Terenso, pakliuvusio į akligatvį ir girdinčio stiprėjantį skalikų 
amsėjimą. 

Prieš trisdešimt šešias valandas jam buvo nusišypsojusi lai- 
mė išnaudoti pačią palankiausią progą, kokią tik galėjo pasiūly- 
ti gyvenimas. Nūnai toji proga išgaravo. Netrukus jos pavyzdžiu 
paseks ir seniūno gyvybė. 


11. KAPITONAS 


Pirmą kartą per ilgą karjerą kapitonas Reisetis suvokė nepa- 
jėgsiąs primesti keleiviui savo valios. Jei pastarasis būtų vienas 
iš didžiųjų skvairų, Reisetis, be abejo, tikėtųsi bendradarbiavimo. 
Savajame žemyne didysis skvairas turi neribotą valdžią, tačiau 
patekęs į laivą jis suprastų, jog čia tegali būti vienas šeimininkas, 
kapitonas. 

Su moterimis viskas kitaip. Jau nekalbant apie Faifo skvai- 
ro dukterį. 

- Miledi, - prabilo Reisetis, - kodėl -manote, kad leisiu jums 
šnekėti su jais akis į akį? 

Samija iš Faifo nudelbė jį įniršusius žvilgsniu. 

- Kas čia toki0? Ar jie ginkluoti? 

- Žinoma, ne. Aš ne tai norėjau pasakyti. 

- Aiškiai matyti, jog toji porelė mirtinai išsigandusi. 

- Įbauginti žmonės gali būti labai pavojingi, miledi. Tuo me- 
tu jie neįstengia sąmoningai kontroliuoti savo veiksmų. 

- Kodėl gi nenustojate jų gąsdinti? - supykusi mergina vos 

pastebimai mikčiodavo. - Tuos vargšelius saugoja trys siaubūnai 
kareiviai su blasteriais. Aš to neužmiršiu, kapitone. 

Neabejoju, pagalvojo Reisetis jausdamas, jog tuojau pasi- 
duos. 

- Galbūt miledi malonėtų pasakyti man, ko būtent jūs nori- 
te? 

- Elementaraus dalyko. Jau minėjau. Noriu pašnekėti su ta 
porele. Jeigu sakote tiesą tvirtindamas, kad jie floriniečiai, aš ga- 
lėčiau išgauti savo knygai neįtikėtinai vertingos informacijos. 
Bet dabar jie bijos prasižioti. Palikite mane su jais vieną, kapi- 
tone. Ar suprantate paprastą žodį? Vieną! 

- Kaip reaguos jūsų tėvas, miledi, jei sužinos, kad palikau jus 
su dviem pavojingais nusikaltėliais be apsaugos? 

- Pavojingi nusikaltėliai! O, Didysis Kosmose! Mes šnekame 
apie du vargšus kvailelius, mėginusius pasprukti iš planetos ir 
netyčia įslinkusius į laivą, kuris skrenda į Sarką! Be to, iš kur 
mano tėvas apie tai sužinotų? 

- Kas bus, jeigu jie sužalos jus? 

- Kodėl jie turėtų mane žaloti? - Samija pagrūmojo savo ma- 
žuoju kumšteliu ir pačiu valdingiausiu balsu pareiškė: - Aš rei- 
kalauju, kapitone. 

- Tebūnie, miledi, - nusileido Reisetis, - bet aš taip pat daly- 
vausiu pokalbyje. Juk nesu panašus į tuos tris kareivius su blas- 
teriais? Manojo ginklo niekas nematys. Kitu atveju... - neatsilik- 
damas nuo Samijos, jis irgi nutaisė valdingą intonaciją, - ...būsiu 
priverstas nepaklusti jūsų reikalavimams. 

- Labai gerai, - vos atgaudama žadą išspaudė mergina, - bet 
atminkite - jei sutrukdysite juos prakalbinti, aš asmeniškai pasi- 
rūpinsiu, kad jums daugiau netektų vadovauti nė vienam laivui. 


Samijai įžengus į kamerą, Valona skubiai uždegė delnu Ri- 
ko akis. 

- Kas yra, mergaite? - dygiai paklausė ledi ir tik tada prisi- 
minė ketinusi kalbėti su jais švelniai. 

Valona sulemeno: 

- Atleiskite, jis nelabai protingas ir nežino, kad esate ledi. 
Galėjo atsitiktinai į jus pažvelgti. Aš nenorėjau nieko blogo, mi- 
ledi. 

- Vardan Kosmoso, tegul sau žiūri, - atsakė Samija ir kreipėsi 

į Reisetį: - Ar jiems būtinai reikia čia pasilikti? 

- Jums labiau patiktų kajutė, miledi? 

- Esu tikra, kad galėtumėt įkurdinti juos ne tokioje niūrioje 
kameroje. 

- Miledi, ši patalpa niūri jums. Bet garantuoju, kad jiedu gy- 
venime nėra matę tokios prabangos. Paklauskite, ar savo Flori- 
nos lūšnelėse jie gali mėgautis iš krano tekančiu vandeniu? 

- Liepkite tiems vyrams išeiti. 

Kapitonas pamojo kareiviams, ir šie pasišalino iš kameros. 

Reisečiui pastačius sulankstomą aliumininę kėdę, kurią jis 
atsinešė su savimi, Samija atsisėdo. 

- Stokitės! - nuskambėjo griežtas įsakymas iš kapitono lūpų. 

- Ne! - tuojau pat įsiterpė Samija. - Tegul sėdi. Jūs prižadė- 
jote netrukdyti. - Ji atsigręžė į porelę. - Vadinasi, mergaite, tu esi 
florinietė. 

Valona papurtė galvą. 

- Mes iš Votekso. 

- Nebijokite. Man nesvarbu, kad jūs iš Florinos. Niekas jū- 
sų neužgaus. 

- Mes iš Votekso. 

- Nejau nesupranti, mergaite, jog tu išsidavei esanti florinie- 
tė. Kodėl uždengei to vaikino akis? 

- Jam negalima žiūrėti į ledi. 

- Net jeigu jis iš Votekso? 

Valona prikando lūpą. 

Leidusi jai pagalvoti, Samija pabandė draugiškai nusišypsoti. 

- Tiktai floriniečiams draudžiama žiūrėti į ledi. Galima saky- 
ti, jog tu pati pripažinai, kad esi iš Florinos. 

- Bet ne jis, - pratrūko Valona. 

- O tu? 

- Taip, bet tik ne jis. Vieną dieną mes suradome jį gulintį 
laukuose. Nežinau, iš kur jis kilęs, bet tikrai ne iš Florinos. - Re- 
gis, mergina nebeįstengė nulaikyti liežuvio už dantų. 

Samija šiek tiek nustebo. 

- Įdomu. Koks tavo vardas, vaikine? 

Rikas spoksojo į ją išplėstomis akimis. Ar taip atrodo skvairų 
moterys? Tokios nedidukės, draugiškos ir maloniai kvepiančios? 
Kaip gera, kad leidžiama į ją žiūrėti. 

- Koks tavo vardas, vaikine? - pakartojo Samija. 

Vyriškis atgijo ir kone užsikirto tardamas du skiemenis 

- Rikas, - pasakė jis ir prisiminęs, jog tai netikras vardas, pri- 
dūrė: - Manau, kad Rikas. 

- Nejau nežinai? 

Nusiminusi Valona pamėgino įsiterpti, tačiau Samija nutil- 
dė ją rankos mostu. 

Rikas pakratė galvą. 

- Nežinau. 

- Ar esi florinietis? 

Į šį klausimą vyriškis atsakė nedvejodamas: 

- Ne. Kitados skridau erdvėlaivyje. Aš kilęs iš kitur. - Nega- 
lėdamas atitraukti akių nuo ledi, Rikas įžvelgė joje mažą, labai 
draugišką ir jaukų laivelį. - Į Floriną atskridau erdvėlaiviu, o 
prieš tai gyvenau planetoje. 

- Kokioje? 

Riką apėmė jausmas, tarytum pro siauručius sąmonės kana- 
lus skausmingai skverbtųsi mintis. Staiga ji iškilo į paviršių, ir 
vyriškis džiaugsmingai sušuko, su pasitenkinimu klausydamas 
savo paties balso: 

- Žemė! Aš kilęs iš Žemės! 

- Žemės? | 

Rikas linktelėjo. 

Samija atsisuko į kapitoną. 

- Kur yra Žemės planeta? 

- Niekada apie tokią negirdėjau, - vyptelėjo Reisetis. - Neti- 
kėkite kiekvienu to vyruko žodžiu, miledi. Meluoti čiabuviams 
taip pat įprasta, kaip kvėpuoti. Jis paprasčiausiai sako tai, kas 
pirmiausia šauna į galvą. 

- Tačiau jo šnekėjimo maniera kitokia nei čiabuvio, - pa- 
prieštaravo Samija ir vėl nusigręžė nuo kapitono: - Kur yra Že- 
mė, Rikai? 

-- Aš... - vyriškis prispaudė drebančią ranką prie kaktos. - Si- 
rijaus sektoriuje, - neva teigdamas, neva klausdamas tarė jis. 

- Sirijaus sektorius egzistuoja, tiesa? - paklausė Samija Rei- 
sečio. 

- Taip. Stebiuosi, kaip jis atspėjo. Bet dėl to, Žemės plane- 
ta netampa realesne. 

- Ji yra, - išdrožė Rikas. - Aš prisimenu. Garbės žodis, ne- 
klystu. 

Jis sugriebė Valonos alkūnę ir timptelėjo rankovę. 

- Lona, pasakyk jiems, kad aš atskridau iš Žemės. Pasakyk. 

Merginos akyse atsispindėjo nerimas. 

- Miledi, kai radome Riką, jis buvo lyg pakvaišęs. Nemokė- 
jo nei apsirengti, nei kalbėti, nei vaikščioti. Atsigavo labai pama- 
žu. Kartais prisimindavo šį tą iš savo praeities. Iki šiol dar nė 
karto nesuklydo. - Valona baimingai dirstelėjo į nuobodžiaujan- 
čio kapitono veidą. - Jis tikrai gali būti kilęs iš Žemės. Maldau- 
ju, nemanykite, kad išdrįsčiau jums prieštarauti. 

Pastarąją tradicinę frazę tekdavo sakyti tuomet, kai reikėda- 
vo paneigti vyresnybės žodžius. 

Kapitonas Reisetis suniurnėjo: 

- Tuščios kalbos, miledi. Lygiai taip pat jis gali tvirtinti, kad 
atskrido iš Sarko. 

- Visai įmanoma, bet... ar jūs nepastebite keistų dalykų? - ne- 
atlyžo Samija, akivaizdžiai apimta romantiškos būsenos. - Esu 
tikra... Mergaite, kodėl jis buvo toks bejėgis? Kas nors jį sužei- 
dė? 

Nutilusi Valona beviltiškai šaudė akimis į Riką, sugniaužu- 
sį pirštais savo plaukus, paskui į nelinksmai besišypsantį kapito- 
ną ir galiausiai į lūkuriuojančią Samiją. 

- Atsakyk man, mergaite, - paragino ledi. 

Valonai buvo nelengva apsispręsti. Visgi šiuo metu ir šioje 
vietoje joks įtikinamas melas negalėtų prilygti tiesai. 

- Vieną sykį mano Riką tikrino gydytojas, kuris sakė, kad 
jis... apdorotas sąmonės zondu. 

- Apdorotas sąmonės zondu! - nesuvaldžiusi pasibjaurėjimo 
Samija atitraukė tolyn kėdutę. Pastumta metalinėmis grindimis, 
Š10ji sucypė. 

- Aš nežinau, ką tai reiškia, miledi, - droviai suvebleno Va- 
lona. 

- Nesijaudinkite, miledi, - iš karto prabilo kapitonas. - Čia- 
buviai nėra psichopatai. Jų poreikiai ir troškimai pernelyg pa- 
prasti. Gyvenime nesu girdėjęs apie psichozės apimtą florinietį. 

- Bet... 

- Miledi, jei patikėtume šia fantastiška mergaitės istorija, ga- 
lėtume daryti išvadą, kad vyrukas anksčiau buvo nusikaltėlis, 
tam tikra prasme - psichopatas. Jei tai tiesa, matyt prie jo nagus 
prikišo vienas iš tų čiabuvių šarlatanų, o vėliau, norėdamas iš- 

vengti pelnytos bausmės, išmetė merdėjantį žmogų į dykynę. 

- Nejau galvojate, kad floriniečiai moka naudotis sąmonės 
zondu? - paprieštaravo Samija. 

- Žinoma, kad ne. Kita vertus, nejau jūs manote, jog tikras 
gydytojas nemokėtų dirbti su tokiu prietaisu? Vienas kitam prieš- 
taraujantys faktai tik dar kartą įrodo, jog pasakojimas yra ne kas 
kita, kaip grynas melas. Miledi, verčiau palikite šias būtybes 
mums. Argi nematote, kad būtų beprasmiška mėginti išpešti iš jų 
ką nors naudingo. 

- Ko gero, jūs teisus, - dvejodama ištarė Samija. 

Ji atsistojo ir neryžtingai pažvelgė į Riką. Priėjęs kapitonas 
sulankstė mažąją aliumininę kėdutę. 

Rikas pašoko iš savo vietos. 

- Palaukite! 

- Malonėkite, miledi, - pravėrė duris Reisetis. - Mano vyrai 
jį nutildys. 

Samija stabtelėjo prie slenksčio. 

- Tikiuosi, nesužeis? 

- Nemanau, kad jis privers mus imtis kraštutinių priemonių. 

- Miledi! Miledi! - sušuko Rikas. - Aš galiu įrodyti, kad esu 
iš Žemės. 

Kelias sekundes Samija mindžikavo vietoje neapsispręsda- 
ma. 

- Gerai, išklausykime jį. 

- Kaip pageidausite, miledi, - šaltai pasakė kapitonas. 

Mergina pasitraukė vos per vieną žingsnį nuo durų. 

Rikas išraudo. Besistengiant įsiskverbti į atsiminimų gelmes, 
jo lūpos persikreipė. 

- Aš pamenu, kad Žemė buvo radioaktyvi. Pamenu Uždraus- 
tas Zonas ir naktimis melsvai tviskantį horizontą. Švytinčioje dir- 
voje niekas neaugo. Žmonės galėjo gyventi tik keliose saugiose 
planetos vietose. Štai kodėl tapau tarpžvaigždinės erdvės anali- 
tiku. Štai kodėl nesibodėjau kosmosu. Mano pasaulis negyvas. 

Samija gūžtelėjo pečiais. 

- Eime, kapitone. Jis paprasčiausiai klejoja. 

Bet šį kartą sustingo Reisetis. Jis plačiai išsižiojo ir užsičiau- 
pė. Paskui sumurmėjo: 

- Radioaktyvus pasaulis. 

- Nejau iš tikrųjų egzistuoja tokia planeta? - paklausė ledi. 

- Taip. - Kapitonas įsmeigė nustebusias akis į Samiją. - Iš kur 
jis apie tai sužinojo? 

- Argi įmanoma gyventi radioaktyviame pasaulyje? 

- Jis išties yra Sirijaus sektoriuje. Tik neprisimenu pavadini- 
mo. Gali būti, kad Žemė. 

- Būtent, Žemė, - tvirtai, su pasididžiavimu pareiškė Rikas. 
- Tai pati seniausia Galaktikos planeta, iš kurios kilo visa žmo- 
nių rasė. 

- Taigi... - tyliai nutęsė kapitonas. 

- Norite pasakyti, kad žmonija užgimė toje Žemėje? - paklau- 
sė Samija jausdama, kaip galvoje įnirtingai sūkuriuoja mintys. 

- Ne, ne, - išsiblaškęs pakratė galvą Reisetis. - Tai tik prie- 
tarai. Bet jų dėka išgirdau apie radioaktyvų pasaulį. Tenykščiai 
tvirtina, esą ji - gimtoji žmonių planeta. 

- Nežinojau, kad mes turime gimtąją planetą. 

- Mes juk kilome iš kažkur, miledi, tik abejoju, kad būtų įma- 
noma sužinoti, iš kur būtent. 

Kapitonas ryžtingai žengė prie Riko. 

- Ką dar prisimeni? 

Jis vos nepridūrė “vaikine", bet laiku prikando liežuvį. 

- Daugiausiai laivą, - atsakė Rikas, - ir erdvės analizę. 

Prisijungusi prie kapitono Samija pajuto, kad ją vėl užvaldo 
jaudulys. 

- Vadinasi, tai tiesa? Kodėl tuomet jis buvo apdorotas sąmo- 
nės zondu? 

- Sąmonės zondas... - susimąstęs burbtelėjo Reisetis. - Jo ir 
paklauskime. Nagi, kad ir kas tu būtum, čiabuvis ar išorietis, ko- 
dėl kažkam prisireikė naršyti po tavo sąmonę? 

Dvejodamas Rikas nužvelgė kapitoną ir Samiją. 

- Jūs visi kartojate tą patį. Netgi Lona. Aš nė nenutuokiu, ką 
reiškia tie Žodžiai. 

- Kada sutriko tavo atmintis? 

- Tiksliai nepasakysiu. - Vyriškis suraukė kaktą. - Kažkada 
skridau laivu. 

- Mes tai žinome. Tęsk. 

- Ar būtina taip mauroti, kapitone? - pyktelėjo Samija. - Jei 
išgąsdinsite tą vargšelį, jis visiškai sutriks. 

Geisdamas prasibrauti pro sąmonės miglą Rikas nejautė jo- 
kių kitų emocijų. Savo didelei nuostabai, jis ramiai pasakė: 

- Aš nebijau kapitono, miledi. Tiesiog bandau prisiminti. Ne- 
abejoju, kad Florinai gresia labai rimtas pavojus, bet nepamenu 
smulkmenų. 

- Pavojus visai planetai? - Samija vogčiomis žvilgtelėjo į 
Reisetį. 

- Taip. Dėl upių. 

- Kokių upių? - apstulbo kapitonas. 

- Kosmoso. 

Reisetis beviltiškai skėstelėjo rankomis. 

- Tai beprotystė. 

- Ne, ne, tegul jis šneka. - Samija pajuto užplūstančią tikėji- 
mo bangą. Jos lūpos prasiskyrė, tamsiose akyse blykstelėjo lieps- 
nelės. Merginai nusišypsojus, jos skruostuose ir smakre pasiro- 
dė duobutės. - Kas yra kosmoso upės? 

- Skirtingi elementai, - samurmėjo Rikas, bet užuot ėmęs aiš- 
kinti, ką turėjo omenyje, pratrūko bemaž nerišliu žodžių srautu, 
tarsi mėgindamas nustverti galvoje šmėkščiojančių minčių gijas. 
- Išsiunčiau pranešimą į Sarką. Labai aiškiai tai prisimenu. Tu- 
rėjau būti ypač atsargus. Pavojus kilo ne tik Florinai. Taip. Ne tik 
Florinai, bet ir visam Paukščių Takui. Reikėjo gerai viską pasver- 
ti, prieš imantis tolimesnių veiksmų. 

Atrodė, lyg Rikas būtų praradęs bet kokį ryšį su klausytojais 
ir patekęs į praeities pasaulį, kurį gaubiantis užmaršties šydas su- 
drisko mažiausiai keliose vietose. Valona palytėjo ranka jo pe- 
čius ir paprašė: 

- Nesikarščiuok. 

Tačiau vyriškis niekaip nesureagavo. 

- Mano žinią perėmė kažkoks Sarko pareigūnas, - tęsė jis. - 
Aš nežinau, kodėl įvyko tokia klaida. - Rikas susiraukė. - Neabe- 
joju, kad pasiunčiau pranešimą vietinės Biuro atstovybės bango- 
mis. Nejau įmanoma perimti subeterinę informaciją? - jis net ne- 
nustebo taip lengvai prisiminęs žodį “subeterinis". 

Sprendžiant iš išvaizdos, vyriškis lūkuriavo atsakymo, bet jo 
akys tebežvelgė į tuštumą. 

- Kai nusileidau į Sarką, jie jau laukė manęs. 

Vėl stojo pauzė, šį kartą ilga ir slegianti. Susimąstęs kapito- 
nas jos nenutraukė. Tai padarė Samija: 

- Kas tavęs laukė? Kas? 

- Aš... aš nežinau, - atsakė Rikas. - Nepamenu. Rodos, ne iš 


114 


Biuro atstovybės. Kažin koks sarkitas. Jis žinojo apie pavojų. 
Mes kalbėjome apie tai prie stalo. Prisimenu stalą. Jis sėdėjo 
priešais mane. Nemažai laiko praleidome šnekėdami. Jei neklys- 
tu, aš nenorėjau išduoti smulkmenų. Reikalavau, kad man leistų 
susitikti su Biuro atstovu. O tada... 

- Taip? - paragino Samija. 

- Jis kažką padarė. Jis... Ne, daugiau nieko neatsimenu. Vi- 
siškai nieko! 

Po riksmo įsitvyrojusią tylą nutraukė proziškas rankinio ka- 
pitono interkomo dūzgimas, ištirpdęs įtampą. 

- Kas yra? - paklausė Reisetis. 

Jam atsiliepė plonas, pagarbus balsas: 

- Kapitone, iš Sarko jums atėjo Žinutė. Konfidenciali. 

- Gerai. Netrukus prisijungsiu prie subeterio. 

Reisetis atsigręžė į Samiją. 

- Miledi, ar galėčiau priminti jums, kad jau pietų metas? 

Supratęs, jog mergina tuojau pasiskųs apetito stoka ir pri- 
mygtinai prašys palikti ją vieną, kapitonas diplomatiškai užbėgo 
jai už akių. 

- Be to, laikas pavalgyti ir šiai porelei. Jie greičiausiai pavar- 
gę ir alkani. 

Mergina neturėjo ką į tai atsakyti. 

- Norėsiu dar kartą su jais susitikti, kapitone. 

Reisetis tylėdamas nusilenkė. Bet neaišku, ar sutiko. 

Samija iš Faifo netvėrė savo kailyje. Tyrinėdama Floriną ji 
patenkindavo žinių troškimą, tačiau Keistoji Sąmonės Zondu Ap- 
doroto Žemiečio Istorija (šiam atvejui didžiosios raidės tiko kaip 
niekad), sukėlė patį primityviausią gyvulišką smalsumą. 

Kokia neįtikėtina paslaptis! 

Ją sužavėjo trys dalykai, tarp kurių nebuvo elementaraus 
(šiomis aplinkybėmis) klausimo, ar žmogus sakė tiesą. Veikiau- 
siai jis tiesiog gyveno iliuzijų pasaulyje. Vis dėlto Samija nega- 
lėjo patikėti, jog vyrukas meluoja, nes tuomet nebeliktų masinan- 
čios paslapties. 

Štai tie trys, ramybės neduodantys klausimai. (1) Koks pavo- 
jus gresia Florinai, tiksliau sakant, visai Galaktikai? (2) Kam šo- 
vė į galvą apdoroti žemietį sąmonės zondu? (3) Kodėl tas asmuo 
naudojosi zondu? 

Ji pasiryžo kruopščiai ištirti nelemtą reikalą. Kiekvienas 

žmogus, neišskiriant nė Samijos, paslapčia yra įsitikinęs, jog turi 
sumanaus detektyvo savybių. 

Užkandusi ji pasistengė kuo mandagiau pasišalinti nuo pie- 
tų stalo. Tada skubiai nudrožė link kalinių kameros. 

- Atidaryk duris! - įsakė ji sargybiniui. 

Kareivis nė nekrustelėjo, pagarbiai spoksodamas į priekį. 

- Nesupykite, miledi, tačiau durys išliks uždarytos. 

Samija žioptelėjo netekusi amo. 

- Kaip tu drįsti taip kalbėti? Jei tučtuojau nepraversi durų, aš 
pranešiu apie tavo elgesį kapitonui. 

- Nesupykite, miledi, tačiau durys išliks uždarytos. Tai griež- 
tas kapitono įsakymas. 

Mergina nubildėjo per denius ir įsiveržė į Reisečio kajutę 
tarsi viesulas, įsikūnijęs į penkias pėdas. 

- Kapitone! 

- Miledi? 

- Ar jūs įsakėte neleisti manęs pas Žemietį ir čiabuvę? 

- Regis, miledi, mes susitarėme, kad galėsite kalbėtis su jais 
tik man dalyvaujant. 

- Taip, prieš pietus. Bet jūs pats matėte, kad jie nepavojingi. 

- Atrodo, lyg būtų nepavojingi. 

Mergina įniršo. 

- Tuomet reikalauju, kad eitumėte su manimi. 

- Negaliu, miledi. Situacija pasikeitė. 

- Kaip? 

- Porelę privalo apklausti atitinkami Sarko valdžios atstovai. 
Iki tol, jie turėtų būti palikti ramybėje. 

Samijai atvipo žandikaulis, bet ji netruko susitvardyti ir pa- 
keisti taurumo stokojančią veido išraišką. 

- Manau, jūs nesiruošiate atiduoti jų Florinos Reikalų Biu- 
rui? 

- Iš pradžių taip ir ketinau padaryti, - taikingai atsakė kapi- 
tonas. - Jie išvyko iš kaimo be leidimo. Ką ten kaimo, iš plane- 
tos! Maža to, slapčia įsibrovė į sarkitų laivą. 

- Paprasčiausiai suklydo. 

- Tikrai? 

- Šiaip ar taip, jūs žinojote apie jų nusikaltimą dar prieš pir- 
mąjį pokalbį. 

- Bet paskui išgirdau tariamo žemiečio pasakojimą. 

- Tariamo? Jūs pats minėjote, kad Žemės planeta egzistuoja. 

- Sakiau, kad gali egzistuoti. Beje, miledi, ar nebūtų perne- 
lyg įžūlu paklausti, kaip, jūsų manymu, reikėtų elgtis su šias 
žmonėmis? 

- Žemiečio istoriją būtina ištirti. Jis šnekėjo apie Florinai gre- 
siantį pavojų ir apie nežinomą sarkitą, kuris specialiai nuslėpė 
svarbią informaciją nuo valdžios. Manau, jog tuo turėtų pasirū- 
pinti mano tėvas. Tiesą sakant, nugabensiu porelę pas jį, kai tik 
atskrisime į planetą. 

- Kaip sumanu, - šyptelėjo Reisetis. 

- Jūs demonstruojate sarkazmą, kapitone? 

Reisetis išraudo. 

- Atleiskite, miledi: Aš turėjau omenyje kalinius. Ar galėčiau 
su jumis pašnekėti atviriau? 

- Nežinau, ką reiškia jūsų “atviriau", - piktai atkirto ji, - bet 
kalbėkite. 

- Ačiū. Visų pirma, miledi, prašyčiau nenuvertinti Florinoje 
kilusių neramumų svarbos. 

- Kokių neramumų? 

- Nejau užmiršote incidentą bibliotekoje? 

- Nužudytą patrulį? Smulkmenos, kapitone! 

- Šį rytą, miledi, nusikaltėlis užmušė antrą patrulį ir čiabuvį. 
Retai pasitaiko, kad vietiniai žudytų tvarkos sergėtojus, o šis su- 
gebėjo tai padaryti net du kartus ir išlikti laisvėje. Ar jis vieni- 
šius? Ar tai sutapimas? O gal kruopščiai suplanuoto sąmokslo 
dalis? 

- Akivaizdu, kad jums prie širdies pastaroji versija. 

- Taip. Žudikas čiabuvis turėjo du bendražygius, kurių iš- 
vaizda labai panaši į mūsų pakeleivių. 

- Kodėl anksčiau to nesakėte? 

- Nenorėjau jūsų gąsdinti, miledi. Beje, jei prisimenate, aš 
nuolatos kartojau, kad jie gali būti pavojingi. 

- Na, gerai. Kas iš to? 

- Galbūt žmogžudystėmis buvo mėginta atitraukti patrulių 
pulkų dėmesį, kol šiedu prasmuks į laivą? 

- Kvailystės. 

- Nejau? Kodėl gi jie bėgo iš Florinos? Mes taip ir nepaklau- 
sėm. Tarkim, porelė spruko nuo patrulių - tai būtų pati priimti- 
niausia prielaida. Bet kodėl jiedu išsirinko Sarką? Kodėl įsibro- 

vė į lainerį, kuriuo skrendate jūs, miledi? Kodėl vyrukas nuspren- 
dė pareikšti, neva jis yra kosminės erdvės analitikas? 

Samija susiraukė. 

- Nesuprantu, kur lenkiate. 

- Prieš metus Sarke dingo vienas erdvės analitikas. Ši infor- 
macija nebuvo paskelbta viešai, bet aš viską Žinojau, nes mano 
laineris priklausė paieškos grupei, kuri tyrinėjo aplinkinę erdvę 
ieškodama to žmogaus laivo. Kad ir kas remia neramumus Flo- 
rinoje, tie asmenys neabejotinai nugirdo Žinias apie prapuolusį 
analitiką, 17 būtent šis faktas liudija apie suburtą stiprią organi- 
zaciją. 

- Ar jums nešovė į galvą, kad žemietis ir dingęs analitikas 
niekaip tarpusavyje nesusiję? 

- Natūralu, miledi. Visgi, neįžvelgus jokio ryšio, mums tek- 
tų pripažinti, kad šioje istorijoje pernelyg daug sutapimų. Guldau 
galvą, kad mes šnekėjome su apsišaukėliu. Štai kodėl jis tvirti- 
na buvęs apdorotas sąmonės zondu. 

Samija nepatikliai kilstelėjo antakį. 

- Kaip mums įrodyti, kad jis nėra erdvės analitikas? Vyrukas 
nežino jokių smulkmenų apie Žemės planetą, išskyrus tai, kad ji 
radioaktyvi. Pilotuoti laivo nemoka. Apie erdvės analizę nieko 
nenutuokia. Pridengia savo neišmanymą pasakėlėmis apie sąmo- 
nės zondą. 

Samija nežinojo, ką atsakyti. 

- Kam žemiečiui to reikia? - paklausė ji. 

- Nes laukė iš jūsų būtent tokių veiksmų, apie kuriuos šne- 
kėjote prieš kelias minutes. 

- Tikėjosi, kad imsiuos tirti šią paslaptį? 

- Ne, miledi. Vylėsi, kad nuvešite jį pas savo tėvą. 

- Man vis dar neaišku, ką norite pasakyti. 

- Egzistuoja kelios galimybės. Geriausiu atveju, jis galėtų 
šnipinėti jūsų tėvą Florinos arba Trantoro - kas labiau tikėtina - 
naudai. Esu tikras, kad senasis Abelis, Trantoro ambasadorius, 
pripažintų jį žemiečiu ir pareikalautų tiesos apie tariamą apdoro- 
jimą sąmonės zondu, tokiu būdu mažų mažiausiai siekdamas su- 
trikdyti Sarką. Blogiausiu atveju, apsišaukėlis mėgintų nužudy- 
ti jūsų tėvą. 

- Kapitone! 

- Taip, miledi? 

- Tai absurdas! 

- Galbūt, miledi, bet abejoju, ar Saugumo Departamentą do- 
mintų absurdiški dalykai. Jei pamenate, prieš pietus gavau pra- 
nešimą iš Sarko. 

- Tikrai? 

- Štai jis. 

Samija paėmė ploną permatomą juostelę su ryškiai raudonų 
užrašu: “Į įūsų laivą neteisėtai prasiskverbė du floriniečiai. Ne- 
delsiant juos izoliuokite. Vienas jų gali tvirtinti esąs kosminės 
erdvės analitikų, ne Florinos čiabuviu. Nesiimkite jokių veiksmų. 
Esate asmeniškai atsakingas už tų žmonių saugumą. Pristatyki- 
te juos į SD. Visiškai slaptai." 

Samija nustėro. 

- SD, - sumurmėjo ji. - Saugumo Departamentas. 

- Visiškai slaptai, - pridūrė kapitonas. - Nenorėjau jums to 
sakyti, bet nepalikote man kitos išeities, miledi. 

- Kas jam bus? - paklausė mergina. 

- Tiksliai nežinau, - atsakė kapitonas. - Bet garantuoju, kad 
įtariamas šnipas arba žudikas negali tikėtis švelnių glamonių. 
Turbūt vyruko fantazijos iš dalies taps realybe, ir jam iš tiesų 
teks iš arčiau susipažinti su sąmonės zondu. 


12. DETEKTYVAS 


Įdėmiai žvelgiančių į Faifą kiekvieno iš keturių didžiųjų 
skvairų veiduose atsispindėjo skirtingos emocijos. Bortas buvo 
supykęs, Runas pašaipiai šypsojosi, Balas neslėpė susierzinimo, 
o Stynas atrodė išsigandęs. 

Runas prabilo pirmasis. 

- Išdavystė? Gal mėginate mus įbauginti? Ką tai reiškia? Ko- 
kia išdavystė, ir prieš ką? Prieš jus? Bortą? Mane? Vardan Sar- 
ko, Faifai, tie susitikimai trikdo įprastą mano miego ritmą. 

- Kai paskelbsiu išvadas, - prašneko Faifas, - pažadu, kad ne- 
galėsite ramiai miegoti daugelį naktų. Aš nekalbu apie mus, Ru- 
nai. Turėjau galvoje Sarko išdavystę. 

- Sarko? - įsiterpė Bortas. - Kas tai, jeigu ne mes? 

- Tarkim, mitas, kuriuo tiki paprasti sarkitai. 

- Aš nesuprantu, - sudejavo Stynas - Jūs, žmonės, dievinate 
ginčytis tarpusavyje, demonstruoti gražbylystę. Verčiau baikime 
tas tuščias kalbas. | 

Balas pasakė: 

- Sutinku su Stynu. 

Šis dėkingai pažvelgė į užtarėją. 

- Su malonumu viską paaiškinsiu, - nesileido nutildomas Fai- 
fas. - Jūs, žinoma, girdėjote apie neramumus, pastaruoju metu ki- 
lusius Florinoje? 

- SD oficialiai pranešė, jog buvo nužudyti keli patruliai, - 
tarstelėjo Runas. - Šnekate apie tai? 

- Vardan Sarko, - piktai įsiterpė Bortas. - Žuvo patruliai! 
Anokia čia bėda. Jie nusipelno mirties. Nejau paprastas čiabuvis 
gali tiesiog prieiti prie patrulio ir suknežinti jam galvą akmens 
luitu? Kas trukdė pačirškinti tą florinietį blasterio šūviu, kai jis 
priartėjo prie pareigūno per dvidešimt žingsnių? Vardan Sarko, 
būtų mano valia, išvaikyčiau visą patrulių korpusą, pradedant ka- 
pitonu, baigiant rekrūtu, ir įsakyčiau tiems bukapročiams tarnauti 
laivyne, kad atsikratytų susikaupusių riebalų. Mano nuomone, 
reikėtų kas penkerius metus įvesti Florinoje karo padėtį ir iš- 
gliaudyti visus ramybės drumstėjus. Tuomet čiabuviai nedrįstų 
kelti triukšmo, o mūsų vyrai galėtų juos tramdyti bet kokiomis 
priemonėmis. 

- Ar jau baigėte? - pasiteiravo Faifas. 

- Taip, šiam kartui. Bet negalvokite, kad tylėsiu, kai pavojus 
kyla mano investicijoms. Aišku, jos ne tokios didelės, kaip jūsiš- 
kės, bet ir ne tokios menkos, kad galėčiau nesijaudinti. 

Faifas patraukė pečiais ir staiga atsigręžė į Styną. 

- O jūs girdėjote apie neramumus? 

Netikėtai užkluptas Stynas pašoko. 

- Aš? Hmm, girdėjau, kaip jūs sakėte... 

- Neskaitėte SD pranešimo? 

- Na, ką jūs! - kažkodėl Stynas itin susidomėjo savo ilgais ir 
smailiais pirštų nagais, nudažytais vario atspalvio laku. - Aš ne- 
turiu laiko skaityti visų pranešimų. Nė nenutuokiau, kad man rei- 
kėjo jį perskaityti. Tiesą sakant, - jis sutelkė drąsą ir pažvelgė 
Faifui į akis, - nežinojau, kad kuriate man taisykles. 

- Nieko panašaus, - atsakė didysis skvairas. - Kadangi nesate 
susipažinęs su smulkmenomis, leiskite pateikti jums glaustą san- 
trauką. Manau, likusiems taip pat bus įdomu paklausyti. 

Stebėtina, kiek nedaug žodžių tereikia, norint apibūdinti pra- 
ėjusių keturiasdešimt aštuonių valandų įvykius, ir kaip nuobo- 

džiai jie skamba. Visų pirma, kažkam parūpo kosminės erdvės 
analizės tekstai. Antra, nuo smūgio į galvą po kelių valandų 
miršta iškaršęs patrulis. Paskui prasideda medžioklė, kuri užsi- 
baigia ties neliečiama Trantoro agento irštva. Kitą rytą žudikas 
pribaigia antrą patrulį ir pasisavina jo uniformą, dar po poros va- 
landų atrandamas negyvas Trantoro agentas. 

- Jei pageidaujate pačios naujausios informacijos, - tarė Fai- 
fas, - galėčiau pridurti nežymią smulkmeną. Visai neseniai, Flo- 
rinos Centriniame Parke buvo aptikti kūno, tiksliau, kaulų liku- 
čiai. 

- Kieno kūno? - paklausė Runas. 

- Palaukite minutėlę. Prie pat jų gulėjo sudegusių rūbų pele- 
nų krūvelė, iš kurios buvo pašalinti visi metaliniai priedai. Po 
kruopščios analizės paaiškėjo, jog tai patrulio uniforma. 

- Mūsų apsimetėlio draugužio liekanos? - pasitikslino Balas. 

- Abejotina, - papurtė galvą Faifas. - Kam žudyti jį paslap- 
čia? 

- Tai savižudybė, - su nuožmiu pasitenkinimu įsiterpė Bor- 
tas. - Prakeiktas šunsnukis nesitikėjo išsprūsti mums iš nagų, to- 
dėl pasirinko lengvesnę mirtį. Aš, asmeniškai, išsiaiškinčiau, kas 
iš patrulių korpuso suteikė jam progą nusižudyti ir įteikčiau jiems 
į rankas blasterį su užtaisų. 

- Abejotina, - pakartojo Faifas. - Jei žmogus nusprendė atsi- 
sveikinti su gyvenimu, jis turėjo iš pradžių nusišauti, paskui nu- 
sivilkti uniformą, sudeginti ją ir atsikratyti sagtimis bei galionu. 
Arba atvirkščiai - nusimesti drabužius, pašalinti metalą, išeiti 
nuogas iš olos ir paslėpti sagas su galionu, tada sugrįžti atgal ir 
nusižudyti. 

- Kūnas buvo oloje? - paklausė Bortas. 

- Taip, vienoje iš dekoratyvinių Centrinio Parko olų. 

- Tuomet jis turėjo pakankamai laiko ir erdvės, - karingai pa- 
reiškė Bortas neketindamas atsisakyti savo teorijos. - Galėjo nu- 
traukti sagas ir galioną, vėliau... 

- Ar kada nors mėginote nuplėšti galioną nuo sveikos patru- 
lio uniformos? - sarkastiškai pasiteiravo Faifas. - Gal žinote, ko- 
kie motyvai privertė apsišaukėlį nusižudyti? Be to, aš skaičiau 
kaulų struktūrą tyrusių medicinos ekspertų išvadas. Griaučiai pri- 
klauso ne patruliui ir ne floriniečiui, o sarkitui. 

- Negali būti! - suriko Stynas. Senasis Balas išsprogino akis. 

Metaliniai Runo dantys, retsykiais sužvilgantys blausiame erdvi- 
niame kube, pradingo užčiauptoje burnoje. Nustėro netgi Bortas. 

- Ar suvokiate mano mintį? - tęsė Faifas. - Ar dabar aiškų, 
kodėl iš uniformos pelenų buvo pašalintas metalas? Kad ir kas 
užmušė sarkitą, tas Žmogus stengėsi pavaizduoti viską taip, tar- 
si drabužių pelenai būtų priklausę nužudytajam. Norėjo, kad mes 
palaikytume tai savižudybe arba asmeninio keršto išdava, niekaip 
nesusijusia su mūsų apsimetėliu draugužiu. Tik jis nenutuokė, 
jog, išanalizavus pelenus, įmanoma atskirti sarkito rūbus, pasiū- 
tus iš kirto medžiagos, nuo paprastos medvilninės patrulio uni- 
formos. Taigi, žinodami šiuos faktus, galime daryti išvada, kad 
po Aukštutinį Didmiestį bastosi gyvas seniūnas, dėvintis sarki- 
to apdarus. Pakankamai ilgai apsimetinėjęs patruliu ir suvokęs, 
kad vilkėdamas tokius drabužius pernelyg krenta aplinkiniams į 
akis, mūsų florinietis nusprendė tapti skvairu. Padarė tai vienin- 
telių įmanomu būdu. 

- Ar jis sulaikytas? - niūriai pasiteiravo Bortas. 

- Ne. 

- Kodėl? Vardan Sarko, kodėl? 

- Jis bus sugautas, - abejingai tarstelėjo Faifas. - Šiuo metu 
mums turėtų rūpėti svarbesni dalykai. Mano papasakotos baisy- 
bės tėra menkniekis. 

- Arčiau reikalo! - paragino Runas. 

- Kantrybės! Visų pirma norėčiau paklausti jūsų, ar prisime- 
nate pernai pradingusį kosminės erdvės analitiką. 

Stynas sukikeno. 

Bortas paniekinamai purkštelėjo: 

- Ir vėl tas pats? 

- Ar tai kaip nors susiję su dabartiniais įvykiais? - paklausė 
Stynas. - Nejau vėl kalbėsime apie pasibjaurėtiną praėjusių me- 
tų reikalą? Aš pavargau. 

Tokie nusiskundimai Faifo nesugraudino. 

- Visa tai prasidėjo, kai užvakar Florinos bibliotekoje kažkas 
užsisakė knygas apie erdvės analizę. Ryšys ganėtinai aiškus. Ne- 
trukus ir patys suprasite, kad sakau tiesą. Iš pradžių apibūdinsiu 
tris žmones, įsivėlusius į bibliotekos incidentą ir prašyčiau neper- 
traukti manęs bent kelias minutes. 

Pirmas - seniūnas, pavojingiausias trijulės narys. Gyvenda- 
mas Sarke pasižymėjo išskirtiniu protu bei ištikimybe. Deja, da- 

bar nusprendė panaudoti savo sugebėjimus prieš mus. Jis neabe- 
Jotinai atsakingas už visas keturias žmogžudystes. Kaip čiabuvis, 
pasidarbavo neblogai, turint omenyje, kad nudaigojo du patrulius 
bei sarkitą ir įstengė likti laisvėje. 

Antrasis asmuo - čiabuvė moteris. Neišsilavinusi ir, atvirai 
kalbant, nereikšminga. Visgi per šias porą dienų įdėmiai patik- 
rinus kiekvieno individo istoriją, paaiškėjo, kad jos tėvai priklau- 
sė “Kirto sielai“, jei tik kas nors iš jūsų atsimenate tuos juokin- 
gus valstiečius sąmokslininkus, kuriuos be problemų išgliaudė- 
me prieš dvidešimt metų. 

Trečiasis Žmogus - pats keisčiausias. Tai paprastas fabriko 
darbininkas. Be to, idiotas. 

Bortas su griausmu iškvėpė orą, Stynas šaižiai sukrizeno. Ba- 
las sėdėjo užsimerkęs, o Runas nė nepajudėjo tamsioje kubo erd- 
vėje. 

- Pavartojau Žodį “1diotas" tiesiogine prasme, - tęsė Faifas. 
- SD agentai nusivarė nuo kojų, bet neįstengė iškapstyti informa- 
cijos apie jo praeitį, siekiančią toliau nei dešimt su puse mėne- 
sių. Jį rado kaime, netoli pagrindinio Florinos metropolio, visiš- 
kai sutrikusios psichikos. Jis negalėjo nei vaikščioti, nei kalbė- 
ti. Negalėjo net pats valgyti. 

Įsidėmėkite, žmogus pasirodė prabėgus porai savaičių nuo 
erdvės analitiko dingimo. Negana to, vos per kelis mėnesius iš- 
moko kalbėti ir dirbti kirto fabrike. Koks idiotas sugebėtų pasiek- 
ti tokių aukštumų? 

“ - Jeigu jis buvo apdorotas sąmonės zondu, tuomet... - ener- 
gingai įsiterpė Stynas ir kone užspringo nebaigdamas sakinio. 

- Štai ir autoritetingo specialisto nuomonė, - sarkastiškai 
mestelėjo Faifas. - Beje, man irgi šovė tokia mintis, neprisireikė 
net Styno užuominų. Tai vienintelis įmanomas paaiškinimas. 

Kaip Žinia, sąmonės zondu galima naudotis tiktai Sarke ar- 
ba Florinos Aukštutiniame Didmiestyje. Nuodugniai ištyrus pas- 
tarojo medicinines įstaigas, nebuvo aptikta jokių neteisėtų zon- 
davimo pėdsakų. Vienas mūsų agentas susiprotėjo peržiūrėti per 
tuos vienuolika mėnesių mirusių gydytojų bylas. Pasirūpinsių, 
kad jis būtų paaukštintas pareigose už tokią nuostabią idėją. 

Galų gale pavyko surasti užrašus apie mūsų idiotą. Prieš še- 
šis mėnesius valstietė, arba antroji trijulės narė, atvežė jį į miestą 
fiziniam patikrinimui. Akivaizdu, jog darė tai paslapčia, nes pa- 

siprašė atleidžiama nuo darbo visiškai kita dingstimi. Idiotą ap- 
žiūrėjęs gydytojas aptiko nepaneigiamų sąmonės zondavimo įro- 
dymų. 

O štai įdomiausia vieta. Gydytojas dirbo ne tik Aukštutinia- 
me, bet ir Žemutiniame Didmiestyje. Jis buvo vienas iš tų idea- 
listų, maniusių, jog čiabuviai nusipelno aukščiausios klasės me- 
dicininės priežiūros. Nenorėdamas nuolatos keliauti lifiu, jis sau- 
gojo bylų kopijas abiejuose kabinetuose. Galbūt, neizoliuojant 
sarkitų įrašų nuo florniečių, jo idealistinė siela jautė pasitenkini- 
mą. Tačiau idioto byla neturėjo kopijos. Vienintelė, kuri neturėjo 
kopijos. 

Kodėl taip atsitiko? Tarkim, dėl kažkokios nežinomos prie- 
žasties, jam nereikėjo dublikato. Tuomet kodėl mūsų puspročio 
byla atsidūrė Aukštutinio Didmiesčio kabinete? Kodėl ne Žemu- 
tinio? Galų gale tas žmogus - florinietis. Jį atvedusi moteris taip 
pat buvo čiabuvė. Sveikatos patikrinimas įvyko Žemutinėje mies- 
to dalyje. Visa tai užfiksuota įrašų kopijoje. 

Šią mįslę ne taip jau sunku įminti. Byla buvo abiejuose ka- 
binetuose, tačiau vieną jų, saugomą floriniečių skyriuje, kažkas 
sunaikino, nežinodamas, kad Aukštutiniame Didmiestyje yra ko- 
pija. 

Idioto apžiūros įrašuose mūsų agentai aptiko pažymą, kurią 
gydytojas, laikydamasis visų taisyklių, ketino nusiųsti į SD. Šiaip 
ar taip, apdorotasis sąmonės zondu galėjo būti nusikaltėlis ar net 
psichopatas. Po savaitės mūsų idealistas Žuvo avarijoje. Sutapi- 
mų, kaip iš gausybės rago, tiesa? 

- Jūs pasakojate mums tikrą detektyvinę istoriją, - atsimerkęs 
pasakė Balas. 

- O, taip, - patenkintas sušuko Faifas. - Ir šiuo metu aš tapau 
detektyvu. 

- Ką nors kaltinate? - sušnibždėjo Balas pavargusiu balsu. 

- Kol kas ne. Leiskite man pažaisti seklį dar truputėlį. 

Faifas neabejojo, jog Sarką užklupo pati pavojingiausia krizė 
visoje planetos istorijoje, bet kažkodėl dabartinė situacija jam 
teikė neišpasakytą malonumą. 

- Aptarkime istoriją iš kitos pusės, - pratęsė jis. - Kuriam lai- 
kui užmirškime idiotą ir prisiminkime kosminės erdvės analiti- 
ką. Pirmą kartą išgirdome apie tą žmogų, Transporto Biurui pa- 
skelbus, kad netrukus nusileis jo laivas. Šiek tiek anksčiau gavo- 

me ir paties analitiko pranešimą. 

Jis taip ir nepasirodė. Išgaravo iš artimojo kosmoso lyg dū- 
mas. Negana to, dingo ir analitiko žinutė, kuri buvo perduota 
Transporto Biurui. TEAB tvirtina, kad mes specialiai ją slepia- 
me. SD mano, kad jie sukūrė nelemtą pranešimą propagandiniais 
tikslais. Dabar esu beveik tikras, kad suklydo abidvi organizaci- 
jos. Žinutė buvo išsiųsta, bet Sarko vyriausybė jos neslėpė. 

Įsivaizduokime trumpam, jo egzistuoja ponas Iksas, kuriam 
lengvai pasiekiami Transporto Biuro dokumentai. Sužinojus apie 
erdvės. analitiką, jam užtenka proto ir sugebėjimų imtis neatidė- 
liotinų veiksmų. Ponas Iksas paslapčia išsiunčia subeterinę žinią 
į atvykėlio laivą, nukreipdamas šį į nedidelį privatų kosmouos- 
tą, o analitikui nelieka nieko kito, kaip paklusti nurodymui. 

Ponas Iksas pasisavino lemtingąjį analitiko pranešimą dėl 
kelių priežasčių. Bent man taip atrodo. Pirma, norėdamas sunai- 
kinti įrodymus ir taip sutrikdyti paieškas. Antra, mėgindamas už- 
sitarnauti pamišėlio analitiko pasitikėjimą. Tarkim, atvykėlis ma- 
nė galįs kalbėti tik su savo yvyresnybe, todėl ponas Iksas norėjo 
įtikinti žmogų, kad jis jau žino esmines istorijos smulkmenas. 

Nekyla jokių abejonių, kad analitikui atsirišo liežuvis. Gal- 
būt jis šnekėjo nerišliai, beprotiškai, tačiau Iksas suprato turįs sa- 
vo rankose nuostabų propagandinį ginklą. Išsiuntęs didiesiems 
skvairams, tai yra mums, šantažuojančius laiškus, jis būtų vyk- 
dęs savo planą, apie kurį pasakojau jums prieš metus. Tiesa, tuo 
metu galvojau, jog čia pasidarbavo Trantoras. Mums nesutikus 
su iškeltomis sąlygomis, jis ketino paskleisti gandus apie Flori- 
nos pražūtį, sužlugdyti gamybą ir priversti mus pasiduoti. 

Bet šioje vietoje jis pirmą kartą prašovė pro šalį. Kažkas iš- 
gąsdino poną Iksą. Aptarsime tai vėliau. Kad ir kaip ten būtų, jis 
nusprendė luktelėti, o tai gerokai komplikavo visą reikalą. Iksas 
nepatikėjo analitiko istorija, nors guldau galvą, kad pastarasis 
šnekėjo nuoširdžiai įsitikinęs savo teisumu. Reikėjo kažko grieb- 
tis norint, kad “katastrofos pranašas“ sutiktų palaukti prieš pra- 
nešdamas Galaktikai apie nelaimę. 

Analitikas negalėjo to padaryti, nebent sutrikusioje jo sąmo- 
nėje būtų ištrinti tam tikri prisiminimai. Mano nuomone, Iksas 
nežudė atvykėlio, nes norėjo informacijos šaltinio (galų gale jis 
nieko neišmanė apie kosminės erdvės analizę, o šantažas nieka- 
da nesiremia grynu blefu), arba įkaito nesėkmės atveju. Apsvars- 

tęs visus variantus, Iksas pasinaudojo sąmonės zondu, kuriuo ap- 
dorotas analitikas virto idiotu, bent trumpam nekeliančiu jokios 
grėsmės. Žinoma, po kurio laiko jis turėjo atgauti savo protinius 
sugebėjimus. 

Koks kitas žingsnis? Užsitikrinti, kad niekam iš valdžios at- 
stovų nepavyktų surasti pamišusio analitiko. Šioji plano dalis bu- 
vo įvykdyta tiesiog genialiai paprastai. Nuskraidintas į Floriną 
analitikas beveik metus gyveno kaip nevisprotis čiabuvis, besi- 
darbuojantis kirto fabrike. 

Turbūt per tuos metus ponas Iksas, arba jo patikėtinis retsy- 
kiais užsukdavo į miestelį, kuriame įkurdino savo auką, norėda- 
mas įsitikinti, kad ši pakankamai saugi ir nesiskundžia sveikata. 
Kažkokiu būdu, vieną kartą atvykęs į Floriną, jis sužinojo, jog 
žmogus lankėsi pas gydytoją, o pastarajam nekilo problemų at- 
pažinti sąmonės zondavimo poveikį. Gydytojas Žuvo, jo praneši- 
mas dingo, bent jau iš Žemutinio Didmiesčio kabineto. Štai, kur 
prašovė Iksas. Jis niekada nepagalvojo, kad viršutinėje miesto 
dalyje egzistuoja bylos kopija. 
smegeninė veikė pakankamai gerai, kad jis suprastų - beprotiš- 
kose klejonėse slypi vertinga informacija. Turbūt mergina, pri- 
žiūrėjusi analitiką, papasakojo seniūnui apie sąmonės zondą. Be- 
je, tai tik hipotezė. 

Štai jums ir visa istorija. 

Faifas sunėrė ant krūtinės savo stiprias rankas lūkuriuodamas 
didžiųjų skvairų reakcijos. 

Pirmasis prašneko Runas. Užsižiebus šviesai jo erdviniame 
kube, storulis mirksėjo ir šypsojosi. 

- Ganėtinai kvaila istorija, Faifai. Dar kelios sekundės tam- 
soje, ir aš būčiau užmigęs. 

- Man regis, jūsų teorija neką realesnė negu pernykščiai pra- 
simanymai, - lėtai ištarė Balas. - Devyniasdešimčia procentu re- 
miasi spėlionėmis. 

- Kvailystės! - išrėžė Bortas. 

- Kas gi tas ponas Iksas? - paklausė Stynas. - Jei nežinote jo 
tapatybės, tuomet visas pasakojimas netenka prasmės. - Jis vog- 
čiomis nusižiovavo pridengdamas smiliumi mažučius baltus dan- 
tis. 

- Bent vienas iš jūsų suvokė esmę, - tarė Faifas. - Svarbiau- 

sia yra išsiaiškinti, kas yra ponas Iksas. Jei mano analizė teisin- 
ga, paslaptingasis asmuo privalo turėti ryšių Civilinėje Tarnybo- 
je, išmanyti sąmonės zondavimo procedūrą. Tai žmogus, geban- 
tis surengti galingą šantažo kampaniją, be didelių keblumų nu- 
gabenti analitiką iš Sarko į Floriną, suorganizuoti tenykščio gy- 
dytojo žmogžudystę. Kaip matote, jam netrūksta nei proto, nei 
valdžios, todėl drįstu teigti, jog tai vienas iš didžiųjų skvairų. Ką 
pasakysite? 

Bortui pašokus iš savo vietos, jo galva pradingo už erdvinio 
kubo ribų. Stynas prapliupo šaižiai, isteriškai kvatoti. Karštligiš- 
kai sužibo Runo akys, nugrimzdusios į riebalinį veido sluoksnį. 
Balas lėtai papurtė galvą. 

- Vardan Kosmoso, Faifai, ką jūs kaltinate? - sumaurojo Bor- 
tas. 

- Kol kas nieko, - neprarado pusiausvyros Faifas. - Pirštu ne- 
parodysiu, bet patarčiau susimąstyti. Paprastas sarkitas nebūtų 
įstengęs padaryti to, ką pavyko atlikti ponui Iksui. Teliekame 
mes penki. Galiu garantuoti šimtu procentu. Kuriam gi iš mūsų 
šovė mintis regzti tokias intrigas? Visų pirma, ne man. 

- Mums reikėtų patikėti jūsų garbės žodžiu? - prunkštelėjo 
Runas. 

- Nebūtina, - atkirto Faifas. - Aš vienintelis neturiu motyvo. 
Iksas siekia kirto industrijos kontrolės. Tuo tarpu aš valdau treč- 
dalį Florinos žemių. Man užtektų fabrikų, mechaninių įrengimų, 
prekybinių laivių flotilės, kad sėkmingai išstumčiau jus iš verslo 
nesiimdamas tokio komplikuoto reikalo, kaip šantažas. 

Faifas kone užkimo bandydamas perrėkti balsų šurmulį. 

- Išklausykite mane! Jūs visi turite motyvų. Runui priklauso 
mažiausias žemynas. Žinau, kad jam tai nepatinka. Galite net ne- 
apsimetinėti. Balo giminė pati seniausia iš visų didžiųjų skvairų. 
Kitados Sarką valdė jo šeima. Neabejoju, kad jis nepamiršo šio 
fakto. Bortas pyksta, kad mūsų taryba draudžia jam tvarkytis sa- 
vosiose teritorijose “rimbo ir blasterio" stiliumi. Stynas garsėja 
prabangiais pomėgiais, bet jo finansinė būklė pakankamai pras- 
ta. Noras kompensuoti nuostolius gali būti stipriu akstinu. Štai, 
visi įmanomi motyvai. Pavydas. Valdžios ir pinigų troškimas. 
Prestižo klausimas. Taigi kuris iš jūsų esate ponas Iksas? 

Senojo Balo akys nuožmiai blykstelėjo. 

- Jūs nežinote? 

- Nesvarbu. Kaip minėjau, po pirmųjų laiškų kažkas išgąsdi- 
no Iksą (tegul jis lieka anonimu). Ar nutuokiate kas?" Galiu atsa- 
kyti. Pirmasis mūsų susitikimas, kurio metu raginau jus veikti 
vieningai. Iksas dalyvavo pokalbyje. Iksas buvo ir yra vienas iš 
mūsų. Jis žinojo patirsiąs nesėkmę, jei mes susivienysime, ir tuo 
pat metu tikėjosi, jog didieji skvairai iki paskutinio momento 
teiks pirmenybę nepajudinamam žemynų autonomijos idealui. 
Supratęs, kad suklydo, jis nusprendė palaukti ramesnių dienų. 

Tačiau jis vėl padarė klaidą. Mes vis dar galime susivieny- 
ti, beje, vieninteliu įmanomu būdu, turint omenyje, kad Iksas - 
vienas iš didžiųjų skvairų. Privalome atsisakyti žemynų autono- 
mijos. Negalime leisti sau tokios prabangos, nes dėl Ikso intrigų 
mums gresia ekonominis krachas arba politinė Trantoro okupa- 
cija. Pripažinkite, jog šiuo metu jūs galite pasitikėti tiktai mani- 
mi, todėl aš skelbiu save suvienyto Sarko vadovu. Ką pasakysi- 
te, didieji skvairai? 

Jie garsiai šaukė, pakilę iš savo vietų. Bortas grūmojo kumš- 
čiu, net apsiputojęs iš pykčio. Tačiau skvairai nieko negalėjo pa- 
daryti Faifui, besišypsančiam prie savo stalo, kitame žemyne, ir 
stebinčiam, kaip jie purkštauja. 

- Jūs neturite kitos išeities, - pasakė jis. - Po pirmojo mūsų 
pasitarimo, per šiuos metus ėmiausi tam tikrų atsargumo priemo- 
nių. Kol jūs, keturi, klausėtės mano pasakojimo, laivyno kontrolę 
perėmė man ištikimi karininkai. 

- Išdavystė! - užstaugė jie. 

- Išdavystė žemynų autonomijai, - atšovė Faifas. - Ištikimy- 
bė Sarkui. 

Styno pirštai nervingai susipynė tarpusavyje, rusvi jų galiu- 
kai vieninteliai išsaugojo spalvą, likusi kūno dalis mirtinai išba- 
lo. 

- Viskuo kaltas Iksas. Net jei vienas iš mūsų yra nusikaltėlis, 
kiti trys nieko blogo nepadarė. Aš nesu Iksas. - Jis tūžmingai ap- 
sidairė. - Tai kažkas iš jų. 

- Tie trys galės suformuoti mano vyriausybę, jei tik panorės. 
Jie neturi ko prarasti. 

- Bet jūs nesakote, kuris iš mūsų šantažuoja kitus, - paleido 
gerklę Bortas. - Jūs vengiate išduoti Ikso tapatybę, nes... nes... - 
jam pritrūko kvapo. 

- Nevengiu. Po dvidešimt keturių valandų aš jau žinosiu, kas 
slepiasi po Ikso kauke. Nejau neminėjau? Kosminės erdvės ana- 

litikas, apie kurį tiek daug kalbėjome, pakliuvo į mano rankas. 

Jie užsičiaupė ir įtariai susižvalgė. 

Faifas tyliai nusijuokė. 

- Svarstote, kas išdavikas? Vienas iš jūsų tai žino, galite tuo 
neabejoti. Po dvidešimt keturių valandų žinos visi. Atminkite po- 
nai, kad jūs bejėgiai. Karo laivai priklauso man. Geros dienos! 

Valdingas rankos mostas bylojo, kad jis kuo puikiausiai nu- 
tuokia esąs padėties šeimininku. 

Erdviniai kubai užgeso vienas po kito, tarsi vakuumo gelmių 
žvaigždės, išblėstančios panoraminiame susprogdinto erdvėlaivio 
ekrane. 

Stynas atsisveikino paskutinis. 

- Faifai, - nedrąsiai prabilo jis. 

Didysis skvairas pakėlė galvą. 

- Taip? Laukėte, kol liksime dviese? Norite prisipažinti, kad 
esate Iksas? 

Styno veidas persikreipė iš siaubo. 

- Ne, ne. Garbės žodis. Tik galvojau paklausti, ar jūs rimtai 
kalbėjote. Turiu omenyje, žemynų autonomiją ir visą kitą. 

Abejingai įsmeigęs akis į senąjį chronometrą, Faifas atsakė: 

- Geros jums dienos. 

Šniurkštelėjęs nosimi Stynas paspaudė kontaktinį jungiklį ir 
išnyko. 


Faifas liko sėdėti nejudėdamas. Dabar, kai baigėsi pasitari- 
mas ir atslūgo krizės įkarštis, jį apėmė depresija. Belūpė burna 
įsirėžė plačiame veide it gilus pjūvis. 

Visi samprotavimai rėmėsi tuo faktu, kad išprotėjęs erdvės 
analitikas tauškia niekus - kad nėra jokio mirtino pavojaus. Ko- 
dėl gi Džansas iš TEAB ištisus metus nenumaldomai ieškojo pa- 
mišėlio? Kodėl jam prisireikė išgirsti nebūtas pasakėles iš pirmų 
lūpų? 

Faifas neprasitarė apie tai kitiems skvairams. Netgi sau var- 
giai drįso pripažinti, kad jo sieloje sudygo abejonių sėkla. Gal- 
būt analitikas niekada nebuvo susipykęs su protu? Galbūt kirto 
pasauliui iš tiesų gresia sunaikinimas? 

Priešais didįjį skvairą pasirodė florinietis sekretorius. 

- Sere, - negyvu balsu tarė jis. 

- Ko reikia? 

- Sarke nusileido laivas su jūsų dukterimi. 

- Ar analitikui su čiabuve nieko nenutiko? 

- Ne, sere. 

- Noriu dalyvauti kvotoje. Tegul niekas nebando jų tardyti, 
kol aš neatvyksiu... Kokių naujienų sulaukėme iš Elorinos? 

- Suimtas seniūnas skraidinamas į Sarką, sere. 


13. JACHTININKAS 


Tirštėjant sutemoms, skaisčiau nutvisko kosmouosto prožek- 
toriai, apšviesdami aikšteles tarsi vėlyvo popiečio saulė. Kaip ir 
kituose Aukštutinio Didmiesčio uostuose, devintajame kiaurą pa- 
rą plieskė šviesa, nuo kurios vidurdienį net skaudėdavo akis. Tie- 
sa, tai tik smulkmena. 

Markis Dženras žinojo, jog tai netikra diena, nes, jam įeinant 
į kosmouostą, už nugaros liko naktiniai Didmiesčio žiburiai. 
Nors ir būdami pakankamai ryškūs, jie negalėjo pakeisti dienos 
šviesos. 

Dženras stabtelėjo prie pagrindinio įėjimo, regis, visiškai ne- 
sužavėtas gigantiškos pasagos forma išsidėsčiusiais trimis tuzi- 
nais angarų ir penkiomis pakilimo aikštelėmis. Tokie vaizdai pa- 
tyrusiam jachtininkui ne naujiena. 

Jis iškrapštė iš kišenės ilgą violetinę cigaretę, apgaubtą per- 
matoma sidabrine kirto plėvele, ir įsikando ją tarp lūpų. Riešku- 
čiose pridegęs cigaretės galiuką, giliai įtraukė smaragdinį dūmą, 
kuris po akimirkos ištrūko į laisvę pro šnerves. 

Vyriškis sumurmėjo: 

- Visi užsiima įprastais reikalais. 

Jachtininkų komiteto narys, apie kurio pareigas subtiliai liu- 
dijo viena raidelė, išgraviruota tunikos sagoje, paskubomis žengė 
link Dženro, niekuo neišduodamas savo nekantravimo. 

- O, Dženrai! Kodėl gi mums neužsiimti įprastais reikalais? 

- Sveikas, Doti. Tiesiog pamaniau, kad kilus tokiai sumaiš- 
čiai kokiam nors protingam vaikinui galėjo šauti į galvą uždaryti 
uostus. Dėkui Sarkui, jog to neįvyko. 

Komiteto narys surimtėjo. 

- Juk žinai, kad ši galimybė egzistuoja. Ar girdėjai paskuti- 
nes naujienas? 


“ww "uo 

- Kaip tu atskiri paskutines naujienas nuo priešpaskutinių? 

- Tik norėjau paklausti, ar girdėjai, kad išsiaiškinta čiabuvio 
tapatybė? Žudiko? 

- Jį sugavo? 

- Ne. Bet valdžia žino, kad jo nėra žemutinėje miesto daly- 
je. 

- Tikrai? Kur gi jis slepiasi? 

- Aukštutiniame Didmiestyje. Čia. 

- Netauzyk niekų. - Dženras išsprogino akis, paskui nepatik- 
liai prisimerkė. 

- Garbės žodis, - šiek tiek įsižeidęs atsakė komiteto narys. - 
Tai nepaneigiamas faktas. Po Kirto greitkelį blaškosi patruliai. 
Jie apsupo Centrinį Parką, visus veiksmus koordinuoja Didžio- 
joje Arenoje susibūrusios viršūnėlės. 

- Na, galbūt. - Dženras nerūpestingai pažvelgė į angarus. - 9- 
ajame uoste nesilankiau maždaug porą mėnesių. Ar čia pasirodė 
naujų laivų? 

- Ne. Išskyrus Hjordesio “Ugninę strėlę". 

Dženras palingavo galvą. 

- Jau esu ją matęs. Chromuotas šlamštas. Bjauru pagalvoti, 
kad man teks pačiam projektuoti jachtą. 

- Parduodi savo “Kometą V"? 

- Parduodu arba atsikratau. Kaip pavadinsi, taip nesugadin- 
si. Man atsibodo tie naujausi modeliai. Jie pernelyg automatiniai. 
Jei visi pradės kompiuteriais programuoti skrydžių trajektorijas, 
sužlugs pati sorto šaka. 

- Kiti šneka panašiai, - sutiko komiteto narys. - Žinai, ką pa- 
sakysiu? Jei rinkoje pasirodys senesnio modelio jachta, pakanka- 
mai geros būklės, aš būtinai tau pranešiu. 

- Ačiū. Nieko prieš, jei truputį paslampinėsiu po uostą? 

- Žinoma, ne. Vaikščiok, kiek nori. - Komiteto narys vypte- 
lėjo, pamojavo ranka ir nukėblino šalin. 

Dženras lėtai nusvyravo link angarų, lūpų kamputyje įsikan- 
dęs pusiau susmilkusią cigaretę, vertinančiu žvilgsniu nudelbda- 
mas kiekvieną jachtą. 

Prie 26-0jo angaro jo akyse žybtelėjo susidomėjimo liepsne- 
lės. Palinkęs virš nedidelės pertvaros vyriškis mandagiai sušuko: 

- Skvaire? 

Po trumpos pauzės, niekam neatsakius, jis vėl riktelėjo, šiek 
tiek energingiau ir ne taip mandagiai. 

Iš angaro gelmių išnirusio skvairo išvaizda nepadarė didelio 
įspūdžio. Nekalbant apie tai, kad žmogus dėvėjo paprastus dra- 
bužius, o ne jachtininko kostiumą, jam verkiant reikėjo apsiskusti 
ir pasikeisti seniai iš mados išėjusią beretę, užsmauktą iki pat au- 
sų. Be to, skvairo veide atsispindėjo niekuo nepagrįstas įtarumas. 

- Aš esu Markis Dženras, sere. Ar tai jūsų laivas? 

- Taip, - išspaudė skvairas. 

Nekreipdamas dėmesio į įsitempusią pašnekovo povyzą 
Dženras kilstelėjo galvą ir įdėmiai apžiūrėjo jachtos kontūrus. 
Tada nuspriegė nuorūką, kuri blykstelėjo ore ir nepasiekusi že- 
mės išgaravo. 

- Nepyksite, jei užeisiu vidun? - pasiteiravo Dženras. Skvai- 
ras padvejojo ir atsitraukęs leido smalsuoliui įeiti. Šis pasidomė- 
jo: 

- Koks jūsų laivo variklis, sere? 

- Kodėl klausiate? 

Tamsaus gymio ir juodų akių, trumpai nusikirpęs plaukus, 
Dženras buvo puse galvos aukštesnis už savo pašnekovą. Jis nu- 
sišypsojo, pademonstruodamas baltus lygius dantis, ir atsakė: 

- Atvirai kalbant, norėčiau nusipirkti naują jachtą. 

- Jums patiko šis laivas? 

- Dar nežinau. Ieškau kažko panašaus už padorią kainą. Gal- 
būt leistumėte apžiūrėti valdymo sistemas ir variklius? 

Skvairas nepratarė nė žodžio. 

- Jums spręsti, - šaltai ištarė Dženras ir nusisuko. 

- Gal ir parduočiau, - prabilo skvairas. Panaršęs kišenėje pri- 
dūrė: - Štai licenzija. 

Dženras dirstelėjo į abi kortelės puses žinovo akimis ir ati- 
davė ją atgal. 

- Jūs esate Deimonas? 

Skvairas linktelėjo. 

- Galite užeiti, jei vis dar norite. 

Trumpam atsigręžęs į didžiulį kosmouosto chronometrą, ku- 
rio rodyklės aiškiai blizgėjo netgi dirbtinoje dienos šviesoje, 
Dženras pamatė, kad po saulėlydžio praėjo daugiau nei viena va- 
landa. 

- Dėkui. Gal parodysite kelią? 

Skvairas kyštelėjo ranką į kišenę ir ištraukė ją laikydamas 
raktų plokštelių rinkinį. 

- Tik po jūsų, sere. 

Dženras pervertė plokšteles ieškodamas kodinės “laivo" at- 
žymos. Skvairas aiškiai neketino palengvinti jam užduoties. 

- Šitas? - pasitikslino Dženras ir užlipęs trumpučiu trapu iki 
oro šliuzo pertvaros apžiūrėjo dešinėje pusėje besidriekiančią 
siūlę. - Nematau... O, šiai kur jis. - Vyriškis žengė kairėn ir pa- 
niro į lėtai atsivėrusios angos tamsą. Kai už jųdviejų nugarų už- 
sitrenkė liukas, automatiškai įsijungė raudona oro šliuzo lempelė. 
Netrukus prasivėrė vidinės durys, ir abu vyrai atsidūrė jachtos 
koridoriuje, per visą ilgį apšviestame mirgančiais žibintais. 


Mirlinas Terensas neturėjo kitos išeities. Tuo labiau, jog nė 
neprisiminė, kada jam egzistavo toks dalykas, kaip "išeitis". Ap- 
imtas nevilties, nežinodamas, ko griebtis, seniūnas praleido tris 
ilgas, kankinančias valandas šalia Deimono laivo. Anksčiau ar 
vėliau jį būtų sugavę patruliai. 

Bet štai lyg iš niekur išdygo vyrukas, nusižiūrėjęs 26-0jo an- 
garo jachtą. Bendraudamas su atėjūnu taip betarpiškai, jis iš kar- 
to išsiduos esąs apsišaukėliu. Tačiau pasilikti čia irgi nevalia. 

Jachtoje bent jau bus maisto. Keista, kad tokia mintis neding- 
telėjo anksčiau. 

- Ne už kalnų vakarienės metas. Pageidautumėte užkąsti? - 
paklausė Terensas. | 

- Galbūt vėliau, - mestelėjo per petį vyrukas. - Bet vis tiek 
ačiū. 

Terensas neketino kartoti pasiūlymo. Tiesiog leido Dženrui 
laisvai braidžioti po laivą, o pats prisėdo prie puodo su mėsa ir 
vaisių, įvyniotų į celofaninę plėvelę. Pavalgęs godžiai atsigėrė 
vandens ir išsimaudė dušo kabinoje, įrengtoje šalia virtuvės, ki- 
toje koridoriaus pusėje. Kaip gera bent trumpam nusimesti nuo 
galvos ankštą beretę! Jam netgi pavyko surasti nedidelę spintą, 
iš kurios išsitraukė švarius drabužius. 

Kai Dženras sugrįžo, seniūnas jautėsi kur kas labiau pasiti- 
kįs savimi. 

- Ką pasakytumėte, jei išbandyčiau laivo galimybes kosmo- 
se? - paklausė Dženras. 

- Neprieštarauju. Ar pajėgsite susitvarkyti su šiuo modeliu? 

- Terensas sugebėjo nutaisyti visiškai abejingą intonaciją. 

- Manau, kad taip, - šyptelėjo vyrukas. - Nesikuklindamas 
prisipažinsiu, kad moku valdyti bet kokius eilinius jachtų mode- 
lius. Šiaip ar taip, išdrįsau be jūsų žinios susisiekti su valdymo 
bokštu ir gavau leidimą pakilti. Štai, galite patikrinti mano jach- 
tininko licenziją. 

Paviršutiniškas Terenso dirstelėjimas niekuo nesiskyrė nuo 
Dženro žvilgsnio, kai jachtininkas vartė rankose laivo šeimininko 
kortelę. 

- Atiduodu valdymo sistemas į jūsų rankas, - tarė seniūnas. 


Jachta išniro iš angaro tarsi erdvėje pakibęs banginis. Dia- 
magnetizuotas korpusas lėtai sklendė oru, atsiplėšęs nuo žemės 
per tris colius. 

Terensas matė, kaip profesionaliai Dženras valdo kontroli- 
nius prietaisus. Nuo menkiausio jo prisilietimo, laivas krūptelė- 
davo it gyvas padaras. Panoraminiame ekrane švytintis dirbtinis 
uosto atvaizdas raibuliavo po kiekvieno piloto judesio. 

Jachta sustojo pakilimo aikštelėje. Kai diamagnetinis laukas 
sustiprėjo prie pirmgalio, šis ėmė krypti aukštyn. Terensas nie- 
ko nepajuto, nes, piloto kabinai įjungus universalų kardaninį su- 
jungimą, pakito gravitacijos pobūdis. Laivugalio antbriauniai pa- 
mažu įsitvirtino specialiose aikštelės įrantuose, ir jachta sustin- 
go vertikalioje būsenoje. 

Atsivėręs diuraliminio stogas pranyko šimto jardų aukščio 
sienose, kurių sluoksniai sugerdavo pirmąsias hiperatominių va- 
riklių energijos iškrovas. 

Apsimainęs su valdymo bokštu paslaptingos informacijos 
srautu, Dženras pareiškė: 

- Liko dešimt sekundžių iki pakilimo. 

Kvarciniame vamzdelyje atgaline tvarka blykčiojo raudoni 
skaitmenys. Kai nušvito nulis, galinga jėga prispaudė Terensą 
prie krėslo. Jį užliejo panikos banga. 

- Kaip sekasi? - suniurnėjo seniūnas. 

Atrodė, kad pagreitis niekaip nepaveikė Dženro, kuris ramiai 
atsakė: 

- Gana gerai. 

Terensas atsilošė į krėslo atramą, stengdamasis atsipalaiduoti 
ir nepaisyti dusinančio slėgio, stebėdamas, kaip panoraminiame 

ekrane išryškėja žvaigždės, laivui perskrodus atmosferos sluoks- 
nį. Nuo kirto medžiagos, besiliečiančios prie odos, dvelkė šalčiu 
ir drėgme. 


Jiedu išsiveržė į atvirą kosminę erdvę. Dženras padidino 
jachtos greitį. Terensas to nepajuto, nors matė, kaip žvaigždės 
blykčioja panoraminiame ekrane, ilgiems ir ploniems jachtinin- 
ko pirštams bėgiojant per valdymo skydo mygtukus, tarsi šie bū- 
tų muzikinio instrumento klavišai. Galų gale ekraną užtvindė iš- 
sipūtusio oranžinio rutulio dalis. 

- Jūs, Deimonai, neblogai prižiūrėjote laivą, - pagyrė Džen- 
ras. - Nors ir nedidukas, jis turi savų privalumų. 

Terensas atsargiai tarstelėjo: 

- Spėju, kad norėsite išbandyti jachtos greitį ir šuolio apim- 
tis. Aš neprieštarausiu. 

Pilotas linktelėjo galva. 

- Puiku. Kur pageidausite skristi? Galbūt... - jis truputį pa- 
dvejojo prieš pratęsdamas, - ...į Sarką? 

Terensas neteko amo ir beveik patikėjo gyvenąs stebuklų pa- 
saulyje. Kaip keistai aplinka įtakojo jo veiksmus! Galima leng- 
vai sau įteigti, jog tai ne "aplinka", o pats likimas. Tiesa, vaikys- 
tėje įsirėžusių prietarų, esą skvairai globoja Florinos čiabuvius, 
ne taip paprasta atsikratyti, tačiau dabar svarbiausia sutelkti dė- 
mesį į Riką, prieš savo valią atsidūrusį Sarke ir pamažu atgau- 
nantį atmintį. Žaidimas dar nebaigtas. 

- Kodėl gi ne, Dženrai? - ištrūko jam. 

- Gerai, tuomet lekiam į Sarką. 

Augant laivo greičiui, Florinos planeta išnyko iš panorami- 
nio ekrano užleisdama vietą žvaigždėms. 

- Per kiek laiko esate greičiausiai nuskriejęs iš Florinos į Sar- 
ką? - paklausė Dženras. 

- Dar nebuvau sumušęs jokių rekordų, - pripažino Terensas. 
- Mėgstu vidutinį greitį. 

- Maždaug per šešias valandas? 

- Taip, retsykiais. 

- Ar nepyksite, jei nušvilpsime per penkias? 

- Nė kiek , - atsakė Terensas. 


Prisireikė ne vienos valandos, kad būtų pasiektas šuoliui tin- 

kamas taškas, pakankamai nutolęs nuo žvaigždės masės iškreip- 
tos kosminės erdvės. 

Terensą kankino nenumaldomas troškimas sumnerkti akis. Jis 
praktiškai nesudėjo bluosto tris naktis, o praėjusių dienų įtampa 
dar labiau sustiprino miego poreikį. 

Dženras pašnairavo į jį. 

- Ko negriūnate ant gulto? 

Ternesas privertė nukarusius savo veido raumenis pavaiz- 
duoti guvią išraišką. 

- Nieko tokio. Nieko baisaus. 

Jis griausmingai nusižiovavo ir atsiprašydamas šyptelėjo. 
Jachtininkas nusigręžė į savo instrumentų pusę, o Terenso akis 
vėl aptraukė migla. 

Kosminės jachtos krėslai privalo būti minkšti ir patogūs, kad 
maksimaliai nuslopintų pagreičio poveikį. Įsitaisęs tokioje sėdy- 
nėje, žmogus gali lengvai užmigti, nepaisant to, kad nejaučia jo- 
kio nuovargio. Terensas, kuris šiuo momentu būtų užknarkęs ir 
ant stiklo šukių, pats nepastebėjo, kaip atsijungė. 

Jis miegojo ištisas valandas, giliai, kaip visada nieko nesap- 
nuodamas. Seniūnas nė nekrūptelėjo, neparodė kitų gyvybės žen: 
klų, išskyrus ritmišką alsavimą, kai nuo jo galvos buvo nutraukta 
beretė. 


Pabudęs Terensas sunkiai ką įžiūrėjo apsnūdusiomis akimis. 
Kelias minutes nesusigaudė, kur randasi. Net pagalvojo, kad guli 
savo seniūno pirkioje. Palaipsniui sugrįžus prisiminimams, jis 
nusišypsojo Dženrui, tebesėdinčiam prie valdymo skydo. 

- Regis, truputį migtelėjau. 

- Pastebėjau. Štai ten - Sarkas. - Jachtininkas linktelėjo gal- 
va į panoraminį ekraną, kuriame nušvito milžiniškas, baltas pla- 
netos išlinkis. 

- Kada leisimės? 

- Maždaug po valandos. 

Visiškai išsiblaivęs Terensas pajuto bendražygio balso into- 
nacijoje subtilius pokyčius. Jį tarsi apliejo ledinis vanduo, supra- 
tus, jog Dženras spaudžia delne grakščių formų adatinio ginklo 
buožę. 

- Vardan Kosmoso, kas čia... - pradėjo seniūnas, kildamas 
ant kojų. 

- Atsisėsk, - tyliai įsakė Dženras. Kitoje rankoje jis laikė be- 
retę. 

Perbraukęs pirštais per galvą, Terensas čiuptelėjo rusvų 
plaukų sruogą. 

- Taip, akivaizdu, jog tu čiabuvis, - tarė pilotas. 

Terensas nieko neatsakė. 

- Žinojau, kad esi čiabuvis dar prieš patekdamas į vargšo 
Deimono laivą, - pridūrė Dženras. 
sojo į mažučio, mirtino ginklo vamzdį, laukdamas begarsio žybs- 
nio. Pasiekta tiek daug... tiek daug... o žaidimas vis tiek praloš- 
tas. 

Dženras niekur neskubėjo. Tvirtai gniauždamas adatinį gin- 
klą jis lėtai ištarė: 

- Seniūne, tavo didžiausia klaida buvo ta, kad pamanei galįs 
neribotą laiką mulkinti organizuotas policijos pajėgas. Atvirai 
kalbant, tu mėgautumeis laisve netgi dabar, jei nebūtum pasirin- 
kęs savo auka nelaimėlio Deimono. 

- Aš jo nesirinkau, - burbtelėjo Terensas. 

- Tuomet tau paprasčiausiai nepasisekė. Prieš dvylika valan- 
dų Centriniame Parke Alsteras Deimonas laukė savo žmonos. 
Jiedu susitikinėdavo toje vietoje švęsdami pirmos pažinties me- 
tines. Tokius sentimentus puoselėję daugelis jaunavedžių, bet 
akivaizdu, kad jiems ši ceremonija buvo ypač svarbi. Deja, Dei- 
monas nežinojo, jog dėl sąlyginės romantiškos lomos izoliacijos 
jis taps žudiko auka. Kas būtų apie tai pagalvojęs Aukštutiniame 
Didmiestyje'? 

Jei įvykiai būtų klostęsi įprasta vaga, žmogžudžio tapatybė 
nepaaiškėtų daugelį dienų. Tačiau Deimono žmona pasirodė 
slaptoje aikštelėje praėjus vos pusvalandžiui nuo nusikaltimo. 
Neradusi vyro, moteris nustėro. Jis ne tokio tipo žmogus, kad 
įnirštų dėl jos vėlavimo ir pasišalintų, taip tvirtino Deimono 
žmona. Ji dažnai vėluodavo, ir su šiuo faktu vyras taikstėsi, kaip 
su neišvengiamu dalyku. Tada jai šovė į galvą, kad Deimonas ga- 
li laukti žmonos, įlindęs į “jų" olą. 

Tačiau Deimonas lūkuriavo lauke. Keistų aplinkybių dėka, tu 
nutempei lavoną būtent į jaunavedžių pamėgtą olą. Moteris įslin- 
ko į vidų ir aptiko... na, tu Žinai, ką ji aptiko. Apimta šoko ir iste- 

rijos, ji sugebėjo susisiekti su patrulių korpusu, 0 šis savo ruož- 
tu perdavė naujienas mūsų SD skyriui. 

Seniūne, koks apima jausmas, kai šaltakraujiškai nužudai 
žmogų, kurio žmona suranda lavoną jų pamėgtoje, laimingiau- 
siais prisiminimais apipintoje vietoje? 

Terensas kone užspringo ir sušvokštė, sunkiai įžiūrėdamas 
pilotą pro raudoną įsiūčio miglą: 

- Jūs, sarkitai, nužudėte milijonus floriniečių. Moterų, vaikų. 
Lobote mūsų sąskaita. O jachta... - daugiau jis nieko nepajėgė iš- 
spausti. 

- Deimonas nekaltas dėl to, kad gimė tokioje santvarkoje, - 
atšovė Dženras. - Ką darytum, jei būtum sarkitas? Atsisakytum 
savo nuosavybės ir eitum dirbti į kirto laukus? 

- Tuomet šauk! - nuožmiai suriko Terensas. - Ko lauki? 

- Nėra kur skubėti. Laiko su kaupu, kad papasakočiau isto- 
riją iki galo. Mes nebuvome tikri dėl lavono ir žudiko tapatybių, 
bet spėjome, kad pastarojo vaidmuo atitenka tau, o aukos - Dei- 
monui. Šalia kūno rasti patrulio uniformos pelenai bylojo, jog tu 
persirengei sarkito drabužiais. Mes praktiškai neabejojome, jog 
tu patrauksi link Deimono jachtos. Negalvok, seniūne, kad esa- 
me visiški kvaišos. 

Visgi šis reikalas pasirodė sudėtingesnis, nei iš pradžių ma- 
nėme. Tu patekai į beviltišką situaciją ir, priremtas prie sienos, 
tikriausiai būtum nusižudęs, ko mes mažiausiai norėjome. Tave 
reikėjo nugabenti į Sarką ir, svarbiausia, gyvą. 

Turėjau pasitelkti visą įtikinėjimo galią, kad įrodyčiau Sau- 
gumo Departamentui esąs vienintelis, kuris galėtų išspręsti tokią 
subtilią problemą - nuskraidinti tave į Sarką - nesukeldamas jo- 
kio triukšmo. Pripažink, jog man puikiai sekasi. 

Tiesą sakant, iš pradžių nežinojau, ar tu esi mums reikalin- 
gas žmogus. Keista, kad vaikščiojai kosmouoste apsirengęs 
įprastais kasdieniais rūbais. Pamaniau, kad niekas nedrįstų apsi- 
mesti jachtininku be atitinkamo kostiumo. Pamaniau, jog tu no- 
ri būti suimtas ir taip atitraukti dėmesio nuo tikro žudiko. Tarsi 
būtum masalu. 

Dvejodamas nusprendžiau tave išbandyti. Specialiai kišau 
laivo raktų plokštelę į dešiniąją oro šliuzo siūlę, nors visi iki vie- 
no jachtų liukai atsiveria iš kairės pusės. Tavęs nė kiek nenu- 

stebino mano klaida. Paskui paklausiau, ar esi nusigavęs iš Flo- 
rinos į Sarką per šešias valandas. Tu atsakei, jog taip - retsykiais. 
Nepakartojama! Rekordinis skrydžio laikas siekia net devynias 
valandas. 

Būtent tada nusprendžiau, jog tu ne jaukas. Aiškiai matėsi, 
jog nieko neišmanai apie laivus. Man teliko luktelėti, kol užsnūsi 
(sprendžiant iš tavo fizionomijos, nebuvai miegojęs mažiausiai 
kelias paras), nuginkluoti ir laikyti tave savo taikiklyje. Kepurę 
nutraukiau iš paprasčiausio smalsumo. Norėjau pažiūrėti, kaip at- 
rodo sarkito kostiumas, kai iš jo kyšo rusvaplaukė galva. 

Terensas nenuleido akių nuo neuroninio rimbo. Gali būti, 
kad Dženras pastebėjo, kaip virpteli jo žandikauliai. Gali būti, 
kad tiesiog atspėjo, apie ką mąsto seniūnas. 

- Be abejo, aš neturiu teisės nušauti tavęs, jei mėgintum ma- 
ne užpulti. Netgi savigynos tikslais. Bet nemanyk, jog tai sutei- 
kia tau pranašumo. Tik pajudėk, ir liksi be kojos. 

Terensas pajuto, kaip išgaruoja noras veltis į grumtynes. Iš- 
sitiesęs krėsle jis prispaudė delnus prie kaktos. 

Dženras švelniai pasiteiravo: 

- Ar žinai, kodėl visa tai pasakoju? 

Tyla. 

- Visų pirma, - tęsė Dženras, - man patinka regėti, kaip tu 
kankiniesi. Aš nemėgstu žmogžudžių, ypač, kai kalbama apie 
čiabuvius, kurie galabija sarkitus. Man įsakytą pristatyti tave į 
Sarką gyvą, bet niekur nebuvo nurodyta, kad keliaudamas malo- 
niai praleistum laiką. Visų antra, privalai suvokti, į kokį mėšlą 
įrėpliojai, nes, nusileidus Sarke, privalėsi veikti vienas. 

- Ką? - pakėlė galvą Terensas. 

- Saugumo Departementas žino, jog tu atskrendi. Regioninis 
Florinos skyrius nusiuntė šias naujienas, kai tik laivas išniro iš 
planetos atmosferos. Gali dėl to neabejoti. Kaip jau minėjau, man 
būtinai reikėjo įtikinti SD, jog aš vienintelis sugebėsiu tave pri- 
čiupti. 

- Nieko nesuprantu... - nutęsė Terensas, beviltiškai bandyda- 
mas susigaudyti, kas čia vyksta. 

Dženras šaltakraujiškai pareiškė: 

- Jau sakiau, jog turiu nugabenti tave į Sarką sveiką gyvą. 
Tačiau tu pakliūsi ne į SD, o į Trantoro rankas! 

14. PERBĖGELIS 


Selimas Džansas niekada nebuvo flegmatikas. Šiuo atžvilgiu, 
ištisus metus kankinęs susierzinimas nieko nepakeitė. Jis nega- 
lėjo paprasčiausiai siurbčioti vyno žinodamas apie jaudinančius 
atradimus. Trumpai kalbant, jis smarkiai skyrėsi nuo Ludigano 
Abelio. 

Kai Džansas liovėsi piktai rėkęs, esą Sarkui už jokius pini- 
gus negalima leisti pagrobti 1r laikyti įkalinto TEAB atstovo, kad 
ir kokia būtų Trantoro žvalgybos sistemos būklė, Abelis ramiai 
ištarė: 

- Daktare, manau, kad šią naktį jums reikėtų pasilikti čia. 

- Aš turiu įdomesnių užsiėmimų, - šaltai atsakė Džansas. 

- Žinoma, - sutiko Abelis. - Visgi, Sarkui netrūksta įžūlumo, 
jei mano žmonės randami mirtinai pačirškinti blasteriu. Egzistuo- 
ja labai didelė tikimybė, jog nelaimingas atsitikimas gali sutruk- 
dyti jums sulaukti aušros. Todėl siūlyčiau pernakvoti ambasado- 
je. 

Džanso protestai nedavė jokių rezultatų. Visa savo išore 
spinduliuodamas ramybę ir netgi abejingumą, Abelis netikėtai 
prarado klausą. Tvirtai suręstų palydovų apsuptyje analitikas bu- 
vo nuvestas į savo apartamentus. 

Sudribęs į lovą ir spoksodamas į freskomis papuoštas lubas 
(kuriose švytėjo meniška Lenheideno “Arktūro palydovų mūšio" 
kopija), jis žinojo, kad neįstengs sumerkti akių. Staiga pajutęs 
švelnų migdomųjų dujų dvelktelėjimą, Džansas akimoju užsnū- 
do. Po penkių minučių dirbtinis skersvėjis išvalė kambarį nuo 
anestetiko, pakankamai stipraus, kad žmogus prakirmytų aštuo- 
nias valandas. 


Jį pažadino atšiauri aušros prieblanda. Pamatęs Abelį, ana- 
litikas sumirksėjo. 

- Kiek dabar laiko? - paklausė jis. 

- Šešios ryto. 

- Didysis Kosmose. - Džansas apsidairė ir nusimetė antklo- 
dę nuo savo kaulėtų kojų. - Anksti atsikėlėte. 

- Aš nemiegojau. 

- Ką? 

- Patikėkite, jaučiuosi ne itin žvaliai. Būdamas jaunesnis ge- 
riau reaguodavau į antimiegoksiną. 

Džansas sumurmėjo: 

- Norėčiau atsiprašyti jūsų vienai minutėlei. 

Šį kartą įprastos rytinės procedūros neužtruko nė tiek. Jis grį- 
žo atgal į kambarį besijuosdamas diržą aplink tuniką ir tiesinda- 
mas magnetinę siūlę. 

- Na? - prakalbo analitikas. - Esu tikras, kad nusprendėte 
man šį tą papasakoti. Neveltui nemiegojote kiaurą naktį ir paža- 
dinote mane šeštą ryto. 

- Jūs teisus, jūs teisus. - Abelis prisėdo ant Džanso lovos ir 
prapliupo isteriškai kvatoti leisdamas pašnekovui apžiūrėti gels- 
vus plastikinius dantis, visiškai nederančius prie dantenų. - At- 
leiskite, Džansai, - nurimęs prabilo jis. - Jaučiuosi, kaip nesavas. 
Dėl priverstinės nemigos man truputį svaigsta galva. Galbūt ver- 
tėtų pasiūlyti Trantorui, kad pakeistų mane jaunesniu žmogumi. 

Mokslininko atsakyme sumišo sarkazmas ir lašelis netikėtos 
vilties: 

- Sužinojote, kad jie neturi erdvės analitiko? 

- Ne, deja, turi. Atvirai kalbant, juoko protrūkį sukėlė tas 
faktas, kad mūsų žvalgybiniai tinklai išliko nepažeisti. 

Džansas su mielu noru būtų atrėžęs: “Velniai terauna jūsų 
tinklus", - bet susilaikė. 

Abelis pratęsė: 

- Akivaizdu, kad jie žinojo Korovą esant mūsų agentu. Ko 
gero sugebėjo išsiaiškinti ir kitų tapatybes. Tačiau tai tėra men- 
kos žuvelės. Sarkitai nekvaršina dėl jų galvos, tiesiog atidžiai ste- 
bi, ir viskas. 

- Bet kažkodėl užmušė vieną jūsiškių, - priminė Džansas. 

- Ne, - atšovė senasis ambasadorius. - Tai padarė analitiko 
bendražygis, persirengęs patrulio uniforma. 

Mokslininkas išpūtė akis. 

- Nesupratu. 

- Ši istorija gana sudėtinga. Gal sutiktumėte kartu papusry- 
čiauti? Man verkiant reikia užkąsti. 


Gurkšnodamas kavą Abelis papasakojo pastarųjų trisdešimt 
šešių valandų įvykius. 
Priblokštas Džansas pastatė ant stalo iki pusės nugertą 


141 


puodelį ir daugiau nepaėmė jo į rankas. 

- Nors jie paslapčia įsibrovė būtent į tą erdvėlaivį, nevertė- 
tų atmesti tikimybės, kad įgula nesugebėjo aptikti savo pakelei- 
vių. Jei nusiųstumėte savo Žmones į nusileidimo aikštelę... 

- Jūs kuo puikiausiai žinote, kad šiuolaikiniuose laivuose 
įmontuotos sistemos akimoju užfiksuoja kūno šilumos perteklių. 

- Galbūt parodymų niekas nepastebėjo. Skirtingai nuo instru- 
mentų, žmonės neišvengia klaidų. 

- Bergždžios viltys. Paklausykite, anot patikimų šaltinių, tuo 
metu, kai link Sarko artėjo laivas su erdvės analitiku, Faifo skvai- 
ras kalbėjosi su kitais didžiausias skvairais. Tarpžemyniniai pa- 
sitarimai rengiami ypač retai. Nejau tai sutapimas? 

- Pasitarimas vyko dėl erdvės analitiko? 

- Sutinku, tai gana nereikšminga tema. Mūsų pastangomis, ji 
tapo svarbi. Nieko keisto, turint omenyje, kad TEAB užsispyru- 
si ieško jo visus metus. 

- Ne TEAB, - papurtė galvą Džansas. - O aš vienas. Galima 
sakyti, neoficialiai. 

- Skvairai to nežino, ir abejoju, ar patikėtų tiesa. Juolab kad 
šiuo reikalu susidomėjo Trantoras. 

- Mano prašymu. 

- Vėlgi esu priverstas pakartoti, kad skvairai to nežino ir ne- 
patikėtų tiesa. 

Džansui atsistojus, jo kėdė automatiškai pasislinko nuo sta- 
lo. Sunėręs už nugaros rankas mokslininkas plačiais žingsniais 
matavo kilimo ilgį. Protarpiais nudelbdavo Abelį atšiauriu 
žvilgsniu. 

Nerodydamas jokių emocijų, ambasadorius pradėjo gerti an- 
trą kavos puodelį. 

- Kaip jums pavyko tai išsiaiškinti? - galiausiai paklausė 
Džansas. 

- Ką? 

- Viską. Kaip ir kada erdvės analitikas pasislėpė erdvėlaivy- 
je. Kaip ir kokiu būdu seniūnas sugebėjo išvengti persekiotojų. 
Ar jūs bandote mane mulkinti? 

- Mano brangusis daktare Džansai... 

- Pats pripažinote, kad, man nežinant, jūsų žmonės stebėjo 
analitiką. Jūs nenorėjote rizikuoti, todėl pasirūpinote, kad naktį 
praleisčiau saugiai. - Staiga jis atsiminė migdomųjų dujų dvelk- 
telėjimą. 

- Daktare, aš kiaurą naktį palaikiau ryšį su keliais savo agen- 
tais. Mano veiksmus įtakojo... hmm, tarkim, slapta informacija. 
Jūs turėjote iškristi iš žaidimo tam tikram laiko tarpui. Tai, ką 
jums papasakojau, sužinojau iš savo agentų. 

- Nejau jūsų šnipai prasiskverbė į sarkitų vyriausybę, jei 
įstengė pateikti tokias žinias? 

- Be abejo. 

Krūptelėjęs Džansas atsigręžė į ambasadorių. 

- Negali būti! . 

- Nustebote? Visiems gerai žinoma, kokiu stabilumu ir išti- 
kimybe pasižymi Sarko vyriausybė. Priežastis labai paprasta - pa- 
lyginti su floriniečiais, netgi vargingiausiai gyvenantis sarkitas 
gali laikyti save aristokratu, manyti, nors ir klaidingai, kad jis pri- 
klauso valdančios klasės sluoksniui. 

Bet neužmirškite, kad Sarkas nėra milijardierių pasaulis, 
kaip įsitikinusi visa Galaktikas. Manau, jog metus trukusios pa- 
ieškos kuo puikiausiai įrodė jums šį faktą. Aštuoniasdešimties 
procentų sarkitų pragyvenimo lygis ne daug kuo skiriasi nuo kitų 
planetų ir net nuo pačios Florinos. Visuomet atsiras nepatenkintų 
savo padėtimi, kuriuos erzina prabangoje skendintys turčiai ir 
kurie su mielu noru priglunda po mano sparnelių. 

Didžiausia sarkitų vyriausybės silpnybė yra ta, kad ji daugelį 
amžių manė galinti sulaukti maišto protrūkio tiktai iš Florinos ir 
visiškai užmiršo stebėti save. 

- Tie menkaverčiai sarkitai, jei tik jie egzistuoja, negali nu- 
veikti nieko gero, - tarė Džansas. 

- Teisingai, kalbant apie atskirus individus. Tačiau bendrai 
paėmus, jie tampa naudingais įrankiais mūsų žmonėms, užiman- 
tiems aukštesnę padėtį. Kai kurie valdančiojo sluoksnio atstovai 
mintinai išmoko pastarųjų dviejų šimtmečių pamokas ir neabe- 
joja, kad, atėjus laikui, Trantoras užvaldys visą Galaktiką. Ma- 
nau, kad jie teisūs. Tie Žmonės netgi įtaria spėsią savo akimis iš- 
vysti Imperijos įsigalėjimą, todėl iš anksto linksta į laiminčiąją 
pusę. 

Džanso veidą perkreipė grimasa. 

- Pasiklausius jūsų, tarpžvaigždinė politika primena purvinus 
žaidimus. 

- Taip ir yra. Deja, faktas lieka faktu - purvas neišnyksta sa- 
vaime vien todėl, kad jo nematome. Vis dėlto siūlyčiau pakalbėti 

apie kitus faktorius. Tarkim, mums dirba idealistai. Tarkim, ke- 
li vyrai iš Sarko vyriausybės tarnauja Trantorui ne dėl pinigų ar 
būsimos valdžios. Tarkim, jie nuoširdžiai tiki, kad žmonijos gy- 
venimas pagerėtų, nusistovėjus vieningai galaktinei tvarkai, kurią 
gali sukurti vienintelis Trantoras. Vienas iš tokių idealistų yra 
šauniausias mano agentas, dirbantis Saugumo Departamente. 
Šiuo metu jis skraidina į Sarką seniūną. 

- Minėjote, kad seniūnas pateko į nelaisvę, - pastebėjo Džan- 
sas. 

- Teisingai. Jį sulaikė SD. Tiksliau sakant, mano žmogus, pri- 
klausantis SD. - Abelis trumpam suirzo. - Po šių įvykių, jis ne- 
begalės būti toks naudingas. Leidęs pasprukti seniūnui, geriau- 
siu atveju bus pažemintas pareigose, o blogiausiu - paklius į ka- 
lėjimą. Na, nieko nepadarysi! 

- Kokie jūsų planai? 

- Iš pradžių reikia sulaukti seniūno. Nežinau, kaip toliau 
klostysis įvykiai, jam nusileidus į kosmouostą... - Abelis gūžte- 
lėjo pečiais, ir jo seniokiška gelsva oda įsitempė virš skruostikau- 
lių it pergamentas. - Savo ruožtu, skvairai įsitikinę, kad seniūnas 
jų rankose. Pažiūrėsim, kam iš mūsų pirmiem pasiseks jį sučiup- 
ti. Iki tol, neturėtų įvykti nieko ypatingo. 

Paskutinė frazė neatitiko realybės. 


Prisilaikant giežtų taisyklių, įvairių planetų ambasados, įsi- 
kūrusios visoje Galaktikoje, turėjo eksteritorines teises. Žinoma, 
ne visada jų buvo paisoma, išskyrus tuos atvejus, kai gimtosios 
atstovybės planetos jėga keldavo baimingą pagarbą. Praktiškai, 
vienintelio Trantoro pasiuntiniai tegalėjo pasigirti esą nepriklau- 
somi. 

Trantoro ambasados žemes, aprėpiančias beveik visą kvad- 
ratinę mylią, saugojo kareiviai, kurie neleido įsiskverbti į jų te- 
ritoriją jokiam sarkitui, nebent šis gautų oficialų pakvietimą. Net 
ir tuo atveju, jam tekdavo palikti ginklus - jei tik jų turėdavo - 
ambasados prieigose. Suprantama, Trantoro garnizonas būtų at- 
silaikęs prieš rimtą vienos sarkitų kuopos antpuolį ne daugiau, 
kaip porą valandų, tačiau nevertėtų užmiršti, kad nedidelę karių 
grupę rėmė organizuota pusės milijono pasaulių galia. 

Todėl niekam nešaudavo į galvą prasibrauti į draudžiamą zo- 
ną. 

Ambasadai nereikėdavo prašyti sarkitų, kad šie leistų naudo- 
tis kosmouostu, nes savo žemėse ji buvo įsirengusi nusileidimo 
aikšteles, į kurias atskriedavo nedidukai sraigtiniai laivai, pritai- 
kyti skrydžiams atmosferoje, sunaudojantys minimalius energi- 
jos kiekius ir gabenantys įvairių produktų atsargas iš Trantoro 
stoties, kuri sklendė už šimto mylių nuo ribos, žyminčios “plane- 
tinę" ir “laisvąją" erdvę. 

Nūnai virš ambasados pasirodęs sraigtinis laivas nepriklau- 
sė Trantorui, todėl menkoji karinė apsauga akimoju sureagavo į 
neprašytą svečią. Į orą nukrypo adatinio pabūklo vamzdis. Įsijun- 
gė šūvius neutralizuojantys ekranai. 

Per raciją viršun nušvilpė primygtiniai reikalavimai pasi- 
traukti iš svetimos teritorijos, žemyn atsklido nerimo kupinos fra- 
Zės. 

Leitenantas Kemramas nusisuko nuo prietaisų skydo. 

- Nežinau, ką daryti. Tas žmogus tvirtina, kad, mums uždrau- 
dus nutūpti, ne vėliau kaip po dviejų minučių jo laivas bus pa- 
šautas. Jis prašo prieglobsčio. 

Į kambarį įėjęs kapitonas Elijutas atšovė: 

- Na, žinoma. Tuomet Sarkas pareikš, kad mes kišamės į vi- 
daus politiką. Jei Trantoras nuspręs užglostyti kilusius nesklan- 
dumus, mudviem kaip reikiant atsirūgs. Kas jis toks? 

- Neprisistato, - sunkiai valdydamas susierzinimą atkirto lei- 
tenantas. - Sako, kad privalo kalbėtis su ambasadoriumi. Gal jūs, 
kapitone, patarsite man, ką daryti? 

Sutraškėjus trumpųjų bangų imtuvui, pasigirdo beveik iste- 
riškas balsas: 

- Ar ten kas nors yra? Aš leidžiuos. Garbės žodis! Daugiau 
negaliu laukti nė vienos sekundės. - Paskutinius žodžius lydėjo 
cypimas. 

- Didysis Kosmose, aš pažįstu šį balsą, - išspaudė kapitonas. 
- Tegul leidžiasi! Atsakau savo galva! 

Po atitinkamų nurodymų sraigtinis laivas nėrė žemyn, kur 
kas greičiau nei derėtų. Matyt kontrolinius prietaisus valdė nepa- 
tyrusi, panikos apimta ranka. Adatinis pabūklas liko nukrypęs į 
dangų. 

Kapitonas susisiekė su Abeliu, ir netrukus visa ambasada su- 
bruzdėjo lyg pabaidytas paukščių pulkas. Po dešimties minučių 
įkandin pirmojo laivo atskriejo sarkitų flotilė, kuri prieš išnykda- 

ma grėsmingai sklendė virš galvų dvi valandas. 


Abelis, Džansas ir atvykėlis sėdo prie pietų stalo. Senasis 
ambasadorius stebėtinai šaltakraujiškai - žinant visas aplinkybes 
- vaizdavo mandagų šeimininką. Rodos, jis nė neketino klausti 
didžiojo skvairo, kodėl šiam prisireikė prieglobsčio. 

Negalėdamas pasigirti tokia savitvarda, Džansas sušnypštė 
Abeliui: 

- Vardan Kosmoso! Ką mums su juo veikti? 

Ambasadorius maloningai šyptelėjo. 

- Nieko. Iš pradžių norėčiau išsiaiškinti, ar seniūnas mūsų 
rankose. Išmetu kortą ant stalo tik tada, kai Žinau, jog turiu visus 
kozirius. Didysis skvairas pats nusprendė pas mane pasisvečiuo- 
ti, todėl laukimas labiau nervins jį negu mus. 

Pasirodė, jog tai tiesa. Porą kartų skvairas mėgino pratrūkti 
greitakalbe, ir abu kartus Abelis jį nutraukė: 

- Mano brangusis skvaire, nepatartina pradėti rimto pokalbio 
su tuščiu skrandžiu. - Jis švelniai nusišypsojo ir įsakė tarnams 
paruošti pietų stalą. 

Gerdamas vyno taurę skvairas vėl pabandė sugrįžti prie tos 
pačios temos: 

- Jūs, žinoma, norėsite išgirsti, kodėl man teko išvykti iš Sty- 
no žemyno. 

- Niekaip nepajėgiu suvokti, kas privertė didįjį skvairą bėg- 
ti nuo sarkitų laivų, - sutiko Abelis. 

Stynas įdėmiai nužvelgė ambasadorių ir mokslininką. Spren- 
džiant iš įsitempusios povyzos ir lieso blyškaus veido, jo galvo- 
je virė nerimastingos mintys. Ilgi vyriškio plaukai buvo supinti 
į kuokštelius, papuoštus segėmis, kurios žvangtelėdavo kiekvieną 
sykį, kai jis pakreipdavo galvą, tarytum siekdamos atkreipti dė- 
mesį į jo panieką dabartinei trumpaplaukių šukuosenų madai, pa- 
plitusiai tarp sarkitų. Nuo skvairo kūno bei rūbų dvelkė silpnas 
malonus aromatas. 

Abeliui, kuriam neprasprūdo pro akis šiek tiek įsitempusios 
Džanso lūpos ir staigus rankos mostas, suvėlęs trumpučius, tan- 
kius plaukus, pasidarė įdomu, kaip mokslininkas sureaguotų, jei 
Styno išvaizda būtų labiau įprasta, su vario atspalvio nagais ir pa- 
rausvintais skruostais. 

- Šiandieną dalyvavau tarpžemyniniame pasitarime, - prabilo 
skvairas. 

- Tikrai? - kilstelėjo antakį Abelis. 

Senasis ambasadorius išklausė istoriją apie pasitarimą, tačiau 
jo veide nevirptelėjo nė vienas raumuo. 

- Mums teliko dvidešimt keturios valandos, - pasipiktinęs 
pridūrė Stynas. - Tiksliau sakant, šešiolika valandų. 

- O jūs esate Iksas, - sušuko Džansas, kuris per visą mono- 
tonišką pasakojimą netvėrė savo kailyje. - Jūs esate Iksas. Atvy- 
kote čia bijodamas, kad Faifas jus pričiups. Nuostabu. Štai mū- 
sų įrodymas, kad erdvės analitikas egzistuoja. Dabar galėsime 
priversti Sarką išduoti mūsų žmogų. 

Plonas Styno balselis nė iš tolo neprilygo griausmingam 
Džanso baritonui. 

- Ką jūs šnekate?.. Garbės žodis, jūs išprotėjęs. Liaukitės! 
Leiskite man kalbėti. Aš jums papasakosiu... Jūsų kilnybe, nepri- 
simenu šio Žmogaus vardo. 

- Daktaras Selimas Džansas, skvaire. 

- Ką gi, daktare Selimai Džanse, aš nesu akyse regėjęs to 
idioto ar analitiko, kad ir kas, po galais, jis būtų. Garbės žodis! 
Tai nesąmonės. Aš tikrai nesu Iksas. Garbės žodis! Prašyčiau 
daugiau neminėti tos kvailos raidės. Nejau patikėjote absurdiš- 
ka Faifo melodrama? 

Džansas neatlyžo: 

- Kodėl gi jūs bėgote? 

- Gerasis Sarke, negi neaišku? Mane galėjo uždusinti. Gar- 
bės žodis! Ar nesuprantate, ką Faifas daro? 

Abelis tyliai įsiterpė: 

- Jei paaiškinsite, skvaire, pažadame daugiau jūsų neper- 
traukti. | 

- Bent vienas iš jūsų normaliai šneka. - Visa Styno išvaizda 
bylojo apie įžeistą orumą. - Kiti skvairai susidarė apie mane ne- 
kokią nuomonę, nes aš nemėgstu skaityti dokumentų, gilintis į 
statistines lenteles ir nuobodžias smulkmenas. Norėčiau žinoti, 
kam tuomet reikalinga Civilinė Tarnyba, jei didysis skvairas ne- 
gali būti didžiuoju skvairu? 

Vien todėl, jog man patinka patogus gyvenimas, dar nereiš- 
kia, kad esu neišmanėlis. Garbės žodis! Galbūt kiti skvairai apa- 
ko, bet aš matau, kad Faifui nė velnio nerūpi erdvės analitikas. 
Jau ištisus metus jis tiesiog manipuliuoja nuogirdomis. 

Faifas laiko mus bukapročiais. Sutinku, kad kiti skvairai - 

pasibjaurėtini kvailiai. Garbės žodis! Jis sukūrė tas nesąmones 
apie idiotus ir kosminės erdvės analizę. Nenustebčiau, jei čiabu- 
vis, neva tuzinais žudantis patrulius, būtų Faifo šnipas, užsi- 
maukšlinęs ant galvos rusvaplaukį peruką. Jei tai išties florinie- 
tis, esu tikras, kad jis dirba Faifui. 

Niekada nebandyčiau su juo rungtis. Garbės žodis! Tas žmo- 
gus privertė čiabuvius užpulti mūsų rasės atstovus. Štai, kaip že- 
mai jis puolė. 

Jokio Ikso nėra, bet jeigu nesustabdysime Faifo, rytoj jis už- 
tvindys subeterį konspiracinėmis teorijomis, gąsdinimais apie 
kritinę padėtį ir paskelbs save Vadu. Sarkas neturėjo vado pen- 
kis šimtus metų, tačiau Faifui tai nė motais. Jam nusispjaut į kon- 
stituciją. Garbės žodis! 

Aš padarysiu tam galą. Štai, kodėl teko sprukti. Likęs Styno 
žemyne, garantuotai būčiau sulaukęs namų arešto. 

Kai tik baigėsi pasitarimas, patikrinau savo uostą. Paaiškė- 
j0, kad šį užvaldė jo žmonės. Tai grubus žemynų autonomijos pa- 
žeidimas. Garbės žodis! Kad ir koks Faifas būtų suktas, jis ne 
toks sumanus, kaip įsivaizduoja esąs. Manydamas, kad mes ga- 
lime pabėgti iš planetos, jis stropiai saugojo kosmouostus, bet... 
- šioje vietoje Stynas klastingai išsišiepė ir tyliai sukikeno, - ...vi- 
siškai neprižiūrėjo sraigtinių laivų aikštelių. 

Turbūt jis galvojo, kad Sarke mes neatrasime saugios vietos. 
Tačiau man toptelėjo mintis apie Trantoro ambasadą. Kitiems 
skvairams trūksta proto. Jie mane vargina. Ypač Bortas. Ar pa- 
žįstate Bortą? Jis siaubingai šiurkštus. Be to, purvinas. Šneka su 
manimi paniekinančiai, tarsi aš būčiau nusidėjęs vien todėl, kad 
esu švarus ir maloniai kvepiu. 

Spūstelėjęs nosį pirštų galiukais, Stynas giliai atsikvėpė. 

Abelis palytėjo neramiai virpantį Džanso riešą ir ištarė: 

- Palikote namuose savo šeimą. Ar jums nešovė į galvą, kad 
Faifas gali ja pasinaudoti? 

- Mano gražutės netilpo į sraigtinį laivą. - Jis truputį išrau- 
do. - Faifas nedrįstų jų paliesti. Šiaip ar taip, rytoj grįšiu į Styną. 

- Kaip? - pasiteiravo Abelis. 

Skvairas apdovanojo jį nuostabos kupinu žvilgsniu ir žiopte- 
lėjo. 

- Jūsų kilnybe, aš siūlau tapti sąjungininkais. Neapsimeski- 
te, jog Trantoras nesidomi Sarku. Jums tereikėtų pasakyti Faifui, 


148 


kad bet kokios pastangos pakeisti planetos konstituciją paskatins 
Trantoro intervenciją. 

- Neįsivaizduoju, kokiu būdu tai įmanoma padaryti, net jei 
žinočiau, kad mano vyriausybė sutiktų įgyvendinti tokį pasiūly- 
mą, - atšovė Abelis. 

- Kas čia sudėtingo? - pasipiktino Stynas. - Kontroliuodamas 
kirto prekybą jis pakels kainas, o jūs pareikalaukite nuolaidų už 
tiekimą ir panašius dalykus. 

- Argi ne jūs penkiese kontroliuojate kainą? 

Stynas atsilošė krėsle. 

- Na, ką jūs! Aš nežinau visų smulkmenų. Dar paklauskite 
mane apie skaičius. Dievaži, jūs niekuo nesiskiriate nuo Borto. 
- Atsigavęs skvairas sukikeno. - Aš tik erzinu jus. Norėjau pasa- 
kyti, kad, pašalinus Faifą iš kelio, Trantoras galėtų susitarti su li- 
kusiais. Visiškai suprantama, jei mainais už pagalbą Trantorui 
būtų pasiūlytos palankesnės prekybos sąlygos ar net teisė į nedi- 
delę pelno dalį. 

- Gal paaiškintumėte mums, ką daryti, kad intervencija neiš- 
sivystytų į galaktinį karą? 

- Tai labai paprasta. Jūs nebūtumėt agresoriai. Tiesiog už- 
kirstumėte kelią civiliniam karui ir neleistumėte sutrikti kirto 
prekybai. Aš paskelbčiau visiems, jog prašiau jūsų pagalbos, 
duočiau žinią laisviesiems Galaktikos pasauliams, kad jūs nepro- 
paguojate agresijos, ir šie pereitų į jūsų pusę. Žinoma, jei Tran- 
toras gautų šiokį tokį atlygį... na, tai mūsų asmeninis reikalas, ar 
ne? 

Sunėręs savo gembėtus pirštus Abelis ilgai į juos spoksojo. 

- Negaliu patikėti, kad jūs išties norite susivienyti su Tran- 
toru. 

Šypsenos parodijos perkreiptame Styno veide blykstelėjo ne- 
apykantos išraiška. 

- Verčiau prisijungti prie Trantoro negu prie Faifo. 

- Man nepatinka grasinimai smurtu, - palingavo galva Abe- 
lis. - Ar negalėtume palaukti, kol įvykių eiga pasistūmės... 

- Ne, ne! - sušuko Stynas. - Nė vienos dienos. Garbės žodis! 
Privalote tučtuojau pademonstruoti savo jėgą, antraip mes pavė- 
luosime. Peržengęs galutinio termino ribą jis negalės atsitraukti 
neprarasdamas savigarbos. Jei suteiksite pagalbą, Styno žmonės 
mane parems, prisijungs ir kiti didieji skvairai. Jei uždelsite bent 

vieną dieną, pradės suktis Faifo propagandos sraigteliai. Mane 
apkaltins išdavyste. Garbės žodis! Mane! Mane! Išdavyste! Jis 
pasinaudos antitrantoriškomis nuotaikomis. Neįsižeiskite, bet jos 
ypač paplitusios Sarke. 

- Tarkim, paprašytume jo, kad leistų šnektelėti su erdvės ana- 
litiku? | 

- Kas iš to? Jis tiesiog mėgausis dvigubu žaidimu. Pasakys 
mums, kad florinietis idiotas yra analitikas, 0 jums asmeniškai 
pareikš, neva analitikas tėra paprasčiausias florinietis idiotas. Jūs 
nepažįstate Faifo. Tai siaubingas žmogus! 

Kurį laiką Abelis mąstė, tyliai murmėdamas po nosimi ir 
stuksendamas smiliumi į stalą. Galų gale ištarė: 

- Mes turime savo rankose seniūną. 

- Kokį seniūną? 

- Tą, kuris nužudė patrulius ir sarkitą. 

- Na, ir kas! Nejau manote, kad Faifui tai rūpės, kai kalbama 
apie viso Sarko užgrobimą? 

- Taip, manau. Šiuo atžvilgiu, svarbiausia, kokiomis aplinky- 
bėmis seniūnas buvo sugautas. Neabejoju, skvaire, kad Faifas iš- 
klausys mane. Maža to, išklausys nusižeminęs. 

Pirmą kartą per visą savo pažinties su Abeliu laikotarpį, 
Džansas pajuto, kad į šaltakraujišką senojo ambasadoriaus bal- 
są prasismelkė pasitenkinimo, netgi triumfo gaidelės. 


15. BELAISVIS 


Ledi Samijai iš Faifo nebuvo įprasta atsidurti beviltiškoje si- 
tuacijoje, juolab kad tokia padėtis tęsėsi jau ne vieną valandą. 

Paaiškėjo, kad kosmouostui vadovauja tas pats kapitonas 
Reisetis. Jis elgėsi mandagiai, nestokojo nuolankumo, išreiškė 
užuojautą, visa savo išore spinduliavo nenorą jai prieštarauti, ta- 
čiau negirdėjo merginos pareikštų norų, tarsi būtų apkurtęs. 

Neapsikentusi ji ėmė reikalauti savo teisių lyg paprasta sar- 
kitė. 

- Manau, kad piliečiams nedraudžiama pasitikti atskrendan- 
čio laivo? - nuožmiai pasiteiravo Samija. 

Kapitonas kimiai atsikosėjo, jo veide įsirėžė skausminga iš- 
raiška. 

- Tiesą sakant, miledi, mes nė kiek netrokštame jumis atsi- 

kratyti. Deja, Faifo skvairas, jūsų tėvas, griežtai nurodė mums 
neprileisti jūsų prie to laivo. 

Samija sustingo. 

- Įsakysite man pasišalinti iš kosmouosto? 

- Ne, miledi. - Kapitoną pradžiugino kompromiso galimybė. 
- Mums nenurodyta pašalinti jūsų iš uosto. Galite palikti čia, jei 
norite. Su visa derama pagarba, turiu priminti, kad mes neprilei- 
sime jūsų prie nusileidimo aikštelių. 

Šiuo metu Samija sėdėjo savo privačios antžeminės mašinos 
prabangos apsuptyje, vos už šimto pėdų nuo tolimiausio įėjimo 
į uostą. Gerai bent tiek, kad viduje, o ne išorėje. Kapitonas ne- 
abejotinai ją stebi ir nenuleis akių nė akimirkai. Jei skraidyklė 
pasistūmės į priekį nors per pėdą, pagalvojo mergina, varstoma 
įsiūčio strėlių, Reisetis pasirūpins, kad jai būtų išjungtas energi- 
jos tiekimas. 

Samija sugriežė dantimis. Kodėl tėvas elgiasi taip nesąžinin- 
gai? Kodėl mano, kad ji nieko nesupranta? Tai netiesa! 

Pasisveikindamas su dukterimi tėvas atsistojo, ko praktiškai 
niekada nedarydavo mirus motinai. Tvirtai suspaudė ją savo glė- 
byje, užmiršdamas visus darbus. Netgi išsiuntė iš kambario sek- 
retorių, nes žinojo, kad blyški čiabuvio išvaizda kelia jai pasi- 
bjaurėjimą. 

Tai priminė laikus, kai dar buvo gyvas senelis, o tėvas nega- 
lėjo pasigirti didžiojo skvairo titulu. 

- Mija, vaikeli mano, - tarė jis, - tavęs laukdamas aš skaičia- 
vau valandas. Niekada nemaniau, kad kelionė iš Florinos užtrun- 
ka taip ilgai. Kai išgirdau, jog tie čiabuviai pasislėpė laive, ku- 
ris turėjo užtikrinti tavo saugumą, vos neišprotėjau. 

- Tėti! Nereikėjo taip jaudintis. 

- Argi? Jau ketinau įsakyti karinei flotilei, kad skristų tave 
pasitikti. 

Jiedu smagiai nusijuokė. Prabėgo kelios minutės, kol Sami- 
jai pavyko sugrįžti prie jai rūpimos temos. 

- Ką darysi su tais čiabuviais? - nerūpestingu balsu paklau- 
sė mergina. 

- Kodėl klausi, Mija? 

- Juk negalvoji, kad jie rengėsi tave nužudyti? 

- Iš kur tokios kraupios mintys? - šyptelėjo Faifas. 

- Juk negalvoji? - neatlyžo Samija. 

- Aišku, ne. 

- Gerai! Nes aš kalbėjau su jais, tėti, ir esu tikra, jog tai ne- 
kenksmingi vargšeliai. Man neįdomu, ką sako Reisetis. 

- Tie “nekenksmingi vargšeliai" pažeidė nemažai įstatymų. 

- Nejau elgsies su jais, kaip su paprastais nusikaltėliais? - iš- 
sigando Samija. 

- O kaip kitaip? 

- Vyriškis nėra čiabuvis. Jis kilęs iš planetos, vadinamos Že- 
me. Anksčiau buvo apdorotas sąmonės zondu, todėl negali atsa- 
kyti už savo veiksmus. 

- Brangioji, palik šį reikalą Saugumo Departamentui. 

- Ne, jų negalima atiduoti SD. Aš vienintelė pajėgiu juos su- 
prasti! 

- Tu vienintelė iš viso pasaulio? - atlaidžiai vyptelėjo Faifas 
ir pirštu nubraukė nuo dukters kaktos nepaklusnią plaukų sruo- 
£3. 

Samija energingai atšovė: 

- Tiktai aš! Tiktai aš! Visi kiti manys, kad jis pamišęs, nors 
tai netiesa. Jis tvirtina, kad Florinai ir netgi Galaktikai gresia bai- 
sus pavojus. Kažkada jis dirbo erdvės analitiku, o tu žinai, jog tie 
žmonės puikiai išmano kosmologiją. 

- Mija, iš kur ištraukei, kad jis erdvės analitikas? 

- Pats prisipažino. 

- Galbūt papasakojo apie pavojų smulkiau? 

- Ne. Dėl sąmonės zondavimo, tas vyras nedaug ką prisime- 
na. Argi tai ne pats geriausias įrodymas? Kažkam labai magėjo, 
kad jis neišplepėtų slaptos informacijos. - Mergina instinktyviai 
prislopino balsą vargiai tvardydama norą žvilgtelėti per petį. - 
Jeigu jo teorijos būtų klaidingos, niekam nešautų mintis apdoroti 
Žmogaus sąmonės Zondu. 

- Kodėl jo paprasčiausiai nenužudė? - paklausė Faifas ir tuo- 
jau pat pasigailėjo neprikandęs liežuvio. Neverta erzinti mergi- 
nos. 

Kelias sekundes Samija įnirtingai svarstė, tačiau neįstengė 
sugalvoti atsakymo. 

- Įsakyk SD, kad leistų man su juo pasišnekėti, ir aš pažadu 
viską išsiaiškinti. Jis pasitiki manimi. Sužinosiu daugiau nei Sau- 
gumo agentai. Prašau, tėti, tai labai svarbu. 

Švelniai suspaudęs jos kumščius Faifas nusišypsojo. 

- Tik ne dabar, Mija. Tik ne dabar. Netrukus mūsų rankose 
bus trečias asmuo. Tada ir pažiūrėsime. 

- Trečias asmuo? Čiabuvis žudikas? 

- Būtent. Jį skraidinantis laivas nusileis maždaug po valan- 
dos. 

- Pažadi iki to laiko nieko nedaryti florinietei mergaitei ir 
analitikui? 

- Prisiekiu. 

- Gerai! Keliauju pasitikti laivo. - Ji atsistojo. 

- Kur tu vyksti, Mija? 

- Į uostą, tėti. Aš turiu tiek daug klausimų tam čiabuviui. - 
Mergina nusijuokė. - Įrodysiu, jog tavo duktė gali būti puiki de- 
tektyvė. 

Tačiau Faifas nepritarė jos juokui. 

- Verčiau liktum namuose. 

- Kodėl? 

- Mums svarbiausia, kad erdvėlaivis nusileistų nekrisdamas 
niekam į akis. O tu pernelyg išsiskirtum iš aplinkos, atskridusi į 
uostą. 

- Na, ir kas? 

- Mija, šiuo metu aš nenusiteikęs aiškinti valstybės valdymo 
meno. 

- Kokia skambi frazė - “valstybės valdymo menas“, - surau- 
kė nosį mergina. Pasilenkusi pakštelėjo tėvui į kaktą ir dingo iš 
kambario. 

Nūnai ji sėdėjo savo mašinoje nežinodama, ko griebtis, dėb- 
čiodama į vaiskų vėlyvo popiečio dangų, kuriame didėjo tamsi 
dėmelė. 

Samija spūstelėjo mygtuką ir iš atsivėrusio įrankių skyrelio 
ištraukė poliarizuotus akinius, kuriais paprastai naudojosi stra- 
tosferinio polo žaidimo dalyviai, skraidantys vienviečiais greita- 
eigiais. Tačiau jie praversdavo ir rimtesniais atvejais. Mergina 
užsidėjo akinius, ir besileidžiantis taškelis virto miniatiūriniu lai- 
vu, purškiančiu rusvą energijos iškrovos srautą. 

Galbūt pavyks išvysti, kaip tie žmonės išlipa iš nutūpusio 
erdvėlaivio; vien regėjimo pojūčiais sužinoti kiek įmanoma dau- 
giau, o vėliau kokiu nors būdu suorganizuoti pokalbį. 


Panoraminį ekraną užliejo Sarko vaizdas. Apačioje driekėsi 


žemynas ir dalis vandenyno, protarpiais gaubiamo baltais debe- 
sų tumulais. 

Dženras prabilo šiek tiek svyruojančiu balsu, liudijančiu, kad 
pilotas sutelkė visas savo mintis į valdymo prietaisą skydą. 

- Kosmouostas nebus atidžiai saugojamas. SD sutiko su ma- 
no perspėjimu, jog neįprastos atsargumo priemonės gali patraukti 
nepageidaujamą Trantoro dėmesį. Sakiau, kad mums pasiseks tik 
tuo atveju, jei Trantoro agentai per vėlai sūsi gaudys, kas čia de- 
dasi. 

Terensas niūriai gūžtelėjo pečiais. 

- Koks skirtumas? 

- Didelis, bent jau tau. Nusileisiu į aikštelę, esančią arčiau- 
siai rytinių vartų. Tau teks sprukti pro avarinį laivugalio liuką. 
Kai atsidursi lauke, skubiai žingsniuok link vartų, tiktai nebėk. 
Duosiu tau dokumentus, kad nekiltų jokių nesklandumų. Jei pa- 
kliūsi į bėdą, elkis savo nuožiūra. Žinodamas tavo praeitį, spėju, 
kad su problemomis susitvarkysi. Kitoje vartų pusėje lauks ma- 
šina, kuri nugabens tave į ambasadą. Tai viskas. 

- Kaip dėl tavęs? 

Milžiniškos Sarko sferos paviršius, nusidažęs akinančiai rus- 
vais, žaliais, žydrais ir baltais atspalviais, įgavo ryškesnius kon- 
tūrus, kuriuos išraižė vingiuotos upių ir kalnų grandinių linijos. 

Dženras nelinksmai nusišypsojo. 

- Jaudinkis dėl savęs. Kai SD sužinos, jog tu pabėgai, mane 
gali apkaltinti išdavyste ir nušauti. Kita vertus, jei paaiškės, kad 
aš fiziškai nebuvau pajėgus tave sustabdyti, mane paprasčiausiai 
apšauks kvailiu ir pažemins pareigose. Pastarasis variantas pri- 
imtinesnis, todėl paprašysiu tavęs, kad prieš išeidamas pasinau- 
dotum neuroniniu rimbu. 

- Ar bent įsivaizduoji, kaip jaučiasi žmogus, perlietas neuro- 
niniu rimbu? - paklausė seniūnas. 

- Maždaug. - Dženro smilkiniuose ištryško prakaito lašeliai. 

- Kodėl tu toks tikras, kad aš tavęs nenudobsiu, kai gulėsi su- 
paralyžiuotas? Juk žinai, kad esu skvairų žudikas. 

- Žinau. Bet užmušdamas mane sau nepagelbėsi. Tik sugai- 
ši daugiau laiko. Anksčiau ne kartą esu susidūręs su didesne ri- 
zika. 

Išplitusio Sarko paviršiaus kraštai pradingo už panoraminio 
ekrano ribų. Pačiame centre išryškėjo kažkas panašaus į sarkitų 
miestą, spindintį vaivorykštės spalvomis. 

- Tikiuosi, jog tau užteks proto nebandyti išsi gelbėti savo jė- 

gomis, - pridūrė Dženras. - Būdamas Sarke tegali rinktis Trantorą 
arba skvairus. Neužmiršk. | 

Apačioje išties driekėsi miestas, kurio pakraščiuose plytintis 
žalsvai rusvas lopinėlis išaugo iki kosmouosto. 

- Jei per artimiausią valandą nesusisieksi su Trantoru, garan- 
tuoju, kad iki vakaro pateksi skvairams į nagus, - tarė Dženras. 
- Neturiu jokio supratimo, kaip Imperijos agentai su tavimi pa- 
sielgs, užtat kuo puikiausiai įsivaizduoju, ką tau padarys sarkitai. 

Ne vienerius metus dirbęs Civilinėje Tarnyboje Terensas ži- 
nojo, kokia bausmė laukia skvairų žudiko. 

Dženras nusigręžė nuo ekrano, kuriame aiškiai matėsi uostas, 
ir ėmė darbuotis prie instrumentų sekdamas akimis energijos im- 
pulso spindulį. Vienos mylios aukštyje nuo planetos paviršiaus 
jachta pasisuko ore nukreipdama laivugalį į žemę. 

Likus šimtui jardų iki nusileidimo aikštelės, griausmingai už- 
riaumojo varikliai. Nepaisant tobulai funkcionuojančių hidrauli- 
nių amortizatorių, Terensas pajuto, kaip dreba laivo korpusas. 
Jam apsvaigo galva. 

- Paimk rimbą, - įsakė Dženras. - Tučtuojau. Dabar svarbi 
kiekviena sekundė. Avarinis šliuzas už tavo nugaros. Tenykščiai 
užtruks penkias minutes svarstydami, kodėl neatsidaro pagrindi- 
nis liukas, dar penkias minutes, kol įsibraus į vidų, ir dar penkias 
minutes, kol tave suras. Turi penkiolika minučių, per kurias pri- 
valai ištrūkti iš uosto ir pasislėpti mašinoje. 

Virpesys atslūgo. Įsitvyrojus niauriai tylai, Terensas suprato, 
kad laivas nutūpė ant Sarko žemės. 

Aktyvavosi diamagnetiniai laukai, ir jachtos pirmgalis didin- 
gai nusileido žemyn. 

- Ko lauki? - paragino Dženras. Jo uniforma sudrėko nuo 
prakaito. 

Vis dar apsvaigęs, jausdamas, kaip akis aptraukia migla, Te- 
rensas iškėlė rimbą... 


Išėjus laukan, kūną sužnaibė rudeninis Sarko vėjas. Per pen- 
kiolika metų pripratęs prie atšiaurių metų laikų, seniūnas beveik 
užmiršo amžinąjį Florinos birželį. Užplūdus prisiminimams apie 
darbą Civilinėje Tarnyboje, atrodė, kad jis niekur nebuvo išvy- 
kęs iš skvairų planetos. | 

Bet dabar jis tapo bėgliu, kuriam gresia mirties bausmė už 

patį baisiausią nusikaltimą - skvairo žmogžudystę. 

Terensas paspartino žingsnį prisiderindamas prie ritmiško 
savo širdies plakimo. Už nugaros liko laivas su Dženru, apimtų 
agoniško, bizūno sukelto sąstingio. Tyliai užsidarius avariniam 
šliuzui, jis nudrožė plačiu, asfaltuotu taku. Aplinkui zujo darbi- 
ninkai ir mechanikai, užsiėmę savo reikalais. Jie nė nestabtelė- 
davo, kad įsižiūrėtų į nepažįstamo Žmogaus veidą. 

Ar kas nors matė, kaip jis išniro iš laivo? 

Seniūnas tvirtino sau, kad niekas nepastebėjo, kaip prasivė- 
rė jachtos šliuzas, antraip jį būtų puolęs persekioti visas kareivių 
būrys. 

Vyriškis palietė savo kepurę, užtrauktą iki ausų ir papuoštą 
medalionu. Dženras sakė, kad Trantoro agentai stebės vartus 
laukdami žmogaus, kuris turės būtent šį, saulėje spindintį meda- 
lioną. 

Atsikratęs juo, galėtų kažkaip įsmukti į kitą laivą. Kažkaip 
išskristi iš Sarko. Kažkaip pabėgti nuo persekiotojų. 

Ar ne per daug tų “kažkaip"? Širdyje Terensas žinojo, kad, 
anot Dženro, jam teks pasirinkti Sarką arba Trantorą. Vyriškis 
nekentė ir bijojo pastarojo, tačiau suprato neturįs kitos išeities, 
nes sarkitai niekada neatleistų jam už žmogžudystę. 


- Ei, tu! 

Terensas sustingo jausdamas, kaip iš baimės pašiurpsta gy- 
vaplaukiai. Vartai dunksojo už šimto pėdų. Jeigu jis pasileis te- 
kinas... Sargybiniai iš karto sustabdys bėgantį žmogų. Reikia su- 
sitvardyti. | 

Pro atvirą antžeminės mašinos langą į Terensą žvelgė jauna 
moteris. Per visus penkiolika Sarke praleistų metų jis dar nebu- 
vo matęs tokios prabangios skraidyklės, su žvilgančiu chrominiu 
metalo korpusu, nusagstytu Žaižaruojančiais permatomais bran- 
gakmeniais. 

- Ateik čia, - įsakė ji. 

Sumedėjusiomis kojomis Terensas lėtai nusvyravo link ma- 
šinos. Berods, Dženras minėjo, kad Trantoro agentai lūkuriuos už 
kosmouosto ribų. Ar tikrai minėjo? Ar tokia užduotis būtų pati- 
kėta moteriai? Tiksliau sakant, merginai su nuostabiu, tamsaus 
gymio veidu. 

- Tu atskridai laivu, kuris ką tik nusileido, tiesa? - paklausė 
ji. 

Seniūnas nepratarė nė žodžio. 

Mergina neteko kantrybės. 

- Nagi, aš mačiau, kaip tu išėjai iš laivo. - Ji patapšnojo po- 
liarizuotus akinius. Nieko panašaus Terensui neteko regėti. 

- Taip, taip, - sumurmėjo jis. 

- Lipk į vidų. 

Prasivėrus durelėms, vyriškis įsirangė į mašiną. Viduje ji at- 
rodė dar prabangesnė. Subtiliai kvepiančios minkštos sėdynės 
nuostabiai dėrėjo prie akinančio merginos grožio. 

- Ar esi įgulos narys? - paklausė ji. 

Matyt, nori mane išbandyti, pagalvojo Terensas ir atsakė: 

- Jūs žinote, kas aš toks. 

Skraidyklė be garso apsisuko ir nusklendė link vartų. Seniū- 
nas susigūžė sėdynėje, aptrauktoje švelnia kirto medžiaga, bet 
paaiškėjo, kad atsargumas nebūtinas. Sargybinis praleido juos 
pro vartus, kai mergina valdingai pareiškė: 

- Šitas žmogus su manimi. Aš esu Samija iš Faifo. 

Prisireikė poros sekundžių, kol pavargęs Terensas įsisąmo- 
nino išgirstus žodžius. Jam įsitempus ir palinkus į priekį, maši- 
na jau skriejo greitkeliu. 


Uosto aikštelėje stypsantis mechanikas pakėlė galvą ir su- 
murmėjo kažką į švarko atlapą. Paskui nukėblino į dirbtuves ir 
grįžo prie darbo. Susiraukęs jo viršininkas priminė sau pašnekėti 
su valdžia apie bjaurius juodadarbių įpročius rūkyti lauke ma- 
žiausiai po pusvalandį. 

Vienas iš dviejų vyrų, sėdinčių skraidyklėje kosmouosto pri- 
eigose, suirzęs burbtelėjo: 

- Išvyko su mergina? Mašinoje? Kokioje mašinoje? Su kokia 
mergina? - nors sarkito kostiumas gulėjo kaip nulietas, svetim- 
šališka tartis išdavė jį esant Trantoro Imperijos Arktūro pasaulių 
gyventoju. 

Jo bendražygis buvo sarkitas, pakankamai gerai susipažinęs 
su naujausia televizijos informacija. Kai aptariama skraidyklė iš- 
niro pro vartus tr nušvilpė aukštyn link greitkelio, jis stryktelė- 
jo iš savo vietos ir sušuko: 

- Tai ledi Samijos mašina. Kitos tokios nėra. Vardan Galak- 
tikos, ką mes darysime? 

- Seksime iš paskos, - trumpai atkirto arktūrietis. 

- Bet ledi Samija... 

- Ji nieko man nereiškia. Ir tu neturėtum kvaršinti dėl jos gal- 
vos. Atvykai čia ne tam, kad verkšlentum. 

Jų mašina pakilo į viršų, kur driekėsi platūs, beveik tušti ke- 
lio ruožai. Šiais buvo leidžiama naudotis tik ypač greitoms ant- 
žeminėms transporto priemonėms. 

Sarkitas sudejavo: 

- Mes niekada nepasivysime tos skraidyklės. Pastebėjusi 
mus, ji nuspaus pedalą ir pasieks dviejų šimtų penkiasdešimties 
mylių per valandą greitį. 

- Kol kas ji neskuba, - tarė arktūrietis. Truputį patylėjęs pri- 
dūrė: - Aišku kaip dieną, kad ji skrenda ne į SD. - Po trumpos 
pauzės vėl prabilo. - Ir ne į Faifo rūmus. - Palūkėjęs dar kelias 
minutes vyriškis tarstelėjo: - Terauna mane kosmosas, jei aš nu- 
tuokiu, kur ji vyksta. Akivaizdu, kad už miesto ribų. 

- Iš kur mums žinoti, ar ten tikrai skvairų žudikas? - paklausė 
sarkitas. - Tarkim, mus bando nuvilioti nuo uosto. Ji nesistengia 
mumis atsikratyti. Galbūt nori, kad sektume įkandin. Nejau išti- 
sas dvi mylias nepastebėjo uodegos? 

- Sutinku, tai keista, bet Faifas nesiųstų savo dukters atlikti 
tokią užduotį. Patrulių kuopa būtų susidorojusi su šiuo darbu kur 
kas lengviau. 

- Gal ten ne ledi? 

- Netrukus išsiaiškinsime. Ji leidžiasi žemyn. Aplenk tą ma- 
šiną ir sustok prie posūkio. 


- Noriu su tavimi pakalbėti, - tarė mergina, kai skraidyklė nu- 
tūpė ant Žemės. 

Terensas jau buvo spėjęs susigaudyti, jog tai ne spąstai. Ji 
išties yra Faifo ledi. Dėl to nekyla jokių abejonių. Jai net neding- 
telėjo mintis, jog kas nors gali sekti iš paskos ar užkirsti kelią. 
Pakreipęs galvą seniūnas tris kartus pastebėjo tą pačią, pavymui 
lekiančią mašiną, kuri stengėsi pernelyg nenutolti ir nepriartėti. 

Tai ne šiaip sau paprasta skraidyklė. Galbūt ji priklausė 
Trantoro agentams - ne pats blogiausias variantas. Galbūt sarki- 
tams - tuomet merginai tektų tapti įkaite. 

- Aš pasiruošęs, - tarė vyriškis. 

- Tu išlipai iš laivo, kuris atskraidino Florinos čiabuvį žudi- 
ką? 

- Taip. 

- Labai gerai. Atsivežiau tave čia, kad niekas mums nesu- 
trukdytų. Ar kelionės metu tardėte čiabuvį? 

Netgi geriausiam aktoriui nepavytų įkūnyti tokio naivumo, 
pagalvojo Terensas. Ledi tikrai nežinojo, kas jis toks. 

- Taip, - atsargiai tarė seniūnas. 

- Ar dalyvavai kvotoje? 

- Taip. 

- Puiku. Vadinasi, teisingai atspėjau. Beje, kodėl išlipai iš 
laivo? 

Šį klausimą ji privalėjo užduoti pirmiausia, toptelėjo Teren- 
sui. 

- Man liepė nuvežti ataskaitą... - vyriškis užsikirto. 

- Mano tėvui? - pateikė užuominą Samija. - Gali dėl to nesi- 
jaudinti. Aš tave apginsiu. Pasakysiu, kad vykdei mano nurody- 
mus. 

- Dėkui, miledi. 

Žodis “miledi" giliai įstrigo į Terenso sąmonę. Šioji mergi- 
na yra iškiliausia Sarko ledi, o jis - paprastas florinietis. Žmogui, 
nudaigojusiam patrulius, nesudrebėjo ranka nudobti skvairą, ir 
nūnai žudikas lengvai galėjo spoksoti į ledi veidą. 

Jis pakėlė galvą ir įdėmiu žvilgsniu nudelbė merginą. 

Kokia ji graži! 

Būdama iškiliausia Sarko ledi, Samija nepaisė skvarbių jo 
akių. 

- Papasakok man viską, ką girdėjai per kvotą, - tarė ji. - No- 
riu žinoti, ką išklojo čiabuvis. Tai labai svarbu. 

- Ar galėčiau paklausti, kodėl jūs, miledi, susidomėjote čia- 
buviu? 

- Negalėtum, - šaltai atsakė ji. 

- Kaip pageidausite, miledi. 

Terensas neįsivaizdavo, ką pasakoti. Viena jo sąmonės dalis 
įtemptai laukė, kol mašiną pasivys persekiojanti skraidyklė, ki- 
ta nepajėgė atsigrožėti šalia sėdinčios merginos veidu ir kūnu. 

Teoriškai, Civilinėje Tarnyboje ir seniūno institucijoje dir- 
bantys floriniečiai privalėjo laikytis celibato. Bet praktiškai, dau- 
guma jų pažeisdavo apribojimus, kai tik atsirasdavo tokia gali- 
mybė. Terensas neretai išdrįsdavo pasinaudoti palankiai susiklos- 
čiusiomis aplinkybėmis, tačiau patirti malonumai nesuteikė jam 
didelio pasitenkinimo. 

Svarbiausia tai, kad jis niekada gyvenime nebuvo likęs vie- 
nas su nuostabia mergina prabangioje mašinoje. 

Ji lūkuriavo, kol Terensas prabils, tamsiose lyg juodi angliu- 
kai akyse švytėjo susidomėjimas, nekantravimą išdavė prasisky- 
rusios, sodrios raudonos lūpos. Puikios figūros išlinkiai traukė 
žvilgsnį labiau nei kirto medžiagos suknelė. Ji visiškai nenuma- 
nė, jog kažkas - kažkas - galėtų puoselėti pavojingas mintis ledi 
iš Faifo atžvilgiu. 

Persekiotojų besibaiminanti sąmonės dalis pasidavė. 

Staiga Terensas suprato, jog skvairo nužudymas nėra pats 
baisiausias nusikaltimas. 

Jis nė nepajuto, kaip sujudėjo. Tarsi iš šalies matė, kaip 
smulkutis ledi kūnas nugrimzta į jo glėbį, kaip sustingusi mergi- 
na mėgina surikti, o jis nuslopina šūksnį karštu bučiniu... 


Seniūno pečius sugriebė tvirtos rankos, pro pravertas maši- 
nos dureles padvelkė šalto oro gūsis. Iš jo rankų akimirksniu bu- 
vo išplėštas ginklas. 

Praradusi amą Samija sušvokštė. 

- Ar matei ką jis padarė? - pasibaisėjo sarkitas. 

- Koks skirtumas! - numojo ranka arktūrietis. Įsikišęs į kiše- 
nę juodą nedidelį daikčiuką, pridūrė: - Ištrauk jį laukan. 

Su nuožmia energija tempdamas Terensą iš mašinos, sarki- 
tas burbėjo po nosimi: 

- Kaip ji galėjo leisti, kaip ji galėjo leisti... 

- Kas jūs tokie? - netikėtai riktelėjo Samija. - Ar jus atsiun- 
tė mano tėvas? 

- Prašyčiau patylėti, - tarė arktūrietis. 

- Jūs esate svetimšalis, - piktai pastebėjo Samija. 

- Vardan Sarko, aš turėčiau suknežinti jam galvą, - užriau- 
mojo sarkitas grūmodamas kumščiu. 

- Apsiramink, - įsakė arktūrietis tvirtai suspausdamas ben- 
dražygio riešą. 

Sarkitas niūriai suurzgė: 

- Viskam yra ribos. Suprantu, kodėl nužudė skvairą. Pats su 
mielu noru nudobčiau kelis. Bet stovėti ir žiūrėti, kaip čiabuvis 
lenda prie ledi... Ne, to jau per daug. 

- Čiabuvis? - nenatūraliai plonu balsu suspigo Samija. 

Sarkitas palinko į priekį ir nuožmiu smūgiu numušė kepurę 

nuo Terenso galvos. Seniūnas išbalo, bet nepajudėjo. Įsmeigęs 
akis į merginą jis nejautė, kaip vėjas kedena rusvus plaukus. 

Samija bejėgiškai susigūžė sėdynėje, abiem delnais prisi- 
dengdama mirtinai išblyškusį veidą. 

- Ką darysime su ja? - paklausė sarkitas. 

- Nieko. 

- Ji mus matė. Nenuskrisime nė mylios, kai mums ant kulnų 
pradės minti patrulių armija. 

- Gal nori užmušti ledi iš Faifo? - sarkastiškai pasiteiravo 
arktūrietis 

- Aišku, ne. Galėtume sugadinti jos mašiną. Kol suras radio- 
foną, mes jau būsime saugioje vietoje. 

- Nebūtina. - Arktūrietis palenkė galvą ir žvilgtelėjo į maši- 
ną. - Miledi, aš neturiu daug laiko. Ar jūs girdite mane? 

Ji nepajudėjo. 

- Patarčiau išklausyti, ką pasakysiu. Atleiskite, kad pertrau- 
kiau jūsų glamones. Laimei, spėjau jas užfiksuoti trimate kamera. 
Aš neblefuoju. Jei bandysite mums pakenkti, būsiu priverstas 
elgtis nepadoriai ir išplatinti regėtą vaizdelį. Tikiuosi, mane su- 
pratote? 

Vyras nusisuko. 

- Ji niekam apie tai neprasitars. Nė gyvai dvasiai. Eime, se- 
niūne. 

Terensas nusekė jiems įkandin nedrįsdamas atsigręžti į bal- 
tą, nevilties perkreiptą veidą. 

Suvokdamas, kad atliko stebuklą, seniūnas visiškai nesibai- 
mino ateities. Vieną sekundės dalį jis bučiavo iškiliausią Sarko 
ledi, palytėjo sodrias, kvapnias lūpas. 


16. KALTINAMASIS 


Paprastiems žmonėms nelengva suvokti diplomatinės kalbos 
subtilybes. Protokoliniai santykiai tarp atskirų valstybių atstovų, 
pasižymi stilizuotais, perdėm įmantriais posakiais. Frazė “nema- 
lonios pasekmės“ tėra karo sinonimas. “Atitinkamą prisitaikymą" 
galima būtų išversti į paprasčiausią “pasiduoti". 

Bendraudamas su pašnekovu akis į akį, Abelis su mielu no- 
ru atsisakydavo diplomatinės dvikalbystės. Siauru asmeniniu 
spinduliu susisiekęs su Faifu, jis niekuo nesiskyrė nuo seno žmo- 

gaus, prie taurės vyno draugiškai besišnekučiuojančio su savo bi- 
čiuliu. 

- Jūs esate labai užimtas žmogus, Faifai, - tarstelėjo ambasa- 
dorius. 

Skvairas šyptelėjo nė kiek nesutrikęs. 

- Šiandien teko sutvarkyti daug reikalų, Abeli. 

- Taip, girdėjau. 

- Stynas papasakojo? - nerūpestingai pasiteiravo Faifas. 

- Iš dalies. Styno draugija džiaugiamės jau septynias valan- 
das. 

- Žinau. Tai mano kaltė. Nesvarstėte galimybės sugrąžinti jo 
mums? 

- Deja, ne. 

- Jis - nusikaltėlis. 

Abelis prunkštelėjo, vartydamas taurę rankose, stebėdamas 
tingiai sproginėjančius burbuliukus. 

- Tarkim, kad jis pasiprašė politinio prieglobsčio. Kol Stynas 
liks Trantoro teritojoje, jį gins tarpžvaigždiniai įstatymai. 

- Ar Imperijos vyriausybė jus parems? 

- Neabejoju, Faifai. Užsienio reikalų diplomatu dirbu jau 
trisdešimt septyneris metus ir kuo puikiausiai žinau, kokiais at- 
vejais Trantoras mane remia. 

- Jei įsakysiu, Sarkas pareikalaus tavo atsistatydinimo. 

- Naudos nebus. Esu taikus žmogus, kurį jūs gerai pažįstate. 
Mano pasekėjas gali pasirodyti ne toks sukalbamas. 

Kuriam laikui stojo tyla. Narsi Faifo veido išraiška po truputį 
pakito. 

- Berods, norite man šį tą pasiūlyti? 

- Taip. Jūs turite mūsų Žmogų. 

- Kokį žmogų? | 

- Kosminės erdvės analitiką, kilusį iš Žemės planetos, kuri, 
savo ruožtu, priklauso Trantoro Imperijai. 

- Jums papasakojo apie tai Stynas? 

- Įterpė vieną kitą žodelį. 

- Ar jis regėjo Žemietį savo akimis? 

- Neminėjo. 

- Nes nematė. Taip susiklosčius aplinkybėms, manau, kad 
jums nederėtų pasikliauti jo žodžiais. 

Abelis pastatė ant stalo taurę ir abejingai sunėrė glėbyje ran- 
kas. 

- Visgi, esu tikras, kad žemietis egzistuoja. Susitarkime, Fai- 
fai. Aš turiu Styną, jūs - analitiką. Tam tikra prasme, mūsų pa- 
dėtis vienoda. Kodėl gi mums nepašnekėjus apie dabartinę kir- 
to prekybos situaciją, kol jūs nepradėjote vykdyti savo plano, kol 
neišseko jūsų ultimatumo laikas, kol neįgyvendinote sumanymo 
užgrobti valdžią? 

- Neverta. Tai Sarko vidaus reikalas. Galiu asmeniškai garan- 
tuoti, kad jokie politiniai įvykiai nesutrikdys kirto prekybos, ir 
taip numalšinti teisėtą Trantoro smalsumą. 

Faifo kalba, regis, privertė Abelį susimąstyti. Siurbčiodamas 
vyną jis paklausė: 

- Kaip dėl antrojo politinio perbėgėlio? Labai keistas atvejis. 
Beje, tas individas yra florinietis. Seniūnas Mirlinas Terensas. 

Faifo akys žybtelėjo. 

- Įtariau, kad jis pakliuvo į jūsų rankas. Vardan Srako, Abeli, 
kodėl Trantoras kišasi į mūsų planetos reikalus? Jūsų pagrobtas 
vyras yra žudikas. Jam nevalia suteikti politinio prieglobsčio. 

- Hmm... jums reikia to Žmogaus? 

- Norite sudaryti sandėrį? 

- Galėtume sukviesti pasitarimą. 

- Dėl vieno floriniečio žudiko? Jūs juokaujate? 

- Esu tikras, kad sužinojęs, kaip seniūnas sugebėjo pabėgti, 
būsite suintriguotas... 


Purtydamas galvą Džansas žirgliojo iš vieno kambario kam- 
po į kitą. Atvirai kalbant, vidurnaktį reikėtų gulėti lovoje, tačiau 
mokslininkas žinojo nepajėgsiąs sudėti bluosto be migdomųjų 
dujų. 

- Galėjau paklausyti Styno patarimo ir pagąsdinti jį karine jė- 
ga, - prabilo Abelis. - Tai ne pats blogiausias variantas. Žinoma, 
rizika būtų milžiniška, o rezultatai - neaiškūs. Prieš pasirodant 
seniūnui, neturėjome kitos išeities, tik laukti sudėjus rankas. 

Džansas įnirtingai pakratė galvą. 

- Ne. Reikėjo kažko griebtis. Bet jūsų veiksmai prilygsta šan- 
tažui. 

- Teoriškai, taip. Ką, jūsų manymu, aš privalėjau daryti? 

- Tai, ką ir darėte. Aš nesu veidmainys, Abeli. Bent jau sten- 
giuos tokiu nebūti. Negalėčiau smerkti jūsų veiklos metodų, kai 
ketinu pasinaudoti jų dėka pasiektais rezultatais. Tiesa, kaip dėl 
merginos? 


163 


- Jai nieko neatsitiks, jei tik Faifas paklus sandėrio sąlygoms. 

- Man jos gaila. Be abejo, sarkitų aristokratai elgiasi su flo- 
riniečiais pasibjaurėtinai, bet man vis tiek jos gaila. 

- Taip, kaip atskiro individo. Tenka pripažinti, kad viskuo 
kalta pati Sarko santvarka. Nagi, žmogau, ar kada nors bučiavote 
merginą antžeminėje mašinoje? 

Džanso lūpų kampučiai kryptelėjo aukštyn. 

- Žinoma. 

- Kaip ir aš, nors gerokai seniau negu jūs. Nenustebčiau, jei 
būtent šiuo momentu, mano vyriausioji anūkė semiasi patirties iš 
glamonių sferos. Vogčiomis pakštelėtas bučinys - tai pati natū- 
raliausia emocijų išraiška visoje Galaktikoje. 

Mūsų atveju, aukštos socialinės padėties mergina netyčia at- 
siduria vienoje mašinoje su... tarkim, su nusikaltėliu, kuris pasi- 
naudoja proga ir ją pabučiuoja. Instinktyviai, nelaukdamas jos 
sutikimo. Kaip ji turėtų jaustis? Kaip turėtų jaustis jos tėvas? Su- 
sirūpinęs? Galbūt. Susierzinęs? Žinoma. Pasipiktinęs? Įsižeidęs? 
Greičiausiai. Bet pažemintas? Ne! Pažemintas taip, kad nepaisy- 
tų svarbių valstybinių reikalų norėdamas išvengti demaskavimo? 
Nesąmonės. 

Tokia situacija tegalėjo susiklostyti Sarke. Didžiausia ledi 
Samijos kaltė yra ta, kad ji pernelyg aikštinga ir naivi. Esu tik- 
ras, kad ji bučiavosi su vyrais ne vieną ir ne du kartus. Niekam 
tai nerūpėtų, jeigu mergina nebūtų pabučiavusi floriniečio. 

Visiškai nesvarbu, kad ji nežinojo Terensą esant čiabuviu. 
Visiškai nesvarbu, kad jis išsikovojo bučinį jėga. Jei visuomenė 
išvystų nuotrauką, kurioje ledi Samija skendi floriniečio glėby- 
je, merginai ir jos tėvui būtų užtraukta gėda visam gyvenimui. 
Stebėjau Faifo veidą, kai skvairas pamatė trimatę reprodukciją, 
į kurią žvelgiant niekaip neatspėtum, jog seniūnas kilęs iš Flori- 
nos. Jis vilkėjo sarkito kostiumą, rusvus plaukus slėpė beretė. 
Blyškus gymis dar nieko neįrodo. Vis dėlto Faifas suprato, kad 
paskalomis su mielu noru patikės tie, kurie domisi skandalais ir 
sensacijomis. Žinojo, kad politiniai priešai netruks išnaudoti pa- 
lankiai susiklosčiusią padėtį. Galite vadinti tai šantažu, Džansai, 
ir jūs nesuklysite. Visgi, bet kurioje kitoje Galaktikos planetoje, 
toks šantažas neduotų jokių rezultatų. Jų pašvinkusi socialinė sis- 
tema pati įspraudė mums į rankas ginklą, ir aš naudojuosi juo be 
jokio sąžinės graužimo. 

Džansas atsiduso. 

- Ką sutarėte? 

- Susitinkame rytojaus vidurdienį. 

- Vadinasi, jo ultimatumas atšauktas? 

- Neribotam laikui. Dalyvausiu pokalbyje asmeniškai. 

- Ar tai nerizikinga? 

- Nė kiek. Jis nedrįs griebtis smurto prie liudininkų. Be to, 
nekantrauju pamatyti taip ilgai ieškotą erdvės analitiką fiziniu 
pavidalu. 

- Ar leisite man klausytis pokalbio? - neramiai pasiteiravo 
Džansas. 

- Žinoma. Kaip ir seniūnui, kuris privalės identifikuoti ana- 
litiką. Ir, be abejo, Stynui. Visi trise galėsite mėgautis trimatės 
personifikacijos patogumais. 

- Dėkui. 

Trantoro ambasadorius užgniaužė žiovulį ir sumirksėjo, pa- 
vandenijusiomis akimis spoksodamas į Džansą. 

- Nesupykite, kad pasišalinsiu, bet aš nemiegojau pusantros 
paros, ir mano senas kūnas daugiau nepakęs antimiegoksino. Pri- 
valau nusnūsti. 


Ištobulėjus trimatei personifikacijai, svarbių pasitarimų da- 
lyviai retai kada susitikdavo fiziniais pavidalais. Nieko keisto, 
kad Faifui kėlė pasibjaurėjimą materialus senojo ambasadoriaus 
kūnas. Alyvos atspalvio skvairo oda neišdavė susierzinimo, ta- 
čiau veido bruožuose aiškiai matėsi įsirėžęs tylus įsiūtis. 

Jis nepratarė nė žodžio. Tiesiog niūriai dėbčiojo į priešais sė- 
dintį vyrą. 

Abelis! Senas kvailys, dėvintis apšepusius drabužius, saugo- 
mas daugybės pasaulių galios. 

Džansas! Tamsiaodis įsibrovėlis, kurio atkaklus ryžtas smar- 
kiai įtakojo kilusią krizę. 

Stynas! Išdavikas! Nedrįstantis susidurti su jo žvilgsniu! 

Seniūnas! Žiūrėti į jį buvo šlykščiausia. Tas čiabuvis nuplėšė 
dukters garbę, o dabar saugiai slepiasi už Trantoro ambasados 
sienų. Likęs vienas Faifas mielai sugriežtų dantimis ir trenktų 
kumščiu į stalą. Tačiau atsidūrus tokioje draugijoje, didžiojo 
skvairo veide nevirptelėjo nė vienas raumuo, nors iš vidaus jį 
draskė įtampa. 

Jei tik Samija būtų... Neverta apie tai galvoti. Dukters užsi- 
spyrimą pakurstė jo paties nerūpestingas požiūris. Ji nesistengė 
pateisinti savo elgesio. Samija išklojo visą tiesą apie nevykusius 
bandymus vaidinti tarpžvaigždinės klasės šnipę ir siaubingą žai- 
dimo pabaigą. Patyrusi žeminančią gėdą, mergina pripažino tu- 
rinti pasikliauti tėvo sprendimais. Jis daugiau neskaudins duk- 
ters, nors ši sužlugdė taip ilgai puoselėtus planus. 

- Dalyvauti pasitarime buvau priverstas, - prabilo Faifas, - to- 
dėl nesiruošiu kalbėti. Tik išklausysiu. 

- Manau, pirmasis norėtų pašnekėti Stynas, - tarė Abelis. 

Faifas nudelbė išdaviką paniekos kupinu žvilgsniu. 

- Tai jūs kaltas, kad man teko prašyti Trantoro pagalbos, - 
cyptelėjo skvairas. - Jūs pažeidėte autonomijos principą. Garbės 
žodis, nejau tikėjotės, kad aš su tuo taikstysiuos? 

- Kalbėkite apie reikalą, - už Faifą atsakė senasis ambasado- 
rius, savo ruožtu nepašykštėjęs įterpti į pasiūlymą paniekinančių 
gaidelių. - Minėjote, kad šį tą papasakosite. Mes laukiame. 

Įdubę Styno skruostai išraudo, neprisireikė net rausvų dažų. 

- Taip, žinoma. Galbūt man nelemta tapti detektyvu, kokiu 
įsivaizduoja esąs Faifo skvairas, užtat aš sugebu mąstyti. Garbės 
žodis! Būtent./ai ir veikiau pastaruoju metu. Vakar Faifas papo- 
rino istoriją apie paslaptingą išdaviką, kurį jis vadino Iksu. Iš 
karto supratau, jog tai tuščios šnekos, skirtos atitraukti mūsų dė- 
mesį nuo krizinės situacijos paskelbimo. Nepatikėjau juo nė vie- 
nai sekundei. 

- Nėra jokio Ikso? - tyliai paklausė Faifas. - Kodėl gi jūs bė- 
gote? Toks elgesys įrodo kaltę. 

- Tikrai? - sušuko Stynas. - Argi žmogus nespruktų iš degan- 
čio pastato, net jei ne jis sukėlė gaisrą? 

- Tęskite, Stynai, - paragino Abelis. 

Liesasis skvairas lyžtelėjo lūpas ir vieną minutę kruopščiai 
tyrinėjo savo pirštų nagus. Švelniai paglostęs juos, prašneko: 

- Paskui man šovė mintis - kam reikalinga tokia komplikuota 
istorija? Aš pažįstu Faifą. Mes visi pažįstame. Jis negalėtų su- 
mąstyti šios painiavos, nes visiškai neturi vaizduotės, jūsų kilny- 
be. Tikras gyvulys, kaip ir Bortas! 

Faifas skausmingai susiraukė. 

- Abeli, mes šiandieną išgirsime ką nors įdomaus, ar visą lai- 
ką klausysime veblenimo? 

- Tęskite, Stynai, - tarė ambasadorius. 

- Tęsiu, jei leisite man šnekėti. Dievaži! Kieno jūs pusėje? 
Aš paklausiau savęs (po pietų): kodėl tokiam žmogui, kaip Fai- 
fui, prisireikė skleisti nebūtas fantazijas? Tėra vienintelis atsaky- 
mas. Jis nefantazavo. Tai ne jo protui. Faifas sakė tiesą. Net ir 
apie nudobtus patrulius, nepaisant to, kad jam pačiam užtektų ga- 
lios suorganizuoti žmogžudystę. 

Faifas patraukė pečiais. 

Stynas malė liežuviu nesustodamas: 

- Kas gi tas Iksas? Ne aš. Garbės žodis! Tikrai ne aš. Be abe- 
jo, kažkas iš didžiųjų skvairų. Kuris iš mūsų turėjo daugiausiai 
informacijos? Kuris iš mūsų visus metus bandė pasinaudoti isto- 
rija apie erdvės analitiką, kad priverstų kitus “susivienyti", tiks- 
liau sakant, paklusti Faifo diktatūrai? Aš pasakysiu jums, kas yra 
Iksas. - Stynas pašoko iš vietos taip, kad jo viršugalvis pranyko 
tuštumoje, už erdvinio kubo ribų, ir nukreipė virpantį pirštą į 
kambario gilumą. - Štai Iksas. Faifo skvairas. Tai jis surado erd- 
vės analitiką. Tai Faifas pašalino nelaimėlį iš kelio pamatęs, kad 
pirmojo pasitarimo metu nepadarė mums jokio įspūdžio savo ab- 
surdiškomis pastabomis, o vėliau, suorganizavęs karinį perver- 
smą, jį sugrąžino. 

Faifas abejingai dirstelėjo į Abelį. 

- Ar jis baigė? Jei taip, patraukite tą menkystą iš padoraus 
žmogaus akių. 

- Galėtumėte pakomentuoti jo žodžius? - pasiteiravo amba- 
sadorius. 

- Jie neverti komentaro. Iš nevilties žmogelis prišnekėtų bet 
ką. 

- Jums nepavyks lengvai išsisukti, - suriko Stynas ir apžvelgė 
likusius pasitarimo dalyvius. Skvairo akys susiaurėjo, nuo įtam- 
pos pabalo šnervės. - Klausykite. Jis pasakojo mums apie daktaro 
kabinete rastas bylas. Sakė, kad gydytojas Žuvo avarijoje po to, 
kai išsiaiškino erdvės analitiką esant apdorotu sąmonės zondu. 
Sakė, jog dėl gydytojo mirties kaltas Iksas, kuris bandė nuslėpti 
analitiko tapatybę. Štai, ką jis sakė. Paklauskite patys. Paklaus- 
kite. 

- Kas iš to? - nustebo Faifas. 

- Tada paklauskite, kaip jis sugebėjo gauti medicininius įra- 
šus, kurie priklausė daktarui, palaidotam prieš kelis mėnesius. 

Aišku kaip dieną, kad bylos atsirado pas jį iš karto po gydytojo 
mirties. 

- Kvailystės. - atšovė Faifas. - Mes tuščiai švaistome laiką. 
Bylas perėmė žuvusiojo įpėdinis. Nejau manote, kad jos būna su- 
naikinamos besikeičiant terapeutams? 

- Ne. Žinoma, ne, - įsiterpė Abelis. 

Stynas užsikirto ir atsisėdo. 

- Kas dar iš jūsų turi kaltinimų? Prašau pasireikšti, - tyliai, su 
kartėliu ištarė Faifas. 

- Ką jūs, tai tik Styno nuomonė, - mostelėjo ranka Abelis. - 
Mudviem su Džansu rūpi kiti reikalai. Norėtume pamatyti erdvės 
analitiką. 

Įsikibęs tvirtais pirštais į stalo pakraštį Faifas susiraukė. 

- Mes sulaikėme nesveikos psichikos žmogų, kuris tvirtina 
esąs kosminės erdvės analitikas. Netrukus jį atvesime. 


Niekada, niekada per savo gyvenimą Valona Marč neįsivaiz- 
davo, kad egzistuoja tokie stebuklai. Nusileidus į Sarką, ji pra- 
leido visą dieną apimta nuostabos. Didingai atrodė netgi kalėji- 
mo kameros, kurios išskyrė Riką ir merginą. Tereikėdavo pa- 
spausti mygtuką, ir iš vamzdelio pliūptelėdavo vanduo. Vienutės 
sienos skleidė šilumą, nors lauke tvyrojo neįtikėtinai šaltas oras. 
Ją šnekinę žmonės dėvėjo pasakiškai gražius drabužius. 

Valonai teko lankytis kambariuose, kuriuose ji regėjo keis- 
čiausių dalykų. Šioji patalpa buvo didesnė nei kitos ir beveik tuš- 
čia. Mergina pastebėjo žmones. Prie stalo sėdintį rūsčios išvaiz- 
dos vyrą, krėsle įsitaisiusį raukšlėtą senį ir dar tris... 

Vienas jų - seniūnas! 

Pašokusi Valona nubėgo link seno pažįstamo. 

- Seniūne! Seniūne! 

Tačiau jo ten nebuvo! 

Vyriškis atsistojo ir pamojavo. 

„- Sustok, Lona. Sustok! 

Mėgindama nustverti seniūno rankovę, mergina susvyravo, 
kluptelėjo ir nėrė kiaurai per jo kūną. Vienai sekundei ji neteko 
žado. Vyras atsigręžė į Valoną, tačiau ji tegalėjo dėbsoti į savo 
kojas, kurios abi susmego seniūno krėslo ranktūryje. Nors aiškiai 
matė spalvas, ryškius kontūrus, gaubiančius galūnes, ji nieko ne- 
jautė. Nuleidus drebančią ranką, pirštai paniro per colį į krėslo 

apmušalą, nesutikdami jokio materialaus pasipriešinimo. 

Valona sucypė ir nukrito, dar spėjusi pajusti, kad seniūnas 
instinktyviai tiesia ranką, o ji pati grimzta į permatomą vyro kū- 
ną. 

Atsigavusi ji suvokė sėdinti ant kėdės, tvirtai prilaikoma Ri- 
ko. Šalia palinkęs raukšlėtas senis tarė: 

- Nesibaimink, brangute. Tai tik paveikslėlis. Kaip nuotrau- 
ka. 

Valona apsidairė. Seniūnas sėdėjo savo vietoje, bet į ją ne- 
žiūrėjo. 

Parodžiusi pirštų mergina sulemeno: 

- Jo čia nėra? 

- Tai tik trimatė personifikacija, Lona, - netikėtai prabilo Ri- 
kas. - Seniūnas yra kažkur kitur, bet mes galime jį matyti. 

Valona pakratė galvą. Jei Rikas taip sako, vadinasi, viskas 
tvarkoje. Vis dėlto ji nedrįso pakelti akių ir pažvelgti į žmones, 
kurie buvo šiame kambaryje ir tuo pačiu metu nebuvo. 


Abelis kreipėsi į Riką: 

- Taigi, jaunuoli, esi girdėjęs apie trimatę personifikaciją? 

- Taip, sere. - Paskutinės dvidešimt keturios valandos pada- 
rė jam neišdildomą įspūdį, kaip ir Valonai, tačiau bendražygę 
stebinę dalykai Rikui atrodė keistai pažįstami ir suprantami. 

- Iš kur sužinojai? 

- Neįsivaizduoju. Rodos, žinojau anksčiau... prieš užmiršda- 
mas. 

Įsitaisęs prie savo stalo Faifas nepajudėjo, kai Valona Marč 
bandė sugriebti seniūną. Nūnai jis gaižiai tarstelėjo: 

- Atleiskite, kad sutrikdžiau pasitarimą atvesdamas šią iste- 
rikę čiabuvę. Tariamas erdvės analitikas reikalavo, kad ji daly- 
vautų pokalbyje. 

- Nieko tokio, - atsakė Abelis. - Man truputį keista, kad ne- 
sveikos psichikos florinietis susipažinęs su trimatės personifika- 
cijos esme. 

- Matyt, kažkas pasistengė įkalti Žinias jam į galvą, - atsakė 
Faifas. 

- Ar jis buvo tardomas, kai atvyko į Sarką? 

- Žinoma. 

- Kokie rezultatai? 

- Naujos informacijos nepateikė. 

Abelis atsigręžė į Riką. 

- Koks tavo vardas? 

- Visi vadina mane Riku, - ramiai atsiliepė vyriškis. 

- Ar pažįsti ką nors iš čia esančių? 

Nė kiek nesibaimindamas Rikas apžiūrėjo susirinkusius 
Žmones. 

- Tiktai seniūną ir, be abejo, Loną. 

- Tai iškiliausias visų laikų skvairas, - pamojo ambasadorius 
į Faifą. - Jam priklauso Sarkas. Ką pasakysi? 

Rikas narsiai atšovė: 

- Aš esu žemietis ir jam nepriklausau. 

Abelis vėl atsisuko į didįjį skvairą. 

- Nemanau, kad suaugusį Florinos čiabuvį būtų įmanomą iš- 
mokyti tokio įžūlumo. 

- Netgi apdorotą sąmonės zondu? - paniekinančiai atkirto 
Faifas. 

Ambasadorius paklausė Riko: 

- Ar pažįsti šį poną? 

- Ne, sere. 

- Tai daktaras Selimas Džansas. Labai svarbus Tarpžvaigž- 
dinės Erdvės Analizės Biuro pareigūnas. 

- Tuomet jis turėtų būti vienas iš mano viršininkų, - įdėmiai 
nužiūrėjęs mokslininką pasakė Rikas. Paskui nusivylęs pridūrė: 
- Bet aš jo nepažįstu. Arba tiesiog neprisimenu. 

Džansas niūriai papurtė galvą. 

- Niekada nesu jo matęs, Abeli. 

- Reikėtų užfiksuoti tai protokole, - sumurmėjo Faifas. 

- Aš papasakosiu tau istoriją, Rikai - tarė ambasadorius. - 
Noriu, kad atidžiai išklausytum ir mąstytum, mąstytum, dar kartą 
mąstytum. Supratai'? 

Rikas linktelėjo galva. 

Abelis kalbėjo lėtai. Kelias minutes kambaryje girdėjosi tik- 
tai senojo ambasadoriaus balsas. Tuo metu Rikas kietai užsimer- 
kė, jo lūpos nervingai virpčiojo, kumščiai prigludo prie krūtinės, 
galva palinko į priekį. Jis priminė agonijos apimtą Žmogų. 

Ambasadorius atpasakojo įvykių eigą, kurią anksčiau buvo 
pateikęs Faifo skvairui. Pirmoji Žinia apie gresiantį pavojų, jos 
dingimas, Riko ir Ikso susitikimas, sąmonės zondavimas. Jis šne- 

kėjo apie tai, kaip Rikas atsidūrė Florinoje, apie gydytoją, diag- 
nozavusį sutrikusios psichinės būklės priežastį, o vėliau Žuvusį 
avarijoje, apie sugrįžtančius prisiminimus. | 

- Štai tokia istorija, - baigdamas tarė Abelis. - Ar kas nors pa- 
sirodė pažįstama? 

Riko skausmingai išspaudė: 

- Paskutinės pora dienų. Be to, pamenu šį tą iš praeities. Gal- 
būt gydytoją, tą momentą, kai pradėjau kalbėti... visa kita sken- 
di migloje. 

- Tačiau tu prisimeni tolimesnę praeitį. Žinai, kad Florinai iš- 
kilo pavojus. 

- Taip, taip. Tai pirmas dalykas, kurį prisiminiau. 

- Kas įvyko po to, kai išsiuntei pranešimą? Tu nusileidai į 
Sarką, susitikai su nepažįstamu žmogumi... 

Rikas sudejavo: 

- Aš... aš nepamenu. 

- Susitelk! 

Išbalęs Riko veidas sudrėko nuo prakaito. 

- Prisiminiau vieną žodį. 

- Kokį? 

- Visiškai nesuprantamą. 

- Vis tiek pasakyk. 

- Tai kažkaip susiję su stalu. Labai labai seniai aš sėdėjau 
prie stalo. Lyg ir kalbėjau su kitu žmogumi, kuris atsistojo ir pa- 
žvelgęs į mane iš viršaus ištarė žodį. 

Abelis kantriai pakartojo: 

- Kokį? 

Sugniaužęs kumščius Rikas tyliai sušnibždėjo: 

- Faifas. 

Visi, išskyrus didįjį skvairą, pašoko iš savo vietų. 

- Ką aš jums sakiau! - spigiu balsu suriko Stynas ir prapliu- 
po šaižiai kvatoti. 


17. KALTINTOJAS 


- Siūlau užbaigti šį farsą, - šaltai ištarė Faifas. Prieš pratęs- 
damas jis palaukė porą sekundžių. Šurmuliuojantys pasitarimo 
dalyviai pritilo susidūrę su bereikšmiu skvairo žvilgsniu. Rikas 
sėdėjo nukoręs galvą, vis dar užsimerkęs, braidžiodamas pulsuo- 

jančios sąmonės labirinte. Valona priglaudė vyriškį prie savęs, 
švelniai glostydama jo skruostą. 

- Kodėl jūs sakote, jog tai farsas? - gana neryžtingai paklausė 
Abelis. 

- Argi tai netiesa? - atšovė Faifas. - Visų pirma, mano prita- 
rimą dalyvauti susitikime nulėmė tam tikri jūsų grasinimai, Visgi 
tai nebūtų sutrukdę man atsisakyti, jei būčiau žinojęs, kad pasi- 
tarimas virs teismo procesu, kuriame privalėsiu atlikti kaltinamo- 
jo vaidmenį, o prisiekusiųjų tarybai atstovaus išdavikai ir žmog- 
žudžiai. 

Abelis susiraukė ir su atšiauriu oficialumu prabilo: 

- Tai ne teismas, skvaire. Daktaras Džansas vykdo savo pa- 
reigą norėdamas susigrąžinti pradingusį TEAB darbuotoją. Aš 
asmeniškai ginu Trantoro interesus, ypač tais atvejais, kai užslen- 
ka neramūs laikai. Man nekyla nė menkiausios abejonės, kad Ri- 
kas yra mūsų ieškomas erdvės analitikas. Galėtume užbaigti šią 
pasitarimo dalį nedelsiant, jeigu jūs atiduotumėte Riką daktarui 
Džansui, kuris patikrintų tiek psichinę, tiek fizinę jo būklę. Be to, 
mes reikalausime, kad jūs padėtumėte surasti prasikaltusį sąmo- 
nės zonduotoją ir užtikrintumėte saugumo garantijas, idant tokie 
dalykai daugiau nepasikartotų. Šiai ar taip, regioninė politika ne- 
turi teisės įtakoti tarpžvaigždinės agentūros veiklą. 

- Kokia kalba! - ironiškai sušuko Faifas. - Pripažinkite, kad 
jūsų ketinimai akivaizdūs. Kas atsitiks, jei atiduosiu šį žmogų? 
Manau, kad TEAB išsiaiškins tai, ką nori išsiaiškinti. Biuro pa- 
reigūnai tvirtina dirbantys nepriklausomoje tarpžvaigždinėje 
agentūroje, tačiau pagrindinio fakto neįmanoma paneigti: du 
trečdalius metinio TEAB biudžeto sudaro Trantoro įnašai. Bet 
kuris Žmogus, turintis lašelį sveiko proto, suvoks, kad Biuras nė- 
ra neutralus. Jo atradimai, susiję su tariamu erdvės analitiku, ga- 
rantuotai atitiks imperinius Trantoro tikslus. 

Beje, pašnekėkime apie atradimus. Jie taip pat akivaizdūs. 
Žmogaus atmintis po truputį gerės. TEAB girsis savo pasieki- 
mais kasdienėse brošiūrose. Pamažu jis prisimins vis daugiau rei- 
kalingų smulkmenų. Iš pradžių mano vardą. Tada išvaizdą. Ga- 
liausiai tikslius, neva iš mano lūpų išgirstus žodžius. Iškilmingai 
paskelbęs mano kaltės įrodymus Trantoras pareikalaus reparacijų 
ir laikinai okupuos Sarko teritoriją. Netrukus “laikinai" užleis 
vietą “visam laikui". 

Skirtingai nuo jūsų, pone ambasadoriau, dauguma šantažuo- 
tojų žino, kad egzistuoja tam tikros ribos, kurių nevalia perženg- 
ti. Jeigu jums reikalingas šis žmogus, tegul! jį pabando atsiimti 
karinė Trantoro flotilė. 

- Mes nenaudosime prievartos, - atsakė Abelis. - Man įdomų, 
kodėl jūs nesistengiate paneigti paskutinės erdvės analitiko užuo- 
minos? 

- Nematau prasmės žemintis dėl kvailų paistalų. Jis sako pri- 
simenąs žodį. Na, ir kas? 

- Nejau tai nieko nereiškia? 

- Visiškai nieko. Sarke neatrastum nė vieno žmogaus, kuris 
nežinotų didingo Faifo vardo. Kad ir kaip nuoširdžiai apie save 
kalbėtų tariamas analitikas, jis turėjo galimybę išgirsti vardą Flo- 
rinoje, kur pragyveno visus metus, arba laive, atskraidinusiame 
mano dukterį į Sarką. Kas čia nuostabaus, kad “Faifas" įstrigo 
jam į atmintį? Vis dėlto aš esu įsitikinęs, kad šis asmuo, de- 
monstruojantis prisiminimų nuotrupas, tėra aktorius, kuris atlieka 
gerai surepetuotą vaidmenį. 

Abelis nesugalvojo, ką į tai atsakyti. Jis pažvelgė į kitus. 
Džansas sėdėjo susiraukęs, dešinės rankos pirštais lėtai krapšty- 
damas smakrą. Stynas kvailai vypsojo ir kažką tyliai murmėjo. 
Florinietis seniūnas dėbčiojo į savo kelius. 

Išsivadavęs iš Valonos glėbio ir atsistojęs, prabilo Rikas: 

- Paklausykite. - Jo išblyškusį veidą perkreipė nerimas. Aky- 
se atsispindėjo skausmas. 

- Tuojau išgirsime demaskuojančią informaciją, - burbtelėjo 
Faifas. 

- Paklausykite, - pakartojo Rikas, nekreipdamas dėmesio į 
niekinantį komentarą. - Mes sėdėjome prie stalo. Į arbatą buvo 
priberta narkotinių miltelių. Mes ginčijomės. Nepamenu, dėl ko. 
Staiga pajutau, kad negaliu pajudėti. Neįstengiau prasižioti. Tie- 
siog mąsčiau: Didysis Kosmose, mane apsvaigino narkotikais. 
Kitas žmogus, Faifas, iš pradžių šaukė, paskui nutilo ir apėjęs ap- 
link stalą palinko virš manęs. Aš nepajėgiau ištarti nė žodžio. 
Kūnas neklausė lyg būtų suparalyžiuotas. Tegalėjau vartyti akis. 

Rikas užsičiaupė, bet neatsisėdo. 

- Ar kitas žmogus buvo Faifas? - paklausė Džansas 

- Bent jau taip prisistatė. 

- Ar tai didysis skvairas? 

Neatsigręždamas, kad įsižiūrėtų į nurodytą asmenį, Rikas iš- 
spaudė: 

- Neprisimenu, kaip jis atrodė. 

- Tikrai? 

- Ilgą laiką stengiausi, - sudejavo Rikas ir staiga pratrūko: - 
Jūs neįsivaizduojate, kaip tai sunku. Tarsi kažkas į galvą kištų 
įkaitusią iki raudonumo adatą. - Jis patapšnojo per pakaušį. 

- Žinau, kad sunku, - švelniai tarė Džansas. - Bet tu privalai 
pamėginti. Nejau nesupranti? Atsisuk ir pažiūrėk į skvairą! 

Kryptelėjęs visu kūnu Rikas nudelbė Faifą įdėmių žvilgsniu. 

- Ar dabar prisimeni? - pasiteiravo Džansas. 

- Ne! Ne! 

Faifas niūriai šyptelėjo: 

- Kokia tragedija, jūsų Žmogus užmiršo išmoktas eilutes. 
Galbūt išgalvota istorija pasirodys labiau tikėtina, kai jis prisi- 
mins mano veidą kitą kartą? 

Džansas karštai atrėžė: 

„- Anksčiau nesu matęs šito vyro, niekada su juo nekalbėjau. 
Mes nerengiame prieš jus sąmokslo, ir man iki gyvo kaulo įgri- 
so jūsų kaltinimai. Aš tenoriu tiesos. 

- Ar galėčiau užduoti jam kelis klausimus? 

- Prašom. 

- Dėkui už parodytą malonę. Taigi... Rikai, ar kaip tu ten va- 
diniesi... 

Jis elgėsi kaip tikras skvairas, kalbantis su floriniečiu. 

- Taip, sere? - atsakė Rikas. 

- Tu pameni, kad sėdėjai prie stalo bejėgis, apsvaigęs nuo 
narkotikų, kai atsistojęs Žmogus priėjo prie tavęs. 

- Taip, sere. 

- Prisimeni, kad žmogus žvelgė į tave iš viršaus. 

- Taip, sere. 

- Tu bandei pakelti galvą. 

- Taip, sere. 

- Atsisėsk. 

Rikas pakluso. 

Kurį laiką Faifas nieko nedarė. Belūpė jo burna įsitempė, po 
tamsiais barzdaplaukiais slypintis smakras vos pastebimai virp- 
telėjo. Galų gale jis nuslydo nuo krėslo. 

Nuslydo! Tiesiogine žodžio prasme. Tarytum būtų atsiklau- 
pęs šalia stalo. Vis dėlto skvairas stovėjo. 

Džansui apsvaigo galva. Vyras, iš savo krėslo spinduliuojan- 
tis didybę ir grėsmę, visiškai netikėtai virto apgailėtinu neužau- 
ga. 

Deformuotos Faifo kojos sunkiai nešė majestotišką viršutinę 
kūno dalį. Jo veidas paraudo, tačiau akyse, kaip ir prieš kelias se- 
kundes, žybčiojo išdidumo ugnelė. Pratrūkęs nesuvaldomai ki- 
kenti Stynas akimoju užsičiaupė, kai tos akys įsmigo į jį. Visi kiti 
tylėjo lyg užburti. 

Rikas spoksojo į artėjantį skvairą. 

- Ar aš esu tas žmogus, kuris žengė prie tavęs apėjęs stalą? 
- griežtai tarė Faifas. 

- Aš nepamenu jo veido, sere. 

- Kas klausė apie veidą? - jis skėstelėjo rankomis. - Nejau 
užmiršai mano išvaizdą? Mano eiseną? 

- Žinau, kad neturėčiau, sere, - sielvartingai išlemeno Rikas, 
- bet aš tikrai nepamenu. 

- Jis stovėjo, o tu sėdėjai ir žiūrėjai aukštyn. 

- Taip, sere. 

- Jis žvelgė iš viršaus, “palinkęs" virš tavęs. 

- Taip, sere. 

Riko ir Faifo žvilgsniai susidūrė viename lygyje. 

- Ar aš žiūriu iš viršaus? 

- Ne, sere. 

- Tu žvelgi aukštyn? 

- Ne, sere. 

- Ar aš galėčiau būti tas žmogus? 

- Ne, sere. 

- Esi tuo tikras? 

- Taip, sere. 

- Vis dar tvirtini, kad girdėjai Faifo vardą? 

- Aš kuo puikiausiai tai prisimenu, - užsispyrusiu balsu pa- 
reiškė Rikas. 

- Kad ir kas tai būtų, jis tiesiog pasinaudojo mano vardu, ar 
ne? 

- Hmm... tikriausiai. 

Faifas nusisuko, oriai nušleivojo atgal prie stalo ir užsiropštė 
į savo krėslą. 

- Per visą savo sąmoningą gyvenimą neleisdavau niekam ma- 
tyti manęs stovinčio, - tarė jis. - Pasakykite bent vieną priežas- 
tį, dėl kurios turėtume pratęsti pasitarimą. 

Abelį persmelkė gėdos jausmas ir susierzinimas. Nuo pat 
pradžių pokalbis klostėsi nepalankia linkme. Faifas lenkdavo 
juos per vieną žingsnį sėkmingai vaizduodamas kankinį. Dėl 
Trantoro šantažo jam teko dalyvauti pasitarime ir išklausyti su- 
klastotų kaltinimų, kuriuos lengvai pavyko atmesti. 

Praktiškai, nenutoldamas nuo tiesos, didysis skvairas pa- 
skleis po Galaktiką savąją versiją apie šį susitikimą ir tokiu bū- 
du pakurstys antitrantoriškas nuotaikas. 

Ambasadorius įsitempęs mąstė, kaip išsisukti iš keblios situ- 
acijos. Sąmonės zondu apdorotas erdvės analitikas neduos Impe- 
rijai jokios naudos. Iš “atgijusių prisiminimų", kad ir kokie tiks- 
lūs tie būtų, šaipysis visi kas netingi. Jis bus laikomas Trantoro 
imperializmo instrumentu - beje, nevykusiu instrumentu. 

Apimtas dvejonių Abelis išgirdo, kaip prabyla Džansas: 

- Regis, mes turime labai gerą priežastį nebaigti pasitarimo. 
Iki šiol neišsiaiškinome, kas atsakingas už sąmonės zondavimą. 
Jūs apkaltinote Styno skvairą, kuris, savo ruožtu, kaltina jus. Net 
jei abu neturite nieko bendro su šiuo reikalu, vis tiek kiekvienas 
iš jūsų mano, esą kitas didysis skvairas meluoja. Kuris? 

- Ar tai svarbu? - paklausė Faifas. - Galbūt, bet ne jums. Mes 
būtume jau išsprendę problemą, jei ne Trantoro ir TEAB įsikiši- 
mas. Šiaip ar taip, man užteks jėgų, kad surasčiau išdaviką. Ne- 
užmirškite - sąmonės zonduotojas ketino užgrobti kirto prekybos 
monopoliją, todėl aš neleisiu jam išsisukti nuo teisėto atpildo. 
Kai sužinosime jo tapatybę, iš karto sugražinsime jūsų žmogų, 
gyvą ir sveiką. Tai vienintelis mano pasiūlymas, ir, manau, kad 
priimtinas. 

- Ką jūs darysite su sąmonės zonduotoju? 

- Jums neturėtų rūpėti Sarko vidaus reikalai. 

- Bet rūpi, - energingai atsakė Džansas. - Kalbame ne tik apie 
analitiką. Čia slypi šis tas svarbesnio, ir aš stebiuosi, kodėl anks- 
čiau apie tai neprašnekome. Riko sąmonės zondavimą nulėmė ne 
vien tai, kad jis dirbo kosminės erdvės analitikų. 

Abelis ne visai suprato, ką sumąstė Džansas, tačiau nedve- 
jodamas palaikė mokslininką: 

- Daktaras Džansas turi omenyje analitiko išsiųstą žinią, ku- 
rioje perspėjama apie pavojų. 

Faifas gūžtelėjo pečiais. 

- Kiek žinau, niekas anksčiau nemanė pranešimą esant svar- 
biu, įskaitant ir daktarą Džansą. Patys paklauskite savo žmogaus, 
ką jis norėjo perduoti. 

- Gerai žinote, kad Rikas neprisimins, - piktai atšovė Džan- 
sas. - Sąmonės zondas labiausiai paveikia intelektines protavimo 
grandines. Kai kurie jo darbo aspektai galėjo išsitrinti visam lai- 
kui. 

- Ką gi siūlote mums daryti? - paklausė Faifas. - Padėtis be 
išeities. 

- Klystate. Pranešimo esmę žino dar kai kas - sąmonės zon- 
duotojas. Galbūt jis ne daug ką nutuokia apie kosminės erdvės 
analizę, galbūt nesupranta smulkmenų. Tačiau jis kalbėjo su Ri- 
ku, kai šio protas funkcionavo be priekaištų, ir sužinojo užtekti- 
nai, kad nukreiptų mus nuo teisingo kelio, antraip nebūtų išdrį- 
sęs sunaikinti informacijos šaltinio. Visgi paklausiu: ką tu atsi- 
meni, Rikai? 

- Tik tai, kad grėsmė susijusi su kosmoso upėmis, - sumur- 
mėjo vyriškis. 

- Kas iš to, jei išsiaiškinsite nusikaltėlio tapatybę? - numojo 
ranka Faifas. - Pats žinote, kokios nepatikimos būna ligotų ana- 
litikų teorijos. Dauguma jų mano žiną Visatos paslaptis, nors iš 
nuovargio vos pajėgia įskaityti prietaisų parodymus. 

- Visai įmanoma, kad jūs neklystate. Baiminatės, jog man pa- 
vyks sužinoti teisybę? 

- Baiminuos, jog pasklidę šiurpūs gandai sutrikdys kirto pre- 
kybą. Ar sutinkate su manimi, Abeli? 

Išoriškai ambasadorius niekaip neparodė savo nepasitenkini- 
mo. Tenka pripažinti, kad Faifas sumaniai išnaudojo padėtį pri- 
versdamas visus suprasti, jog dėl nesklandumų kirto versle, net 
jeigu šiuos įtakotų jo intrigos, bus kaltinamas Trantoras. Tačiau 
Abelis buvo geras žaidėjas. Jis priėmė iššūkį ramiai, be jokių 
emocijų. 

- Nesutinku, - atsakė ambasadorius. - Siūlyčiau išklausyti 
daktarą Džansą. 

- Ačiū, - padėkojo mokslininkas. - Taigi, skvaire, jūs minė- 
jote, kad sąmonės zonduotojas greičiausiai nužudė gydytoją, tik- 

rinusį Riko sveikatą. Galime daryti išvadą, jog nusikaltėlis visus 
metus įstengė kažkokiu būdu stebėti savo auką. 

- Kas iš to? 

- Turėjo likti kokie nors pėdsakai. 

- Norite pasakyti, jog čiabuviai atpažintų juos stebėjusį žmo- 
gų? 

- Kodėl gi ne? 

- Kadangi nesate sarkitas, jūsų klaidos visiškai suprantamos, 
- tarė Faifas. - Užtikrinu jus, kad čiabuviai žino savo vietą ir sten- 
giasi nesiartinti prie skvairų. Jei pamato bent vieną jų, einantį 
pro šalį, tuojau pat nudelbia akis žemyn. Garantuoju, kad flori- 
niečiai nesuvoktų esantys stebimi. 

Džansas suvirpėjo pasipiktinęs, kad skvairas nė trupučio ne- 
sigėdijo atvirai kalbėti apie įsišaknijusį despotizmą. 

- Mūsų žmogus nėra paprastas florinietis, - neatlyžo moksli- 
ninkas. - Manau, savo elgesiu jis įrodė, kad stokoja pagarbos sar- 
kitams. Gal vertėtų užduoti jam kelis klausimus ir suteikti pro- 
gą pasireikšti mūsų diskusijoje? 

- Čiabuvio įrodymai - beverčiai, - atsakė Faifas. - Naudoda- 
masis galimybe, dar kartą reikalauju, kad Trantoras išduotų jį tei- 
sinėms Sarko institucijoms. 

- Visų pirma leiskite man su juo pašnekėti. 

- Faifai, pora klausimų jums niekaip nepakenks, - švelniai 
įsiterpė Abelis. - Jei paaiškės, kad jis nelinkęs bendradarbiauti 
arba suteikia nepatikimą informaciją, mes būtinai apsvarstysime 
jūsų prašymą. 

Viso pokalbio metu atkakliai tyrinėjęs savo sunertų pirštų 
nagus, Terensas pakėlė galvą. 

Džansas atsigręžė į seniūną. 

- Nuo tada, kai pirmą kartą radote Riką, jis gyveno jūsų 
miestelyje, tiesa? 

- Taip. 

- Per tą laikotarpį nebuvote išvykęs iš miesto savo reikalais? 

- Svarbiausias seniūno rūpestis - globoti jam patikėtus žmo- 
nes. 

- Gerai. Atsipalaiduokite ir nebūkite toks įžeidus. Spėju, kad 
privalėjote žinoti, ar į gyvenviete atvyksta skvairas? 

- Be abejo, jei tik jiems kildavo toks noras. 

- Ar kildavo? 

Terensas patraukė pečiais. 

- Porą kartų per metus. Nieko ypatingo, paprasčiausia rutina. 
Skvairai nemėgsta teptis rankų į kirtą. Turiu omenyje, neapdoro- 
tą kirtą. 

- Prikąsk savo nepagarbų liežuvį! - užriaumojo Faifas. 

Terensas apdovanojo jį šaltu žvilgsniu. 

- Priversk. 

Abelis skubiai įsiterpė: 

- Faifai, tegul su šiuo žmogumi šnekasi daktaras Džansas. 
Mudu pabūkime žiūrovais. 

Nors ir pradžiugintas Terenso įžūlumo, mokslininkas paprie- 
kaištavo: 

- Malonėkite atsakyti į klausimus be pašalinių komentarų. 
Kokie būtent skvairai lankėsi jūsų mieste pastaraisiais metais? 

- Iš kur man žinoti? - nuožmiai atšovė seniūnas. - Skvairai 
yra skvairai, o čiabuviai lieka čiabuviais. Sarkitų nedomina mano 
pareigos. Jų požiūriu, aš esu paprasčiausias florinietis. Nepasitin- 
ku jų prie vartų ir neklausiu vardų. 

Retsykiais sulaukiu “Seniūnui" adresuoto laiško, kuriame 
būna pranešama, jog tokią ir tokią dieną pasirodys škvairų revi- 
zoriai. Man tenka pasirūpinti, kad darbininkai pasipuoštų gra- 
žiausiais drabužiais, kad fabrike virtų darbas, kad visi atrodytų 
patenkinti, kad jų namai būtų išvalyti, o gatvėse budėtų patruliai, 
kad skvairai galėtų paganyti akis į žavias čiabuvių šokėjas, gal 
net išsirinktų kelias mergi... 

- Nenukrypkime nuo temos, seniūne, - tarė Džansas. - Tai ne- 
svarbu. 

- Jums nesvarbu, bet ne man. 

Prisižiūrėjus vergiškų floriniečių, triūsiančių Civilinėje Tar- 
nyboje, Džansą pradžiugino seniūno narsa, tarsi troškulį malši- 
nantis tyro vandens gurkšnis. Jis apsisprendė pasinaudoti visa sa- 
vo TEAB atstovo įtaka, kad Terensas nebūtų išduotas skvairams. 

- Štai toks mano darbas, - ramesniu balsu tęsė seniūnas. - Kai 
sarkitai atkeliauja į miestą, man tenka įsimaišyti į vietinių gretas. 
Aš nepažįstu skvairų ir nekalbų su jais. 

- Ar prisimenate, kad į Floriną būtų atskridę revizoriai savai- 
tę prieš tai, kai žuvo Didmiesčio gydytojas? Tikiuosi, neužmir- 
šote, kokią savaitę tai įvyko? 

- Berods, girdėjau kažką per žinių laidą. Bet negalėčiau pri- 

siekti, jog tuo metu buvo pasirodę skvairų revizoriai. 

- Kam priklauso jūsų žemės? 

Terenso lūpų kampučiai įsitempė. 

- Faifo skvairui. 

Netikėtai apklausą nutraukė Styno šūksnis: 

- Daktare Džansai, jūs krypstate Faifui parankia linkme. Gar- 
bės žodis! Nejau neaišku, jog taip nieko nepasieksite? Gal ma- 
note, kad didysis skvairas rizikuotų savo reputacija patsai keliau- 
damas į Floriną ir prižiūrėdamas tą apdorotą padarą? Kam tuo- 
met reikalingi patruliai? 

Džansas susinervino. 

- Abejoju, kad sąmonės zonduotojas būtų pasitikėjęs patru- 
liais, kai nuo Riko turimos informacijos priklausė viso pasaulio 
ekonomika ir netgi fizinis išlikimas. 

- Netgi po to, kai toji informacija buvo ištrinta iš jo sąmonės? 
- įsiterpė Faifas. 

Abelis prikando apatinę lūpą ir susiraukė. Paskutinis žaidi- 
mas akivaizdžiai žadėjo nesėkmę, kadangi Faifas turėjo paslėpęs 
rankovėje per daug kozirių. 

Dvejodamas Džansas vėl pasiteiravo: 

- Ar nepastebėjote, kad po miestą vaikščiotų tie patys patru- 
liai? 

- Ne. Su savo uniformomis jie panašūs vieni į kitus kaip du 
vandens lašai. 

Džansas staigiai atsigręžė į Valoną. Mokslininkui neprasly- 
do pro akis mirtinai išblyškęs merginos veidas ir kupinas baimės 
žvilgsnis. 

- Kaip dėl tavęs, mergaite? - paklausė jis. 

Valona be žado papurtė galvą. 

Viskas baigta, pagalvojo prislėgtas Abelis. Tą pačią akimirką 
Valona drebėdama atsistojo ir kimiu balsu sušnibždėjo: 

- Noriu šį tą pasakyti. 

- Prašau, mes laukiame, - paragino Džansas. 

Mergina kalbėjo vos atgaudama kvapą; ją užvaldžiusį siau- 
bą išdavė persikreipę veido bruožai ir nervingai virpantys pirš- 
tai. 

- Aš esu paprasta kaimietė. Nepykite ant manęs. Ar mano Ri- 
kas iš tikrųjų toks svarbus? 

- Labai svarbus, - švelniai patikino Džansas. 

- Tuomet jūs kalbėjote teisingai. Kad ir kas atskraidino Ri- 
ką į Floriną, tas Žmogus nė vienai minutei nebūtų išdrįsęs ati- 
traukti nuo jo akių. Kas atsitiktų, jei Riką sumuštų įpykęs fabri- 
šautų į galvą palikti jį bejėgį laukuose, kur vargšelis mirtų, taip 
ir nesulaukęs pagalbos? Negi tas niekadėjas pasikliautų papras- 
čiausia sėkme? - sulig kiekvienu žodžiu jos balsas stiprėjo. 

- Tęsk, - tarstelėjo Džansas įsmeigęs į merginą įdėmų žvilgs- 
nį. 

- Nuo pat pradžių Riką prižiūrėjo vienas žmogus. Rado jį 
laukuose, atidavė mano globai, saugojo nuo nemalonumų, sekė 
visus jo žingsnius. Apie gydytoją sužinojo iš manęs! Tai jis! Tai 
jis! 

Kone rėkdama Valona nukreipė pirštą į Mirliną Terensą. 

Šį kartą buvo sudrumsta netgi antžmogiška Faifo ramybė. 
Didysis skvairas įrėmė rankas į stalą, pakeldamas savo masyvų 
kūną per colį nuo krėslo, ir nuožmiai dėbtelėjo į seniūną. 


18. NUGALĖTOJAI 


Susidarė įspūdis, tarsi pasitarimo dalyvių balso stygas būtų 
sustingdęs ūmus paralyžius. Rikas nepatikliai spoksojo tai į Va- 
loną, tai į Terensą. 

Tylą nutraukė veriantis Styno juokas. 

- Tuo įmanoma patikėti. Garbės žodis! Reikėjo paklausyti 
manęs. Juk sakiau, kad čiabuvis dirba Faifui. Štai, koks jis žmo- 
gus. Sumoka floriniečiui... 

- Tai siaubingas melas. 

Kad ir kaip būtų keista, šiuos žodžius ištarė ne Faifas, o pa- 
šokęs ant kojų seniūnas, kurio akys aistringai Žaižaravo. 

Abelis, vienintelis nepraradęs savitvardos, pasiteiravo: 

- Kas būtent? 

Terensas atsisuko į ambasadorių lyg nesuprasdamas klausi- 
mo. Po akimirkos sukrenkštė: 

- Tai, ką pasakė skvairas. Aš nedirbu jokiam sarkitui. 

- O mergina? Ar ji taip pat meluoja? 
sakė: 

- Ne. Ji neklysta. Aš tikrai esu sąmonės zonduotojas. Nežiū- 

rėk taip į mane, Lona. Aš nenorėjau sužeisti Riko. Nemaniau, jog 
įvykiai pakryps tokia linkme. - Seniūnas vėl atsisėdo. 

- Nežinau, ką jūs planuojate, Abeli, - prabilo Faifas, - tačiau 
faktai byloja visai ką kitą: žmogžudys negalėjo įterpti į savo re- 
pertuarą šio nusikaltimo. Jam nebūtų užtekę nei Žinių, nei proto. 
Akivaizdu, jog tai didžiojo skvairo darbas. Galbūt, pakišdamas 
melagingą prisipažinimą, stengiatės nukreipti dėmesį nuo Styno? 

Tvirtai sugniaužęs kumščius Terensas palinko į priekį. 

- Trantoro pinigai man taip pat nereikalingi. 

Faifas nė nežvilgtelėjo į seniūną. 

Džansas atsigavo paskutinis. Kelias užsitęsusias minutes 
mokslininkas negalėjo susitaikyti su tuo, kad seniūnas tūno kaž- 
kur kitur, ambasados teritorijoje, kad pasitarime dalyvauja jo at- 
vaizdas, neką realesnis už Faifą, nutolusį nuo visų per dvidešimt 
mylių. Džansas geidė nustverti seniūną už pečių, pašnekėti su juo 
akis į akį, tačiau negalėjo to padaryti. 

- Nustokime ginčytis ir išklausykime žmogaus, - išgirdo 
mokslininkas savo balsą. - Jeigu jis išties yra ieškomas sąmonės 
zonduotojas, tuomet mes privalome žinoti smulkmenas. Jei ne, 
jis netruks išsiduoti. 

- Norite išgirsti smulkmenas? - suriko Terensas. - Prašau, ga- 
liu papasakoti. Nuslėpdamas jas, vis tiek nieko nepasiekčiau. 
Koks skirtumas, kas valdys Floriną - Sarkas ar Trantoras? Bent 
tiek gerai, kad turėsiu progą pakalbėti atvirai. 

Su panieka mostelėjęs ranka į Faifą, seniūnas tęsė: 

- Štai didysis skvairas. Tiktai didysis skvairas, tvirtina jis, tu- 
ri pakankamai žinių ir proto, kad įvykdytų tokį sudėtingą nusikal- 
timą. Ką jis išmano? Ką tie sarkitai išmano? 

Ne jie valdo vyriausybę, o floriniečiai. Tiksliau sakant, Flo- 
rinos Civilinė Tarnyba, kuri gauna dokumentus, pildo dokumen- 
tus, tvarko dokumentus. Galima sakyti, kad Sarkas paskendęs po- 
pierizmo liūne. Aišku, dauguma mūsų pernelyg sugniuždyti, kad 
išdrįstų priešgyniauti šeimininkams. Bet ar įsivaizduojate, ką ga- 
lėtume nuveikti prakeiktų skvairų panosėje, jei tik užsimanytu- 
me? Tuojau išgirsite, ką aš padariau. 

Prieš metus laikinai dirbau kosmouosto transporto administ- 
racijoje. Įprasta apmokymų procedūra. Tai užfiksuota mano by- 
loje. Tereiktų šiek tiek giliau pasikapstyti, nes oficialiu transpor- 
to administratoriumi buvo sarkitas. Jam atiteko titulas, o man - 
darbas. Mano pavardę rastumėte specialiame skyriuje, pažymė- 

tame “Čiabuvių personalas". Argi sarkitas teptųsi rankas ieško- 
damas ten informacijos? 

Būtent aš gavau erdvės analitiko žinutę ir prašymą sutikti lai- 
vą su greitosios pagalbos mašina, kuriuos atsiuntė vietinė TEAB 
atstovybė. Savo vadovybei neprasitariau apie galimą Florinos su- 
naikinimą nė vienu žodžiu. 

Erdvės analitiką pasitikau nedideliame priemiesčio uoste. 
Dėl to nekilo jokių problemų. Mano pirštai tampė virveles, ap- 
raizgiusias visą Sarką. Nepamirškite, aš plušėjau Civilinėje Tar- 
nyboje. Panorėjęs užsiimti šiuo reikalu didysis skvairas negalė- 
tų nieko padaryti, nebent įsakytų atlikti darbą floriniečiui. Tuo 
tarpu man nereikėjo prašyti pagalbos. Štai jums ir žinios, štai 
jums ir protas. 

Pasistengiau, kad skvairai ir TEAB nieko nesužinotų apie 
erdvės analitiką. Išspaudžiau iš jo kiek įmanoma daugiau infor- 
macijos, nes norėjau padėti Florinai kovoje prieš Sarką. 

Iš Faifo lūpų išsprūdo klausimas: 

- Tai tu atsiuntei pirmuosius laiškus? 

- Taip, didysis skvaire, - šaltai atsakė Terensas. - Pamaniau, 
kad perėmęs kirto žemių kontrolę galėčiau sudaryti sandėrį su 
Trantoru. Primesti savo sąlygas ir išvaryti jus iš planetos. 

- Beprotis. 

- Galbūt. Kaip žinote, planas neišdegė. Teko pasakyti anali- 
tikui, kad esu Faifo skvairas, nes jis žinojo Faifą esant iškiliau- 
siu Sarko žmogumi. Vyliausi, jog tai paskatins jį šnekėti. Mane 
apėmė juokas, suvokus, kad jis galvojo, neva didysis skvairas lin- 
ki Florinai visa ko geriausio. 

Deja, analitikas pasirodė ne toks kantrus, kaip aš. Jis tvirti- 
no, jog nelaimė gal įvykti bet kurią dieną, o man reikėjo daugiau 
laiko, tvarkant reikalus su Sarku. Supratau, kad neįstengsiu jo 
kontroliuoti, todėl turėjau pasitelkti atsarginį variantą - sąmonės 
zondą. Mačiau, kaip dirbama šiuo prietaisu ligoninėse. Maždaug 
nutuokiau, kaip juo naudotis, bet, matyt, nepakankamai gerai. 

Aš tenorėjau ištrinti nerimą iš viršutinių sąmonės sluoksnių. 
Tai paprasta operacija. Vis dar nesuprantu, kas atsitiko. Turbūt 
nerimas glūdėjo taip giliai, kad, bandant iki jo prisikasti, zondui 
teko sudarkyti sveiką psichiką... Atleisk, Rikai. 

Atidžiai besiklausančio analitiko balse nuskambėjo liūdnos 
gaidelės: 

- Jums nederėjo taip elgtis su manimi, seniūne, bet aš Žinau, 
kokie jausmai buvo jus apėmę. 

- Taip, - linktelėjo Terensas. - Tu gyvenai mūsų planetoje. 
Matei patrulius ir skvairus, supranti, kuo skiriasi Aukštutinis ir 
Žemutinis Didmiesčiai. 

Jis vėl pratęsė savo istoriją: 

- Taigi savo rankose turėjau visiškai bejėgį kosminės erdvės 
analitiką. Negalėjau leisti, kad jį kas nors atpažintų. Negalėjau 
žudyti. Buvau tikras, kad, sugrįžus prisiminimams, jis pateiks 
man vertingų Žinių. Be to, nudobęs Imperijos pilietį, būčiau pra- 
radęs galimybę prašyti Trantoro ir TEAB pagalbos. Svarbiausia, 
tuo metu aš dar negalėjau prisiversti užmušti žmogaus. 

Pasirūpinau, kad mane paskirtų į Floriną dirbti seniūnu. Kar- 
tu vežiausi Riką, prieš tai suklastojęs jo dokumentus. Suorgani- 
zavau viską taip, kad jį rastų kirto lauke. Paskui išrinkau globė- 
ją - Valoną. Mano planas būtų veikęs be priekaištų, jei ne gydy- 
tojas. Teko įsiskverbti į sraigtinių laivų angarus. Beje, tai nesu- 
dėtinga užduotis. Inžinieriais dirbo sarkitai, tačiau vartus prižiū- 
rėjo floriniečiai. Sarke mokiausi mechanikos, todėl man užteko 
trijų dienų, kad aptikčiau ir atjungčiau reikiamą energijos tieki- 
mo liniją. Nuo to karto žudant nė sykio nesudrebėjo ranka. Gai- 
la, nesusiprotėjau, kad gydytojas turi bylos kopiją. 

Iš savo vietos Terensas aiškiai matė Faifo chronometrą. 

- Prieš šimtą valandų - rodos, kad prieš šimtą metų - Riko at- 
mintis vėl pradėjo rodyti gyvybės ženklus. Dabar jūs Žinote vi- 
są istoriją. 

- Ne, - paprieštaravo Džansas, - ne visą. Kaip dėl planetos 
sunaikinimo? 

- Tiesą sakant, aš nedaug ką supratau, iš to, ką jis pasakojo. 
Atleisk, Rikai, bet tuo metu tavo kalba priminė... pamišėlio kle- 
jonės. 

- Tai ne klejonės, - užsiplieskė Rikas. 

- Erdvės analitikas turėjo laivą, - tarė Džansas. - Kur jis pra- 
dingo? 

- Išmestas į metalo laužą, - atsakė Terensas. - Atitinkamą įsa- 
kymą pasirašė mano viršininkas. Kaip žinia, sarkitai niekada ne- 
vargina savo akių skaitydami oficialius popierius. 

- O Riko dokumentai? Sakėte, kad jis parodė jums dokumen- 
tus? 

- Išduokite mums šitą žmogų, - staiga įsiterpė Faifas, - ir mes 
išsiaiškinsime, ką jis Žino. 

- Ne, - atšovė mokslininkas. - Visų pirma jis nusikalto prieš 
TEAB. Pagrobė kosminės erdvės analitiką, sudarkė žmogaus są- 
monę. Jis priklauso mums. 

- Džansas teisus, - sutiko Abelis. 

- Jei nesuteiksite man saugumo garantijų, aš nepratarsiu nė 
žodžio, - pareiškė Terensas. - Paslėpiau Riko dokumentus ten, 
kur jų nerastų nei sarkitai, nei Trantoro agentai. Jei norite jų, pri- 
valėsite pripažinti, kad aš esu politinis pabėgėlis. Visus mano 
veiksmus įtakojo patriotizmas, troškimas padėti savo planetai. 
Sarkitai ir trantoriečiai gali būti patriotai, tad kuo blogesni flo- 
riniečiai? 

- Pasak ambasadoriaus, jus perims TEAB, - tarė Džansas. - 
Galiu užtikrinti, kad mes neišduosime jūsų Sarkui. Dėl savo el- 
gesio su erdvės analitikų jūs būsite teisiamas. Jei dabar bendra- 
darbiausite, galite tikėtis švelnesnio nuosprendžio. 

Pervėręs Džansą įdėmiu žvilgsniu Terensas atsakė: 

- Gerai, daktare, surizikuosiu... Analitikas minėjo, kad Flo- 
rinos saulė pasiekė priešnovinę būseną. 

- Ką?! - sušuko visi, išskyrus Valoną. 

- Ji susprogs, - sardoniškai pridūrė Terensas, - o Florina iš- 
garuos lyg tabako dūmas. 

- Aš nesu erdvės analitikas, - palingavo galva Abelis, - bet 
girdėjau, kad žvaigždės sprogimo neįmanoma prognozuoti. 

- Teisybė. Bent jau iki šiol. Ar Rikas paaiškino jums, iš kur 
jis ištraukė tokias idėjas? - paklausė Džansas. 

- Turbūt užrašė viską dokumentuose. Aš teprisimenu kažką 
apie anglies srautus. 

- Ką? 

- Jis nesiliovė kartojęs: “Anglies srautai kosminėje erdvėje. 
Anglies srautai kosminėje erdvėje". Dar paminėjo frazę: “Kata- 
litinis poveikis". 

Stynas sukikeno. Faifas susiraukė. Džansas dėbsojo išplėtęs 
akis, po akimirkos burbtelėjo: 

- Atleiskite, tuojau sugrįšiu. - Žengęs už erdvinio kubo ribų 
jis pradingo iš akiračio. 

Vėl pasirodė po penkiolikos minučių ir apstulbo teišvydęs 
senąjį ambasadorių drauge su Faifu. 

- Kur?.. 

Abelis jį nutraukė: 

- Mes laukėme jūsų, daktare Džansai. Erdvės analitikas ir 
mergina keliauja į ambasadą. Pasitarimas baigėsi. 

- Baigėsi? Didžioji Galaktika, mes tik pradėjome! Privalau 
paaiškinti novos susiformavimo priežastis. 

Abelis nejaukiai pasimuistė savo krėsle. 

- Tai nebūtina, daktare. 

- Netgi labai būtina. Duokite man penkias minutes. 

- Tegul kalba, - nusišypsojo Faifas. 

- Papasakosiu jums viską nuo pat pradžių. Jau seniausiuose 
Galaktikos civilizacijos moksliniuose veikaluose buvo pažymė- 
ta, kad energiją žvaigždėms suteikia jų viduje vykstančios bran- 
duolinės transformacijos. Iš to, ką mes žinome apie žvaigždžių 
sandarą, egzistuoja tiktai du branduolinių transformacijų tipai. 
Abejuose perdirbamas vandenilis ir helis. Pirmajame, tiesioginia- 
me, du vandenilio atomai jungiasi su dviem neutronais ir sufor- 
muoja helio branduolį. Antrajame, netiesioginiame, tas pats re- 
zultatas pasiekiamas per kelias pakopas, kuriose svarbų kataliza- 
toriaus vaidmenį atlieka anglies branduoliai. Menkutis anglies 
kiekis gali būti panaudojamas reakcijose ne vieną kartą, perdir- 
bant visą galybę vandenilio į helį. Visa tai buvo žinoma priešis- 
toriniais laikais, kai žmonių rasė gyveno vienoje planetoje - be 
abejo, jei toks periodas kada nors egzistavo. 

- Mano galva, jūs tuščiai švaistote laiką pasakodamas tai, kas 
seniai Žinoma, - įsiterpė Faifas. 

- Iki šiol niekam nepavyko tiksliai išsiaiškinti, kokio tipo 
branduoliniai procesai vyksta žvaigždėse, - tęsė Džansas. - Abi 
alternatyvos turėjo nemažai pasekėjų. Tačiau daugumos nuomo- 
nė linko prie paprastesnės, tiesioginės vandenilio-helio konver- 
sijos. 

Matyt Rikas sukūrė teoriją, kad energijos pagrindas yra tie- 
sioginės transformacijos, kurias tam tikromis aplinkybėmis įta- 
koja anglies katalizė, paspartindama procesą, sušildydama 
žvaigždę. 

Mes šnekame apie kosmoso - šiuo atveju, anglies - upes ar- 
ba srautus. Jų kelyje pasitaikančios žvaigždės surenka nesuskai- 
čiuojamą daugybę atomų. Visas pritrauktų atomų kiekis yra mik- 
roskopinis, palyginti su žvaigždės mase, ir niekaip jos neįtakoja. 

Išskyrus anglį! Žvaigždė, pro kurią praslenka kosmoso upė, pa- 
sižyminti neįtikėtina anglies koncentracija, tampa nestabili. Ne- 
žinau, kiek prabėga metų - šimtmečiai ar milijonai, - kol anglies 
atomai išsisklaido žvaigždės viduje, bet garantuoju, jog procesas 
užtrunka labai ilgai. Tai reiškia, kad anglies srautas turi būti pla- 
tus, o žvaigždė privalo susikirsti su juo itin smailiu kampu. Kai 
filtruojama anglis peržengia kritinio kiekio ribą, žvaigždės švy- 
tėjimas neįtikėtinai sustiprėja. Išoriniai sluoksniai staigiai įkaista, 
dėl to dangaus kūnas sprogsta kaip supernova. 

Ar dabar aišku? 

Džansas nutilo. 

- Visa tai išmąstėte per dvi minutes? - paklausė Faifas. - Iš- 
girdęs iš seniūno miglotą frazę, kurią analitikas pasakė prieš me- 
tus? 

- Taip, taip. Nesistebėkite. Kosminės erdvės analizė yra pa- 
sirengusi tokiai teorijai. Jei ne Rikas, tai kas nors kitas būtų pra- 
dėjęs tyrimus šia kryptimi. Tiesą sakant, panašias teorijas moks- 
lininkai buvo iškėlę ir anksčiau, tik niekas rimtai jų nesvarstė. 
Remiantis tuometiniais analizės metodais nebūtų pavykę paaiš- 
kinti, kodėl žvaigždėse netikėtai susikaupia anglies perteklius. 

Bet dabar mes žinome, kad egzistuoja anglies srautai. Galė- 
tume nubraižyti jų tėkmės planą, išsiaiškinti, kurios žvaigždės 
per pastaruosius dešimt tūkstančių metų susidūrė su tomis kos- 
moso upėmis, patikrinti archyvinę medžiagą ir surasti informa- 
ciją apie supernovų formavimąsi bei spinduliavimo pakitimus. 

Bet pirmiausia privalome pasirūpinti Florinos evakuacija. 

- Tikėjausi išgirsti iš jūsų lūpų tokį pasiūlymą, - ramiai tarė 
Faifas. 

- Atleiskite, Džansai, - prabilo Abelis, - tačiau tai neįmano- 
ma. 

- Kodėl neįmanoma? 

- Kada sprogs Florinos saulė? 

- Nežinau. Sprendžiant iš to, kaip prieš metus sunerimo Ri- 
kas, mes turime labai nedaug laiko. 

- Bet tiksli data neaiški? 

- Žinoma, kad ne. 

- Ar sugebėsite ją nustatyti? 

- Mažai tikėtina. Netgi turint Riko apskaičiavimus, iš pradžių 
reikėtų juos kruopščiai patikrinti. 

- Ar galite garantuoti, kad analitiko teorija pasirodys esanti 
teisinga? 

Džansas susiraukė. 

- Man pačiam dėl to nekyla jokių abejonių. Kadangi esu 
mokslininkas, turiu pripažinti, kad šiuo metu - tai tik teorija, ku- 
rią būtina įdėmiai išnagrinėti 1r patikrinti. 

- Vadinasi, jūsų norą evakuoti Floriną nulėmė paprasčiausios 
spėlionės? 

- Tiksliau, visos planetos gyventojų gyvybėms gresiantis pa- 
vojus. 

- Jei Florina būtų paprasta planeta, aš sutikčiau su jumis. Ta- 
čiau ji - pagrindinė kirto tiekėja visoje Galaktikoje. Mes nieko 
negalime padaryti. 

- Jūs sudarėte sandėrį su Faifu, kol manęs nebuvo? - piktai 
paklausė mokslininkas. 

- Galbūt aš įstengsiu geriau paaiškinti, daktare Džansai, - įsi- 
terpė didysis skvairas. - Sarko vyriausybė niekada nesutiktų eva- 
kuoti Florinos, net jeigu TEAB tvirtintų įrodžiusi jūsų superno- 
vos teoriją. Trantorui nepavyks mūsų priversti, nes Galaktika pa- 
remtų karą prieš Sarką tik tuo atveju, jei kiltų grėsmė kirto pre- 
kybai, o jūs trokštate ją sunaikinti. 

- Būtent, - linktelėjo galva Abelis. - Imperijos piliečiai nepri- 
tars tokiam karui. 

Džansą persmelkė pasišlykštėjimo jausmas. Visos planetos 
žmonių likimas atsidūrė gerai funkcionuojančios ekonominės sis- 
temos diktato naguose! 

- Paklausykite, - tarė mokslininkas. - Mes kalbame ne apie 
vieną planetą, o apie visą Galaktiką. Kiekvienais metais užgimsta 
dvidešimt naujų supernovų. Negana to, iš šimto milijardų Galak- 
tikos žvaigždžių, maždaug dviejų tūkstančių spinduliavimo savy- 
bės pakinta tiek, kad jos galėtų nušluoti aplinkinių planetų gyvy- 
lijonų. Tai reiškia, kad vidutiniškai vieną sykį per penkiasdešimt 
metų, kuri nors apgyvendinta planeta tampa pernelyg karšta. To- 
kie atvejai užfiksuojami istoriniuose archyvuose. Kartą per pen- 
kis tūkstančius metų vienai ar kitai apgyvendintai planetai iškyla 
realus pavojus, kad supernova pavers ją dujomis. Tikimybė sie- 
kia penkiasdešimt procentų. 

Jei Trantoras nepadės floriniečiams, Galaktikos piliečiai ži- 

nos galį nesitikėti jokios pagalbos panašios grėsmės akivaizdo- 
je, nes galinguosius tedomina ekonominė nauda. Nejau išdrįsite 
taip rizikuoti, Abeli? 

Kita vertus, Florinos evakuacija įrodytų, jog Trantorui labiau 
rūpi Žmonės negu nuosavybės teisės. Be didelio vargo, nenaudo- 
dama smurto, Imperija užsitikrintų laisvųjų pasaulių palankumą. 

Abelis papurtė galvą ir prašneko išvargusiu balsu: 

- Ne, Džansai. Man patinka jūsų pasiūlymas, tačiau jis ne- 
praktiškas. Nevalia pasikliauti emocijomis, kai kalbame apie po- 
litinį poveikį, kurį sukeltų kirto prekybos sunaikinimas. Mano 
nuomone, būtų protingiausia atsisakyti šios teorijos tyrimo. Pa- 
kenkti galėtų vien mintis, kad ji teisinga. 

- O jeigu ji iš tikrųjų teisinga? 

- Verčiau remkimės atvirkštine prielaida. Spėju, kad prieš 
kelias minutes, trumpam pasišalinęs iš mūsų draugijos, jūs susi- 
siekėte su TEAB? 

- Taip. 

- Nesvarbu. Trantoras turės pakankamai įtakos, kad sustab- 
dytų tyrimus. 

- Abejoju. Tik ne šiuos. Ponai, netrukus mes atskleisime pi- 
gaus kirto paslaptį. Po metų kirto monopolijos nebeliks, net jei 
Florinos nesusprogdins supernova. 

- Ką norite tuo pasakyti? 

- Štai ir prabilome apie reikalo esmę, Faifai. Iš visų apgyven- 
dintų planetų kirtas auga tiktai Florinoje. Kitur jo sėklos naudo- 
jamos įprastos celiuliozės gamybai. Atminkite, kad Florina - tai 
vienintelis apgyvendintas pasaulis, kurio saulė pasiekė priešno- 
vinę stadiją. Turbūt tai įvyko prieš tūkstančius metų, kai ją už- 
liejo anglies srautas, jei, žinoma, susikirtimo kampas buvo pa- 
kankamai smailas. Akivaizdu, kad kirto vystymąsi įtakojo prieš- 
novinė būsena. 

- Nesąmonės, - atšovė Faifas. 

- Argi? Turėtų egzistuoti kokia nors priežastis, kodėl Flori- 
noje auga kirtas, o kitose planetose - paprasčiausia medvilnė. 
Mokslininkai ne vieną kartą mėgino dirbtiniu būdu pagaminti 
kirtą, tačiau nieko nepasiekė, nes dirbo aklai. Dabar jie išgirs 
apie priešnovinės žvaigždinės sistemos faktorių. 

Faifas paniekinančiai atrėžė: 

- Jie bandė kopijuoti Florinos saulės spinduliavimo savybes. 

- Teisingai, su arkine šviesa dubliavo regimą ir ultravioleti- 
nį spektrą. O kaip dėl infraraudono ir kitų? Kaip dėl magnetinių 
laukų? Elektronų? Kosminių spindulių poveikio? Aš nesu fizi- 
kas-biochemikas, todėl ne viską žinau. Bet mokslininkai, kurie 
specializuojasi šioje srityje, puls ieškoti atsakymų, ir garantuo- 
ju, kad po metų - jei ne anksčiau - problema bus išspręsta. 

Žmonija laiko savo rankose ekonominės gerovės kozirius. 
Galaktika trokšta pigaus kirto. Gavusi jo, panorės, kad būtų eva- 
kuota Florina. Ne iš gailesčio, o ne! Tiesiog visiems iki gyvo 
kaulo įgriso kirtu aptekę sarkitai. 

- Blefas! - užriaumojo Faifas. 

- Jūs irgi taip manote, Abeli? - griežtai paklausė Džansas. - 
Jei padėsite skvairams, Trantoras taps ne kirto prekybos, o mo- 
nopolijos gelbėtoju. Ar jums užteks drąsos rizikuoti? 

- Ar Trantorui užteks drąsos paskelbti karą? - purkštelėjo 
Faifas. 

- Karą? Kvailystės! Skvaire, po metų jūsų nuosavybė Flori- 
noje bus neverta nė kredo, net jei saulė nevirs supernova. Par- 
duokite viską. Parduokite Floriną. Trantoras galėtų už ją neblo- 
gai sumokėti. 

- Pirkti planetą? - išgąstingai šūktelėjo ambasadorius. 

- Kodėl gi ne? Imperijai lėšų netrūksta. Tokiu žingsniu ji už- 
sitikrins visatos gyventojų paramą. Jei žmonių netenkins šimtų 
milijonų gyvybių išgelbėjimas, pasakykite, kad jie gaus pigaus 
kirto. To turėtų užtekti. 

- Aš pagalvosiu, - tarė Abelis ir pažvelgė į skvairą, kuris nu- 
leido akis. 

Faifas prabilo po ilgos pauzės, pakartodamas ambasadoriaus 
žodžius: 

- Aš pagalvosiu. 

Džansas kimiai nusijuokė. 

- Tik ne per ilgai. Netrukus kirto istorija išplauks į paviršių. 
Tuomet judu pateksite į aklavietę. Siūlyčiau sudaryti sandėrį tuč- 
tuojau. 


Seniūnas atrodė sugniuždytas. 

- Ar tai tiesa? - negalėjo patikėti jis. - Tikrai? Florinos nebe- 
liks? 

- Tiesa, - patvirtino Džansas. 

Terensas bejėgiškai skėstelėjo rankomis. 

- Ką gi, Riko dokumentai mano gimtajame mieste, įkišti tarp 
bylų su senomis statistinėmis lentelėmis. Niekas nesusiprotėtų po 
jas krapštytis. 

- Esu tikras, kad mes galėtume susitarti su TEAB, - tarė 
Džansas. - Mums prireiks savo žmogaus Florinoje, kuris gerai 
pažįsta vietinius, kuris paaiškintų jiems visus faktus, organizuotų 
evakuaciją, papasakotų apie kitų planetų privalumus. Ar padėsi- 
te? 

- Taip išvengčiau kaltinimų dėl žmogžudysčių? Nepriešta- 
rauju - seniūno akyse sužvilgo ašaros. - Vis tiek man gresia pra- 
laimėjimas. Aš nebeturėsiu namų. Mes visi pralaimėsime. Flori- 
niečiai praras pasaulį, sarkitai neteks lobių, o Trantoras - galimy- 
bės pasiglemžti tuos lobius. Šioje situacijoje laimėtojų nebus. 

- Nebent, - švelniai įsiterpė Džansas, - jūs suvoksite, kad 
naujoje Galaktikoje - palaikančioje žvaigždinių sistemų stabilu- 
mą, auginančioje pigų kirtą, politiškai suvienytoje Galaktikoje - 
atsiras vienas kvadrilijonas laimėtojų. Galaktikos žmonės - jie 
taps nugalėtojais. 


EPILOGAS 
PO METŲ 


- Rikai! Rikai! - ištiesęs rankas Selimas Džansas bėgo asfal- 
tuotu kosmouosto takeliu link nusileidusio laivo. - Ir Lona! Kaip 
sunku judu atpažinti. Kaip laikotės? Kaip gyvenate? 

- Puikiai. Matau, jūs gavote mūsų laiškus, - tarė Rikas. 

- Žinoma. Sakykite, kokius įspūdžius padarė kelionė? - triju- 
lė pamažu žingsniavo link Džanso įstaigos. 

- Šį rytą aplankėme savo senąjį miestelį, - liūdnai prabilo Va- 
lona. - Laukai tokie tušti. - Vilkėdama Imperijos pilietės sukne- 
lę ji nė iš tolo nepriminė Florinos valstietės. 

- Taip, vaizdas ganėtinai niūrus, ypač tiems, kurie 1lgą laiką 
čia gyveno. Netgi mane retsykiais apima šiurpas, bet aš pasilik- 
siu planetoje kiek įmanoma ilgiau. Florinos saulės spinduliavi- 
mas suteikia nepaprastai įdomią teorinę informaciją. 

- Beveik per metus evakavote tiek daug žmonių! Galima bū- 
tų pagirti jus už organizuotumą. 

- Stengiamės, Rikai. O, atleisk, turėčiau vadinti tave tikruo- 
ju vardu. 

- Nereikia. Aš esu pripratęs prie Riko. Tai vienintelis vardas, 
kurį prisimenu. 

- Dar neapsisprendei, ar imsies erdvės analitiko darbo? - pa- 
klausė Džansas. 

Rikas palingavo galva. 

- Nutariau grįžti į Žemę, nes didesnė dalis mano žinių išga- 
ravo iš sąmonės visam laikui. Bet manęs tai nejaudina... Beje, ti- 
kėjausi susitikti su seniūnu. 

- Nepavyks. Šiandien seniūnui laisvadienis. Manau, kad jis 
nenori tavęs matyti. Turbūt jaučiasi kaltas. Negrieži ant jo dan- 
ties? 

- Ne, - atsakė Rikas. - Dauguma atžvilgių jis pakeitė mano 
gyvenimą į gerąją pusę. Visų pirma, susipažinau su Lona... - vy- 
riškis apkabino jos pečius. 

Valona dirstelėjo į jį ir nusišypsojo. 

- Be to, - tęsė Rikas, - seniūnas teigiamai paveikė mano dva- 
sinę pusiausvyrą. Aš supratau, kodėl dirbau kosminės erdvės 
analitiku. Sužinojau, kodėl beveik trečdalis analitikų yra žemie- 
čiai. Radioaktyvaus pasaulio gyventojus persekioja nuolatinė bai- 
mė ir netikrumo pojūtis. Klaidingas Žingsnis reiškia garantuotą 
mirtį. Žemės paviršius - didžiausias mūsų priešas. 

Dėl šios priežasties, daktare Džansai, mumyse įsišaknija ne- 
rimas, planetų baimė. Mes jaučiamės laimingi ir saugūs tiktai 
kosminėje erdvėje. 

- Dabar tavęs nekankina tokie pojūčiai, Rikai? 

- Nė trupučio. Suprantate, seniūnas sureguliavo sąmonės 
zondą taip, kad šis panaikintų nerimą, tačiau neatkreipė dėmesio 
į intensyvumą. Jis tenorėjo apdoroti paviršutinį susijaudinimą, 
nieko nenutuokdamas apie giliai viduje slypintį nerimą. Zondas 
ištrynė viską, ir aš dėl to nesigailiu. Man daugiau nereikės kla- 
joti po kosmoso platybes. Galiu sugrįžti į Žemę, kuriai darbo jė- 
gos niekada nebus per mažai. 

- Žemė galėtų pasekti Florinos pavyzdžiu, - tarė Džansas. - 
Tenykščiai išsivaduotų nuo baimės ir netikrumo. Galaktika yra 
didelė. 

- Ne, - aistringai atkirto Rikas. - Šiedu atvejai gerokai skiria- 
si. Žemė turi praeitį, daktare Džansai. Dauguma tuo netiki, tačiau 
mes, žemiečiai, žinome, jog mūsų planetoje užgimė Žmonijos ra- 
sė. 

- Galbūt. Nedrįstu nei prieštarauti, nei sutikti šimtu procen- 
tu. 

- Tikrai. Šios planetos negalima apleisti. Nevalia apleisti. 
Vieną dieną mes ją pakeisime. Kada nors dirvoje neliks radioak- 
tyvių medžiagų. Iki tol... liksime savajame pasaulyje. 

Valona švelniai pridūrė: 

- Aš irgi tapau Žemiete. 

Rikas nukreipė žvilgsnį į horizontą, kur švytėjo akį rėžiantis 
ir tuščias Aukštutinis Didmiestis. 

- Kiek žmonių liko Florinoje? 

- Maždaug dvidešimt milijonų, - atsakė Džansas. - Šiuo metu 
darbo tempas sulėtėjo. Privalome reguliuoti skrydžius, kad Flo- 
rinoje būtų išlaikytas tam tikras ekonominis stabilumas. Be to, 
pirmojoje stadijoje evakuotiesiems tenka glaustis laikinose sto- 
vyklavietėse, kurias savo teritorijose įrengė kaimyniniai pasau- 
liai. Sunkumų neišvengiame. 

- Kada išvyks paskutinis žmogus? 

- Tiesą sakant, niekada. 

- Nesuprantu. 

- Seniūnas neoficialiai paprašė leidimo pasilikti planetoje. Jo 
noras buvo patenkintas, taip pat neoficialiai. Apie tai nebus pa- 
skelbta viešai. 

- Pasilikti? - nustėro Rikas. - Vardan Galaktikos, kodėl? 

- Nežinau, - patraukė pečiais Džansas. - Tikriausiai tu pats 
atsakei į klausimą kalbėdamas apie Žemę. Judu su Terensu jau- 
čiatės panašiai. Jis sako negalįs nė pagalvoti apie išvykimą iš 
Florinos. Seniūnas nenori mirti vienatvėje. 


MICHAEL MOORCOCK 


NUOLATINIO KITIMO BUSENA 


Maksas Failas pasviro į priekį ir nekantriu balsu kreipėsi į 
vairuotojo kabiną: 

- Ar ilgai dar važiuosime? 

Paskui prisiminė, kad mašina neturi vairuotojo. Paprastai Eu- 
ropos Gynybinių Branduolinių Pajėgų maršalas galėjo leisti sau 
asmeninio šoferio prabangą, bet šį kartą griežtai užslaptinto ke- 
lionės tikslo jis nė pats nežinojo. 

Maršruto planas saugiai tūnojo elektroninėse automatinio na- 
vigatoriaus mikroschemose. 

Jis atsilošė sėdynėje, nuslopindamas susierzinimą. 

Automobilis išsuko iš pagrindinio greitkelio už pusės mylios 
nuo centrinio transporto žiedo, kurio dėka mašinos bei įvairūs 
kroviniai išsiskirstydavo į aplinkines miesto dalis, tarsi būtų iš- 
svaidyti gigantiško sukučio. Automobilis nusileido į senamiestį, 
stūksantį arčiau žemės. Failas nudžiugo, nors nedrįso pats sau to 
pripažinti. Virš galvos tebesigirdėjo nesibaigiantis šio inžinierių 
rojaus ūžesys ir vibruojantis dūzgimas, tačiau dabar garsai sumi- 
šo tarpusavyje. Triukšmas buvo neką menkesnis, bet labiau cha- 
otiškas ir todėl malonesnis ausiai. Porą kartų mašinai teko susto- 
ti, kad praleistų pėsčiuosius, plūstančius iš slėginių traukinių sto- 
telių ir išprakaitavusiais veidais bandančius prasibrauti pro grūstį 
į savo darbovietes. 

Tokiais laiką gaišinančiais momentais Failas sėdėdavo ra- 
miai, į nieką nekreipdamas dėmesio, nors jau vėlavo į susitikimą. 
Įdomu, kokia šio Gargantiua, riaumojančio visame žemyne, pras- 
mė, pagalvojo jis. Miestas niekuomet nesudėdavo akių; jis nesi- 
liovė išdidžiai staugęs bei rodęs savo galią. Kad ir kaip gerai jis 
elgėsi su šimtais milijonų savo gyventojų, tenka pripažinti, jog 
visi jie tebuvo miesto vergai. 

Kaip jis iškilo? Kuo jis virs? Jau dabar beprotiškai išsipūtu- 
sioje erdvėje nuo žmonių pertekliaus galėjai uždusti. Žiūrint iš 

kosmoso, pamanė Failas, žmogiškų būtybių nesimatytų; miestas 
atrodytų tarsi besisukanti, nuostabiai galinga ir visiškai betikslė 
mašina. 

Maksas Failas nelabai tikėjo, kad Europos Sąjunga sugebė- 
tų pratęsti jo egzistavimą neribotam laikui. Miestas plėtėsi, ne- 
paisydamas jokių taisyklių ar nustatytų projektų. Galėjai pama- 
tyti plika akimi, kaip kalasi neišvengiamo žlugimo sėkla. 

Automobilis sumažino greitį ir kantriai stūmėsi pro minią; 
paskui, radęs neužgrūstą taką, nuskriejo tolyn savo sudėtingu 
maršrutu. Pagaliau, prasibrovęs pro kelio ženklų ir kryžkelių tin- 
klą, sustojo prie nedidelio vienuolikos aukštų pastato, niūraus bei 
solidaus, kaip ir visi valdžios simboliai. 

Prie įėjimo stovėjo sargybiniai, tarsi krizinės situacijos pra- 
našai. Failą palydėjo į šeštojo aukšto apartamentus ir įleido į be- 
langę, jaukioje prieblandoje skendinčią patalpą su medžiu ap- 
muštomis sienomis. Prie ovalinio stalo sėdėjo Europos Sąjungos 
vyriausybė, kuri tyliai laukė jo atvykimo. Failui įžengus į kam- 
barį, ministrai pakėlė galvas. 

Vilkėdami tamsiais konservatyviais kostiumais bei tvarkin- 
gai atsivertę tuščius užrašų knygelių puslapius, jie atrodė keistai 
ramūs ir oficialūs. Kambaryje tvyrojo susikaustymo atmosfera. 
Išvydę Failą, dauguma ministrų tik nepastebimai linktelėjo gal- 
va ir vėl nuleido akis. Maršalas atsakė į jų pasisveikinimus tuo 
pačiu galvos kaptelėjimu. Jis pažinojo visus ministrus, bet ne 
pernelyg artimai. Dėl kažkokios priežasties jie visuomet stengėsi 
laikytis nuo Failo per tam tikrą atstumą, nepaisant aukštų jo pa- 
reigų - kurioms jis, regis, buvo rengiamas nuo pat vaikystės. 

Vienintelis Ministras Pirmininkas Straseris sugebėjo pakilti 
ir normaliai pasisveikinti. 

- Prašau, sėskitės, Failai, - pasakė jis. Failas papurtė išties- 
tą senio ranką ir nudrožė į savo vietą. Straseris iš karto perėjo 
prie reikalo esmės, aiškiai nenorėdamas užtempti susirinkimo. 

- Ne paslaptis, - pradėjo jis, - kad Europa atsidūrė ties pilie- 
tinio karo riba. Vis dėlto, dauguma jūsų žino, kad šiandien mes 
neaptarinėsime veiksmų plano - dabar aiškinu specialiai jums, 
Failai. Mes esame čia tam, kad suprastume padėtį, į kurią pate- 
kome, ir pasiūlytume jums užduotį. 

Įsitaisęs savo vietoje, Straseris mostelėjo ranka į kairėje sė- 
dintį vyriškį. Į Failą atsisuko išblyškęs ir kaulėtas Stendonas. 

- Kai pirmą kartą susėdome svarstyti šią problemą, - prabi- 
lo jis, - manėme, kad ji niekuo nesiskiria nuo kitų istorijoje eg- 
zistavusių krizių - iš pradžių norėjome aptarti besikivirčijančių 
ekonominių bei politinių grupuočių tikslus ir ketinimus; tada nu- 
spręsti, kuriuos paremti ir prieš kuriuos kovoti. Ir tik visai nese- 
niai supratome savo klaidą. 

Mes suvokėme, jog Europa yra politinė visuma, o ne tautinė 
- negalime imtis atitinkamų veiksmų, nes tam trūksta pagrindo. 
Bandėme įsivaizduoti Europą kaip įvairių sričių sistemą, tačiau 
to padaryti nepavyko. Šiame industrinės ekonomikos lygyje, mū- 
sų žemyno galybė viršija visas ribas! 

Jis nutilo; atrodė, kad po ramybės kauke verda keistos emo- 
cijos. Nejaukiai sukrutėjęs, jis pratęsė, šį kartą tvirtesniu balsu: 

- Mūsų vyriausybė yra pirmoji istorijoje, kuri žino ir pripa- 
žįsta nenumananti, kaip kontroliuoti įvykius. Mūsų valdomas že- 
mynas virto didžiausia, labiausiai suslėgta ir sudėtingiausios 
struktūros sistema, kada nors egzistavusi planetos paviršiuje. 
Mes neįsivaizduojame, kaip ją kontroliuoti, lygiai taip pat, kaip 
nenutuokiame gyvo augančio organizmo valdymo mechanizmo. 
Kai kas mano, jog Europos industrija išties tapo gyvu organizmu, 
kuris vystosi nesivadovaudamas sveiku protu. Atsitiktinai užgi- 
męs, jis remiasi tik savo paties sukurtais įstatymais. Tarp mūsų 
yra žmogus... - jis parodė į griežtų veido bruožų ministrą Braun- 
gotą, sėdintį kitoje stalo pusėje, - ...prilyginantis šį reiškinį vė- 
žiui. 

Failą nustebino ministrų išvadų ir jo paties minčių, kurios 
dingtelėjo į galvą vos prieš kelias minutes, panašumai. 

- Europa kenčia nuo erdvės trūkumo, - tęsė Stendonas. - Vis- 
kas taip suslėgta, kad energija paprasčiausiai neturi kur išsilieti, 
o žemynas virto viena visuma. Paprastai kalbant, nėra vietos, kur 
pasisukti. Dėl šios priežasties mes nepajėgiame nei apskaičiuo- 
ti įvykių sekos, nei numatyti jos, pasiremdami sveiku protu. Ne- 
galime pasakyti, kokį poveikį sukels vienas, ar kitas sprendimas. 
Trumpai tariant, kad ir ko besiimtume, ateitis vis tiek išlieka ab- 
soliučiai neaiški. 

Failas apžvelgė ovalinį stalą. Daugumą ministrų sėdėjo su- 
stingę ir nudelbę akis į savo užrašų knygeles. Tik vienas ar du, 
kartu su Straseriu bei Stendonu, žiūrėjo į jį lūkuriuodami. 

- Aš ir pats padariau tą pačią išvadą, - prabilo maršalas. - 
Turbūt jau kažką sugalvojote? 


196 


- Ne, - energingai papurtė galvą Stendonas. - Čia ir yra visa 
bėda. Jei galėtume kažko griebtis, nebūtų jokios problemos - te- 
reikėtų priimti kokį nors sprendimą. Bet dabar žemyne yra ne dvi 
grupuotės, o trys, keturios, ar net dar daugiau. Geriausio pasirin- 
kimo idėja praranda savo reikšmę, kadangi mes nežinome, kas 
laukia ateityje. Logiškai samprotaujant, vienintelis kriterijus, ku- 
ris turėtų mums rūpėti - kaip išvengti visuomenės žlugimo. Ta- 
čiau... kas žino? Galbūt mes tapome pernelyg milžiniški, kad pa- 
Jėgtume egzistuoti? Neturime prieš akis jokių nuorodų. Galime 
teigti, kad Europa prarado vystymosi kryptį. 

Stendonas trumpam nusigręžė nuo Failo, tarsi būtų pametęs 
minties giją. 

- Norėčiau pridurti, - pagaliau tarė jis, - kad po kelių savai- 
čių apmąstymų, mes priėjome vieningos nuomonės - visa tai iš- 
imtinai siejasi su politika. Praeityje tuščios erdvės buvo užtekti- 
nai, todėl valstybių veikėjus valdė iliuzijos, neva jie sugeba nu- 
matyti ateitį. Dabar tuščios erdvės nebeliko ir iliuzijos išgaravo, 
o mes atsidūrėme beviltiškoje situacijoje. Viskas daug baisiau, 
nei atrodo. 

Gūžtelėjęs pečiais jis tęsė: 

- Pavyzdžiui, savo masyvumo dėka Europa galėtų sugerti di- 
delį branduolinių sprogimų kiekį ir vis dar funkcionuoti. Tikriau- 
siai nereikia priminti, jog atominius ginklus pajėgtų įsigyti bet 
kuri didesnė korporacija. Mūsų manymu, artimo veikimo bombas 
turi net mažumų grupuotės. 

Failas stengėsi kuo ramiau apmąstyti išgirstus žodžius. Kri- 
zės aptarimas netikėtai išslydo iš praktinių samprotavimų ribų į 
filosofijos karalystę. Visa tai skambėjo absurdiškai, tačiau faktai 
buvo akivaizdūs. 

Jam patiko šių santūrių vyrų atsargumas. Kaip ir jie, Failas 
baiminosi: tironijos atsiradimo; deja, istorija pateikė nemažai pa- 
vyzdžių, kur galėtų nuvesti skubotos apsisaugojimo priemonės. 
Norėdami nuversti tironiją, sąmokslininkai nužudė Cezarį, ir jau 
po kelių valandų, dėl jų kvailo žygdarbio šalis paniro į kraujo jū- 
rą, į patį siaubingiausią teroro amžių. Ministrai buvo teisūs: lais- 
va valia neegzistuoja, o valstybę įmanoma suvaldyti tik tuo atve- 
ju, Jei ji neišauga į pernelyg sudėtingą struktūrą. 

- Spėju, kad įvykius išanalizavote įvairiais aspektais? - tarė 
jis. - Kibernetika... 

Stendono veide nušvito tolerantiška šypsena. 

- Absoliučiai visais aspektais. 

Tą pačią akimirką prakalbo trečiasis vyriškis, tarsi būtų su- 
pratęs šį sakinį kaip užuominą. Epeltoftas, kuris specializavosi 
mokslinėje bei naujų technologijų srityje, atrodė jaunesnis už ki- 
tus ministrus ir emocionalesnis. Pakėlęs galvą, jis kreipėsi į Fai- 
lą. 

- Vienintelė mūsų viltis slypi bandymuose išsiaiškinti, kaip 
laiko bėgyje yra organizuojama įvykių seka - galbūt tai skamba 
pernelyg teoretiškai, kalbant apie rimtus ir praktinius reikalus, ta- 
čiau būtent taip viskas susiklostė. Norint dabartiniu momentu im- 
tis efektyvių veiksmų, reikia sužinoti ateitį. Štai tokia misija jū- 
sų laukia. Ženevos Tyrimų Kompleksas rado būdą, kaip perkel- 
ti žmogų keleriems metams į ateitį ir sugrąžinti jį atgal. Jus išsiųs 
dešimčiai metų į priekį, kad išsiaiškintumėte dabartinių sprendi- 
mų pasekmes. Grįžęs pateiksite ataskaitą, o mes pasinaudosime 
informacija galimų veiksmų pasirinkimui ir mokslinei laiko se- 
kos dėsnių analizei. Viliamės, jog toks žingsnis padės suformu- 
luoti valstybės valdymo strategiją būsimoms kartoms ir galbūt 
pašalins atsitiktinumo elementą. 

Failą pribloškė įspūdingas ir neįprastas būdas, kurio dėka vy- 
riausybė tikėjosi išspręsti šią dilemą. 

- Jūs išvykstate nedelsiant, - pertraukė jo mintis Epeltoftas. 
- Po susirinkimo mudu nuskrisime į Ženevą, kur jūsų laukia pa- 
ruošta laiko mašina. - Jo balse pasigirdo vos pastebimas kartėlis. 
- Aš ir pats norėčiau keliauti, bet... - jis gūžtelėjo ir paniekinan- 
čiai mostelėjo į likusius vyriausybės narius. 

- Būtent to ir norėjau paklausti, - tarė Failas. - Kodėl pasirin- 
kote mane? 

Ministrai nejaukiai susižvalgė, ir po trumpos pauzės vėl pra- 
bilo Straseris: 

- Priežastis slypi jūsų išsimokslinime, Maksai, - sumišęs ta- 
rė jis. - Sunkumai, kuriuos mums tenka patirti dabar, užgimė 
daugiau nei prieš dvidešimt metų. Pritaikiusi naują švietimo sis- 
temą, tų laikų vyriausybė nusprendė išugdyti keliolika vaikų. 
Sumanymo esmė buvo ta, kad įsisavinę visus paspartintomis 
priemonėmis mokomus dalykus ir užaugę, tie vaikai pajėgtų iki 
smulkmenų suvokti modernios civilizacijos galybę bei struktūrą. 
Deja, eksperimentas žlugo. Visi jūsų klasiokai išprotėjo. Išgyve- 
no tiktai Maksas Failas, tačiau gauti rezultatai mus nuvylė. No- 

rėdami išgelbėti jus nuo protinio sutrikimo, hipnozės būdu ištry- 
nėme iš jūsų smegenų didelę informacijos dalį. Dabar jūs - su- 
perdiletantas, apdovanotas karštų žinių troškimu ir vadovavimo 
talentu. Suteikę aukštas pareigas, vėliau apie jus visai užmiršo- 
me. Bet šiuo metu jūs esate tinkamiausias kandidatas mūsų tiks- 
lams įgyvendinti. 

Širdyje Failas patyrė smūgį, nes tai, ką išgirdo, visiškai su- 
tapo su jo paties įtarimais dėl savo kilmės. Prieš atsakydamas, jis 
turėjo atgauti pusiausvyrą. 

- Aš vienintelis, išlikęs gyvas? Įdomu, kodėl? 

Paniręs į prieblandą Stendonas pervėrė Failą įdėmiu žvilgs- 
niu. Ir vėl, atrodė, kad giliai viduje, ministrą supurtė emocinė iš- 
krova, tačiau išorėje tai niekaip neatsispindėjo. 

- Dėl jūsų ryžtingumo, pone Failai. Kas beatsitiktų, jūs kaž- 
kaip sugebate rasti išeitį. 

Išėjęs į lauką, Failas suprato, kad jo spėjimai pasitvirtino. 
Epeltoftas įsitaisė kartu su juo mašinoje, kuri tyliai sudūzgusi nu- 
skriejo į artimiausią oro uostą. 

Dabar jis turėjo gerą temą apmąstymui. Laiko seka... Taip, 
siaubą keliančio fenomeno, su kuriuo jį supažindino, paaiškini- 
mas neabejotinai slypėjo laiko sekoje. 

Apsižvalgęs Failas išvydo tiesioginius ministrų teiginių įro- 
dymus. 

Susikūrus Europos Sąjungai, į kurią galiausiai įsiliejo visos 
Europos šalys, žemyno gamybos našumas įgijo fantastišką pa- 
greitį. Ekonominis išsivystymas šoktelėjo taip aukštai, kad po ku- 
rio laiko prisireikė paremti visą sistemą iš apačios. Bėgant me- 
tams, ramsčiai darėsi vis masyvesni ir netrukus supančiojo visuo- 
menę savo voratinklyje - visa Europa virto vienu milžinišku, ne- 
pajudinamu miestu, ūžiančiu bei riaumojančiu nuo energijos per- 
tekliaus. 

Grakščių praeito amžiaus architektūrinių konstrukcijų paža- 
dai 1rgi neišsipildė. Pastatai, pro kuriuos prašvilpė automobilis, 
užstojo Saulę ir atrodė nerangiai tarytum Vagnerio laikų kolonos. 

Jis atsisuko į Epeltoftą. 

- Vadinasi, po valandos aš būsiu pažengęs dešimčia metų į 
priekį. Koks absurdiškas teiginys! 

Epeltoftas nusijuokė, tuo lyg ir parodydamas, kad jam pati- 
ko išgirstas paradoksas. 


199 


- Kaip čia yra, - tęsė Failas, - kad negalėdami suvokti laiko 
prigimties, sugebate juo keliauti? 

- Laiko prigimtyje mes dar šį tą nutuokiame - kur kas sun- 
kiau su jo struktūra ir organizavimu, - atsakė Epeltoftas. - To pa- 
aiškinti negali net lygtys, kurių dėka rengiame laiko keliones - 
tiesą sakant, jos teigia, kad laikas apskritai neturi sekos, nors tai 
ir neįmanoma. 

Epeltoftas nutilo. Jautėsi, kad mokslininkas tebepyksta nega- 
vęs galimybės būti pirmuoju išbandžiusiu kelionę į ateitį, nors 
savo susierzinimą kiek įmanydamas stengėsi nuslėpti. Failas ne- 
kaltino jo. Kai žmogus fanatiškai pasineria į kokį nors projektą, 
jis turėtų patirti smūgį sužinojęs, kad jo darbo vaisius nuskins vi- 
siškai nepažįstamas asmuo. 

- Iki mūsų dienų yra išlikusios dvi teorijos, - vėl prabilo 
Epeltoftas. - Pirmoji, kuriai aš visapusiškai pritariu, atitinka svei- 
ko proto požiūrį - praeitis, dabartis ir ateitis yra išsidėstę tam tik- 
rose nesibaigiančios linijos vietose. Deja, šios hipotezės nepavy- 
ko suformuluoti matematiškai. 

Kita idėja labiau prie širdies mano bendradarbiams: pasak jų, 
laiko tėkmė nejuda į priekį. Tai pastovi būsena - viskas vyksta 
vienu metu, tačiau Žmonės negali to pajusti. Įsivaizduokite ap- 
skritą sceną, kurioje sukasi įvairios situacijos, vaizduojančios, 
tarkim, Žmogaus gyvenimo periodus. Tokiu atveju, jas turėtų vai- 
dinti skirtingi aktoriai, bet tikrovėje visus vaidmenis atlieka vie- 
nas asmuo, todėl pokytis vienoje stadijoje turi įtakos vėlesniems 
įvykiams ir, apsukęs ratą, paveikia pačią pradžią. 

- Taigi, laikas yra cikliškas - tai, ką padarysi ateityje, gali įta- 
koti ateities praeitį? 

- Teoriškai, tai teisybė. Mes suformulavome keletą tezių, bet 
nepajėgėme jomis pasinaudoti. Galiu tvirtai pasakyti tik vieną 
dalyką: mes įstengsime perkelti jus į ateitį ir galbūt sugrąžinti at- 
gal. 

- Galbūt? Jums teko patirti nesėkmių? 

- Trisdešimt trys procentai bandomųjų gyvūnų negrįžo, - 
džiugiu balsu pareiškė Epeltoftas. 

Atvykus į oro uostą, jiems neprireikė nė valandos, kad nusi- 
gautų į Ženevos Tyrimų Kompleksą. Nuo pastato stogo jiedu lei- 
dosi pusę mylios į požemines laboratorijas. Galiausiai mokslinin- 
kas išsitraukė iš kišenės senovišką raktų žiedą, sujungtą su dis- 

tancinį pultą primenančių mechanizmu. Paspaudus mygtuką, du- 
rys prasiskyrė per kelis jardus. 

Jie įžengė į erdvią patalpą, prie kurios žydrų sienų rikiavo- 
si kompiuteriai. Šalia jų lūkuriavo baltus chalatus vilkintys tech- 
nikai. 

Kambario viduryje ant platformos dunksojo krėslas. Prie šar- 
nyrinio stipino buvo pritvirtinta nedidelė dėžutė su instrumentų 
jungikliaiš; bet labiausiai dėmesį patraukė trys permatomi stry- 
pai, įtaisyti už krėslo atkaltės. Vienas jų styrojo atsikišęs į viršų; 
kiti du, stačiu kampu nuo pirmojo - į priešpriešines puses. 

Spiralinius ir puslaidininkinius elektroninius kabelius, besi- 
driekiančius nuo krėslo tarytum voratinklio gijos, prilaikė pasto- 
liai. Failas sugavo save bandantį apibūdinti mechanizmus pseu- 
domoksliniu žargonu, kuriuo naudodavosi, norėdamas suvokti 
šiuolaikines technologijas. Elektronai... neapibrėžtumas... kam 
reikalingi tie trys strypai? 

- Tai laiko kelionės mašina, - paaiškino Epeltoftas be jokios 
įžangos. - Visa įranga pasiliks dabartyje. Laiku persikels tik krės- 
las ir jūs pats. 

- Ar viską kontroliuosite iš čia? 

- Ne visai. Jei galima taip išsireikšti, mes “išspirsime" krėslą, 
kurį jūs ir valdysite. Tačiau energijos šaltinis pasiliks dabartyje. 
Galbūt jei misija sužlugs mums pavyks ką nors pakeisti - o gal 
ir ne. Turbūt nė nesužinosime, kaip jums klojasi. Tie strypai prie 
krėslo atstoja tris erdvės lygmenis. Kai jie ima suktis, prasideda 
laiko judėjimas. 

Atsargiai žengdami tarp pastolių jie prisiartino prie kėdės. 
Epeltoftas išaiškino valdymo instrumentų paskirtį. 

- Tai automatinis spidometras, kurio jūs negalėsite kontro- 
liuoti. Čia starto ir stabdymo jungiklis - jį nesunku pastebėti. O 
šiame ekrane bus rodomas laiko momentas, kuriame atsirasite - 
metai, dienos, valandos ir sekundės. Visa kita užprogramuota 
specialiai jums. Kaip matote, dabar ekranas rodo nulį. Kai atvyk- 
site į nustatytą vietą, jame matysis “dešimt metų". 

- Laiko momentas? - Failas trumpam susimąstė. - Iš to, ką 
pasakėte, tai gali turėti dvejopą reikšmę. 

Epeltoftas linktelėjo. 

- O jūs nuovokus. Pragmatiškai kalbant, jei priimsite mano 
tiesiosios linijos požiūrį, galėsite lengviau suvokti laiko mašinos 
veikimo principus. 

Nepratardamas nė žodžio, Failas tyrinėjo aparatą beveik vi- 
są minutę. Tyla užsitęsė. Jis nė nepajuto, kaip kambaryje išaugo 
įtampa. 

- Na, nestovėkite čia, - tūžmingai pratrūko Epeltoftas. - Sės- 
kitės į tą prakeiktą kėdę! Mes negalime tuščiai švaistyti visos 
dienos. 

Nustebęs Failas pervėrė jį priekaištingu žvilgsniu. 

Mokslininkas atsiduso. 

- Atleiskite. Jei tik žinotumėte, kaip jums pavydžiu. Juk esate 
pirmasis žmogus, kuriam atiteko galimybė atskleisti laiko paslap- 
tį! Ką aš sakau - visos visatos paslaptį! 

Ką gi, pagalvojo Failas, stebėdamas liesą ir įsitempusį jau- 
nojo ministro veidą, jei turėčiau bent dalį jo ryžto, galbūt ir pats 
tapčiau mokslininku, kuris darytų kvapą gniaužiančius atradi- 
mus, O vietoj to esu besmegenis diletantas. 

- Diletantas, - sumurmėjo jis balsu. 

- Ką? - nesuprato Epeltoftas. - Nagi, pradėkime darbą. 

Failas atsisėdo į krėslą. Virš pečių, iš atkaltės žvilgsėjo vaiz- 
do kameros objektyvas. 

- Ar žinote, ko ieškoti? - galiausiai paklausė mokslininkas. 

- Maždaug įsivaizduoju. Beje, aš noriu išvykti neką mažiau 
už jus. 

- Na, gerai. Energijos šaltinis įjungtas, galingumas reikiamo 
lygio. Paspauskite starto mygtuką. Kai kelionė pasibaigs, auto- 
matiškai aktyvuosis stabdymo procesas. 

Failas pakluso. Iš pradžių, nieko neįvyko. Vėliau susidarė 
įspūdis tarsi persišviečiami strypai, matomi akių kampučiais, 
pradėjo suktis pagal laikrodžio rodyklę, nors neatrodė, kad jie 
būtų pakeitę savo padėtį. Tuo pačiu metu, kambarys ėmė sūku- 
riuoti priešinga kryptimi - 1r vėl, viskas judėjo, tačiau padėties 
nepakeitė. 

Failas pajuto kaip svaigsta galva, tarytum jis būtų per daug 
išgėręs. Metė žvilgsnį į spidometrą. Ekrane sukosi: skaičiai, žy- 
mintys laiką. Pusantros minutės, dvi... 

Laboratorija išnyko akimirksniu, lyg kas būtų spragtelėjęs 

Visų pirma Failui pasidingojo, kad jis tebesisuka į kairę pu- 
sę. Krėslui dar labiau pakrypus, jį apėmė kitas jausmas: užplūdu- 
si energija, didėjančiu greičiu nešanti jį į nežinomą kelionės tiks- 
lą. 

000001.146.15.0073 - skaitmenys gana sparčiai sukosi deši- 
niajame krašte, užtat kairiojoje pusėje keitėsi labai išlėto. 
000002... 3... 4... 5... 6... 7... 

Visai netikėtai sugrįžo šleikštulys, ir vėl pasirodė, kad jį suka 
aplinkui - tik šį kartą kita kryptimi. Failą apakino ryški šviesa. 

000010.000.00.0000 

Apsipratęs suvokė, jog vietoj akinančios šviesos tvyro prie- 
blanda. Jis atsidūrė toje pačioje laboratorijoje, bet dabar patalpa 
buvo apleista ir panirusi į blankų, lubose įtaisytų avarinių lem- 
pučių mirgėjimą. Lyg ir viskas tvarkinga, jokių naikinimo pėd- 
sakų, tačiau akivaizdu, kad kambaryje ilgą laiką nebuvo kojos 
įkėlusi nė gyva dvasia. 

Nusiropštęs nuo krėslo, jis priėjo prie durų ir atrakino jas su 
Epeltofto duotu raktu, kuris priminė distancinį pultą. Tada nu- 
drožė koridoriumi, dairydamasis į šalis. 

Kompleksas negalėjo ištuštėti vos per dešimt metų. Matyt, 
atsitiko kažkas drastiško. 

Jis susiraukė, pykdamas pats ant savęs. Na, žinoma, kad at- 
sitiko. Todėl jį čia ir pasiuntė. 

Ženevos gatvės, besidriekiančios aukščiausiame lygmenyje, 
buvo tarytum išmirusios. Tolumoje, tarp dviejų metalinių greit- 
kelių, matėsi kyšančios kalnų viršūnės. Failas pasigedo įprasto 
miesto ūžesio. Kažkur lyg ir pasigirdo triukšmas, tačiau skambė- 
j0 su protrūkiais ir atrodė prislopintas. 

Nusileidęs į tarplygmeninę aikštelę, Failas išvydo kelias vie- 
nišas figūras. Dar neteko anksčiau regėti tiek mažai Žmonių vie- 
noje vietoje. Galbūt viską pavyktų išsiaiškinti, jei aptiktų biblio- 
teką ir pasiskaitytų pastarųjų metų istoriją. Bent jau gautų peno 
apmąstymams. 

Jis pasiekė pastatą, dunksantį tuščioje gatvėje už kelių kvar- 
talų. Virš pagrindinio įėjimo kabojo milžiniškas juodas ženklas 
su užrašu: 

TIKTAI VYRAMS 

Sutrikęs, Failas pravėrė duris ir įžengė į vėsią blausią patal- 
pą. Prie “Informacijos" stalelio sėdėjo įsitempęs jaunuolis. 

- Atleiskite, - prabilo jis ir atšoko, nes vaikinas atstatė grės- 
mingų gabaritų pistoletą. 

- Ko norite? 

- Ar galėčiau pasiskaityti pastarųjų dešimties metų dokumen- 

tus, aprašančius Europos vystymosi kryptį? - pasiteiravo Failas. 

Jaunuolis iššiepė savo plonas lūpas, bet ginklo nenuleido. 

- Vystymosi kryptį? 

- Aš esu rimtas tyrinėtojas - norėčiau peržvelgti kai kuriuos 
informacijos šaltinius. 

Vyrukas patraukė pistoletą ir kita ranka paspaudė indeksų 
sistemos mygtukus. Ištraukęs dvi korteles, įteikė jas Failui. 

- Penktas aukštas, 543 kambarys. Štai raktas. Patarčiau jums 
užsirakinti. Praeitą savaitę pro barikadas prasiveržė moterų gauja 
ir bandė mus išrūkyti. Jos dievina pakepintą mėsą, tiesa? 

Failas susiraukė, tačiau nieko nepasakė. Kai nužingsniavo 
prie lifto, išgirdo jaunuolio šūksnį: 

- Kaip rimtas tyrinėtojas, jūs nelabai pažįstate šią biblioteką. 
Liftas neveikia jau ketverius metus. Šiais laikais pagrindinius 
energijos šaltinius kontroliuoja moterys. 

Nežinodamas kaip elgtis, Failas nuspūdino laiptais į penktą 
aukštą, susirado reikiamą kambarį, atidarė duris ir, įėjęs į vidų, 
jas užrakino. 

Įsitaisęs prie mikrofilmų ekrano, paspaudė prietaisų skyde 
mygtukus, ir prieš akis pradėjo plaukti puslapiai. 

Hmmm... Nagi, pažiūrėkime... Dalmenio Fondo narių tyri- 
mai. Dokumentas Nr. 7; DALINIAI BAVARIJOS EKSPERI- 
MENTO REZULTATAI... 

„Pilietinis karas neišvengiamas. Tarybai pavyko laikinai jį 
atitolinti, pažadant, kad kruopščiai peržiūrės kiekvieną žmonijos 
pertekliaus problemos sprendimo būdą. Kaip žinia, tokių žygių 
ėmėsi opozicija, nes vyriausybė vėliau prisipažino, kad nepajė- 
gia numatyti galimų veiksmų pasekmių. Viena galingiausių par- 
tijų, vadovaujama velionio Stefano Untermejerio pareikalavo 
leidimo atlikti valdžios kontroliuojamą eksperimentą... 

„„Nepajėgdama ilgiau priešintis, Taryba nenoriai sutiko ati- 
duoti didelę Bavarijos dalį Untermejerio partijai, kad ši galėtų 
įgyvendinti savo sumanymus. Į jų planus buvo įtraukta lyčių izo- 
liacija. Atskyrus moteris nuo vyrų, visus žmones apdorojo psi- 
chologiškai tam, kad jie pradėtų neapkęsti vienas kito. Vėliau 
buvo priimti įstatymai, pagal kuriuos kontaktuojančius su prie- 
šingos lyties atstovais bausdavo mirtimi. Neretai, šiuos įstatymus 
tekdavo vykdyti pasitelkiant jėgą, nors ir ne taip dažnai, kaip iš 
pradžių buvo manoma. Skamba ironiškai, tačiau Untermejeris 

buvo pirmasis, pažeidęs įstatymą ir užsidirbęs mirties nuospren- 
dį. 

„Mūsų laikais, tokių priemonių poveikį gana sudėtinga įver- 
tinti (eksperimentas greitai tapo nevaldomas ir viskas baigėsi 
tuo, jog tarp vyrų ir moterų įsiliepsnojo karas, kuris įgavo ka- 
nibalizmo formą - suvalgyti priešingos lyties atstovą buvo gar- 
binga ir teisėta), tačiau akivaizdu, kad izoliacija patyrė nesėk- 
mę. Kai šios pažiūros įsitvirtino Vokietijoje, Skandinavijoje ir 
aplinkinėse srityse, Šiaurės Europa atsidūrė ties žlugimo riba. 
Be abejo, bėgant laikui, žmonių populiacija atsigaus, nes į šiau- 
rę patrauks klajoklių ordos iš Prancūzijos ir Ispanijos. Subyrė- 
jęs žemynas bus nesunkiai nugalėtas, o kai pasibaigs rietenos 
tarp Amerikos ir Jungtinių Rytų - kraujo praliejimo arba taikin- 
gų derybų dėka - Europa galės išsigelbėti tik tuo atveju, jei at- 
siduos pietiečių globai. Nors, ne paslaptis, kad pastarieji susi- 
duria su tomis pačiomis problemomis, kurios kankina likusią, 
beveik išprotėjusią Europos dalį. 

Failas sukando lūpą ir, įkišęs į mikrofilmų projektorių kitą 
kortelę, suspaudė mygtukų kombinaciją. 

Kas būtų galėjęs numatyti tokią ateitį? Rodos, tai dar ne vis- 
kas. Nagi, kas ten toliau... VAINERIO KOMITETO SOCIALI- 
NĖS PIETŲ EUROPOS DEZINTEGRACIJOS TYRIMO ĮVER- 
TINIMAS... 

„Pagrindinis Komiteto prioritetas: ištirti priešeksperimen- 
tinės Pietų Europos dezintegraciją ir pasiūlyti visuomenės reor- 
ganizavimo priemones. 

„Kaip žinia, Europos Taryba suteikė leidimą Fazinės Popu- 
liacijos Reguliavimo Grupei atlikti Graikijoje eksperimentą. Pa- 
sinaudodama Bačiovskio atrastais anabiozės būklės principais, 
ši Grupė įvedė visuotiną gimdymo kontrolę ir tris ketvirčius 
Graikijos gyventojų patalpino į anabiozės kameras šaltajam mie- 
gui. Pasak jų, likęs ketvirtis kuo puikiausiai galėjo užtikrinti vie- 
šą ir socialinę tvarką. Priėmus tokį racionalų sprendimą, įmano- 
ma išvengti demografinio sprogimo ir leisti visuomenei atsipūsti 
nuo žmonių pertekliaus. Po tam tikro laiko pirmąjį ketvirtį pa- 
keis kitas, ir taip toliau. Fazinis reguliavimas atrodė pats protin- 
giausias vadinamosios Europos Problemos sprendimas. 

„Deja, padėdama atsikratyti klaustrofobijos, šioji sistema 
sukėlė iki tol nematytą agorafobijos epidemiją. Pripratusius 

gyventi grūstyje žmones apėmė panika, kuri pakreipė dar prieš 
FPRG eksperimentą susikaupusią įtampą kita linkme. Minios gy- 
ventojų, apimtų aštrios neurozės, visiškai neprotaujančių ir kur- 
čių bet kokiems protingiems paaiškinimams, užpuolė Anabiozės 
Rūsius ir pareikalavo išlaisvinti jų gimines bei draugus. Valdžios 
atstovai stengėsi atvesti juos į protą, tačiau kilusioje sumaišty- 
je žuvo arba buvo priversti sprukti. Nepajėgdami valdyti maši- 
nų, palaikančių likusią populiacijos dalį anabiozės būklėje, mi- 
nia sunaikino jas ir tuo pačiu užmušė žmones, kuriuos ketino pa- 
žadinti. 

„Atvykęs į Pietų Europą, Komitetas rado žlungančią visuo- 
menę. Mažai kas bandė gelbėti padėtį. Bekraštėse dykynėse gy- 
venančioms nedidelėms žmonių grupelėms teko grumtis prieš 
klajoklių gaujas, plūstančias iš Prancūzijos, Ispanijos ir Italijos, 
kur valdžią užgrobę religiniai fanatikai pradėjo kryžiaus žygį 
prieš automatizuotą, bet vis dar gyvuojančią visuomenės dalį. 
Šis “atgal į gamtą" judėjimas visai netikėtai įgijo pagreitį. Val- 
džios mechanizmai buvo naikinami, o griuvėsiai užpilami mili- 
jonais tonų žemės, importuojamos iš Afrikos. Įsivyravusiame 
chaose žmonės riejosi tarpusavyje dėl nederlingų, importuotų 
dirvų lopinėlių bei išlikusių turistinių sričių, kuriose vis dar buvo 
galima užauginti šiokias tokias grūdines kultūras. Nors ir ken- 
tėdama nuo suirutės pasekmių ir nepajėgdama tinkamai aprū- 
pinti savo gyventojus maisto atsargomis, Didžioji Britanija iš- 
siuntė į Žemyną savo pagalbą, bet netrukus liovėsi tai dariusi ir 
užsiėmė savomis problemomis - po salą pasklido nežinoma liga, 
panaši į dėmėtąją šiltinę, kurią užnešė jugoslavų pabėgėliai, pa- 
tys smarkiai nukentėję nuo užkrėsto mikrobais sintetinio maisto. 
Tuo metu, kai mes atvykome į Pietų Europą, socialinės tarnybos 
visame žemyne jau buvo sužlugusios; tam tikrą akademinį akty- 
vumą sugebėjo palaikyti tik Dalmenio Fondas (kurio įgaliojimus 
mes vykdėme) ir pustuzinis ne taip gerai organizuotų grupelių... 

Skaitydamas šiuos slegiančius užrašus, Failas pajuto prade- 
dąs blykšti. Pertikrinęs visus dokumentus, jis atsilošė į kėdės at- 
ramą ir susimąstė. 

Beprotiška eksperimentų prigimtis kėlė jam pasibjaurėjimą. 
Perskaityti faktai geriausiai patvirtino vyriausybės išsakytus Žo- 
džius; dabar Failas abejojo, ar iš viso galima ką nors padaryti, 
norint išvengti gręsiančios nelaimės. Aštrus Epeltofto protas, ir 
tas tikriausiai nepajėgs išgelbėti taip aklai ir kvailai besielgian- 

čius žmones. Net jei, tarkim, mokslininkui pavyktų išanalizuoti 
Failo gautą informaciją ir pateikti aiškius bei veiksmingus pro- 
blemos sprendimo būdus... 

Visa įvykių seka priklauso nuo jo, suvokė Failas. Galbūt 
Epeltoftas ne veltui taip savimi pasitikėjo? Skubiai nurūkęs atgal 
į laboratoriją, jis įsirangė į laiko mašinos krėslą ir spūstelėjo star- 
to mygtuką. 

Aplinkui vėl ėmė tyvuliuoti pilkas rūkas. Jis pajuto atsinau- 
jinusi sūkuriavimą ir didėjantį pagreitį. 

Staiga spidometre pasirodantys skaičiai pradėjo mirgėti, 
strykčioti ir kaitaliotis lyg paklaikę. 009000.100.02.0000... 
0000175.000.03.0800... 630946.020.44.1125... 

Kažkas sugedo. Puolęs į neviltį, jis bandė sustabdyti mašiną 
ir patikrinti valdymo prietaisus. Visi spidometro skaičiai virto 
nuliais. 

Tačiau laboratorijos nebuvo. Krėslą apgaubė tamsa. 

Jis pasijuto įkalintas užmarštyje. 

000000.000.00.0000. | 

Failas neįsivaizdavo, kiek laiko jis skriejo tuštumoje. Pama- 
žu sugrįžo migla, vėliau - atrodė, tarsi po visos amžinybės - prieš 
akis sumirguliavo įvairiaspalviai vaizdiniai. 

Pagaliau mašina sustojo, tačiau jis neketino dairytis aplinkui 
ir tuojau pat paspaudė starto mygtuką. 

Nieko neįvyko. Failas patikrino visus prietaisų ekranus, ypač 
atidžiai įsižiūrėdamas į tą, kuris, pasak Epeltofto, registravo ma- 
šinos “laiko potenciją" - tai yra, jos galimybes keliauti laiku. 

Ekrane švietė nuliai. Jis pakliuvo į spąstus. 

Negrįžta trisdešimt trys procentai bandomųjų gyvūnų, pervė- 
rė galvą sardoniška Epeltofto pastaba. 

Kėdės atramoje tyliai ūžė įmontuotos kameros, viską užfik- 
suodamos mikrojuostose. Failas niūriai pakėlė galvą ir apsižval- 
gė. 

Atsivėręs nuostabaus grožio vaizdas atrodė nepažįstamas. 
Bekraštėje dykumoje sūkuriavo tamsiai oranžinės dulkės, virš 
kurių, prie pat žemės driekėsi kažkas panašaus į debesis - plūdu- 
riuojanti ir banguojanti purpurinės materijos masė. Ties dykvie- 
tės horizontu matėsi groteskiškos architektūros konstrukcijos. 
Galbūt tai tik gamtos išdaigos? 

Jis pažvelgė aukštyn, tačiau tikrų debesų neišvydo, matyt, 


207 


dėl savo tankio jie negali susiformuoti tokioje atviroje erdvėje. 
sai neaukštai plieskė maža, raudona Saulė. 

Krūtinėje pradėjo smarkiau plakti širdis. Pastebėjęs tai, Fai- 
las suvokė, kad kvėpuoja giliau, nei paprastai; retkarčiais pajus- 
davo, jog plaučiams trūksta deguonies. Nejau jis atsidūrė paki- 
tusios atmosferos laikotarpyje? Nejau jis taip nutolo nuo savo 
dienų? 

Skrrak! Lengvas vėjelis atpūtė trapų, silpną garsą. Apstulbęs 
Failas pasuko galvą. 

Už poros šimtų jardų, ant kaulėtų galūnių link jo svirdulia- 
vo keisti dvikojai sutvėrimai, iki kelių panirę į purpurinę masę. 
Tai buvo humanoidai, tačiau žmonių jie nepriminė, o labiau pa- 
našėjo į oda aptrauktus skeletus. Septynių pėdų ūgio vadas, kaž- 
ką šaukdamas, dūrė pirštu į Failą ir laiko mašiną. 

Vienas jo bendražygių mostelėjo ranka. 

- Sa Skrrak - dek svala yaal! 

Grupelę sudarė maždaug dešimt gyvių, kurie nešėsi ilgas ir 
plonas ietis. Jų liemenys ir kojos buvo apžėlusios šiurkščiais gau- 
rais. Trikampėse galvose įspaustos akys slypėjo tarp smarkiai at- 
sikišusių veido kaulų, todėl atrodė, tarsi jie būtų užsimaukšlinę 
šalmus. Padarams lėtai slenkant, ant jų pakaušių raitėsi reti plau- 
keliai. 

Kai jie priartėjo, Failas išvydo, kad keli jų laikė rankose 
graižtvinio šautuvo tipo ginklus, o vadas nukreipė į žmogaus pu- 
sę dėžutės formos instrumentą su spindinčiu lęšiu. 

Failas pajuto blyškiai žalio spindulio šilumą ir pabandė at- 
šokti atgal, tačiau padaras, regis, mokėjo elgtis su prietaisu, ku- 
rio neketino nuleisti. 

Po kelių sekundžių galvoje pasigirdo dūzgesys; į sąmonę 
plūstelėjo fantastiškos spalvos, išsiliejusios į baltas ir auksines 
bangas. Prieš akis blykstelėjo geometriniai raštai. Vėliau nu- 
skambėjo žodžiai - iš pradžių pasąmonėje, paskui ausyse: 

- Nepažįstamasai, iš kokios tu genties? | 

Jis ne tik girdėjo gomurinę sutvėrimo kalbą, bet ir suprato ją. 
Svetimeivis prilietė mygtuką dėžutės viršuje, ir spindulys išnyko. 

- Aš esu iš kitų laikų, - paprastai atsakė Failas. 

Sunerimę kariai stvėrėsi už ginklų. Vadas linktelėjo nevik- 

riai, tarsi jo judesius būtų varžiusi kaulinė kūno struktūra. 

- Aišku. 

- Kas aišku? 

- Aš pažįstu visas gentis, o jūs nepriklausote nė vienai iš jų. 
- Karys pakreipė savo milžinišką galvą ir įdėmiu žvilgsniu įsižiū- 
rėjo į horizontą. - Mes esame jalkai. Geriau eikite kartu su mu- 
mis, jei neketinate tuojau pat išvykti. 

- Bet mano mašina... 

- Ją irgi paimsime. Turbūt nenorėtumėte, kad ją sunaikintų 
raksos, kurioms nepriimtinas kitų būtybių bei artefaktų egzista- 
vimas. 

Kurį laiką Failas dvejojo. Krėslą su trimis strypais nesunku 
panešti, tik nežinia, ar būtų protinga mašiną judinti? 

Nieko ypatingo nesitikėdamas, žmogus vėl pabandė ją įjung- 
ti. Po velnių! Koks skirtumas, kur nutempsi tą mašiną - kad ir į 
Mėnulį! - vis tiek ji neveikia. Bet ar nebūtų absurdiška susidėti 
su Šiais nežemiškais padarasi, kai jis privalo nedelsdamas sugrįž- 
ti į Ženevos Kompleksą? 

Failas pasijuto šlykščiai supratęs, jog misija sužlugo. Į Žene- 
vą jam daugiau nelemta sugrįžti. Mokslininkai žinojo apie kaž- 
kokius laiko kelionių trūkumus; dabar jis ir pats suvokė, kad 
krėslas su trimis strypais prarado bet kokį ryšį su laboratorijos 
įranga. Laiko mašina virto beverte kėde, o tai reiškia, kad jis pa- 
smerktas likti čia visam gyvenimui. 

Bejėgiškai linktelėjęs galva, jis sutiko su vado pasiūlymu. 
Ketvertas karių pakėlė krėslą, ir visa kompanija, atsargiai Žval- 
gydamasi į šalis, nudrožė per auksu žėrinčią dykumą. 

Jie stengėsi aplenkti sklendžiančius debesis, kur tik galėjo, 
tačiau kartais, genami vėjo gūsių purpuriniai garai užliedavo juos 
nuo galvos iki kojų, ir tuomet tekdavo apgraibomis klupinėti po 
ryškiai raudoną rūką. Kai taip atsitikdavo, ateiviai tvirtai su- 
spausdavo savo ginklus. Ko jie bijojo? Regis, kad rietenų bei 
dramatiškų įvykių būna net šiame beveik ištuštėjusiame pasau- 
lyje. 

Po valandos jie priartėjo prie palapinių gyvenvietės, įsikūru- 
sios ant nedidelės kalvos šlaito. Pašonėje driekėsi žemės sklypas, 
kuriame stiebėsi kruopščiai prižiūrima, tačiau išgeibusi ir vos be- 
sikabinanti į gyvybę augmenija. Išsimėtę po visą stovyklą, plū- 
duriavo grakštūs, šimto pėdų ilgio laivai su smailėjančiomis ar- 

komis ir bukais paskuigaliais. Pastaruosiuose buvo įrengti atvi- 
ri deniai. Priekinėse laivų dalyse mirgėjo langeliai 

Failas negalėjo nuleisti nuo jų akių. Laivai keistai kontrasta- 
vo su gyvūnų kailiais apdengtais klajokliškais būstais, tarp kurių 
spingsėjo vos įžiūrimos ugnelės. 

Grįžusiųjų laukė paruoštas maistas. Failo mašiną nunešė į 
tuščią palapinę, o jį patį pakvietė pavalgyti kartu su vadu. Įžen- 
gęs į didžiausią gyvenvietės būstą ir išvydęs kilmingąją mažosios 
genties kastą, kuri pasidėjo ant žemės ginklus ir susibūrė aplink 
daržovių troškinio puodą, Failas atsiminė, į ką panašūs šie pada- 
rai. 

Į driežus. 

Jie valgė iš stiklinių dubenių. Rodos, jalkai mokėjo ne tik 
statyti skraidančius laivus, bet ir perdirbti dykumos silikatus - jei 
tik visa tai nebuvo pavogta iš protingesnių rasių. 

Besigardžiuodamas maistu, žmogus suprato, kad vado pa- 
naudotas prietaisas su žaliu spinduliu yra nepaprastai veiksmin- 
gas daikčiukas. Jis šimtu procentu išmoko kalbėti ir net mąstyti 
kita kalba, tuo pačiu metu galėdamas lengvai suvokti, kaip smar- 
kiai skiriasi jo ir jalkų tariami garsai. 

Vadas buvo vardu Gzerhtkakas - sakydamas tokį žodį, euro- 
pietis nusilaužtų liežuvį. Bevalgant, jis monotonišku balsu atsa- 
kinėjo į Failo klausimus. 

Iš to, ką išgirdo, Failui pasidingojo, jog tai ta pati Žemė, tik 
nutolusi nuo jo laikų į ateitį per milijoną, ar net milijardą metų 
ir beveik visa virtusi dykuma. Kelių šimtų mylių spindulių buvo 
įsikūrusios aštuonios gentys. Kai nesipešdavo tarpusavyje, jos 
paprasčiausiai stengėsi išgyventi, kovodamos ne tik su mirštan- 
čio pasaulio negandomis, bet ir su raksomis - neorganinės formos 
būtybėmis, sudarytomis iš mineralinių kristalų, kurie telkėsi į ge- 
ometrinių raštų masę ir kažkokiu paslaptingu būdu jautė aplinką 
bei sugebėjo judėti. 

- Prieš penkiasdešimt kartų, - pasakojo jalkų vadas, - šiame 
pasaulyje raksos neegzistavo; vėliau jos pradėjo augti, besisem- 
damos energijos iš dykumų; tuo tarpu, mes pamažu išmirštame. 
Nieko kito nelieka, tiktai kautis. 

Be to, Žemės oru tapo nebeįmanoma kvėpuoti. Skurdi aug- 
menija neįstengė pagaminti reikiamo kiekio deguonies. Chemi- 
nio-geologinio aktyvumo ir vulkaninių procesų metu išsiskirda- 

vo nuodingi garai. Planetoje liko vos keli regionai, kur buvo ga- 
lima neuždusti - tose vietose dujos neįstengė susimaišyti dėl są- 
lygiškai ramios atmosferos. 

Prieš Failo akis išsiskleidė siaubinga drąsos ir beviltiškumo 
drobė. Nejau žmonijos, nesugebėjusios kontroliuoti įvykių, lau- 
kia tokia dalia? Nors tikriausiai Europos Sąjungos žlugimas tė- 
ra nereikšmingas lašelis beribiame istorijos vandenyne. Jis labiau 
linko prie pastarosios versijos neabejodamas, kad jalkų kilmė ne- 
turi nieko bendro su žmonėmis. 

Driežai. Senoji tvarka pranyko. Žmonija išmirė. Jos vietą už- 
ėmė išsivystę driežai, bandantys išgyventi jų sąmonę pakeitusia- 
me pasaulyje. Greičiausiai, kitų genčių nariai irgi buvo humanoi- 
dai, kilę iš įvairių gyvūnų. 

- Rytoj įvyks didis mūšis, - pasakė vadas. - Mes sutelksime 
visas savo pajėgas prieš raksas, kurios nenumaldomai stumiasi į 
priekį, naikindamos augmeniją. Poryt žinosime, kiek laiko mums 
liko gyventi. 

Maksas Failas bejėgiškai sugniaužė kumščius. Jo likimas 
akivaizdus. Galų gale, neišvengiamai ateis momentas, kai teks 
prisijungti prie jalkų karių ir stoti į lemiamą kovą prieš Žmoni- 
jos priešą. 


Epeltoftas abejingai skėstelėjo rankomis ir pažvelgė į Strase- 
rį. Ko dar griebtis? Jis padarė viską, ką galėjo. 

- Kas atsitiko? - paklausė ministras pirmininkas. 

- Mes perkėlėme jį dešimčia metų į priekį, vėliau užfiksavo- 
me laiko mašinos grįžimą atgal, ir staiga - jis išnyko. Neliko nie- 
ko. Aš minėjau, kad panašiai pradingsta trisdešimt trys procen- 
tai bandomųjų gyvūnų. Perspėjau jus dėl rizikos. 

- Žinau... Ar viską išbandėte? Jūs, be abejo, numanote, kas 
būtų, jei jis negrįžtų... 

- Aišku, kad bandėme. Dabar stengiamės jį surasti, tačiau už 
laiko linijos ribų tvyro tikras chaosas - kažko būsime nenumatę. 
Galėtume zonduoti... nors, tiesą sakant, tai tas pats, kas ieškoti 
adatos šieno kupetoje... 

- Ką gi, nenutraukite darbo. Jei nerasite jo artimiausiu metu, 
mums teks atiduoti Untermejerio žmonėms Bavariją. Neturime 
jokio supratimo, kokias pasekmes tai sukels. 

Epeltoftas sunkiai atsiduso ir išskrido atgal į savo laborato- 
riją. 

Kai jis dingo, Stendonas tarstelėjo: 

- Vargšas šunsnukis. 

- Dabar ne laikas ir ne vieta reikšti sentimentalius jausmus, 
Stendonai, - prasikaltusiu balsu sumurmėjo Straseris. 


Žemė vis dar sukosi aplink savo ašį tuo pačiu greičiu. Po aš- 
tuonių miego valandų, tik prašvitus, Failą pažadino metalinis 
žvangesys. Išlindęs iš palapinės ir pasirąžęs, jis pastebėjo genties 
karius, besirengiančius vykti į mūšį. Drebėdamos moterys su vai- 
kais nulydėjo akimis savo vyrus, kurie sustojo ilga vora ir patrau- 
kė į dykumą. Keletą jų jojo ant kovinių žirgų, labiau primenan- 
čių reptilijas. Dvidešimt pėdų pakilę nuo žemės, vado nurodyta 
kryptimi skriejo laivai. 

Sudirgęs ir nekantraudamas Failas tuščiai bindzinėjo po sto- 
vyklavietę. Likus valandai iki saulėlydžio sugrįžo armijos liku- 
čiai. 

Jie patyrė pralaimėjimą. Išliko gyvi vos trečdalis jalkų. Dy- 
kynės platybėse sudužo visi laivai, o Failas dar praėjusį vakarą 
sužinojo, kad, norint pastatyti naujus skrajūnus, tektų genties iš- 
teklius išspausti iki paskutinio lašo. Nors keistieji driežai išsau- 
gojo laivų gaminimo žinias bei tokių darbų įgūdžius, bet grei- 
čiausiai niekuomet tuo neužsiims. 

Išeikvojusi savo jėgas, žmonija daugiau neįstengs atsitiesti. 
Mineralinių protingų būtybių niekam nelemta sustabdyti. 

Paskutinis pasirodė jalkų vadas. Apdaužytas, pasruvęs krauju 
ir apsvilęs nuo energetinių spindulių pliūpsnių, jiš leidosi gydo- 
mas globėjiškų moterų rankų. Vėliau, kaip paprastai, pasikvietė 
kilminguosius vakarienei į savo palapinę. 

Po kurio laiko nuvargę kariai išsiskirstė, ir vado būstinėje pa- 
siliko tik Failas bei pats Gzerhtkakas. 

Žmogus pažvelgė į senojo driežo akis. 

- Žlugo visos viltys, - atvirai tarė jis. 

- Žinau. Bet jums nėra reikalo čia likti. 

- Neturiu kitos išeities, - atsiduso jis. - Mano mašina sulūžo. 
Teks susieti savo likimą su jumis. 

- Galbūt mes pajėgtume pataisyti tą aparatą. Bet išskridęs su 
ja, panirtumėte į nežinomybę... 

Failas numojo ranka 

- Įdomu, kokiu būdu jūs ruošiatės tai padaryti? 

Pakilęs ant kojų, vadas nužingsniavo į palapinę, kurioje bu- 
vo patalpinta laiko mašina. Trumpas riktelėjimas į tamsią naktį, 
ir po akimirkos pasirodė berniukas su instrumentų dėže. Vadas 
atidžiai apžiūrėjo Failo aparatą; tada nuėmė skydelį, norėdamas 
patyrinėti vidinius mechanizmus, ir galiausiai, po dvidešimties 
minučių krapštymosi, įtaisė į elektronines schemas žvilgančių 
vielos gabalėlių raizginį. Laiko potencialo matuoklis pakilo virš 
nulio. 

Failas apstulbo. 

- Mūsų mokslas labai senoviškas ir išmintingas, - tarė vadas, 
pastebėjęs jo žvilgsnį. - Nors šiomis dienomis temokame viską 
daryti mechaniškai, tačiau, būdamas genties tėvu, nusimanau pa- 
kankamai daug, kad įstengčiau pasakyti, dėl kokios priežasties 
žmogus užstrigo laike. | 

Failą pritrenkė toks įvykių posūkis. 

- Kai grįšiu namo... - pradėjo jis. 

- Jūs niekada negrįšite namo. O jūsiškiai mokslininkai nie- 
kada nesugebės išanalizuoti laiko. Senovinis mūsų mokslas pa- 
teikia tokią taisyklę: nė vienam žmogui nelemta suprasti laiko. 
Dabar mašina keliaus savo pačios nustatyta kryptimi. Nuspren- 
dęs išvykti, tiksliai nežinosite, kur atsirasite. 

- Privalau pabandyti, - pasakė Failas. - Negaliu likti čia, jei 
yra vilties grįžti į savo laikmetį. 

Jis tebestovėjo dvejodamas. 

Regis, vadas perskaitė jo mintis. 

- Nesijaudinkite dėl to, kad mus apleisite. Jūsų padėtis tokia 
pat beviltiška. 

Linktelėjęs galva, Failas žengė link mašinos. Rankove nuva- 
lęs nuo kėdės purvą ir dulkes, sumanė pažvelgti į laiko spidomet- 
rą - netikrino jo nuo pat atvykimo pas jalkus. Nesitikėjo ką nors 
suprasiąs, nes ekrane buvo per mažai skaitmenų, kad pavyktų už- 
fiksuoti dabartinės Žemės amžių. 

Dirstelėjęs į spidometro parodymus, jis vėl patyrė smūgį. 
000008.324.01.7954. Nuo išvykimo iš Ženevos Komplekso pra- 
bėgo mažiau nei devyneri metai! 

Įsitaisęs laiko mašinos krėsle, Failas paspaudė starto mygtu- 
ką. 

Vidinis sukimasis pagal laikrodžio rodyklę... išorinis sukima- 

sis prieš laikrodžio rodyklę... didėjantis pagreitis... Jis paniro į 
beribę Laiko erdvę. 

Slinko minutės, tačiau nesimatė nė menkiausio ženklo, kad 
kelionė užsibaigs automatiškai. Nusprendęs surizikuoti, Failas 
spūstelėjo stabdymo mygtuką. 

Permatomų strypų sukimosi greitis sumažėjo, ir laiko maši- 
na persikėlė į įprastą erdvėlaikio lygmenį. Aplinkui driekėsi pri- 
trenkiančių spalvų peizažas, kokio net sapnuose nepajėgtum iš- 
vysti. 

Ar tai kristalas? Nejau visagalės raksos pasiekė pergalę? Ku- 
rį laiką jis taip ir manė, nenuleisdamas akių nuo fantastiškai žyb- 
čiojančio matematinių formų peizažo. Bet paskui suprato klydęs 
- nebent raksos būtų peraugusios savo mineralinę prigimtį. 

Tai buvo geometrinių pavidalų pasaulis - pastovaus judėji- 
mo, arba, tiksliau kalbant, nuolatinių transformacijų pasaulis, ka- 
dangi paprastų, akimirką trunkančių judesių negalėjai pastebėti 
plika akimi. Jį apakino vertikaliose ir horizontaliose lygumose iš- 
siplečiantys bei susitraukiantys tvyksniai. Įdėmiau įsižiūrėjęs, 
Failas pastebėjo, jog šiose vietose trijų lygmenų formos neegzis- 
tuoja. Viskas susidėjo iš dviejų matmenų pavidalų, kurie susilie- 
davo ir sukurdavo trumpalaikę erdvinių formų iliuziją. 

Taip pat ir spalvos, susiliejančios ir besitransformuojančios 
pagal visuotinus matematinius principus; atrodė, tarsi jos priz- 
miškai susiskaldytų į idealų spektrą. Susikuriantys vaizdai buvo 
be galo subtilūs, lyg rafinuota melodija, kurią grotų penkiasde- 
šimt instrumentų, pasinaudodami septyniomis diatoninės oktavos 
natomis. 

Failas dirstelėjo į datos fiksatorių. Pasak jo, laiko mašina at- 
sidūrė už penkiolikos metų nuo Epeltofto, nekantriai laukiančio 
Ženevos komplekse. 

Jis vėl spūstelėjo “startą"'. 

Karšto vėjo gūsyje šlamėjo ir svyravo žvilganti augmenija. 
Pro Failo mašiną, nusileidusią miško proskynoje, pražygiavo 
arklių ūgio šarvuotų gyvūnų banda. Nesustodamas jų vadas pa- 
kreipė galvą ir supratingu bei išdidžiu žvilgsniu nužiūrėjo žmo- 
gų, paskui kažką suurzgė saviškiams, kurie irgi smalsiai dirste- 
lėjo į Failą; vėliau visi išnyko banguotoje žoliamedžių marško- 
je. Girdėjosi nutolstančių gyvūnų šiurenimas. 

Jis vėl išskrido. 

Plikos uolos. Padanges raižė dulkių debesų ornamentai. Apa- 
čioje driekėsi švarūs žemės plotai ir pūtė stiprus, šaltas vėjas, ku- 
ris greičiausiai ir nušlavė visas dulkes į atmosferą neleisdamas 
joms nusėsti ir įsiskverbti į uolas, stūksančias kibirkščiuojančioje 
dykynėje. Failas tiesiog negalėjo patikėti, jog šis sterilus, švytin- 
tis peizažas iš tiesų yra planetos paviršius. Vaizdas labiau primi- 
nė parodoje kabantį paveikslą. 

Jis vėl išskrido. 

Ir atsidūrė kosminėje erdvėje, įsisupęs į apsauginį laiko ma- 
šinos lauką. Vietoj Žemės kybojo milžiniškas Jupiterio dydžio 
pasaulis. 

Jis vėl išskrido. 

Ta pati kosminė erdvė. Nuo skaisčiai raudonos Saulės sruvo 
kruvini spinduliai. Iš kairės pusės matėsi žvaigždė - mažutė bet 
ryški, tarytum magnio liepsna. Virš galvos didingai ir neįtikėti- 
nai arti viena kitos sukosi trys planetos. Nuotolis tarp jų buvo ne 
ką didesnis už atstumą tarp Žemės ir Mėnulio. 

Jis dar kartą žvilgtelėjo į datos fiksatorių. Prabėgo vos dvi- 
dešimt su viršum metų nuo išvykimo. 

Nejau tai laiko seka? Ateitis, kurios jis ieškojo? Ką pasakys 
Epeltoftas, išgirdęs apie tai? 

Kaip jam surasti Epeltoftą? 

Netekęs vilties, Failas vėl įjungė mašiną. Desperatiškas 
veiksmas, rodos, davė šiokį tokį poveikį: padidėjus greičiui, jis 
pajuto užplūstančią bejausmę energiją ir pastebėjo, kad šį kartą 
tamsa atslūgo, užleisdama vietą spindinčiai Visatai. 

Po kurio laiko Failui pasidingojo, kad mašina sustingo, 0 ju- 
dėjo tik erdvė ir laikas. Aplinkui driekėsi Visata, drumsta gam- 
tos jėgų bei energijos banga, be krypties ir be tikslo... 

Jis skriejo vis greičiau, valanda po valandos, tarytum bandy- 
damas pasprukti nuo akis badančios tiesos, nuo kurios daugiau 
negalėjo pasislėpti. Stebėdamas tyvuliuojantį chaosą, jis viską 
suprato. 

Laikas neturi sekos! Laikas nėra pastovi, vienos krypties tėk- 
mė. Jis neslenka nei į priekį, nei atgal, nesisuka ratu; vienoje vie- 
toje irgi netvyro. Laikas yra visiškai padrikas. 

Visata nesiremia jokiais logikos principais. Viskas tėra pa- 
prasčiausias chaosas. 

Visata neturi tikslo, pradžios ir pabaigos. Jos būseną sudaro 

atsitiktinės ir trumpalaikės dujų, kietų kūnų, skysčių sankaupos. 
Retkarčiais lyg kaleidoskopas ji susiformuoja į raštus, kurie tik 
atrodo esą valdomi tam tikrų dėsnių, tik atrodo turintys formą 
bei kryptį. 

Bet iš tiesų tai tik chaosas, nuolatinio kitimo būsena - vienin- 
telė pastovi būsena. Laiko nevaldo jokie dėsniai! Epeltoftui ne- 
lemta pasiekti savo tikslų! 

Jo pasaulis - paprasčiau kalbant, visi pasauliai - galėjo bet 
kurią akimirką išsiskaidyti į sudedamąsias dalis, arba susilieti į 
vieną visumą, užpildytą ankstesnių prisiminimų! Tai pats protin- 
giausias paaiškinimas. Galbūt, visa Europos Sąjunga egzistavo 
vos pusę sekundės, kurią jis užtruko, įjungdamas laiko mašiną. 
Nenuostabu, jog dabar nepajėgia surasti kelio atgal! 

Chaosas, nuolatinio kitimo būsena, amžinoji mirtis. Neįma- 
noma išspręsti nė vienos problemos. Suvokęs siaubingą tiesą, 
Failas užstaugė ir neįstengė sustoti. Augant nevilčiai ir baimei, 
proporcingai didėjo mašinos greitis, kol galiausiai jis nušvilpė 
lyg strėlė į begalybę. 

Vis greičiau ir toliau... 

Beformė visata pradėjo nykti, viršijus visas greičio ribas ir 
įveikus neaprėpiamus atstumus. Materija išsisklaidė. Vis dar ge- 
namas siaubo, jis pajuto, kaip pradingo laiko mašina, o jo paties 
kūnas ištirpo. 

Jis virto bekūniu protu, skriejančiu tuštumoje. Vėliau išnyko 
ir emocijos. Mintys. Tapatybė. Judėjimo pojūčiai. Maksas Failas 
neegzistavo. Jis nieko nematė, negirdėjo, nejautė ir nežinojo. 

Erdvėje liko tik sąmonė. Jis nemąstė, nes neturėjo kuo mąs- 
tyti. Neturėjo vardo. Neturėjo atsiminimų. Jokių savybių, minčių 
ar jausmų. Jis paprasčiausiai buvo. Grynas ego. 

Tas pats, kas tuščia vieta. 

Laikas išnyko. Sekundės dalis niekuo nesiskyrė nuo milijar- 
dų metų. 

Nenuostabu, kad vėliau Failas nebūtų galėjęs pasakyti, kiek 
laiko praleido beribėje tuštumoje. Mintys sugrįžo tik tuomet, kai 
jis išniro iš nebūties. 

Iš pradžių aplankė migloti jausmai, kurie vis labiau plėtėsi. 
Atsirado judėjimo pojūtis. Sušmėkščiojo chaotiška materija - ne- 
tvarkingos dalelės, energijos srovės ir banguotos linijos. 

Į sąmonę įsmigo vardas: Maksas Failas. Paskui mintis: Tai 
aš. 

Pamažu aplinkui susikaupė materija. Netrukus jis įgavo kū- 
nišką pavidalą; sugrįžo visi prisiminimai. Dabar jis galėjo suvok- 
ti ir priimti neorganizuotos visatos egzistavimą. Tuo pat metu po 
juo susiformavo laiko mašina. 

Telieka stengtis parsigauti į Ženevą, nors, atvirai sakant, ma- 
žai tikėtina, jog pavyks tai padaryti. Išties keista, pagalvojus, kad 
visa Europa su savo be galo rimtomis problemomis tėra atsitik- 
tinė padrikų dalelių sankaupa! Kaip ten bebūtų, tačiau tai jo na- 
mai - nors ir egzistavę vos porą sekundžių. 

Jei tik pasisektų sugrįžti į tas kelias sekundes, pamanė Fai- 
las, apimtas agoniško džiugesio, šie prakeikti vaizdai išnyks, ir 
jis išsivaduos iš siaubingos, praplėstos gyvybės būsenos. 

O vis dėlto, kaip tai padaryti? Reikia ieškoti, ieškoti... 

Jis apskaičiavo (be abejo, su didele paklaida), kad beprasmė- 
je sumaištyje praleido kelis šimtmečius. Bet nė trupučio nepase- 
no; jo nekankino alkis ar troškulys; jis nekvėpavo - nors ir labai 
keista, tačiau širdis tebeplakė. Paieškų trukmę Failas nustatė, 
remdamasis asmeniniu laiko pojūčiu. Retkarčiais jis pastebėda- 
vo trumpalaikius chaoso samplaikų pasireiškimus; deja, tai nebu- 
vo Europos Sąjungos laikų Žemė, todėl didelio dėmesio į juos 
nekreipė. 

Viskas beviltiška. Galima praleisti visą amžinybę beieškant. 

Jis pajuto neviltį ir vėl atsitraukė į užmarštį, trokšdamas iš- 
sivaduoti iš skurdžios egzistencijos kankynės ir pavirsti bekūne 
būtybe. Jau būtų atsisveikinęs su paskutiniu tapatybės krislu, kai 
netikėtai pajuto savyje naują galią. 

Netyčia nukreipęs mintis į dalelių grūstį, pamatė kaip šios 
sujudėjo! 

Jis susidomėjo ir šiek tiek pristabdė išnykimo procesą, bet 
vis dar nedrįso sugrįžti kūniškąjį pavidalą - viduje kirbėjo jaus- 
mas, kad būdamas Maksu Failu, tiesiog nepasižymėtų tokiomis 
galiomis. Galbūt tapęs grynuoju ego... 

Leidęs savo sąmonei sukurti vaizdą - kažkodėl tai buvo mo- 
ters paveikslas - nukreipė jį į beformį chaosą. Tą pačią akimir- 
ką tamsiame nuolatinio kitimo fone, apšviesta padrikų žybsnių, 
iš materijos mišinio išniro moteris. Pajudėjusi, dirstelėjo į jį ir il- 
gesingai šyptelėjo. 

Tai nebuvo paprastas vaizdinys, dėl to nekilo jokių abejonių. 
Ji atrodė gyva, tobula ir viską suprantanti. 


217 


Apstulbęs, jis automatiškai ištrynė mentalinį atvaizdą. Mo- 
teris išgaravo į atsitiktines daleles bei energetines sroves. Vieną 
sekundę toje vietoje tvyrojo debesis, kuris vėliau išsisklaidė. 

Koks džiuginantis atradimas! Jis galėtų sukurti be ką! Kelis 
amžius tą ir tedarė, eksperimentuodamas su materija. Kartą, po 
juo susiformavo ištisa planetinė sistema su nedidele saule, civi- 
lizacijomis ir net skriejančiomis kosmose raketomis. 

Nedelsdamas viską sunaikino. Jis suprato pajėgsiąs transfor- 
muoti menkiausias ir didingiausias mintis į realybę. 

Dabar jis žinojo kaip grįžti namo - dabar jis galės išspręsti 
vyriausybės problemą kartą ir visiems laikams. 

Jei nesiseka surasti Europos, kodėl gi pačiam jos nesukūrus? 
Kuo ji skirsis? Tiesą sakant, mąstydamas apie tikrosios ir įsivaiZ- 
duojamos Europos panašumus, jis nuklydo į filosofijos gelmes. 
Rodos, dar Nyčė minėjo, kad asmenybė yra nemirtinga. Failo at- 
radimai tik patvirtino tokį požiūrį - radus būdą, kaip grįžti namo 
iš beribės Visatos, mirtis neabejotinai jį aplenks. Šiaip ar taip, jei 
objektai yra tapatūs, jų egzistencija irgi turėtų būti identiška. 

Kas jam trukdo antrojoje Europoje išspręsti vyriausybės di- 
lemą? Jis nesunkiai galėtų sukurti visuomenę, kurioje niekada 
neprasikaltų neišvengiamo žlugimo sėkla. Ekonominę bendriją, 
pasižyminčią stabilumu, kurio taip trūko prototipui. 

Failą užvaldė džiugus susijaudinimas. Sukurdamas pastovų 
pasaulį, jis įveiks Nuolatinio Kitimo Būseną 1r pasipriešins Vi- 
satos chaosui. Naujasis tvarinys niekuo nesiskirs nuo originalo... 

Jis ėmėsi darbo, sutelkdamas mintis, atsiminimus, vaizdinius 
ir nukreipdamas juos į chaotišką materiją, pamažu įgaunančią 
apibrėžtas formas. Tada įjungė laiko mašiną ir nuskriejo į savo 
paties kuriamą pasaulį... 

Staiga jį vėl apgaubė rūkas. Sukimasis... sukimasis, nekei- 
čiantis padėties... didėjantis pagreitis... 

Laiko spidometro ekrane vyko atskaita: 000008... 7... 6... 5... 
4... 

Mašinai sustojus, viskas aplinkui nurimo. Jis vėl buvo Žene- 
voje, Epeltofto laboratorijoje. Kambario pakraštyje, už pastolių 
barikados spietėsi technikai. Laiko mašina su trimis strypais, dra- 
matiškai styrančiais į tris puses, dunksojo ant grubiai sukaltos 
medinės platformos. 

Failas pakilo nuo dulkėto krėslo, jausdamas kaip tvinkčioja 

sustingę raumenys. Jam puolė padėti Epeltoftas, nesitveriantis iš 
smalsumo ir džiaugsmo. 

- Grįžai pačiu laiku, seni! Bandomasis skrydis vyko sklan- 
džiai - žiūrint iš mūsų. pusės. - Jis spragtelėjo pirštais. - Atneškite 
brendžio taurę šiam Žmogui! Atrodai lyg nugalėtojas, Maksai. 
Eik ir nusiprausk; tada papasakosi mums kaip sekėsi... 

Failas linktelėjo galva, nebyliai šypsodamasis. Viskas atro- 
dė beveik tobula... jis tik dabar suvokė, kaip puikiai išmoko nau- 
jąją kalbą. | 

Epeltoftas šnekėjo liežuvį laužiančia jalkų tartimi. 

Tačiau Rikas miglotai 
nujaučia, j0£ žinojo kažką 
baisaus, kas netrukus 
sali sunaikinti Florinos 

bei Sarko saule. 
Kad ir siaubingai letai, 
Rikas pradeda prisiminti... 

